
                                  Forord

FORORD

Intet har vært mig fjernere enn tanken på å skulle skrive en bok om mig
selv og mine oplevelser, men det er så mange av mine venner som
gjentagende har bedt mig om det, at jeg til slutt har gitt efter.

En medvirkende årsak hertil har vært Roald Amundsens tragiske død. Det
er nemlig mitt inderligste håp, at jeg ved de spredte trekk jeg her
forteller om ham, kan bidra til at flere kan lære ham å kjenne, slik
som alle vi, der har hatt den glede å være hans menn og hans kamerater
— og at jeg også derved kan bidra til å hedre hans minne. Helt ut å
beskrive ham slik, som vi der stod ham nær kjente ham, det makter jeg
dessverre ikke.

Mange er tankene som har kommet og gått mens jeg har holdt på med dette
arbeide — tankene på den utsøkte skare av menn jeg har hatt den glede å
arbeide sammen med — mine kamerater. Jeg vil gjerne her nytte
leiligheten til å uttrykke min takknemlighet overfor dem alle, hver og
en. Mitt arbeide og mitt liv sammen med dem hører til mitt livs lyseste
minner.Dessuten er det en jeg spesielt gjerne vil nevne her, og det er
hun som satt hjemme i alle år — min hustru. Hvad jeg skylder henne kan
ikke sies med ord, alltid har hun stått rede når verst det knep, og den
del av lasset hun har trukket har sannelig ikke vært den letteste.

Boken er ikke ment som et videnskapelig bidrag til vår polarlitteratur.
Jeg har næsten ingen notater fra de forskjellige ferder, og har derfor
fortalt slik som jeg husker begivenhetene.

«Viraas» pr. Halden i juni 1930.

Oscar Wisting.

                                 «FRAM»

«FRAM»

I

Det som bestemmer et menneskes livsskjebne er ofte tilfeldighetene — de
gamle nordmenn var fatalister — det er jeg også blitt med årene. Til en
viss grad er nok enhver sin egen lykkes smed, men også tilfeldighetene
spiller inn. At jeg overhodet kom til å bli med Roald Amundsen berodde
for en stor del på tilfellet.

Det var i 1909 om sommeren. Roald Amundsen hadde da offentliggjort sine
planer om drift over polhavet. «Fram» lå ved Marinens verft på Horten
under ombygging og var naturligvis gjenstand for alles interesse. Jeg
må jo tilstå at skuten der hun lå, og mest av alt lignet en diger
Hvaler-skøite, også trakk mig ned til utrustningskaien mer enn en gang.
Selv var jeg den gang ansatt ved Marinens artilleri, og hadde således
min daglige gang på verftet, og skuten under øinene så å si hele dagen.

Det ryktedes på Horten i de dager at Roald Amundsen trengte ennu et par
mann for å delta i seilasen rundt Kap Horn og op til San Francisco,
hvorfra turen så skulde gå videre mot nord. Mange var de som søkte —
selv kom jeg mig av forskjellige grunner ikke så langt. Det var jo
heller ikke noe særdeles fristende å få være med rundt «Hornet» og så
bli satt i land når det store eventyr foralvor skulde begynne.
Naturligvis var der en chance til stede for at man kunde være så heldig
å få være med nordover, men den var liten.

Jeg så og talte daglig med de folk som skulde være med. Der var blandt
andre kaptein Engelstad, ferdens nestkommanderende og løitnant
Prestrud, «Fram»s førstestyrmann.

Man drev den gang prøver med «Fram»s mannløftende drager. Dette var
store firkantdrager som blev satt op i observasjonsøiemed, forbundet
til bakken med en smekker stålwire som løp over en winch.

Så kom da den dag da tilfellet banket på min dør. Løitnant Prestrud
opsøkte mig nede i artilleriets verksteder og fortalte mig at Roald
Amundsen var ventende til Horten for prøver med dragene. Disse prøver
skulde finne sted samme formiddag, og løitnant Prestrud spurte mig om
jeg hadde lyst til å bli med ham ut på Vealøs, en liten ø i innløpet
til marinens havn, for å se på prøvene. Jeg opnådde den fornødne
permisjon hos min chef, og så drog vi avsted.

Da vi kom ned på kaien for å gå ombord i båten som skulde sette oss
over til øen, var Roald Amundsen allerede kommet, og jeg blev
forestillet for ham av løitnant Prestrud. Det var ikke første gang jeg
så ham. Efter «Gjøa»-ferden hadde han besøkt Horten hvor der blev
foranstaltet et fakkeltog til hans ære. I dette deltok også jeg, lite
anende at jeg da for første gang var med på å hylde den mann som senere
skulde spille en så stor rolle i mitt liv.

Med de senere års begivenheter som bakgrunn trer mitt aller første møte
med ham fremdelesskarpt frem i min erindring. Jeg husker den intense
følelse som betok mig: her står du ansikt til ansikt med en mann — den
fødte leder, som uten å bruke for mange ord kan få sine folk til å
utrette det, som ved første øiekast ser ut som en umulighet å
gjennemføre. At han ved siden av dette var et sjeldent godt menneske,
som var villig til å ofre alt for dem som stod ham bi i tykt og tynt,
det fikk jeg senere i livet anledning til å se — jeg hadde nær sagt
hver eneste dag.

Jeg antar at løitnant Prestrud hadde anbefalt mig til ham ellers vilde
han neppe ha vist mig så stor interesse som han gjorde fra første stund
av.

Der blev foretatt en del drageprøver der ute. Selv var jeg en tur oppe
i luften, men for å være ærlig syns jeg ikke det var det minste
tiltalende å sveve der oppe under himlens blå, bare båret oppe av en
kraftig vind; så da jeg var velberget på bakken igjen var jeg mer enn
glad. Da prøvene var ferdige reiste vi alle sammen tilbake til verftet,
hvor jeg sakket efter de andre for ved første leilighet «å stikke av»
for å gå tilbake til mitt arbeide. Fullt så lett gikk det imidlertid
heldigvis ikke. Roald Amundsen sakket også av, og idet han kom op ved
siden av mig, sier han idet han klapper mig vennlig på skulderen: «De
får være med mig nordover De». For å bruke et mildt uttrykk må jeg si
jeg blev forbauset, forbauset og glad, for lysten til å være med var
der i fullt monn. Jeg fikk fremstammet en takk, og at jeg først måtte
rådføre mig med min hustru for å høre hennes mening før jeg kunde gi
noe endelig svar. «Ja De får tenke på det» — var hans avskjedsord til
mig.Jeg kom hjem fylt av dette store som var hendt mig, og spurte meget
spent min hustru om hennes mening. Hun trodde det bare var spøk fra min
side. Jeg har jo, som så mange andre ektemenn, drevet litt uskyldig
moro med min hustru, og hun har heldigvis alltid vært den som har moret
sig mest når forklaringen kom.

Som sagt, hun trodde det var spøk, og gav mig øieblikkelig sin
tillatelse. Selv da jeg forklarte henne at det var alvor, fastholdt
hun, at når hun en gang hadde gitt sitt samtykke, vel så hadde jeg det.

Slik gikk det altså til at jeg blev Roald Amundsens mann — og ikke et
eneste øieblikk i de seksten år jeg har vært sammen med ham, har jeg
hatt grunn til å angre på det.

Noen dager senere kom han på ny ned til Horten, og jeg meddelte ham min
beslutning at jeg med glede vilde være med ham.

Meningen var at jeg skulde ha tiltrådt ekspedisjonen med en gang — men
en vakker dag ut på høsten kom der en for oss kjedelig melding nordfra:
Peary hadde nådd Nordpolen.

Spørsmålet var nu: Vilde Roald Amundsen opgi sine planer, og opløse sin
ekspedisjon. Eller vilde han fastholde sin oprinnelige plan?

Hans svar lot ikke lenge vente på sig. «Fram»s planlagte drift skulde
forsøkes gjennemført efter programmet, idet han fremholdt, at efter
hans mening var vår hovedopgave fremdeles uløst, nemlig utforskningen
av selve polarbassenget, og til dette arbeide var et fartøi nødvendig.

Forskjellige forhold gjorde imidlertid at vi ikke blev klare som
oprinnelig bestemt, hvorforekspedisjonens avgang blev utsatt til
sommeren 1910. Jeg begynte heller ikke arbeidet ombord før i mars samme
år.

Opsynet med «Fram»s ombygging hadde Roald Amundsen betrodd til kaptein
Schrader. Han var en sjømann av den gamle skole som i mange år hadde
ført seilskute, og Roald Amundsen hadde selv fart med ham, så han
visste nok hvad han gjorde når han betrodde dette viktige arbeide til
denne mann.

Ved en beklagelig ulykke var ekspedisjonen blitt berøvet sin
nestkommanderende, hvorfor kaptein Thv. Nielsen hadde overtatt denne
stilling, og under hans ledelse foregikk de siste klargjøringsarbeider
og den siste finpuss.

Fra nu av og utover gikk arbeidet sin gang, og i midten av april var
«Fram» klar. Efter å ha vært en tur nede i Vallø og fylt olje, gikk vi
1. mai op til Oslo for å komplettere våre beholdninger.

Da vi var ferdige i Oslo gikk vi ut til Roald Amundsens hjem
«Uranienborg» i Bundefjorden. Det var ikke fritt for at noen hver av
oss spekulerte på hvad i all verden vi skulde der, men vi slo oss til
tåls da vi hørte vi skulde hente et transportabelt hus som skulde
brukes som observasjons- og loddehus. Jeg hadde flere ganger tidligere
vært nordover på fangst, og hadde sett isen og visste også at hele
ismassen var i stadig drift, ja ikke alene i drift men også at den
stadig skrudde sig sammen i kjempemessige skrugarer som skånselløst
knuste alt som kom i deres vei, — så hvorledes et stakkars hus skulde
kunne stå på isen, det forstod jeg ikke, men jeg antok at det hele bare
var en liten fjelebod somkunde settes op og tas ned i en fart. Vi kom
der ut og jeg gikk i land for å ta dette besynderlige hus i øiesyn. Det
viste sig å være et gjennem solid hus, som det vilde ta dager å sette
op og ta ned.

«Nå ja,» sa jeg til mig selv, «Roald Amundsen vet nok mer om
isforholdene enn du. Har han latt huset bygge for å sette det op på
isen, så står det nok.» Jeg fortsatte min inspeksjon.

For å ta et loddskudd bør man jo helst ha et hull i isen, og følgelig
også et hull i gulvet i «loddehuset», men til tross for at jeg opholdt
mig meget lenge der inne krypende rundt på fire ben som en annen
Sherlock Holmes, var det mig ikke mulig å opdage noe «loddehull». Vel,
så skulde altså loddskuddene tas utenfor huset — men hvad i alle dager
skulde vi med bysse og køiplasser til ti mann i et hus som skulde stå
på isen like ved siden av, eller i hvert fall i nærheten av «Fram» —
nei det forstod jeg ikke. «Allright», tenkte jeg, «så får tiden vise
det». Og det skal være sikkert og visst at tiden viste oss hvad huset
skulde brukes til. Det var jo ingen av «Fram»s mannskap som dengang
hadde den aller fjerneste anelse om Roald Amundsens planer, vi trodde
alle som en fullt og fast at vi skulde nordover, og når chefen hadde
bestemt at vi skulde ha med et, i våre øine, ubrukelig hus, så var det
bare å ta det ombord uten å spørre mer om det.

I begynnelsen av juni var vi ferdige, og stod ut i nordatlanteren på et
kortere oseanografisk tokt, for å prøve vår motor, våre videnskapelige
instrumenter, ja kort sagt for å se at det hele nu var slik
sammensveiset at allting gikk uten knirk.I vel en måned lå vi ute, og
«Fram» fikk sannelig i denne tid mer enn en gang anledning til å vise
oss hvad hun dudde til. Hun satte og slingret, så det mangen gang var
mer enn vanskelig å holde sig opreist. Vi hadde blandt andre en mann
ombord som bare skulde være med på denne turen. Det var av natur en
meget makelig anlagt herre hvorfor han av den grunn ikke likte alt det
for så vidt nødvendige arbeide som det å stå på benene skaffet ham —
jeg stod på dekk en dag og hørte ham komme med følgende fryktelige
trusel: «Ja, nå kan du slingre, din gamle kasse. Men bare vent til jeg
kommer i land du — da er det forsyne mig min tur. Da skal jeg slingre
så du ditt gamle jåleportrett skal bli grønn av misunnelse.» En i
sannhet fryktelig og raffinert hevn.

Underveis inn til Bergen fikk vi ruskevær. Under en bøi knakk
klyverbommen, så forseilene stod og flagret i vinden som lommetørklær.
Et øieblikk efter satte «Fram» nesen ned, så sjøen kom fossende inn
over dekket og forårsaket en del skade. Det var imidlertid ikke så
farlig. Hvad verre var, var den innenbords skade vi fikk, sjøen trengte
nemlig ned i Roald Amundsens lugar som den delvis fylte, og derfra tok
den sig en rundtur inn i et skap han hadde bygget der inne for
opbevaring av cigarer, tobakk og spirituosa, så alle cigarene gikk
fløiten. Skapet hadde han som sagt bygget inne i og ved siden av sin
lugar, med adgang bare derfra. Det var stort, men på grunn av alt
flaskeforet der inne, var det temmelig vrient å komme helt inn i det.
En av officerene på verftet på Horten hadde også innvendt dette overfor
Roald Amundsen, ogforeslått forbedring, samtidig som han hadde spurt om
hvorledes man hadde tenkt å komme frem inne i skapet. Med et lunt blink
i øiet så Roald Amundsen på ham: «Vi drikker oss frem,» kom det. Skapet
blev som oprinnelig bestemt det skulde være.

Efter et kort ophold i Bergen hvor vi fikk reparert våre skader, avgikk
vi til Kristianssand for å gå i dokk, komplettere vårt utstyr og hente
våre hunder.

Hundene hadde vi ute på Flekkerøen. De var kommet ned fra Grønland med
det danske grønlandsskib «Hans Egede» — 97 stykker i alt. Å si at «de
var mors beste barn» vilde ikke være helt overensstemmende med
sannheten, de var helt enkelt så ville og udresserte som det gikk an.
Lindstrøm og jeg fikk i opdrag å være «bikkjefuter» mens «Fram» lå i
Kristianssand. Lindstrøm var glad i dyr og var dessuten vant til disse
eksemplarer av arten vi skulde omgåes her, selv har jeg alltid vært
glad i dyr og likt å stelle med dem. Disse grønlandshunder er, når det
kommer til stykket ikke så vanskelige å behandle og omgåes som man
skulde tro — setter man sig først en gang kraftig i respekt, så glemmer
de meget sjelden hvem som er deres herre; får de så ved siden av den
nødvendige juling også den nødvendige mat, så ordner alt sig til felles
beste.

Til å begynne med der ute på øen tror jeg nok at hundene antok at
Lindstrøm og jeg var en ny slags proviant som var sendt ut til dem, for
de forsøkte stadig vekk å spise oss op. En dag som Lindstrøm var ute
for å fore en av sine «venner», kom han i „Dessuten var jeg ansatt som
en slags overbikjefut — “skade for å bøie sig midt foran nesen på en av
hundene, som tilsynelatende satt og småsov i solskinnet. Det blev den
for fristende, med et gledeshyl forsynte den «sovende» sig av den «biff
å la Lindstrøm» som så fristende var blitt plasert foran dens nese.
Stakkars Lindstrøm! Han kunde ikke sitte på over åtte dager, men han
passet sig for eftertiden for å utsette sine «edlere» deler for den
slags behandling. I det hele gikk tiden her ute fort. Det sørget alle
bikkjene for. De underholdt oss til stadighet med sauejakter og forsøk
på rømning. En ting var de mer redde for enn alt annet, og det var
tordenvær. Hvad grunnen var vet jeg ikke, men kom det tordenvær så var
det slutt på moroen for Lindstrøm og mig, for da var de helt ville av
redsel.

Endelig — i begynnelsen av august var allting klart. Det siste vi
gjorde var å ta våre hunder ombord, og få dem installert på dekket. Så
stevnet «Fram» mot syd.

II

Vårt første bestemmelsessted var Funchal på Madeira hvor vi skulde
forsyne oss med fersk proviant og grønnsaker før vi satte kursen for
Kap Horn og derfra videre nordover til San Francisco. «Fram» var som
kanskje de fleste vet ingen skarpseiler og heller intet hurtiggående
motorskib. For motor alene greide hun ikke mer enn fire mil i pent
stille vær.

Reisen ned foregikk under dårlige værforhold, vi hadde meget motvind og
som følge derav mange seilmanøvrer, så frivakt var det lite av. Hundene
trivdes godt ombord. De var blitt fordelt på en del av oss, så vi hadde
ca. ti, tolv stykker hver å passe på. Dessuten var jeg ansatt som en
slags «overbikkjefut» d. v. s. blev noen av dem syke så måtte jeg
overta pass og pleie av vedkommende patient.

Disse hundene gav oss forresten anledning til mange funderinger, for
ingen av oss forstod hvad meningen var med å dra på alle disse hundene
hele veien rundt Kap Horn, når «Fram» ved sin ankomst til
Beringsstredet kunde få kjøpt hunder nok i land, men det blev bare med
funderingene rundt dette problem også. Noen tilfredsstillende løsning
var det ingen som greide å finne.Efter ca. en måneds seilas ankom vi
til Funchal i begynnelsen av september. Vi lå der i tre dager og
benyttet tiden vel. I to partier var vi i land som Roald Amundsens
gjester og beså det herlige sted.

Den tredje dag om eftermiddagen kom der ordre fra nestkommanderende om
at alle mann skulde komme på dekk. Litt forbauset kom vi op, og ennu
mer forbauset blev vi, da vi fikk se nestkommanderende stå der og vente
på oss ved siden av et digert kart over sydpolegnene, som han hadde
hengt op på stormasten. Vi fikk ikke lang tiden til å studere på hvad
dette skulde bety for der kom chefen selv rask og spenstig på dekk.
Dessverre husker jeg ikke nu hans ord, men ett er i hvert fall sikkert
at vår interesse for hvad han sa stod på høikant fra først til sist.
Det var så stille som i en kirke, all lyd var forstummet. Det var som
om alt omkring oss lyttet til eventyret. I korte konsise setninger
betrodde han oss sine planer — her var ingen nølen og utenomsnakk, like
mot målet bar det. Han fremholdt blandt annet, at nu efter at Peary
hadde vært ved Nordpolen var ikke interessen for vår ekspedisjon så
stor ute i verden, at han mente det vilde være forsvarlig å gå der op.
Isteden den hadde han til hensikt å gå sydover med Sydpolen som vårt
mål. Jeg bruker uttrykkelig vi og vårt, for det husker jeg bestemt han
selv brukte. Det var ikke hans ekspedisjon men «vår» — vi var alle
kamerater og hadde alle det felles mål.

Videre fremholdt han, at han dessverre heller ikke lenger disponerte de
tilstrekkelige pengemidler til å kunne gå nordover. Kort og greit viste
han oss så på det ophengte kart den rute han vildevelge. Til Scott som
var ute i det samme ærend hadde han telegrafert og meddelt sin
forandrede plan. Telegrammet var avsendt til New Zeeland. Av hensyn til
Scott hadde han valgt sin basis i Hvalbukten på barrierens sydlige del,
da han kjente til at Scott vilde komme til å ligge lenger mot nord oppe
på Victoria Land.

Han var opmerksom på, sa han, at disse hans endrede planer var et
oplagt kontraktsbrudd fra hans side, men at han allikevel vilde sette
stor pris på om vi alle vilde gå med ham under disse endrede forhold.
Skulde imidlertid noen være imot dette, stod det vedkommende fritt for
å gå i land og reise hjem.

Om vi vilde! Vi svarte alle som en mann at vi var mer enn villige til å
gå med, og yde vårt aller beste for at opgaven skulde bli heldig løst.

Her fikk vi altså endelig opløsning på alle gåtene. Her blev alle våre
spørsmål klart og greit besvart: Vi skulde mot syd, istedenfor mot
nord!

Allerede samme kveld stod «Fram» ut fra Funchal, og stevnet på ny mot
syd, og denne gangen var det alvor.

Det var ikke fritt for at det var riktig livlig ombord den kvelden.
Diskusjonens bølger gikk høit. Alle skulde gi sitt besyv med i laget,
men alle var vi betatt av den storslagenhet som preget denne
planendring. Det viste oss, at vi hadde en mann til chef som ikke var
redd for å gå sine egne veier når det knep, og vi visste også at han
vilde sette alle sine evner, ja selv sitt liv inn på opgavens løsning —
og vi var alle fulle av begeistringens hellige ild: Vi skulde vise
verden at vikunde makte å løse opgaven, koste hvad det koste vilde.

Reisen sydover gikk pent og rolig. Vårt vesentlige arbeide var å passe
og stelle hundene, og likeledes holde det rent overalt. Dekket blev
holdt så rent som mulig, men det kunde naturligvis ikke forhindres at
vi rett som det var under seilmanøvre i mørke, hørte at enkelte av
kameratene uttalte sig i temmelig utvetydige uttrykk om bikkjer ombord
i skuter, når tauverket gled litt for villig gjennem nevene godt
innsmurt med «grønnsåpe».

Hver onsdag og søndag var det ekstraforpleining i form av en dram og en
halv øl til maten, og hver lørdag kveld var det en toddy til manns.
Dette er en skikk Roald Amundsen har gjennemført på alle sine
ekspedisjoner. Man får derved en liten glede å se frem til, og det
liver godt op i det daglige arbeide under slike forhold, hvor der ikke
alene stilles store krav til en manns fysikk men også til hans åndelige
habitus.

Efter planen skulde vi anløpet Gufføen for å fylle ferskvann, men da vi
kom op under øen fikk vi tåke på oss, så det blev bestemt at vi isteden
skulde forsøke på å få vann på en av hvalstasjonene på Kerguelen.
Imidlertid hadde vi, mens vi lå under ekvator, fått samlet så meget
regnvann at vi, da vi kom lenger mot syd, forstod at vi ved å holde
hundene på rasjon vilde klare os helt frem til Hvalbukten, hvorfor også
dette siste anløp blev sløifet.

«Fram» var meget tungt rigget. Et fartøi av de dimensjoner med bare
enkle mersseil vil nødvendigvis bli tungt å håndtere ved seilberging.
Under en storm nede i vestenvindsbeltet lå så mange mannsom det var
plass til på merseråen og arbeidet som gale i fire stive klokketimer
før det uhåndterlige seil var fast.

Noe særlig lett å styre var hun heller ikke, hun var meget tilbøielig
til å ville snu sig rundt for å betrakte sitt eget kjølvann. Blåste
det, måtte vi alltid være to mann til rors, og de hadde mer enn
arbeide. Vi hadde jo flere landkrabber ombord som aldri hadde vært til
sjøs før, enn si da utført sjømannsarbeide av noen art, så når noen av
de karene kom til rors kan det nok hende at gamle «Fram» benyttet
anledningen til å skrive Søren Sørens Sønner med kjølvannet. En av dem
som nok syntes det var litt for meget arbeide for en enkelt mann ved
rattet, uttalte da også at han ikke kunde begripe, at det ikke gikk an
å sette seilene slik at han skulde få slippe all denne jobben ved
rattet! Da disse gullkorn undslapp ham, satt han på rorkisten og styrte
med benene. Vinden var rett akterinn så han ved sin patentstyring
opnådde å holde skjevert seil på begge sider.

Som sagt, livet ombord gikk sin rolige daglige gang — på «Fram» som på
enhver annen skute i sjøen. Våre officerer bodde forut i
enkeltmannslugarer gruppert rundt en salong, og mannskapet bodde
akterut. 8 mann i enkeltlugarer og 6 mann i to tremannslugarer. Roald
Amundsen så vi daglig, han tok sin tørn med oss andre, stod til rors og
passet de hunder han hadde opsynet med.

Ved nyttårstider 1911 møtte vi for første gang isen. Først svære flate
iskalver optil flere kvartmil lange, senere noen større isfjell som vi
holdt inn igjennem inntil vi støtte på pakkisen. Ved hjelp avseil og
maskin lyktes det oss efter seks dages forløp å komme gjennem denne og
inn i Rosshavet, hvorefter vi satte kursen for Hvalbukten. På ny måtte
vi igjennem en del fordelt is før vi atter kom ut i åpent hav.

Vi drev en del fangst på isflakene i denne tid for å skaffe oss
hundemat. En dag var Stubberud og jeg ute på jakt efter en sel som lå
og solet sig på et isflak. Stubberud skulde passe båten mens jeg var i
land på isen. Jeg hadde aldri drevet jakt på disse breddegrader før,
men hadde jo en del erfaring fra nordligere himmelstrøk. Nordpå er
selen meget vår, så man må gå uhyre forsiktig frem for å komme den på
skuddhold. Det vil si man må krype forsiktig bortover isen, og søke
dekning bak skrugarer og opstående isstykker, inntil man mener å være
på skuddhold. Så gjelder det å forsikre sig om hvor man har selen. Man
titter op så forsiktig, så forsiktig for ikke å skremme dyret — så
lirkes børsa i stilling, og er man heldig får man den. Efter aller
beste mønstre gikk også jeg frem her, jeg buktet og ålet mig bortover
isen på en slik måte at en hvilken som helst indianer vilde blitt grønn
av misunnelse. Da jeg mente at nu kunde jeg våge å titte forsiktig op,
løftet jeg mig op på albuen bak en liten skrugar, og tittet — rett inn
i et par svære brune øine som forbauset betraktet mig. Selen lå rolig
på isen ikke en gang en meter fra mig. Den var ikke det minste redd, så
den blev et ganske anderledes lett bytte enn jeg hadde tenkt mig, men
fullt så forsiktig var jeg jo ikke for eftertiden.

Tiden for vår ankomst til Hvalbukten nærmet sig nu med raske skritt, og
eftersom tiden gikk, stegogså spenningen blandt oss alle. Det brennende
altopslukende spørsmål var: Hvem var de lykkelige som skulde i land på
barrieren for å delta i fremstøtet mot polen, og hvem var det som
skulde bli igjen ombord? Lugarene var som rene heksegryter, slik boblet
og kokte det der nede når dette spørsmål kom op til diskusjon og det
var ikke sjelden. Enhver mente naturligvis at nettop han og ingen annen
var den aller mest skikkede, og hadde de beste kvalifikasjoner.

Så en dag kom listen, og da blev det først moro for alvor. Ingen
skjønte nogen verdens ting. En av dem som skulde bli ombord fastholdt
naturligvis som sin uforgripelige mening, at det eneste rette var å
bytte partiene om! For at han, nettop han ja, skulde i land, og ikke
spørgeren; nei det var rent ubegripelig. Nå ja, også denne diskusjon
fikk en ende, og der falt atter ro over gemyttene. Vi som skulde i land
fikk utlevert hele vårt utstyr med en gang, og fra nu av hadde hver
mann ordre om, at han og ingen annen var ansvarlig for at det hele
alltid var i tipp topp stand.

Den 14. januar ankom vi til barrieren og fortøiet langs kanten av
sjøisen.

I land på isen hersket et eiendommelig og rikt dyreliv. Som jeg
tidligere har nevnt var selen helt tam, vi kunde gå helt bort til den
uten at den gjorde mine til å ville flytte på sig, så det å skaffe
fersk mat var intet vanskelig arbeide. Det var naturligvis fristende
for enkelte svake sjele å gå i land på isen for «å drive jakt». Et par
mann falt også for fristelsen. De drog i land, skjøt noen sel og vendte
stolte tilbake og fortalte om sinebedrifter. Da de blev spurt om hvor
de hadde gjort av jaktutbyttet, svarte de bare at det hadde de latt
ligge. De var med andre ord ute på amindelig myrderi, en fristelse jeg
er bange for at også mange andre bolde jegere rundt om i verden faller
for. Når jeg av og til har hatt den tvilsomme fornøielse å høre slike
jakthistorier med skryt om hvor mange dyr der for eksempel er blitt
skutt har jeg ofte spurt mig selv — «men til hvilken nytte».

Roald Amundsen var i land for å ta ut plass til vårt hus da denne
episode fant sted. Da han kom ombord og fikk høre om det blev han
aldeles rasende. «Det er absolutt forbudt ekspedisjonens medlemmer å
drepe noe dyr vi ikke har bruk for,» var hans øieblikkelige ordre. To
mann blev straks sendt avsted for å åpne de myrdede sel, og ta ombord
alt kjøtt som kunde brukes. Jeg var en av dem. På veien hjemover efter
endt arbeide, traff vi på en stor sel som lå og glodde på oss. «Jeg
lurer på om vi kan ta den levende,» sa min kamerat. Vi blev enige om å
forsøke, og laget en rennesnare av noe medbragt tauverk. Selen lå
fremdeles ganske urørlig et par meter unda, så det var bare å spasere
bort og legge løkken rundt halsen på den. Den så litt brydd ut ved
dette, virket nærmest som om den blev litt fornærmet, men løkken fikk
vi da rundt den. Da vi så begynte å dra blev den ergerlig. «Pokker også
at en stakkar ikke kan få være i fred,» syntes den å si, og kvikt som
et lyn trakk den hodet ut av løkken, men blev fremdeles liggende for å
betrakte disse rare tobente fyrene som plutselig tok sig friheter
overfor den. Allright, det var å prøve en gang til, og denne gangen var
vi heldige,for vi fikk løkken under den ene sveiven på den, og nu hjalp
ingen kjære mor. Med kurs for skuten drog det underlige optog av gårde.
Jeg leiet den omtrent som en hund i bånd, gikk det litt trått og
uvillig, hvilket i og for sig muligens ikke var så rart, var det bare å
pirke den litt på halen med skistaven, så bar det på ny av gårde i full
fart. Da vi kom ned til skuten, slap vi den naturligvis igjen, men
forinnen var det nok mange ombord som hadde moret sig over optoget.

Som jeg sa var det en lett opgave å skaffe fersk mat. Vi trengte en dag
omkring 30 sel til vårt spiskammer. Roald Amundsen, Hjalmar Johansen og
jeg drog av gårde. De var bevæbnet med hver sin store flåkniv, jeg med
en gammel Nagant revolver. Jeg måtte gå fra sel til sel og skyte dem
ned, mens de andre fulgte efter og åpnet dem efter hvert. Det kan vel
kanskje se noe morderisk ut dette at en mann går rundt blandt en masse
tamme forsvarsløse sel og skyter dem ned med koldt blod, men man må jo
ta i betraktning at vi gjorde det ene og alene fordi vi var nødt til
det. Dessverre brøt isen op før vi berget vår fangst, så det hele var
altså omsonst. Den kvelden var Roald Amundsen simpelthen ulykkelig
fordi vi til ingen nytte hadde drept alle disse dyr. Jeg har sjelden
eller aldri i mitt liv møtt en mann med en slik utpreget kjærlighet til
dyr som han. Et karaktertrekk som også bidrog til at vi alle satte enn
mer pris på ham. Selv de av våre kamerater som hadde latt naturen gå
over optuktelsen, måtte ved nærmere eftertanke innrømme at han
selvfølgelig hadde rett, og aldri mer blev noe dyr drept i utide.Så
hadde vi også noen små gjester som var oss til megen glede og moro. Det
var de små pingviner. Nysgjerrigere dyr skal man lete lenge efter,
desuten var de som alle de andre beboere på isen ikke det minste redd
oss. Alt som foregikk skulde de ha rede på. Vi holdt en dag på med å
skifte noen av isankerne da en større flokk av disse besynderlige dyr
kom anstigende. Halvveis fugl, halvveis fisk spaserer de i opreist
stilling under livlig konversasjon bortover isen. Plutselig fikk de øie
på oss, stoppet op, og en av dem blev efter en del diskusjon detachert
for å dra ned for å undersøke hvad i all verden det var som foregikk,
mens de andre i mellemtiden holdt sig på tilbørlig avstand. Speideren
kom alvorlig ruslende, gikk rundt omkring og inn blandt oss, beså med
synlig interesse alle våre forskjellige redskaper som lå strødd
omkring, kikket alvorlig på oss, som lot som om den overhodet ikke
eksisterte — synlig beroliget snudde den og vendte tilbake til sine
kamerater, som flokket sig rundt den for å høre rapporten. Der opstod
en heftig og langvarig diskusjon, men endelig så det ut som om
speideren fikk overbevist sine venner om at der ingen fare var, for
plutselig kom hele flokken anstigende, og da blev det moro. Tenk Dem
plutselig omringet av femti nysgjerrige barn i den spørrelystne alder
når De holder på med et arbeide. Slik omtrent var det. Vi lot dem i
fred, og jamen var de morsomme. Senere kunde vi næsten ikke vise oss på
isen uten at de øieblikkelig kom ruslende, og på grunn av sin
nysgjerrighet kunde de sannelig være brysomme nok. Brysomme for oss var
de når vi kom kjørende med våre hundespann, forda var det næsten ikke
mulig å stagge hundene, de skar ut for å ta dem og i vill karriere bar
det bortover isen med pingvinflokken foran.

En del av dem måtte vi drepe av hensyn til de zoologiske samlinger
hjemme. Det foregikk da på den måten med de store keiserpingviner at vi
i flokken så oss ut et eksemplar med pent skinn. En mann nærmet sig
«den utvalgte», og mens han stod og underholdt den med tegn og
underlige gjerninger, nærmet en annen sig den bakfra, og før den hadde
sukk for sig var begge dens sveiver bundet fast på ryggen. Så var det
bare å la den spasere med ombord hvor den blev slaktet så humant som
mulig. Vi kunde naturligvis ha skutt dem, men det vilde jo komme til å
ødelegge skinnet, derfor måtte vi benytte oss av denne metode.

I sjøen utenfor iskanten hersket et næsten likeså rikt dyreliv.
Hvalbukten bærer sitt navn med rette — hele bukten stod så å si i kok
av små finnhval og åte, og utenfor i Rosshavet var der uhyre mengder av
finnhval og blåhval.

De 8 menn som skulde danne sydpolpartiet blev nu satt i land og bodde i
to telter inne på selve barrieren. Vårt overvintringshus blev derefter
tatt i land og satt op. Da huset var ferdig kom niende mann og det ikke
den minst viktige, nemlig kokken Lindstrøm — så da vi flyttet inn i
huset var alle vi som skulde sydover samlet der.

Den oprinnelige plan var at alle åtte med syv sleder og nitti hunder
skulde foreta fremstøtet mot Sydpolen, mens Lindstrøm alene skulde
«passe huset» mens vi var borte. Dette blev imidlertid, som jeg senere
skal komme inn på, forandret.Mens «Fram» ennu lå hos oss fikk vi en dag
besøk av Scottekspedisjonens skib «Terra Nova». Scott og de menn som
skulde følge ham sydover var ikke ombord. De var gått i land ved Mc
Murdosundet hvor de arbeidet med forberedelsene til sitt fremstøt.

Sammen med de øvrige av landpartiet holdt jeg nettop i de dager på med
å kjøre op vårt utstyr fra «Fram» til huset. Med en slede forspent seks
hunder kom jeg farende bortover isen. På sleden hadde jeg en sel, en
stor sekk smiekull, en feltesse og et fat petroleum — ingen liten last
å trekke for hundene. En del av våre engelske gjester var kommet ned på
isen og var underveis til huset, da jeg i susende fart tok dem igjen og
hilste flott med svepen. Ved overgangen fra havisen og op til huset,
som lå et stykke inne på barrieren, måtte jeg stoppe for å la hundene
hvile før vi tok fatt på bakken som var temmelig bratt. Dette var
forresten noe vi alltid pleide å gjøre. Her tok engelskmennene mig
igjen, stoppet op og betraktet med megen interesse hundene og sleden.
De spurte om jeg med det lasset hadde tenkt mig op bakken med så få
hunder foran sleden. Da jeg svarte at joda det var meningen, rystet de
smilende på hodet idet de mente at det gikk nok ikke. For sikkerhets
skyld var de efter tur borte og banket på petroleumsfatet for å høre om
det var tomt. Nei, det var det ikke. Dernest løftet de på kullsekken,
den var tung som bly. Essen var ikke lett den heller, for ikke å snakke
om selen. Efter undersøkelsen var de helt overbeviste om at jeg ikke
var helt normal som med bare seks hunder foran, trodde at jeg skulde
greie å komme op.De nikket vennlig adjø og vel møtt igjen til den gale
mann, og fortsatte sin marsj mot huset. Jeg lot dem komme helt op på
platået før jeg satte hundene i gang. Det var som om dyrene forstod at
her gjaldt det å vise hvad de dudde til, for trakk gjorde de så de lå
flate og op kom vi. Kommet vel op slang jeg mig på sleden, en liten
bluff kan ikke skade tenkte jeg, og i flyvende fart bar det forbi de
forbausede engelskmenn.

Jeg hørte senere si, at de hadde uttalt at med slike trekkdyr burde vi
ha all verdens chancer til å rekke Polen. De blev hos oss og spiste
frokost. Roald Amundsen tilbød dem å komme og slå sig ned hos oss, for
med vår leirplass som basis å drive de videnskapelige undersøkelser de
måtte ønske. Smilende avslo de tilbudet, idet de samtidig advaret ham
mot å bli liggende for lenge, da de mente vi kunne risikere at breen
kalvet så både vi selv og vår leirplass vilde drive ut i Rosshavet.
Dette hadde jo nettop vært det store spørsmål også for Roald Amundsen.
Er barrieren fast eller ikke? Kan jeg stole på den slik at jeg kan
legge min basis på den? Her kommer jeg inn på en av de genialeste
punkter ved hele Roald Amundsens plan. Ved inngående studier av all den
litteratur han kunne komme over om disse strøk, hadde han funnet ut at
en stor del av barrieren virkelig lå fast. Han la sin leir på den, og
det viste sig at han hadde rett. Vi kunde sitte godt og lunt nede i
vårt hus og i våre opvarmede huler i barrieren, og i ro og mak arbeide
på vårt utstyr — mens vår konkurrent lå på land under høie fjell ved Mc
Murdosundet utsatt for mer uvær og kraftig vind. Allerede vedvalget av
leirplass var Scott efter min mening handikapped.

En dag brøt havisen op så «Fram» kunde komme helt inn bukten og fortøie
ved barrieren, noe som i vesentlig grad lettet oss de siste
losningsarbeider.

Innen «Fram» var helt utlosset begynte utkjøringen av depotene. Roald
Amundsen med tre menn drog til 80° s.br. hvor de nedla vårt første
depot. De kom tilbake den 15. februar, men da hadde «Fram» allerede
forlatt oss. Da hun hadde kastet los, tok hun sig først en sving inn på
bukten og kom derved på 78° 41' s.br. Lengere syd enn noe fartøi før
hadde vært. «Lengst mot nord, lengst mot syd».

Vi foretok først nu tre depotturer, og der blev tilsammen nedlagt ca.
3000 kg. proviant på 80°, 81° og 82° s.br. Da dette arbeide var utført
gikk vi i gang med forberedelsene til overvintringen. Huset blev
forbedret, og vår leir i det hele gjort så praktisk som mulig.
Jaktturer blev foretatt, og da vinteren endelig kom satt vi godt og
lunt nede i barrieren med 60 000 kg. selkjøtt som proviant for oss selv
og hundene, et kvantum som var mer enn tilstrekkelig hele vinteren.

Vinteren gikk usedvanlig fort for oss. Vi hadde alle hendene mer enn
fulle. Vårt utstyr som oprinnelig var laget med henblikk på kupert og
tungt terreng viste sig å være for svært. På depotturene hadde vi
høstet den nødvendige erfaring i så henseende, idet terrenget vi skulde
igjennem, for det meste viste sig å være helt slett. Tunge sleder var
derfor unødvendige, likeså alt det øvrige tunge tilbehør. Hele utstyret
blev derfor gått over på ny, ognu forarbeidet så lett som mulig. Roald
Amundsen hadde selv uttenkt alt til den minste detalj, og overvåket
også nøie at alt blev som det skulde. Som vanlig forstod han å holde
oss beskjeftiget hele den utslagne dag. Vi begynte vårt arbeide til
fastsatt tid, i det hele blev det arbeidet som aldri før. Våre 110
hunder trivdes utmerket, og blev foret og passet med den forestående
anstrengende tur for øiet.

En kveldstund begynte Roald Amundsen å snakke om turen mot syd. Han
fremla på ny sin plan for oss, idet han samtidig gjorde opmerksom på at
det hele foreløbig bare var å betraktes som en «sofaplan»; nu vilde han
gjerne høre hvad vi mente om den. Vi diskuterte det hele frem og
tilbake, men blev til slutt enige om, at den plan han hadde uttenkt
hjemme i sin sofa, var så god at det ikke var noe å si på den. Grunnen
til at han diskuterte dette med oss var, sa han, at han ønsket at vi
alle skulde vite hvad vi gikk til, og hvad han som skulde lede oss
hadde i sinne.

Solen forlot oss i april, og kom tilbake i august efter fire måneders
fravær. Planen var, at når solen kom tilbake, skulde vi alle dra mot
syd. Da den kom traff den bare sunde friske mennesker og dyr, alle
klare til med liv og sjel å gå inn for den store opgave. Noen dager før
den kom, kjørte vi våre ferdigpakkede sleder op til startplassen. Solen
var som sagt kommet, men temperaturen viste ingen som helst lyst til å
gå op de første dager, den holdt sig standhaftig på minus 50°—60°.
Imidlertid noen dager senere begynte den smått og pent å krype opover,
og en morgenstund da termometeret viste «bare» minus 36°, besluttet
Roald Amundsen sig til å Mennesker og bikjer mot syd. Wisting med sitt
hundespann, fotografert på Sydpolen.starte. Det viste sig dessverre
allerede dagen efter at temperaturen fikk tilbakefall, og til slutt var
den på ny nede i minus 50°—60°. Under disse forhold besluttet Roald
Amundsen sig til å vende om da vi var kommet til 80° s.br. —
temperaturen var da helt nede i minus 58°. Særlig gikk den lave
temperatur ut over hundene, så det fremgikk med all ønskelig klarhet at
de ikke vilde greid å fortsette.

10 dager efter starten var vi på ny «hjemme igjen». Som en følge av
denne tur forstod Roald Amundsen nu, at det hele med så mange mann og
så mange hunder blev et altfor stort og tungvint apparat. Han besluttet
derfor å redusere deltagernes antall til fem mann, ham selv iberegnet,
fire lette sleder og 52 hunder samt proviant og utstyr for fire
måneder.

Temperaturen viste fremdeles ingen stigende tendens. Først ut i oktober
innfant våren sig for alvor. Selen gikk op på isen, og en del sjøfugl
innfant sig. Den 20. oktober var temperaturen omkring minus 30° og
holdt sig jevnt mellem 20°—30° hvorfor start blev besluttet, og klokken
10 bar det av gårde for alvor mot polen.

Allerede den første dag hadde vi en ubehagelig oplevelse. Vi kjørte med
god fart henover et tilsynelatende pent jevnt terreng. Jeg kom sist med
min slede — selv kjørte jeg, og hadde Roald Amundsen sittende på. Vi
satt med ryggen mot hverandre. Han så akterover, jeg forover. Plutselig
følte jeg et veldig rykk i sleden, den vippet likesom ned med
akterparten, og vilde begynne å gli baklengs ned med nesen i været. Jeg
snudde mig rundt kvikk som et lyn, og så da at vi hadde kjørt over en
veldig sprekk. Kommet delvis overvar snebroen brukket under oss, men på
grunn av vår gode jevne fart forover gled sleden heldigvis inn på fast
is. Vi stoppet ikke, men kjørte videre. Da kjente jeg at Roald Amundsen
dunket mig i ryggen. Jeg snudde mig halvveis rundt. «Så De den, De», sa
han, «den vilde nok gjerne hatt både oss, sleden og hundene.» Mer blev
der ikke sagt om den ting.

Turen henover barrieren gikk stort sett bra. Det var av og til ikke
bare lekeverk å ta sig frem, men det gikk, og til slutt kunde vi
begynne opstigningen til polplatået. Da vi var kommet op i ca. 5000
fots høide begynte terrenget å helle nedover. Roald Amundsen gikk foran
på ski for å vise veien. Breen vi kjørte på, skrånet nu mer og mer så
han til slutt fikk god glid på skiene. Han var ca. 400 meter foran oss
og i det bratteste i bakken, da vi plutselig får se at han kaster sig
over ende og bremser med ski og staver alt hvad han kan, samtidig som
han vinker til oss at vi må stoppe. Vi hadde god fart på sledene, så
den eneste måte å stoppe på var å velte dem så snespruten stod.

Da vi kom ned til ham viste det sig at han hadde fått stoppet i aller
siste øieblikk. Han lå nemlig på kanten av et stup flere tusen fot ned.
Han så på oss og bemerket ganske rolig: «Vi får forsøke der,» idet han
pekte, «her kommer vi ikke frem». Han var likeså kold og rolig som om
ingen ting skulde være hendt.

Vi valgte en annen vei, og måtte foreta en nedstigning til ca. 3000
fot. Her støtte landet og barrieren sammen. Det eneste synlige tegn på
dette, var en del store bølgelignende dannelser i barrieren, ogen
mengde svære sprekker, delvis fylt med sne, så det så ut som om breen
hadde innstillet sin virksomhet for lengst. På ny måtte vi foreta en
opstigning, og efter fire dagers hårdt slit befant vi oss i ca. 10 600
fots høide, og mente dermed å være vel inne på polplatået. Her blev vi
liggende værfast i fire dager, idet der blåste en snestorm så vi ikke
kunde se hånd for oss. Før vi fortsatte slaktet vi 24 av våre hunder,
og la dem i depot, likeledes efterlot vi en slede som merke på dette.
Herfra fortsatte vi altså med tre sleder og 18 hunder. Da vi brøt leir
varte fremdeles snestormen, men vi var sant å si blitt leie av å ligge
så lenge stille på samme sted, hvorfor vi var enige om at det var bedre
heller se å komme sig videre. Til å begynne med skrånet terrenget nu
svakt opover, men plutselig merket vi at det begynte å gå utfor. Vi
kunde ingenting se på grunn av snestormen, alt stod i en eneste røik,
så da farten utfor begynte å bli betenkelig stor, besluttet vi oss til
å stanse og slå leir. Vi veltet sledene og satte op teltet. Da vi
skulde tørne inn viste det sig at teltgulvet hadde så sterk helling, at
de to som lå i den nederste del blev liggende i en meget ubekvem
stilling med benene op, de andre hadde det langt naturligere med benene
ned, men behagelig var heller ikke det. Næste morgen klarnet det av, og
det viste sig da at vårt telt lå midt på en sterkt skrånende bre, som
lengere nede endte i en jevn fin slette. 50 meter til venstre var breen
brukket av, og fra kanten av breen og til bunnen av stupet var det
sikkert sine 2000 fot. Var vi alle i snestormen kjørt utfor, kan vel
vår skjebne lettere tenkes enn beskrives.Fra nu av helte terrenget
svakt nedover til vi kom til en stor istykkerreven bre. Vi visste at vi
nu hadde en opstigning på flere tusen fot foran oss. Men først skulde
breen passeres. På grunn av dens tilstand — den verste på hele turen —
døpte vi breen for «Fandens bre». I alle retninger strakte der sig
farlige sprekker og revner, så vi syntes alle at navnet passet bra,
særlig når man tar i betraktning at det tok oss tre dager å komme over
den.

Kommet vel over, så vi foran oss i tåke og snedrev en slette som mest
av alt minnet om et størknet hav. Da vi kom utover viste det sig at vi
ikke kunde bruke våre ski på grunn av isens beskaffenhet. Det lød hult
under oss når vi gikk, og plutselig forsvant en slede, så senere noen
hunder og endelig en mann. Vi fikk dem alle heldigvis op igjen. Det
blåste en kuling av sydost med snefokk, så vi så ikke stort. Et navn
måtte jo også dette tiltalende sted ha, og for å være i stilen, når vi
først hadde begynt å dele ut navner, valgte vi «Fandens dansesal», og
det var heller ikke noe dårlig navn.

Kommet vel over her gikk allting så meget bedre og lettere for oss. De
største vanskeligheter hvad terrenget angår var overvunne. Mellem 87°
og 88° s.br. nådde vi vår største høide 10 750 fot. Herfra og helt til
polen skrånet terrenget jevnt nedover.

Vi hadde beregnet å være på polen den 14. desember om eftermiddagen.
Dagen oprant med klart fint vær, terrenget var glimrende. Solen stod
høit på himlen. Vi fortsatte fra vår siste leirplass som vanlig, og ut
på eftermiddagen stoppet vi og slo leir, da vi mente vi var fremme.
Efter at vi haddestelt hundene, bad Roald Amundsen oss om å samles
rundt flagget for sammen å plante det. «Det tilkommer ikke én mann
alene å utføre denne for oss så høitidelige handling. Det tilkommer
alle dem,» sa han, «som har satt sitt liv inn for saken.» Hver mann
grep rundt stangen, og sammen plantet vi Norges flagg på Sydpolen hvor
hittil intet menneske hadde satt sin fot.

Nettop dette trekk hos Roald Amundsen, at han bad oss alle om å være
med på å plante flagget, er en egenskap hos ham jeg har satt høiest.
Han ønsket ikke å beholde hederen og æren for sig selv, den skulde han
dele med dem som hadde stått ham bi. Slik har han også alltid vært
senere i livet. Beskjedent har han trådt til side, og latt den heder og
glans han har samlet rundt sig selv også komme sine kamerater til gode.

Først cirklet vi inn stedet med en radius av 18 kilometer, idet tre
mann gikk ut i øst, vest og kjøreretningen, hver medbringende en
reservesledemei med et sort flagg på toppen for opmerkning, samt en
vindtøipose med beretning om turen. De andre to benyttet det fine vær
til å ta en rekke observasjoner for å bestemme stedet. Efter disse
observasjoner viste det sig at vi ennu skulde ha omtrent 9 kilometer
igjen til selve polpunktet, hvorfor vi flyttet vår leirplass denne
distanse, og foretok atter den samme opmerkning som tidligere. Våre
observasjoner viste nu at vi var kommet polpunktet så nær som det var
oss mulig. Vi opholdt oss her til den 17. om eftermiddagen, da brøt vi
op og satte kursen mot nord i strålende vær og bris fra syd, så vi
brukte seil på våre sleder. Vi efterlot oss et telthvori lå en del
instrumenter og utstyr, samt to brever, et til H. M. Kongen og et til
Scott.

Om hjemturen er det lite å berette, den forløp helt programmessig, som
regel i det aller beste vær. Det eneste som plaget var at jeg i flere
dager hadde gått med en ulidelig tannpine, som til slutt blev så
plagsom at noe måtte gjøres. Da det var litt langt til nærmeste
tannlæge, bad jeg en kveld, efter at vi var kommet i soveposen i
teltet, Roald Amundsen om han vilde ta sig av bestet. Han erklærte sig
fluksens villig, og vår medbragte tanntang blev hentet frem. På grunn
av kulden måtte vi først varme tangen over primussen, så måtte jeg stå
på kne i min sovepose og han satt over mig i sin og drog alt hvad han
kunde. Efter et svare mas lyktes endelig operasjonen — og dermed var
alle sorger slukket.

Om morgenen den 26. januar 1912 kom 5 menn med 11 hunder og 2 sleder i
god behold hjem til leiren på barrieren. Den samlede tilbakelagte
distanse utgjorde ca. 2800 kilometer, for det meste den hele tid på
ski. For å vise hvilken glimrende kondisjon mennesker og dyr var i, kan
jeg nevne at den siste dag tilbakelagdes en distanse av mellem 60 à 70
kilometer.

Da vi kom var ennu ingen oppe. Vi satte sledene fra oss, stelte hundene
og gikk samlet inn i huset, hvor fire menn lå i dyp søvn. Det vil være
meget vanskelig for mig å beskrive de forskjellige fjes som tittet ut
av de respektive køier og glodde på oss — de måtte sees. Efter et
øieblikks taushet spurte endelig en av dem: «Har dere vært der?» «Ja,
vi har vært der,» svarte Roald Amundsen, ogda blev det liv. En stund
efter satt vi alle benket rundt bordet og nød Lindstrøms hotcakes og
herlige kaffe. Hvor godt en kopp kaffe virkelig kan smake, det vet man
først, når man som vi hadde måttet undvære den så lenge.

Det viste sig at «Fram» allerede var kommet den 9. januar, men hadde
måttet gå ut igjen på grunn av uvær, men om eftermiddagen samme dag som
vi var kommet tilbake kom hun på ny inn og fortøiet ved iskanten. Vi
skulde jo ha det meste av vårt utstyr ombord, og det helst så fort som
mulig, hvorfor det naturligvis ikke blev noen hvil for oss efter turen.
Det er jo gjerne så med mange mennesker, at når de har utrettet noe, så
er det en nødvendig betingelse for deres eksistens, at de må ha enten
en kortere eller lengere ferie. Jeg skal villig innrømme at også vi
gjerne vilde hatt en pust i bakken, men under de forhåndenværende
forhold fant vi alle, at det fikk være til en annen gang. Vi gikk
derfor øjeblikkelig i gang med å ta ombord det som vi ønsket å ha med.
En hel del efterlot vi oss der nede, også vårt hus. Det blev satt i
tipp topp stand. Alt skaffetøi pusset og lagt på plass, køiklær i alle
køiene og alle lamper trimmet og gjort klare til øieblikkelig bruk.
«For,» sa Roald Amundsen, «der kan muligens komme folk efter oss som
kan komme til å trenge det.» Med hans ord i friskt minne, skulde jeg
ønske at huset nu, som dette skrives, må finnes av admiral Byrd og hans
ekspedisjon, som nu ligger akkurat på samme sted og forbereder sig til
et fremstøt mot polen pr. flyvemaskin. For det å ha et hyggelig godt
varmt husunder en overvintring, det betyr uendelig meget mer enn mangen
en kan ane som ikke vet hvad en polarnatt er.

Det var en glede å treffe våre kamerater ombord i «Fram» igjen.
Hilsener og nyheter fikk vi hjemmefra, og det heldige resultat bidrog
jo til at stemningen om mulig blev ennu høiere.

Den 30. var «Fram» klar, og ut på kvelden gikk vi seil med kurs for
Hobart på Tasmanien.

Den 5. mars ankom vi hertil. Det var en lang reis for denne forholdsvis
korte distanse. Da vi ankret op på reden var det ikke så mange som
visste hvem vi var, men noen var det jo som luktet lunten, og snart
visste hele byen det. Roald Amundsen gikk øieblikkelig i land for å
sende sine telegrammer, og i mellemtiden blev «Fram» bordet av all
verdens pressefolk. De myldret ombord som sjørøvere. «Mr. X,» lød det,
«jeg representerer den og den avis. Si mig, var det kaldt på Sydpolen?»
Intet svar fra den adspurte. Slik omtrent lød spørsmålene over hele
skuten, og slik lød også, eller rettere sagt lød ikke, svarene. Det
lyktes ikke en eneste av disse smarte herrer å få noen av «Fram»s
gutter i fellen. Først da telegrammene kom fra London til Hobart —
altså de selvsamme telegrammer som var avsendt fra Hobart — fikk de
vite at vi hadde vært på polen.

Efter at Roald Amundsen hadde meddelt verden nyheten om Sydpolens
erobring fortsatte «Fram» efter en ukes ophold til Buenos Ayres. Vi
hadde nu et strålende vær den hele tid — selv rundt Kap Horn. Jeg har
aldri sett «Hornet» i så pent vær, det var den rene barnelek å passere
det — og det ersannelig sjelden, det tror jeg nok de fleste sjømenn vil
være enig med mig i. I de siste dager av mai ankom vi til Buenos Ayres.
Efter en del festligheter blev de fleste av oss permittert og sendt den
lange vei hjem på ferie.

Roald Amundsen hadde nemlig ikke opgitt sin oprinnelige plan om driften
over Nordpolen — alle vi som blev permittert hjem hadde lovet å bli med
ham på ny. «Fram» skulde overhales og utrustes i Buenos Ayres for turen
til San Francisco, hvor vi så skulde komplettere for det nye forsøk.

III

Det blev en lang permisjon vi fikk. Jeg var hjemme fra juli 1912 til
mai 1913. I denne tid fikk jeg efter Roald Amundsens ønske anledning
til å gå på Marinens sykehus for å lære sykepleie — noe som senere i
livet har vært mig til uvurderlig nytte, fordi jeg derved har vært i
stand til ved forskjellige anledninger å hjelpe mennesker i nød. Den
jeg da først og fremst skylder takk for dette, er hr. kommandørkaptein
Manthey som utrettelig tok sig av mig og tålmodig forklarte mig det
nødvendigste og hjalp mig. Mangen en gang har jeg, når jeg i en snever
vending har kunnet være til hjelp, sendt ham mine varmeste tanker med
takk for hvad jeg lærte.

Å ha tannpine er vel noe de fleste mennesker ikke setter særlig pris
på, hvadenten de er på polarekspedisjoner eller lever under mer
civiliserte forhold. Roald Amundsen hadde derfor bedt mig om å sette
mig inn i den vanskelige tannlægekunst så godt det lot sig gjøre, på
den forholdsvis korte tid som var mig beskåret. Jeg henvendte mig
derfor til hr. tannlæge Reichborn Kjennerud på Horten, og spurte om han
vilde være mig behjelpelig — han kom mig straks i møte med den aller
største elskverdighet. Ja han var til og med så elskverdig, athan
skaffet mig «ofre» som jeg kunde øve mig på. Det er da sannelig ikke
almindelig her i livet at man hjelper sine vordende «konkurrenter» på
en sådan måte.

Jeg er imidlertid helt overbevist om at der oppe nordpå finnes en rekke
mennesker som med glede tenker på de kunster jeg gjorde med deres
tenner — takket være hr. Reichborn Kjennerud.

Tiden for min permisjon var nu utløpet, og i mai drog jeg ned til
Buenos Ayres og tilbake til gamle «Fram».

Panamakanalens åpning skulde finne sted det år, og der blev fortalt,
med krav på pålitelighet, at «Fram» var tilbudt å gå gjennem kanalen
som det første skib. Dette var naturligvis et overmåte gunstig tilbud
for Roald Amundsen, veien til San Francisco blev derved gjort så meget
kortere, hvorfor han øjeblikkelig aksepterte tilbudet.

Vi seilte derfor op til Colon for å være klare til gjennemfarten — men
dessverre, her blev vi liggende i ti lange uker uten at det så ut som
om vi skulde komme igjennem. Amerikanerne hadde som bekjent den gang en
masse vanskeligheter å overvinne på grunn av ras og andre ting som kom
i veien. Det var derfor intet annet å gjøre for oss enn å vende nesen
sydover igjen.

Underveis hadde vi den store sorg å miste vår kjære kamerat islos
Andreas Beck. Han blev begravet ute på sjøen — og fikk en grav verdig
en mann av hans støpning.

Dessverre viste det sig på denne tur at gamle «Fram» nu ikke lengere
var i den tilstand vi kunne ønske. De lange ophold i de varme farvann
haddevel bevirket sitt til at råttenheten hadde spredt sig sterkt.

I april 1914 kom vi på ny til Buenos Ayres. Kaptein Nielsen hadde
underrettet Roald Amundsen, som befant sig i Norge, om «Fram»s
tilstand. Efter en del underhandlinger blev det bestemt at «Fram»
skuldet gå hjem for besiktigelse og reparasjon før hun på ny la i vei.
En medvirkende årsak til at denne bestemmelse blev truffet var også, at
tiden nu var så langt fremskreden, at skulde vi seile rundt Kap Horn,
vilde vi miste ennu et år før vi kunde fortsette videre fra San
Francisco mot nord og ta fatt på driften.

Efter å ha vært i dokk begav vi oss i vei, og efter 100 dagers reis
befant «Fram» sig fortøiet i sin gamle bøie på Hortens indre havn i
juli måned 1914. Senere har hun aldri mer vært ute på ferd.

                                    I.

«FRAM»

I

Det som bestemmer et menneskes livsskjebne er ofte tilfeldighetene — de
gamle nordmenn var fatalister — det er jeg også blitt med årene. Til en
viss grad er nok enhver sin egen lykkes smed, men også tilfeldighetene
spiller inn. At jeg overhodet kom til å bli med Roald Amundsen berodde
for en stor del på tilfellet.

Det var i 1909 om sommeren. Roald Amundsen hadde da offentliggjort sine
planer om drift over polhavet. «Fram» lå ved Marinens verft på Horten
under ombygging og var naturligvis gjenstand for alles interesse. Jeg
må jo tilstå at skuten der hun lå, og mest av alt lignet en diger
Hvaler-skøite, også trakk mig ned til utrustningskaien mer enn en gang.
Selv var jeg den gang ansatt ved Marinens artilleri, og hadde således
min daglige gang på verftet, og skuten under øinene så å si hele dagen.

Det ryktedes på Horten i de dager at Roald Amundsen trengte ennu et par
mann for å delta i seilasen rundt Kap Horn og op til San Francisco,
hvorfra turen så skulde gå videre mot nord. Mange var de som søkte —
selv kom jeg mig av forskjellige grunner ikke så langt. Det var jo
heller ikke noe særdeles fristende å få være med rundt «Hornet» og så
bli satt i land når det store eventyr foralvor skulde begynne.
Naturligvis var der en chance til stede for at man kunde være så heldig
å få være med nordover, men den var liten.

Jeg så og talte daglig med de folk som skulde være med. Der var blandt
andre kaptein Engelstad, ferdens nestkommanderende og løitnant
Prestrud, «Fram»s førstestyrmann.

Man drev den gang prøver med «Fram»s mannløftende drager. Dette var
store firkantdrager som blev satt op i observasjonsøiemed, forbundet
til bakken med en smekker stålwire som løp over en winch.

Så kom da den dag da tilfellet banket på min dør. Løitnant Prestrud
opsøkte mig nede i artilleriets verksteder og fortalte mig at Roald
Amundsen var ventende til Horten for prøver med dragene. Disse prøver
skulde finne sted samme formiddag, og løitnant Prestrud spurte mig om
jeg hadde lyst til å bli med ham ut på Vealøs, en liten ø i innløpet
til marinens havn, for å se på prøvene. Jeg opnådde den fornødne
permisjon hos min chef, og så drog vi avsted.

Da vi kom ned på kaien for å gå ombord i båten som skulde sette oss
over til øen, var Roald Amundsen allerede kommet, og jeg blev
forestillet for ham av løitnant Prestrud. Det var ikke første gang jeg
så ham. Efter «Gjøa»-ferden hadde han besøkt Horten hvor der blev
foranstaltet et fakkeltog til hans ære. I dette deltok også jeg, lite
anende at jeg da for første gang var med på å hylde den mann som senere
skulde spille en så stor rolle i mitt liv.

Med de senere års begivenheter som bakgrunn trer mitt aller første møte
med ham fremdelesskarpt frem i min erindring. Jeg husker den intense
følelse som betok mig: her står du ansikt til ansikt med en mann — den
fødte leder, som uten å bruke for mange ord kan få sine folk til å
utrette det, som ved første øiekast ser ut som en umulighet å
gjennemføre. At han ved siden av dette var et sjeldent godt menneske,
som var villig til å ofre alt for dem som stod ham bi i tykt og tynt,
det fikk jeg senere i livet anledning til å se — jeg hadde nær sagt
hver eneste dag.

Jeg antar at løitnant Prestrud hadde anbefalt mig til ham ellers vilde
han neppe ha vist mig så stor interesse som han gjorde fra første stund
av.

Der blev foretatt en del drageprøver der ute. Selv var jeg en tur oppe
i luften, men for å være ærlig syns jeg ikke det var det minste
tiltalende å sveve der oppe under himlens blå, bare båret oppe av en
kraftig vind; så da jeg var velberget på bakken igjen var jeg mer enn
glad. Da prøvene var ferdige reiste vi alle sammen tilbake til verftet,
hvor jeg sakket efter de andre for ved første leilighet «å stikke av»
for å gå tilbake til mitt arbeide. Fullt så lett gikk det imidlertid
heldigvis ikke. Roald Amundsen sakket også av, og idet han kom op ved
siden av mig, sier han idet han klapper mig vennlig på skulderen: «De
får være med mig nordover De». For å bruke et mildt uttrykk må jeg si
jeg blev forbauset, forbauset og glad, for lysten til å være med var
der i fullt monn. Jeg fikk fremstammet en takk, og at jeg først måtte
rådføre mig med min hustru for å høre hennes mening før jeg kunde gi
noe endelig svar. «Ja De får tenke på det» — var hans avskjedsord til
mig.Jeg kom hjem fylt av dette store som var hendt mig, og spurte meget
spent min hustru om hennes mening. Hun trodde det bare var spøk fra min
side. Jeg har jo, som så mange andre ektemenn, drevet litt uskyldig
moro med min hustru, og hun har heldigvis alltid vært den som har moret
sig mest når forklaringen kom.

Som sagt, hun trodde det var spøk, og gav mig øieblikkelig sin
tillatelse. Selv da jeg forklarte henne at det var alvor, fastholdt
hun, at når hun en gang hadde gitt sitt samtykke, vel så hadde jeg det.

Slik gikk det altså til at jeg blev Roald Amundsens mann — og ikke et
eneste øieblikk i de seksten år jeg har vært sammen med ham, har jeg
hatt grunn til å angre på det.

Noen dager senere kom han på ny ned til Horten, og jeg meddelte ham min
beslutning at jeg med glede vilde være med ham.

Meningen var at jeg skulde ha tiltrådt ekspedisjonen med en gang — men
en vakker dag ut på høsten kom der en for oss kjedelig melding nordfra:
Peary hadde nådd Nordpolen.

Spørsmålet var nu: Vilde Roald Amundsen opgi sine planer, og opløse sin
ekspedisjon. Eller vilde han fastholde sin oprinnelige plan?

Hans svar lot ikke lenge vente på sig. «Fram»s planlagte drift skulde
forsøkes gjennemført efter programmet, idet han fremholdt, at efter
hans mening var vår hovedopgave fremdeles uløst, nemlig utforskningen
av selve polarbassenget, og til dette arbeide var et fartøi nødvendig.

Forskjellige forhold gjorde imidlertid at vi ikke blev klare som
oprinnelig bestemt, hvorforekspedisjonens avgang blev utsatt til
sommeren 1910. Jeg begynte heller ikke arbeidet ombord før i mars samme
år.

Opsynet med «Fram»s ombygging hadde Roald Amundsen betrodd til kaptein
Schrader. Han var en sjømann av den gamle skole som i mange år hadde
ført seilskute, og Roald Amundsen hadde selv fart med ham, så han
visste nok hvad han gjorde når han betrodde dette viktige arbeide til
denne mann.

Ved en beklagelig ulykke var ekspedisjonen blitt berøvet sin
nestkommanderende, hvorfor kaptein Thv. Nielsen hadde overtatt denne
stilling, og under hans ledelse foregikk de siste klargjøringsarbeider
og den siste finpuss.

Fra nu av og utover gikk arbeidet sin gang, og i midten av april var
«Fram» klar. Efter å ha vært en tur nede i Vallø og fylt olje, gikk vi
1. mai op til Oslo for å komplettere våre beholdninger.

Da vi var ferdige i Oslo gikk vi ut til Roald Amundsens hjem
«Uranienborg» i Bundefjorden. Det var ikke fritt for at noen hver av
oss spekulerte på hvad i all verden vi skulde der, men vi slo oss til
tåls da vi hørte vi skulde hente et transportabelt hus som skulde
brukes som observasjons- og loddehus. Jeg hadde flere ganger tidligere
vært nordover på fangst, og hadde sett isen og visste også at hele
ismassen var i stadig drift, ja ikke alene i drift men også at den
stadig skrudde sig sammen i kjempemessige skrugarer som skånselløst
knuste alt som kom i deres vei, — så hvorledes et stakkars hus skulde
kunne stå på isen, det forstod jeg ikke, men jeg antok at det hele bare
var en liten fjelebod somkunde settes op og tas ned i en fart. Vi kom
der ut og jeg gikk i land for å ta dette besynderlige hus i øiesyn. Det
viste sig å være et gjennem solid hus, som det vilde ta dager å sette
op og ta ned.

«Nå ja,» sa jeg til mig selv, «Roald Amundsen vet nok mer om
isforholdene enn du. Har han latt huset bygge for å sette det op på
isen, så står det nok.» Jeg fortsatte min inspeksjon.

For å ta et loddskudd bør man jo helst ha et hull i isen, og følgelig
også et hull i gulvet i «loddehuset», men til tross for at jeg opholdt
mig meget lenge der inne krypende rundt på fire ben som en annen
Sherlock Holmes, var det mig ikke mulig å opdage noe «loddehull». Vel,
så skulde altså loddskuddene tas utenfor huset — men hvad i alle dager
skulde vi med bysse og køiplasser til ti mann i et hus som skulde stå
på isen like ved siden av, eller i hvert fall i nærheten av «Fram» —
nei det forstod jeg ikke. «Allright», tenkte jeg, «så får tiden vise
det». Og det skal være sikkert og visst at tiden viste oss hvad huset
skulde brukes til. Det var jo ingen av «Fram»s mannskap som dengang
hadde den aller fjerneste anelse om Roald Amundsens planer, vi trodde
alle som en fullt og fast at vi skulde nordover, og når chefen hadde
bestemt at vi skulde ha med et, i våre øine, ubrukelig hus, så var det
bare å ta det ombord uten å spørre mer om det.

I begynnelsen av juni var vi ferdige, og stod ut i nordatlanteren på et
kortere oseanografisk tokt, for å prøve vår motor, våre videnskapelige
instrumenter, ja kort sagt for å se at det hele nu var slik
sammensveiset at allting gikk uten knirk.I vel en måned lå vi ute, og
«Fram» fikk sannelig i denne tid mer enn en gang anledning til å vise
oss hvad hun dudde til. Hun satte og slingret, så det mangen gang var
mer enn vanskelig å holde sig opreist. Vi hadde blandt andre en mann
ombord som bare skulde være med på denne turen. Det var av natur en
meget makelig anlagt herre hvorfor han av den grunn ikke likte alt det
for så vidt nødvendige arbeide som det å stå på benene skaffet ham —
jeg stod på dekk en dag og hørte ham komme med følgende fryktelige
trusel: «Ja, nå kan du slingre, din gamle kasse. Men bare vent til jeg
kommer i land du — da er det forsyne mig min tur. Da skal jeg slingre
så du ditt gamle jåleportrett skal bli grønn av misunnelse.» En i
sannhet fryktelig og raffinert hevn.

Underveis inn til Bergen fikk vi ruskevær. Under en bøi knakk
klyverbommen, så forseilene stod og flagret i vinden som lommetørklær.
Et øieblikk efter satte «Fram» nesen ned, så sjøen kom fossende inn
over dekket og forårsaket en del skade. Det var imidlertid ikke så
farlig. Hvad verre var, var den innenbords skade vi fikk, sjøen trengte
nemlig ned i Roald Amundsens lugar som den delvis fylte, og derfra tok
den sig en rundtur inn i et skap han hadde bygget der inne for
opbevaring av cigarer, tobakk og spirituosa, så alle cigarene gikk
fløiten. Skapet hadde han som sagt bygget inne i og ved siden av sin
lugar, med adgang bare derfra. Det var stort, men på grunn av alt
flaskeforet der inne, var det temmelig vrient å komme helt inn i det.
En av officerene på verftet på Horten hadde også innvendt dette overfor
Roald Amundsen, ogforeslått forbedring, samtidig som han hadde spurt om
hvorledes man hadde tenkt å komme frem inne i skapet. Med et lunt blink
i øiet så Roald Amundsen på ham: «Vi drikker oss frem,» kom det. Skapet
blev som oprinnelig bestemt det skulde være.

Efter et kort ophold i Bergen hvor vi fikk reparert våre skader, avgikk
vi til Kristianssand for å gå i dokk, komplettere vårt utstyr og hente
våre hunder.

Hundene hadde vi ute på Flekkerøen. De var kommet ned fra Grønland med
det danske grønlandsskib «Hans Egede» — 97 stykker i alt. Å si at «de
var mors beste barn» vilde ikke være helt overensstemmende med
sannheten, de var helt enkelt så ville og udresserte som det gikk an.
Lindstrøm og jeg fikk i opdrag å være «bikkjefuter» mens «Fram» lå i
Kristianssand. Lindstrøm var glad i dyr og var dessuten vant til disse
eksemplarer av arten vi skulde omgåes her, selv har jeg alltid vært
glad i dyr og likt å stelle med dem. Disse grønlandshunder er, når det
kommer til stykket ikke så vanskelige å behandle og omgåes som man
skulde tro — setter man sig først en gang kraftig i respekt, så glemmer
de meget sjelden hvem som er deres herre; får de så ved siden av den
nødvendige juling også den nødvendige mat, så ordner alt sig til felles
beste.

Til å begynne med der ute på øen tror jeg nok at hundene antok at
Lindstrøm og jeg var en ny slags proviant som var sendt ut til dem, for
de forsøkte stadig vekk å spise oss op. En dag som Lindstrøm var ute
for å fore en av sine «venner», kom han i „Dessuten var jeg ansatt som
en slags overbikjefut — “skade for å bøie sig midt foran nesen på en av
hundene, som tilsynelatende satt og småsov i solskinnet. Det blev den
for fristende, med et gledeshyl forsynte den «sovende» sig av den «biff
å la Lindstrøm» som så fristende var blitt plasert foran dens nese.
Stakkars Lindstrøm! Han kunde ikke sitte på over åtte dager, men han
passet sig for eftertiden for å utsette sine «edlere» deler for den
slags behandling. I det hele gikk tiden her ute fort. Det sørget alle
bikkjene for. De underholdt oss til stadighet med sauejakter og forsøk
på rømning. En ting var de mer redde for enn alt annet, og det var
tordenvær. Hvad grunnen var vet jeg ikke, men kom det tordenvær så var
det slutt på moroen for Lindstrøm og mig, for da var de helt ville av
redsel.

Endelig — i begynnelsen av august var allting klart. Det siste vi
gjorde var å ta våre hunder ombord, og få dem installert på dekket. Så
stevnet «Fram» mot syd.

                                   II.

II

Vårt første bestemmelsessted var Funchal på Madeira hvor vi skulde
forsyne oss med fersk proviant og grønnsaker før vi satte kursen for
Kap Horn og derfra videre nordover til San Francisco. «Fram» var som
kanskje de fleste vet ingen skarpseiler og heller intet hurtiggående
motorskib. For motor alene greide hun ikke mer enn fire mil i pent
stille vær.

Reisen ned foregikk under dårlige værforhold, vi hadde meget motvind og
som følge derav mange seilmanøvrer, så frivakt var det lite av. Hundene
trivdes godt ombord. De var blitt fordelt på en del av oss, så vi hadde
ca. ti, tolv stykker hver å passe på. Dessuten var jeg ansatt som en
slags «overbikkjefut» d. v. s. blev noen av dem syke så måtte jeg
overta pass og pleie av vedkommende patient.

Disse hundene gav oss forresten anledning til mange funderinger, for
ingen av oss forstod hvad meningen var med å dra på alle disse hundene
hele veien rundt Kap Horn, når «Fram» ved sin ankomst til
Beringsstredet kunde få kjøpt hunder nok i land, men det blev bare med
funderingene rundt dette problem også. Noen tilfredsstillende løsning
var det ingen som greide å finne.Efter ca. en måneds seilas ankom vi
til Funchal i begynnelsen av september. Vi lå der i tre dager og
benyttet tiden vel. I to partier var vi i land som Roald Amundsens
gjester og beså det herlige sted.

Den tredje dag om eftermiddagen kom der ordre fra nestkommanderende om
at alle mann skulde komme på dekk. Litt forbauset kom vi op, og ennu
mer forbauset blev vi, da vi fikk se nestkommanderende stå der og vente
på oss ved siden av et digert kart over sydpolegnene, som han hadde
hengt op på stormasten. Vi fikk ikke lang tiden til å studere på hvad
dette skulde bety for der kom chefen selv rask og spenstig på dekk.
Dessverre husker jeg ikke nu hans ord, men ett er i hvert fall sikkert
at vår interesse for hvad han sa stod på høikant fra først til sist.
Det var så stille som i en kirke, all lyd var forstummet. Det var som
om alt omkring oss lyttet til eventyret. I korte konsise setninger
betrodde han oss sine planer — her var ingen nølen og utenomsnakk, like
mot målet bar det. Han fremholdt blandt annet, at nu efter at Peary
hadde vært ved Nordpolen var ikke interessen for vår ekspedisjon så
stor ute i verden, at han mente det vilde være forsvarlig å gå der op.
Isteden den hadde han til hensikt å gå sydover med Sydpolen som vårt
mål. Jeg bruker uttrykkelig vi og vårt, for det husker jeg bestemt han
selv brukte. Det var ikke hans ekspedisjon men «vår» — vi var alle
kamerater og hadde alle det felles mål.

Videre fremholdt han, at han dessverre heller ikke lenger disponerte de
tilstrekkelige pengemidler til å kunne gå nordover. Kort og greit viste
han oss så på det ophengte kart den rute han vildevelge. Til Scott som
var ute i det samme ærend hadde han telegrafert og meddelt sin
forandrede plan. Telegrammet var avsendt til New Zeeland. Av hensyn til
Scott hadde han valgt sin basis i Hvalbukten på barrierens sydlige del,
da han kjente til at Scott vilde komme til å ligge lenger mot nord oppe
på Victoria Land.

Han var opmerksom på, sa han, at disse hans endrede planer var et
oplagt kontraktsbrudd fra hans side, men at han allikevel vilde sette
stor pris på om vi alle vilde gå med ham under disse endrede forhold.
Skulde imidlertid noen være imot dette, stod det vedkommende fritt for
å gå i land og reise hjem.

Om vi vilde! Vi svarte alle som en mann at vi var mer enn villige til å
gå med, og yde vårt aller beste for at opgaven skulde bli heldig løst.

Her fikk vi altså endelig opløsning på alle gåtene. Her blev alle våre
spørsmål klart og greit besvart: Vi skulde mot syd, istedenfor mot
nord!

Allerede samme kveld stod «Fram» ut fra Funchal, og stevnet på ny mot
syd, og denne gangen var det alvor.

Det var ikke fritt for at det var riktig livlig ombord den kvelden.
Diskusjonens bølger gikk høit. Alle skulde gi sitt besyv med i laget,
men alle var vi betatt av den storslagenhet som preget denne
planendring. Det viste oss, at vi hadde en mann til chef som ikke var
redd for å gå sine egne veier når det knep, og vi visste også at han
vilde sette alle sine evner, ja selv sitt liv inn på opgavens løsning —
og vi var alle fulle av begeistringens hellige ild: Vi skulde vise
verden at vikunde makte å løse opgaven, koste hvad det koste vilde.

Reisen sydover gikk pent og rolig. Vårt vesentlige arbeide var å passe
og stelle hundene, og likeledes holde det rent overalt. Dekket blev
holdt så rent som mulig, men det kunde naturligvis ikke forhindres at
vi rett som det var under seilmanøvre i mørke, hørte at enkelte av
kameratene uttalte sig i temmelig utvetydige uttrykk om bikkjer ombord
i skuter, når tauverket gled litt for villig gjennem nevene godt
innsmurt med «grønnsåpe».

Hver onsdag og søndag var det ekstraforpleining i form av en dram og en
halv øl til maten, og hver lørdag kveld var det en toddy til manns.
Dette er en skikk Roald Amundsen har gjennemført på alle sine
ekspedisjoner. Man får derved en liten glede å se frem til, og det
liver godt op i det daglige arbeide under slike forhold, hvor der ikke
alene stilles store krav til en manns fysikk men også til hans åndelige
habitus.

Efter planen skulde vi anløpet Gufføen for å fylle ferskvann, men da vi
kom op under øen fikk vi tåke på oss, så det blev bestemt at vi isteden
skulde forsøke på å få vann på en av hvalstasjonene på Kerguelen.
Imidlertid hadde vi, mens vi lå under ekvator, fått samlet så meget
regnvann at vi, da vi kom lenger mot syd, forstod at vi ved å holde
hundene på rasjon vilde klare os helt frem til Hvalbukten, hvorfor også
dette siste anløp blev sløifet.

«Fram» var meget tungt rigget. Et fartøi av de dimensjoner med bare
enkle mersseil vil nødvendigvis bli tungt å håndtere ved seilberging.
Under en storm nede i vestenvindsbeltet lå så mange mannsom det var
plass til på merseråen og arbeidet som gale i fire stive klokketimer
før det uhåndterlige seil var fast.

Noe særlig lett å styre var hun heller ikke, hun var meget tilbøielig
til å ville snu sig rundt for å betrakte sitt eget kjølvann. Blåste
det, måtte vi alltid være to mann til rors, og de hadde mer enn
arbeide. Vi hadde jo flere landkrabber ombord som aldri hadde vært til
sjøs før, enn si da utført sjømannsarbeide av noen art, så når noen av
de karene kom til rors kan det nok hende at gamle «Fram» benyttet
anledningen til å skrive Søren Sørens Sønner med kjølvannet. En av dem
som nok syntes det var litt for meget arbeide for en enkelt mann ved
rattet, uttalte da også at han ikke kunde begripe, at det ikke gikk an
å sette seilene slik at han skulde få slippe all denne jobben ved
rattet! Da disse gullkorn undslapp ham, satt han på rorkisten og styrte
med benene. Vinden var rett akterinn så han ved sin patentstyring
opnådde å holde skjevert seil på begge sider.

Som sagt, livet ombord gikk sin rolige daglige gang — på «Fram» som på
enhver annen skute i sjøen. Våre officerer bodde forut i
enkeltmannslugarer gruppert rundt en salong, og mannskapet bodde
akterut. 8 mann i enkeltlugarer og 6 mann i to tremannslugarer. Roald
Amundsen så vi daglig, han tok sin tørn med oss andre, stod til rors og
passet de hunder han hadde opsynet med.

Ved nyttårstider 1911 møtte vi for første gang isen. Først svære flate
iskalver optil flere kvartmil lange, senere noen større isfjell som vi
holdt inn igjennem inntil vi støtte på pakkisen. Ved hjelp avseil og
maskin lyktes det oss efter seks dages forløp å komme gjennem denne og
inn i Rosshavet, hvorefter vi satte kursen for Hvalbukten. På ny måtte
vi igjennem en del fordelt is før vi atter kom ut i åpent hav.

Vi drev en del fangst på isflakene i denne tid for å skaffe oss
hundemat. En dag var Stubberud og jeg ute på jakt efter en sel som lå
og solet sig på et isflak. Stubberud skulde passe båten mens jeg var i
land på isen. Jeg hadde aldri drevet jakt på disse breddegrader før,
men hadde jo en del erfaring fra nordligere himmelstrøk. Nordpå er
selen meget vår, så man må gå uhyre forsiktig frem for å komme den på
skuddhold. Det vil si man må krype forsiktig bortover isen, og søke
dekning bak skrugarer og opstående isstykker, inntil man mener å være
på skuddhold. Så gjelder det å forsikre sig om hvor man har selen. Man
titter op så forsiktig, så forsiktig for ikke å skremme dyret — så
lirkes børsa i stilling, og er man heldig får man den. Efter aller
beste mønstre gikk også jeg frem her, jeg buktet og ålet mig bortover
isen på en slik måte at en hvilken som helst indianer vilde blitt grønn
av misunnelse. Da jeg mente at nu kunde jeg våge å titte forsiktig op,
løftet jeg mig op på albuen bak en liten skrugar, og tittet — rett inn
i et par svære brune øine som forbauset betraktet mig. Selen lå rolig
på isen ikke en gang en meter fra mig. Den var ikke det minste redd, så
den blev et ganske anderledes lett bytte enn jeg hadde tenkt mig, men
fullt så forsiktig var jeg jo ikke for eftertiden.

Tiden for vår ankomst til Hvalbukten nærmet sig nu med raske skritt, og
eftersom tiden gikk, stegogså spenningen blandt oss alle. Det brennende
altopslukende spørsmål var: Hvem var de lykkelige som skulde i land på
barrieren for å delta i fremstøtet mot polen, og hvem var det som
skulde bli igjen ombord? Lugarene var som rene heksegryter, slik boblet
og kokte det der nede når dette spørsmål kom op til diskusjon og det
var ikke sjelden. Enhver mente naturligvis at nettop han og ingen annen
var den aller mest skikkede, og hadde de beste kvalifikasjoner.

Så en dag kom listen, og da blev det først moro for alvor. Ingen
skjønte nogen verdens ting. En av dem som skulde bli ombord fastholdt
naturligvis som sin uforgripelige mening, at det eneste rette var å
bytte partiene om! For at han, nettop han ja, skulde i land, og ikke
spørgeren; nei det var rent ubegripelig. Nå ja, også denne diskusjon
fikk en ende, og der falt atter ro over gemyttene. Vi som skulde i land
fikk utlevert hele vårt utstyr med en gang, og fra nu av hadde hver
mann ordre om, at han og ingen annen var ansvarlig for at det hele
alltid var i tipp topp stand.

Den 14. januar ankom vi til barrieren og fortøiet langs kanten av
sjøisen.

I land på isen hersket et eiendommelig og rikt dyreliv. Som jeg
tidligere har nevnt var selen helt tam, vi kunde gå helt bort til den
uten at den gjorde mine til å ville flytte på sig, så det å skaffe
fersk mat var intet vanskelig arbeide. Det var naturligvis fristende
for enkelte svake sjele å gå i land på isen for «å drive jakt». Et par
mann falt også for fristelsen. De drog i land, skjøt noen sel og vendte
stolte tilbake og fortalte om sinebedrifter. Da de blev spurt om hvor
de hadde gjort av jaktutbyttet, svarte de bare at det hadde de latt
ligge. De var med andre ord ute på amindelig myrderi, en fristelse jeg
er bange for at også mange andre bolde jegere rundt om i verden faller
for. Når jeg av og til har hatt den tvilsomme fornøielse å høre slike
jakthistorier med skryt om hvor mange dyr der for eksempel er blitt
skutt har jeg ofte spurt mig selv — «men til hvilken nytte».

Roald Amundsen var i land for å ta ut plass til vårt hus da denne
episode fant sted. Da han kom ombord og fikk høre om det blev han
aldeles rasende. «Det er absolutt forbudt ekspedisjonens medlemmer å
drepe noe dyr vi ikke har bruk for,» var hans øieblikkelige ordre. To
mann blev straks sendt avsted for å åpne de myrdede sel, og ta ombord
alt kjøtt som kunde brukes. Jeg var en av dem. På veien hjemover efter
endt arbeide, traff vi på en stor sel som lå og glodde på oss. «Jeg
lurer på om vi kan ta den levende,» sa min kamerat. Vi blev enige om å
forsøke, og laget en rennesnare av noe medbragt tauverk. Selen lå
fremdeles ganske urørlig et par meter unda, så det var bare å spasere
bort og legge løkken rundt halsen på den. Den så litt brydd ut ved
dette, virket nærmest som om den blev litt fornærmet, men løkken fikk
vi da rundt den. Da vi så begynte å dra blev den ergerlig. «Pokker også
at en stakkar ikke kan få være i fred,» syntes den å si, og kvikt som
et lyn trakk den hodet ut av løkken, men blev fremdeles liggende for å
betrakte disse rare tobente fyrene som plutselig tok sig friheter
overfor den. Allright, det var å prøve en gang til, og denne gangen var
vi heldige,for vi fikk løkken under den ene sveiven på den, og nu hjalp
ingen kjære mor. Med kurs for skuten drog det underlige optog av gårde.
Jeg leiet den omtrent som en hund i bånd, gikk det litt trått og
uvillig, hvilket i og for sig muligens ikke var så rart, var det bare å
pirke den litt på halen med skistaven, så bar det på ny av gårde i full
fart. Da vi kom ned til skuten, slap vi den naturligvis igjen, men
forinnen var det nok mange ombord som hadde moret sig over optoget.

Som jeg sa var det en lett opgave å skaffe fersk mat. Vi trengte en dag
omkring 30 sel til vårt spiskammer. Roald Amundsen, Hjalmar Johansen og
jeg drog av gårde. De var bevæbnet med hver sin store flåkniv, jeg med
en gammel Nagant revolver. Jeg måtte gå fra sel til sel og skyte dem
ned, mens de andre fulgte efter og åpnet dem efter hvert. Det kan vel
kanskje se noe morderisk ut dette at en mann går rundt blandt en masse
tamme forsvarsløse sel og skyter dem ned med koldt blod, men man må jo
ta i betraktning at vi gjorde det ene og alene fordi vi var nødt til
det. Dessverre brøt isen op før vi berget vår fangst, så det hele var
altså omsonst. Den kvelden var Roald Amundsen simpelthen ulykkelig
fordi vi til ingen nytte hadde drept alle disse dyr. Jeg har sjelden
eller aldri i mitt liv møtt en mann med en slik utpreget kjærlighet til
dyr som han. Et karaktertrekk som også bidrog til at vi alle satte enn
mer pris på ham. Selv de av våre kamerater som hadde latt naturen gå
over optuktelsen, måtte ved nærmere eftertanke innrømme at han
selvfølgelig hadde rett, og aldri mer blev noe dyr drept i utide.Så
hadde vi også noen små gjester som var oss til megen glede og moro. Det
var de små pingviner. Nysgjerrigere dyr skal man lete lenge efter,
desuten var de som alle de andre beboere på isen ikke det minste redd
oss. Alt som foregikk skulde de ha rede på. Vi holdt en dag på med å
skifte noen av isankerne da en større flokk av disse besynderlige dyr
kom anstigende. Halvveis fugl, halvveis fisk spaserer de i opreist
stilling under livlig konversasjon bortover isen. Plutselig fikk de øie
på oss, stoppet op, og en av dem blev efter en del diskusjon detachert
for å dra ned for å undersøke hvad i all verden det var som foregikk,
mens de andre i mellemtiden holdt sig på tilbørlig avstand. Speideren
kom alvorlig ruslende, gikk rundt omkring og inn blandt oss, beså med
synlig interesse alle våre forskjellige redskaper som lå strødd
omkring, kikket alvorlig på oss, som lot som om den overhodet ikke
eksisterte — synlig beroliget snudde den og vendte tilbake til sine
kamerater, som flokket sig rundt den for å høre rapporten. Der opstod
en heftig og langvarig diskusjon, men endelig så det ut som om
speideren fikk overbevist sine venner om at der ingen fare var, for
plutselig kom hele flokken anstigende, og da blev det moro. Tenk Dem
plutselig omringet av femti nysgjerrige barn i den spørrelystne alder
når De holder på med et arbeide. Slik omtrent var det. Vi lot dem i
fred, og jamen var de morsomme. Senere kunde vi næsten ikke vise oss på
isen uten at de øieblikkelig kom ruslende, og på grunn av sin
nysgjerrighet kunde de sannelig være brysomme nok. Brysomme for oss var
de når vi kom kjørende med våre hundespann, forda var det næsten ikke
mulig å stagge hundene, de skar ut for å ta dem og i vill karriere bar
det bortover isen med pingvinflokken foran.

En del av dem måtte vi drepe av hensyn til de zoologiske samlinger
hjemme. Det foregikk da på den måten med de store keiserpingviner at vi
i flokken så oss ut et eksemplar med pent skinn. En mann nærmet sig
«den utvalgte», og mens han stod og underholdt den med tegn og
underlige gjerninger, nærmet en annen sig den bakfra, og før den hadde
sukk for sig var begge dens sveiver bundet fast på ryggen. Så var det
bare å la den spasere med ombord hvor den blev slaktet så humant som
mulig. Vi kunde naturligvis ha skutt dem, men det vilde jo komme til å
ødelegge skinnet, derfor måtte vi benytte oss av denne metode.

I sjøen utenfor iskanten hersket et næsten likeså rikt dyreliv.
Hvalbukten bærer sitt navn med rette — hele bukten stod så å si i kok
av små finnhval og åte, og utenfor i Rosshavet var der uhyre mengder av
finnhval og blåhval.

De 8 menn som skulde danne sydpolpartiet blev nu satt i land og bodde i
to telter inne på selve barrieren. Vårt overvintringshus blev derefter
tatt i land og satt op. Da huset var ferdig kom niende mann og det ikke
den minst viktige, nemlig kokken Lindstrøm — så da vi flyttet inn i
huset var alle vi som skulde sydover samlet der.

Den oprinnelige plan var at alle åtte med syv sleder og nitti hunder
skulde foreta fremstøtet mot Sydpolen, mens Lindstrøm alene skulde
«passe huset» mens vi var borte. Dette blev imidlertid, som jeg senere
skal komme inn på, forandret.Mens «Fram» ennu lå hos oss fikk vi en dag
besøk av Scottekspedisjonens skib «Terra Nova». Scott og de menn som
skulde følge ham sydover var ikke ombord. De var gått i land ved Mc
Murdosundet hvor de arbeidet med forberedelsene til sitt fremstøt.

Sammen med de øvrige av landpartiet holdt jeg nettop i de dager på med
å kjøre op vårt utstyr fra «Fram» til huset. Med en slede forspent seks
hunder kom jeg farende bortover isen. På sleden hadde jeg en sel, en
stor sekk smiekull, en feltesse og et fat petroleum — ingen liten last
å trekke for hundene. En del av våre engelske gjester var kommet ned på
isen og var underveis til huset, da jeg i susende fart tok dem igjen og
hilste flott med svepen. Ved overgangen fra havisen og op til huset,
som lå et stykke inne på barrieren, måtte jeg stoppe for å la hundene
hvile før vi tok fatt på bakken som var temmelig bratt. Dette var
forresten noe vi alltid pleide å gjøre. Her tok engelskmennene mig
igjen, stoppet op og betraktet med megen interesse hundene og sleden.
De spurte om jeg med det lasset hadde tenkt mig op bakken med så få
hunder foran sleden. Da jeg svarte at joda det var meningen, rystet de
smilende på hodet idet de mente at det gikk nok ikke. For sikkerhets
skyld var de efter tur borte og banket på petroleumsfatet for å høre om
det var tomt. Nei, det var det ikke. Dernest løftet de på kullsekken,
den var tung som bly. Essen var ikke lett den heller, for ikke å snakke
om selen. Efter undersøkelsen var de helt overbeviste om at jeg ikke
var helt normal som med bare seks hunder foran, trodde at jeg skulde
greie å komme op.De nikket vennlig adjø og vel møtt igjen til den gale
mann, og fortsatte sin marsj mot huset. Jeg lot dem komme helt op på
platået før jeg satte hundene i gang. Det var som om dyrene forstod at
her gjaldt det å vise hvad de dudde til, for trakk gjorde de så de lå
flate og op kom vi. Kommet vel op slang jeg mig på sleden, en liten
bluff kan ikke skade tenkte jeg, og i flyvende fart bar det forbi de
forbausede engelskmenn.

Jeg hørte senere si, at de hadde uttalt at med slike trekkdyr burde vi
ha all verdens chancer til å rekke Polen. De blev hos oss og spiste
frokost. Roald Amundsen tilbød dem å komme og slå sig ned hos oss, for
med vår leirplass som basis å drive de videnskapelige undersøkelser de
måtte ønske. Smilende avslo de tilbudet, idet de samtidig advaret ham
mot å bli liggende for lenge, da de mente vi kunne risikere at breen
kalvet så både vi selv og vår leirplass vilde drive ut i Rosshavet.
Dette hadde jo nettop vært det store spørsmål også for Roald Amundsen.
Er barrieren fast eller ikke? Kan jeg stole på den slik at jeg kan
legge min basis på den? Her kommer jeg inn på en av de genialeste
punkter ved hele Roald Amundsens plan. Ved inngående studier av all den
litteratur han kunne komme over om disse strøk, hadde han funnet ut at
en stor del av barrieren virkelig lå fast. Han la sin leir på den, og
det viste sig at han hadde rett. Vi kunde sitte godt og lunt nede i
vårt hus og i våre opvarmede huler i barrieren, og i ro og mak arbeide
på vårt utstyr — mens vår konkurrent lå på land under høie fjell ved Mc
Murdosundet utsatt for mer uvær og kraftig vind. Allerede vedvalget av
leirplass var Scott efter min mening handikapped.

En dag brøt havisen op så «Fram» kunde komme helt inn bukten og fortøie
ved barrieren, noe som i vesentlig grad lettet oss de siste
losningsarbeider.

Innen «Fram» var helt utlosset begynte utkjøringen av depotene. Roald
Amundsen med tre menn drog til 80° s.br. hvor de nedla vårt første
depot. De kom tilbake den 15. februar, men da hadde «Fram» allerede
forlatt oss. Da hun hadde kastet los, tok hun sig først en sving inn på
bukten og kom derved på 78° 41' s.br. Lengere syd enn noe fartøi før
hadde vært. «Lengst mot nord, lengst mot syd».

Vi foretok først nu tre depotturer, og der blev tilsammen nedlagt ca.
3000 kg. proviant på 80°, 81° og 82° s.br. Da dette arbeide var utført
gikk vi i gang med forberedelsene til overvintringen. Huset blev
forbedret, og vår leir i det hele gjort så praktisk som mulig.
Jaktturer blev foretatt, og da vinteren endelig kom satt vi godt og
lunt nede i barrieren med 60 000 kg. selkjøtt som proviant for oss selv
og hundene, et kvantum som var mer enn tilstrekkelig hele vinteren.

Vinteren gikk usedvanlig fort for oss. Vi hadde alle hendene mer enn
fulle. Vårt utstyr som oprinnelig var laget med henblikk på kupert og
tungt terreng viste sig å være for svært. På depotturene hadde vi
høstet den nødvendige erfaring i så henseende, idet terrenget vi skulde
igjennem, for det meste viste sig å være helt slett. Tunge sleder var
derfor unødvendige, likeså alt det øvrige tunge tilbehør. Hele utstyret
blev derfor gått over på ny, ognu forarbeidet så lett som mulig. Roald
Amundsen hadde selv uttenkt alt til den minste detalj, og overvåket
også nøie at alt blev som det skulde. Som vanlig forstod han å holde
oss beskjeftiget hele den utslagne dag. Vi begynte vårt arbeide til
fastsatt tid, i det hele blev det arbeidet som aldri før. Våre 110
hunder trivdes utmerket, og blev foret og passet med den forestående
anstrengende tur for øiet.

En kveldstund begynte Roald Amundsen å snakke om turen mot syd. Han
fremla på ny sin plan for oss, idet han samtidig gjorde opmerksom på at
det hele foreløbig bare var å betraktes som en «sofaplan»; nu vilde han
gjerne høre hvad vi mente om den. Vi diskuterte det hele frem og
tilbake, men blev til slutt enige om, at den plan han hadde uttenkt
hjemme i sin sofa, var så god at det ikke var noe å si på den. Grunnen
til at han diskuterte dette med oss var, sa han, at han ønsket at vi
alle skulde vite hvad vi gikk til, og hvad han som skulde lede oss
hadde i sinne.

Solen forlot oss i april, og kom tilbake i august efter fire måneders
fravær. Planen var, at når solen kom tilbake, skulde vi alle dra mot
syd. Da den kom traff den bare sunde friske mennesker og dyr, alle
klare til med liv og sjel å gå inn for den store opgave. Noen dager før
den kom, kjørte vi våre ferdigpakkede sleder op til startplassen. Solen
var som sagt kommet, men temperaturen viste ingen som helst lyst til å
gå op de første dager, den holdt sig standhaftig på minus 50°—60°.
Imidlertid noen dager senere begynte den smått og pent å krype opover,
og en morgenstund da termometeret viste «bare» minus 36°, besluttet
Roald Amundsen sig til å Mennesker og bikjer mot syd. Wisting med sitt
hundespann, fotografert på Sydpolen.starte. Det viste sig dessverre
allerede dagen efter at temperaturen fikk tilbakefall, og til slutt var
den på ny nede i minus 50°—60°. Under disse forhold besluttet Roald
Amundsen sig til å vende om da vi var kommet til 80° s.br. —
temperaturen var da helt nede i minus 58°. Særlig gikk den lave
temperatur ut over hundene, så det fremgikk med all ønskelig klarhet at
de ikke vilde greid å fortsette.

10 dager efter starten var vi på ny «hjemme igjen». Som en følge av
denne tur forstod Roald Amundsen nu, at det hele med så mange mann og
så mange hunder blev et altfor stort og tungvint apparat. Han besluttet
derfor å redusere deltagernes antall til fem mann, ham selv iberegnet,
fire lette sleder og 52 hunder samt proviant og utstyr for fire
måneder.

Temperaturen viste fremdeles ingen stigende tendens. Først ut i oktober
innfant våren sig for alvor. Selen gikk op på isen, og en del sjøfugl
innfant sig. Den 20. oktober var temperaturen omkring minus 30° og
holdt sig jevnt mellem 20°—30° hvorfor start blev besluttet, og klokken
10 bar det av gårde for alvor mot polen.

Allerede den første dag hadde vi en ubehagelig oplevelse. Vi kjørte med
god fart henover et tilsynelatende pent jevnt terreng. Jeg kom sist med
min slede — selv kjørte jeg, og hadde Roald Amundsen sittende på. Vi
satt med ryggen mot hverandre. Han så akterover, jeg forover. Plutselig
følte jeg et veldig rykk i sleden, den vippet likesom ned med
akterparten, og vilde begynne å gli baklengs ned med nesen i været. Jeg
snudde mig rundt kvikk som et lyn, og så da at vi hadde kjørt over en
veldig sprekk. Kommet delvis overvar snebroen brukket under oss, men på
grunn av vår gode jevne fart forover gled sleden heldigvis inn på fast
is. Vi stoppet ikke, men kjørte videre. Da kjente jeg at Roald Amundsen
dunket mig i ryggen. Jeg snudde mig halvveis rundt. «Så De den, De», sa
han, «den vilde nok gjerne hatt både oss, sleden og hundene.» Mer blev
der ikke sagt om den ting.

Turen henover barrieren gikk stort sett bra. Det var av og til ikke
bare lekeverk å ta sig frem, men det gikk, og til slutt kunde vi
begynne opstigningen til polplatået. Da vi var kommet op i ca. 5000
fots høide begynte terrenget å helle nedover. Roald Amundsen gikk foran
på ski for å vise veien. Breen vi kjørte på, skrånet nu mer og mer så
han til slutt fikk god glid på skiene. Han var ca. 400 meter foran oss
og i det bratteste i bakken, da vi plutselig får se at han kaster sig
over ende og bremser med ski og staver alt hvad han kan, samtidig som
han vinker til oss at vi må stoppe. Vi hadde god fart på sledene, så
den eneste måte å stoppe på var å velte dem så snespruten stod.

Da vi kom ned til ham viste det sig at han hadde fått stoppet i aller
siste øieblikk. Han lå nemlig på kanten av et stup flere tusen fot ned.
Han så på oss og bemerket ganske rolig: «Vi får forsøke der,» idet han
pekte, «her kommer vi ikke frem». Han var likeså kold og rolig som om
ingen ting skulde være hendt.

Vi valgte en annen vei, og måtte foreta en nedstigning til ca. 3000
fot. Her støtte landet og barrieren sammen. Det eneste synlige tegn på
dette, var en del store bølgelignende dannelser i barrieren, ogen
mengde svære sprekker, delvis fylt med sne, så det så ut som om breen
hadde innstillet sin virksomhet for lengst. På ny måtte vi foreta en
opstigning, og efter fire dagers hårdt slit befant vi oss i ca. 10 600
fots høide, og mente dermed å være vel inne på polplatået. Her blev vi
liggende værfast i fire dager, idet der blåste en snestorm så vi ikke
kunde se hånd for oss. Før vi fortsatte slaktet vi 24 av våre hunder,
og la dem i depot, likeledes efterlot vi en slede som merke på dette.
Herfra fortsatte vi altså med tre sleder og 18 hunder. Da vi brøt leir
varte fremdeles snestormen, men vi var sant å si blitt leie av å ligge
så lenge stille på samme sted, hvorfor vi var enige om at det var bedre
heller se å komme sig videre. Til å begynne med skrånet terrenget nu
svakt opover, men plutselig merket vi at det begynte å gå utfor. Vi
kunde ingenting se på grunn av snestormen, alt stod i en eneste røik,
så da farten utfor begynte å bli betenkelig stor, besluttet vi oss til
å stanse og slå leir. Vi veltet sledene og satte op teltet. Da vi
skulde tørne inn viste det sig at teltgulvet hadde så sterk helling, at
de to som lå i den nederste del blev liggende i en meget ubekvem
stilling med benene op, de andre hadde det langt naturligere med benene
ned, men behagelig var heller ikke det. Næste morgen klarnet det av, og
det viste sig da at vårt telt lå midt på en sterkt skrånende bre, som
lengere nede endte i en jevn fin slette. 50 meter til venstre var breen
brukket av, og fra kanten av breen og til bunnen av stupet var det
sikkert sine 2000 fot. Var vi alle i snestormen kjørt utfor, kan vel
vår skjebne lettere tenkes enn beskrives.Fra nu av helte terrenget
svakt nedover til vi kom til en stor istykkerreven bre. Vi visste at vi
nu hadde en opstigning på flere tusen fot foran oss. Men først skulde
breen passeres. På grunn av dens tilstand — den verste på hele turen —
døpte vi breen for «Fandens bre». I alle retninger strakte der sig
farlige sprekker og revner, så vi syntes alle at navnet passet bra,
særlig når man tar i betraktning at det tok oss tre dager å komme over
den.

Kommet vel over, så vi foran oss i tåke og snedrev en slette som mest
av alt minnet om et størknet hav. Da vi kom utover viste det sig at vi
ikke kunde bruke våre ski på grunn av isens beskaffenhet. Det lød hult
under oss når vi gikk, og plutselig forsvant en slede, så senere noen
hunder og endelig en mann. Vi fikk dem alle heldigvis op igjen. Det
blåste en kuling av sydost med snefokk, så vi så ikke stort. Et navn
måtte jo også dette tiltalende sted ha, og for å være i stilen, når vi
først hadde begynt å dele ut navner, valgte vi «Fandens dansesal», og
det var heller ikke noe dårlig navn.

Kommet vel over her gikk allting så meget bedre og lettere for oss. De
største vanskeligheter hvad terrenget angår var overvunne. Mellem 87°
og 88° s.br. nådde vi vår største høide 10 750 fot. Herfra og helt til
polen skrånet terrenget jevnt nedover.

Vi hadde beregnet å være på polen den 14. desember om eftermiddagen.
Dagen oprant med klart fint vær, terrenget var glimrende. Solen stod
høit på himlen. Vi fortsatte fra vår siste leirplass som vanlig, og ut
på eftermiddagen stoppet vi og slo leir, da vi mente vi var fremme.
Efter at vi haddestelt hundene, bad Roald Amundsen oss om å samles
rundt flagget for sammen å plante det. «Det tilkommer ikke én mann
alene å utføre denne for oss så høitidelige handling. Det tilkommer
alle dem,» sa han, «som har satt sitt liv inn for saken.» Hver mann
grep rundt stangen, og sammen plantet vi Norges flagg på Sydpolen hvor
hittil intet menneske hadde satt sin fot.

Nettop dette trekk hos Roald Amundsen, at han bad oss alle om å være
med på å plante flagget, er en egenskap hos ham jeg har satt høiest.
Han ønsket ikke å beholde hederen og æren for sig selv, den skulde han
dele med dem som hadde stått ham bi. Slik har han også alltid vært
senere i livet. Beskjedent har han trådt til side, og latt den heder og
glans han har samlet rundt sig selv også komme sine kamerater til gode.

Først cirklet vi inn stedet med en radius av 18 kilometer, idet tre
mann gikk ut i øst, vest og kjøreretningen, hver medbringende en
reservesledemei med et sort flagg på toppen for opmerkning, samt en
vindtøipose med beretning om turen. De andre to benyttet det fine vær
til å ta en rekke observasjoner for å bestemme stedet. Efter disse
observasjoner viste det sig at vi ennu skulde ha omtrent 9 kilometer
igjen til selve polpunktet, hvorfor vi flyttet vår leirplass denne
distanse, og foretok atter den samme opmerkning som tidligere. Våre
observasjoner viste nu at vi var kommet polpunktet så nær som det var
oss mulig. Vi opholdt oss her til den 17. om eftermiddagen, da brøt vi
op og satte kursen mot nord i strålende vær og bris fra syd, så vi
brukte seil på våre sleder. Vi efterlot oss et telthvori lå en del
instrumenter og utstyr, samt to brever, et til H. M. Kongen og et til
Scott.

Om hjemturen er det lite å berette, den forløp helt programmessig, som
regel i det aller beste vær. Det eneste som plaget var at jeg i flere
dager hadde gått med en ulidelig tannpine, som til slutt blev så
plagsom at noe måtte gjøres. Da det var litt langt til nærmeste
tannlæge, bad jeg en kveld, efter at vi var kommet i soveposen i
teltet, Roald Amundsen om han vilde ta sig av bestet. Han erklærte sig
fluksens villig, og vår medbragte tanntang blev hentet frem. På grunn
av kulden måtte vi først varme tangen over primussen, så måtte jeg stå
på kne i min sovepose og han satt over mig i sin og drog alt hvad han
kunde. Efter et svare mas lyktes endelig operasjonen — og dermed var
alle sorger slukket.

Om morgenen den 26. januar 1912 kom 5 menn med 11 hunder og 2 sleder i
god behold hjem til leiren på barrieren. Den samlede tilbakelagte
distanse utgjorde ca. 2800 kilometer, for det meste den hele tid på
ski. For å vise hvilken glimrende kondisjon mennesker og dyr var i, kan
jeg nevne at den siste dag tilbakelagdes en distanse av mellem 60 à 70
kilometer.

Da vi kom var ennu ingen oppe. Vi satte sledene fra oss, stelte hundene
og gikk samlet inn i huset, hvor fire menn lå i dyp søvn. Det vil være
meget vanskelig for mig å beskrive de forskjellige fjes som tittet ut
av de respektive køier og glodde på oss — de måtte sees. Efter et
øieblikks taushet spurte endelig en av dem: «Har dere vært der?» «Ja,
vi har vært der,» svarte Roald Amundsen, ogda blev det liv. En stund
efter satt vi alle benket rundt bordet og nød Lindstrøms hotcakes og
herlige kaffe. Hvor godt en kopp kaffe virkelig kan smake, det vet man
først, når man som vi hadde måttet undvære den så lenge.

Det viste sig at «Fram» allerede var kommet den 9. januar, men hadde
måttet gå ut igjen på grunn av uvær, men om eftermiddagen samme dag som
vi var kommet tilbake kom hun på ny inn og fortøiet ved iskanten. Vi
skulde jo ha det meste av vårt utstyr ombord, og det helst så fort som
mulig, hvorfor det naturligvis ikke blev noen hvil for oss efter turen.
Det er jo gjerne så med mange mennesker, at når de har utrettet noe, så
er det en nødvendig betingelse for deres eksistens, at de må ha enten
en kortere eller lengere ferie. Jeg skal villig innrømme at også vi
gjerne vilde hatt en pust i bakken, men under de forhåndenværende
forhold fant vi alle, at det fikk være til en annen gang. Vi gikk
derfor øjeblikkelig i gang med å ta ombord det som vi ønsket å ha med.
En hel del efterlot vi oss der nede, også vårt hus. Det blev satt i
tipp topp stand. Alt skaffetøi pusset og lagt på plass, køiklær i alle
køiene og alle lamper trimmet og gjort klare til øieblikkelig bruk.
«For,» sa Roald Amundsen, «der kan muligens komme folk efter oss som
kan komme til å trenge det.» Med hans ord i friskt minne, skulde jeg
ønske at huset nu, som dette skrives, må finnes av admiral Byrd og hans
ekspedisjon, som nu ligger akkurat på samme sted og forbereder sig til
et fremstøt mot polen pr. flyvemaskin. For det å ha et hyggelig godt
varmt husunder en overvintring, det betyr uendelig meget mer enn mangen
en kan ane som ikke vet hvad en polarnatt er.

Det var en glede å treffe våre kamerater ombord i «Fram» igjen.
Hilsener og nyheter fikk vi hjemmefra, og det heldige resultat bidrog
jo til at stemningen om mulig blev ennu høiere.

Den 30. var «Fram» klar, og ut på kvelden gikk vi seil med kurs for
Hobart på Tasmanien.

Den 5. mars ankom vi hertil. Det var en lang reis for denne forholdsvis
korte distanse. Da vi ankret op på reden var det ikke så mange som
visste hvem vi var, men noen var det jo som luktet lunten, og snart
visste hele byen det. Roald Amundsen gikk øieblikkelig i land for å
sende sine telegrammer, og i mellemtiden blev «Fram» bordet av all
verdens pressefolk. De myldret ombord som sjørøvere. «Mr. X,» lød det,
«jeg representerer den og den avis. Si mig, var det kaldt på Sydpolen?»
Intet svar fra den adspurte. Slik omtrent lød spørsmålene over hele
skuten, og slik lød også, eller rettere sagt lød ikke, svarene. Det
lyktes ikke en eneste av disse smarte herrer å få noen av «Fram»s
gutter i fellen. Først da telegrammene kom fra London til Hobart —
altså de selvsamme telegrammer som var avsendt fra Hobart — fikk de
vite at vi hadde vært på polen.

Efter at Roald Amundsen hadde meddelt verden nyheten om Sydpolens
erobring fortsatte «Fram» efter en ukes ophold til Buenos Ayres. Vi
hadde nu et strålende vær den hele tid — selv rundt Kap Horn. Jeg har
aldri sett «Hornet» i så pent vær, det var den rene barnelek å passere
det — og det ersannelig sjelden, det tror jeg nok de fleste sjømenn vil
være enig med mig i. I de siste dager av mai ankom vi til Buenos Ayres.
Efter en del festligheter blev de fleste av oss permittert og sendt den
lange vei hjem på ferie.

Roald Amundsen hadde nemlig ikke opgitt sin oprinnelige plan om driften
over Nordpolen — alle vi som blev permittert hjem hadde lovet å bli med
ham på ny. «Fram» skulde overhales og utrustes i Buenos Ayres for turen
til San Francisco, hvor vi så skulde komplettere for det nye forsøk.

                                   III.

III

Det blev en lang permisjon vi fikk. Jeg var hjemme fra juli 1912 til
mai 1913. I denne tid fikk jeg efter Roald Amundsens ønske anledning
til å gå på Marinens sykehus for å lære sykepleie — noe som senere i
livet har vært mig til uvurderlig nytte, fordi jeg derved har vært i
stand til ved forskjellige anledninger å hjelpe mennesker i nød. Den
jeg da først og fremst skylder takk for dette, er hr. kommandørkaptein
Manthey som utrettelig tok sig av mig og tålmodig forklarte mig det
nødvendigste og hjalp mig. Mangen en gang har jeg, når jeg i en snever
vending har kunnet være til hjelp, sendt ham mine varmeste tanker med
takk for hvad jeg lærte.

Å ha tannpine er vel noe de fleste mennesker ikke setter særlig pris
på, hvadenten de er på polarekspedisjoner eller lever under mer
civiliserte forhold. Roald Amundsen hadde derfor bedt mig om å sette
mig inn i den vanskelige tannlægekunst så godt det lot sig gjøre, på
den forholdsvis korte tid som var mig beskåret. Jeg henvendte mig
derfor til hr. tannlæge Reichborn Kjennerud på Horten, og spurte om han
vilde være mig behjelpelig — han kom mig straks i møte med den aller
største elskverdighet. Ja han var til og med så elskverdig, athan
skaffet mig «ofre» som jeg kunde øve mig på. Det er da sannelig ikke
almindelig her i livet at man hjelper sine vordende «konkurrenter» på
en sådan måte.

Jeg er imidlertid helt overbevist om at der oppe nordpå finnes en rekke
mennesker som med glede tenker på de kunster jeg gjorde med deres
tenner — takket være hr. Reichborn Kjennerud.

Tiden for min permisjon var nu utløpet, og i mai drog jeg ned til
Buenos Ayres og tilbake til gamle «Fram».

Panamakanalens åpning skulde finne sted det år, og der blev fortalt,
med krav på pålitelighet, at «Fram» var tilbudt å gå gjennem kanalen
som det første skib. Dette var naturligvis et overmåte gunstig tilbud
for Roald Amundsen, veien til San Francisco blev derved gjort så meget
kortere, hvorfor han øjeblikkelig aksepterte tilbudet.

Vi seilte derfor op til Colon for å være klare til gjennemfarten — men
dessverre, her blev vi liggende i ti lange uker uten at det så ut som
om vi skulde komme igjennem. Amerikanerne hadde som bekjent den gang en
masse vanskeligheter å overvinne på grunn av ras og andre ting som kom
i veien. Det var derfor intet annet å gjøre for oss enn å vende nesen
sydover igjen.

Underveis hadde vi den store sorg å miste vår kjære kamerat islos
Andreas Beck. Han blev begravet ute på sjøen — og fikk en grav verdig
en mann av hans støpning.

Dessverre viste det sig på denne tur at gamle «Fram» nu ikke lengere
var i den tilstand vi kunne ønske. De lange ophold i de varme farvann
haddevel bevirket sitt til at råttenheten hadde spredt sig sterkt.

I april 1914 kom vi på ny til Buenos Ayres. Kaptein Nielsen hadde
underrettet Roald Amundsen, som befant sig i Norge, om «Fram»s
tilstand. Efter en del underhandlinger blev det bestemt at «Fram»
skuldet gå hjem for besiktigelse og reparasjon før hun på ny la i vei.
En medvirkende årsak til at denne bestemmelse blev truffet var også, at
tiden nu var så langt fremskreden, at skulde vi seile rundt Kap Horn,
vilde vi miste ennu et år før vi kunde fortsette videre fra San
Francisco mot nord og ta fatt på driften.

Efter å ha vært i dokk begav vi oss i vei, og efter 100 dagers reis
befant «Fram» sig fortøiet i sin gamle bøie på Hortens indre havn i
juli måned 1914. Senere har hun aldri mer vært ute på ferd.

                                 «MAUD»

«MAUD»

I

Krigen kom og satte derved en stopper for Roald Amundsens planer —
foreløbig. «Fram» var blitt undersøkt og resultatet var ikke videre
gunstig. Det viste sig kort og godt at det ikke vilde svare regning å
sette henne i stand igjen. Hun blev derfor avrigget og alt utstyr blev
bragt i land — senere har hun ført en meget kummerlig tilværelse —
dessverre.

Jeg blev innbeordret til tjeneste i marinen, og på grunn av mine
overordnedes elskverdighet, fikk jeg tjenstgjøre på Horten, hvor jeg
hadde mitt hjem, og hvor «Fram» lå, slik at jeg kunde føre tilsyn med
de arbeider som foregikk ombord med nedriggingen, og ilandtagningen av
alt tilbehøret.

En av mine gamle kamerater fra turen til Sydpolen hadde jeg hos mig i
denne tid. Det var «basen» i hundespannet mitt «Obersten» kallet, og
det var ingen dårlig kar. Alle depotturene hadde han vært med på, og
til slutt til Sydpolen og tilbake. Nu skulde han nyde sitt otium hos
mig. Og det gjorde han til gagns. Kosten sørget han for selv.

Min hustru kom en dag ut til ham med melkevelling, og satte fatet fra
sig foran ham og gikk inn igjen. Da hun kom tilbake for å hente det
tommefat, markerte bare en diger jordhaug stedet hvor «Obersten» i dyp
forakt hadde gravet hele sulamitten ned. Altså, slutningen var ikke så
vanskelig å trekke: Melkevelling var ikke mat. Nei, kjøtt måtte det
være. Han gikk derfor hver morgen rundtur til alle slakterne i
nabolaget, og gav sig ikke før han hadde fått hvad han med rette mente
var hans — men stjal gjorde han aldri. Alle mennesker, store og små var
glade i ham — men kattene og hundene på Horten likte ham slett ikke. De
sistnevnte satte som regel uten varsel like på ham, og fikk pr.
omgående en veldig porsjon juling som helt betok dem lysten på flere
forsøk i den retning. Kattene rystet han gjerne kraftig hvis han fikk
fatt på dem, men han bet dem aldri ihjel.

Det er et gammelt ord som sier at når en viss mann blir gammel, så går
han i kloster, så også med «Obersten». Han gikk nemlig på
frelsesarmeen! Utenfor deres lokale satt han hver kveld i allslags vær
og lyttet andektig til talene, sangen og musikken.

Til slutt var hans dager talte. Det var som om jeg hadde mistet en av
mine nærmeste, slik var savnet efter ham.

Roald Amundsen lå imidlertid ikke i dødvannet. Han hadde sagt at
Nordpolen oprinnelig var hans mål, og han følte sig æresforpliktet til
å prøve på å gjennemføre sin oprinnelige plan om med et fartøi å
forsøke på å drive tvers over polarbassenget. Dog hadde han nu endret
planen derhen, at forsøket skulde gjøres fra Sibirias nordkyst.

«Fram» var altså ute av dansen, og et nytt fartøi måtte skaffes, men
også noe mer måtte skaffes, ogdet var penger. Roald Amundsen greide
begge deler. Ved fornuftig å disponere de midler han hadde tjent ved
sine foredrag og bøker, kunde han en dag avslutte sine forretninger med
en gevinst på en million kroner, og dermed mente han at han hadde
tilstrekkelig kapital til å gå på igjen.

Ute hos skibsbyggmester Jensen i Volden i Asker blev så kjølen strukket
til polarskibet «Maud». Hun løp på vannet den 7. juni 1917, og et bedre
og soldere fartøi skikket for farten der oppe i Ishavet, har vel aldri
vært bygget. Hun blev utstyrt med «Fram»s gamle rigg og delvis med
hennes seil, samt ankere, kjetting og annet utstyr.

Provianten som vi hadde hatt i behold fra «Fram», var i mellemtiden
blitt solgt til Russiand, så nu gjaldt det å skaffe sig nye
beholdninger. Hjemme var det ikke tale om å skaffe det nødvendige på
grunn av rasjonering av nær sagt alt hvad vi trengte. Roald Amundsen
kjøpte derfor all sin proviant fra Amerika, og denne blev sendt over
til oss og tatt ombord i Oslo.

På vårparten 1918 var allting klart, og i juni måned gikk vi fra Oslo.
Først var vi innom Volden for å hente materiale til taket vi skulde
bygge over skuten under de forestående overvintringer. Derfra var vi en
tur innom Horten for å drive dekket og sette riggen. Vårt næste anløp
var Bergen, der tok vi ombord vårt oseanografiske utstyr.

Som bekjent hadde Roald Amundsen umiddelbart i forveien tilbakelevert
alle sine tyske dekorasjoner som en protest mot den uinnskrenkede
ubåtkrig — så vi holdt meget skarp utkik på vår videre vei nordover. Vi
kunde jo ikke være helt sikre før vivar vel igjennem Hvitehavet.
Heldigvis gikk det bra. På hele turen så vi ikke en eneste ubåt. Så
vidt jeg vet var det ingen ombord som tok noen forholdsregler — vi gikk
til køis som vanlig, og alle våre båter hang utsvinget i sine davider.

Fra Bergen gikk vi til Tromsø hvor Roald Amundsen kom ombord, og dermed
var vi klare til å ta fatt på det arbeide, som skulde komme til å koste
Roald Amundsen så uendelig meget — men jeg føler mig fullt og fast
overbevist om, at selv om han den gang hadde kunnet løfte det slør som
skjulte fremtiden for ham, så vilde han aldri veget tilbake, ikke
engang tenkt på det. Han gikk jo heller aldri noen gang tilbake. For
ham var det frem, frem og atter frem — og han vant til slutt!

Det varte ikke lenge før «Maud» fikk vise hvad hun dudde til. Første
gang vi kom utenfor kysten fikk vi ruskevær på oss med sjøen tvers.
«Fram» var lei til å rulle, men «Maud» var ti ganger verre.

Vi hadde tenkt å gå gjennem Yugor-stredet for å komme frem langs den
sibiriske kyst og op østenfor de nysibiriske øer, for derfra å gå inn i
isen og påbegynne driften. Denne vei og også alle de øvrige streder
viste sig å være sperret av is, så vi måtte ligge og vente. Ventetiden
blev benyttet til å drive magnetiske observasjoner, ta loddskudd,
vannprøver og annet. Da isen begynte å gå op, flyttet vi vår ankerplass
nærmere mot Yugor-stredet, herunder var vi så uheldige å gå på grunn.
Efter flere dagers forløp blev det høivann og ved varping og likeledes
godt hjulpet av isens trykk, kom vi endelig av. Heldigvis sinket dette
oss ikke, da isen ennu ikke var gått helt op. Vi byttet til oss en del
frisk „Om eftermiddagen samme dag vi kom fra Sydpolen kom „Fram“ inn og
fortøiet ved iskanten — “. Vår lille flyvemaskin ved „Mauds“
skibsside.proviant hos noen innfødte for tobakk, mel og andre varer.
For flere av oss var dette vårt første møte med de innfødte, det skulde
ikke bli det siste.

Endelig gikk isen op så vi kunde slippe frem. Det gikk ikke fort med
oss fordi der lå svær is langs hele kysten. Det var å snu og vende, og
næsten så å si lure sig frem, men vi brukte allikevel ikke mer tid enn
rimelig var. Ved munningen av Jenissei anløp vi telegrafstasjonen Port
Dickson og tok ombord våre 25 hunder, og den olje som var lagret for
oss, og fortsatte videre østover. September var kommet og det begynte
allerede å bli tidlig mørkt. Da vi kom op under Kap Tsjeluskin, blev vi
stoppet av svær is. Vi gjorde gjentagne ganger de mest fortvilede
forsøk på å forsere oss frem — men alt var forgjeves. Det var ingen vei
utenom. Vi måtte gå i vinterkvarter. Det er dårlig med havner på kysten
her oppe, men heldigvis fant vi en liten bukt som på utsiden var dekket
av et par småøer, og hit inn tydde vi og fortøiet for vinteren. Denne
lille havn som blev kalt «Maudhavn» var beliggende ca. 25 kvartmil øst
for Kap Tsjeluskin.

Efter at vi hadde vært i land og besett lokalitetene gikk vi i gang med
å legge tak over hele skuten. I land satte vi op et magnetisk
observatorium bygget av rekkved og bord. Det var slått sammen med
trenagler av hensyn til instrumentene som skulde opstilles der inne.
Likeledes bygget vi hus for hundene i land.

Mens vi holdt på med disse arbeider inntraff der et meget beklagelig
uhell, som lett kunde fått de alvorligste følger. Roald Amundsen var
meget gladi hundene og passet og stelte dem med den største
omhyggelighet. En dag mens vi holdt på med å ta hundene ned på isen,
kom han ut på dekket og fikk øie på en av sine «venninner», som i en
nær fremtid ventet sig småfolk. Han tok damen under armen og gikk op på
naglebenken, for derfra å krype ned stigen på isen med henne — mens han
står der oppe og balanserer kommer en av de andre hundene flyende og
setter i vill glede og begeistring like på ham bakfra, med den følge at
han mister tispen, og styrter ned på isen med høire arm under sig.
Høire skulder tok imot støtet og led adskillig molest, men verre var
det med armen som var brukket på flere steder. Jeg var på dekk, og
sprang øieblikkelig ned på isen, og fikk ham først op i sittende
stilling. Efterat han hadde fått en stor dram, som jeg sprang ombord og
hentet, kviknet han såpass til at jeg fikk ham ombord, og anla en
foreløbig bandasje. Det så meget stygt ut, hele skulderen og armen var
hovnet voldsomt op, og dessuten var armen sort fra skulderen og ned til
albuen. Senere la jeg på en gipsbandasje og gav ham beskjed om at armen
måtte ligge rolig i bindet lang tid fremover — men det forhindret ikke
at han kort tid efter tok armen ut av bindet og gav sig til å massere
den selv. Han likte naturligvis ikke å måtte gå uvirksom så lenge, og
trodde vel heller ikke det var så alvorlig som det senere viste sig å
være. Heldigvis fikk jeg ham da overtalt til å la armen i ro.

Tiden fremover benyttet vi til å ta observasjoner, og da det var
meningen at jeg senere skulde gjøre en selvstendig sledereise for å ta
en serie sådanne, måtte jeg derfor lære den kunst å ta dem på egenhånd,
så jeg tilbragte mesteparten av dagen oppe hos Sverdrup i
observatoriet.

Vi så mange rensdyr rundt oss. Bjørnen avla oss daglige visitter, i det
hele skjøt vi den vinteren 41 bjørner ved og i nærheten av skuten.
Bjørnen kunde ofte være nærgående. Vi hadde jo hele riggen hengende
full av bjørnekjøtt og rensdyrsteker, gås og andre herligheter, så
«Maud» mest av alt lignet en velassortert viltforretning. Om vinteren
er ofte bjørnen sulten, og som følge derav adskillig mer pågående enn
om sommeren, når det er mat nok — og for en sulten skrott kunde
sannelig vår «vareutstilling» friste mer enn heldig var.

Så var det en natt. Alt var stille og fredelig ombord. Plutselig våkner
jeg ved at Roald Amundsen, hvis lugar lå tvers overfor min, banket i
skottet. «Wisting, Wisting. Stikk op og se hvad det er som tasser på
hyttetaket». «Å, det er bare «Jakob», svarte jeg. «Nei», svarte han,
«det er nok større kar enn en hund. Det må være bjørn.» Jeg ut bare
iført mine unevnelige, og bevæbnet med en gammel revolver. Det var
mørkt som i en sekk, så da jeg kom ut på taket og begav mig akterover,
hørte jeg bare to brøl og to klask ned på isen. Det hadde altså vært
bjørn, som hadde forsøkt sig på vårt matlager.

Alle hundene stod alltid bundet inne i huset sitt om natten, nettop
fordi vi ikke ønsket at bjørnen skulde få tak i dem. Morgenen efter
denne episode, fikk hundene teften av våre nattlige gjester, med en
gang vi slapp dem, og før vi fikk sukk for oss, var hele banden
forsvunnet under skrik og skrål på vill og hissig jakt efter tyvene.Det
varte og det rakk utover dagen, men ingen hunder var hverken å se eller
høre. Først sent ut på kvelden kom de første av dem hjem igjen, og så
kom de øvrige med to til tre dagers mellemrum, helt til siste mann som
ankom nøiaktig 11 dager efter at de var dratt av gårde. Det rare var at
de ikke var noe større sultne da de kom, så de må øiensynlig på en
eller annen måte ha fått gjort ende på i hvert fall den ene bjørnen. At
de hadde vært borti bjørnen var vi aldeles sikre på, for en av dem var
svært opreven da han kom hjem. Men også bjørnen hadde gjort sitt — tre
av våre aller beste dyr så vi aldri mer.

Selv om dagen kunde bjørnen være nærgående. Roald Amundsen gikk
fremdeles med armen i bind, og var halvveis invalid. Som regel pleide
han hver morgen å ta sig en spasertur frem og tilbake på isen like
under baugen. Så var det en dag jeg holdt på å arbeide i byssa, at jeg
hører ropet: «Bjørn på isen». Jeg rev til mig mitt gevær, som hang på
vanntanken og satte på dekk — der møtte jeg Roald Amundsen som kom
flyende så fort han kunde. «Det er bjørn på isen», gjentok han idet han
passerte mig. Da jeg kom op på toppen av landgangen og skulde til å gå
i land, får jeg se bjørnen komme settende med kurs like for landgangen
så rasende at fråden stod den om munnen. Imidlertid var Sverdrup også
kommet på dekk, og stod bak mig nede på dekket klar med sitt gevær.
Tiden var knapp — til og med meget knapp. Jeg grep hevarmen på geværet,
og foretok den reglementerte bevegelse, som kjennes av de fleste som
har tjent sin verneplikt: raskt tilbake og frem. Raskt tilbakeja, det
gikk — men frem, nei takk. En gang til. Fremdeles med samme sørgelige
resultat. Bjørnen var nu ved foten av landgangen, ikke mange meterne
fra mig, om dens hensikter næret jeg ingen som helst tvil, farten og
retningen var også upåklagelig. Noe måtte altså gjøres, og det fort.
«Hit med børsa,» det var til Sverdrup. Kvikt som lynet byttet vi
børser, og i det samme bjørnen mente, at nå er du min gris, smalt det.
Den fikk skuddet rett i bringen, gjorde en flott baklengs saltomortale
ned på isen, og blev liggende stendød. Det viste sig å være en binne.
Ungen den hadde med sig, tydde fluksens inn til sin døde mor og satte
sig der — det var ikke morsomt, men det var ingen vei utenom, den måtte
skytes den også. Sverdrup fikk således skutt sin første bjørn.

Da jeg kom inn på dekket, stod Roald Amundsen der, og jeg skal si han
så ut. Så å si hele ryggen var revet ut av skinnklærne hans og hang i
laser, og der hvor ryggen skifter navn var det fire dype spor efter
bjørneklør. Det viste sig, at mens han gikk der på isen i sine egne
betraktninger, var binnen kommet og hadde satt like på ham. Han kunde
jo ikke gjøre annet enn å gripe til harens våpen, og fly for livet. Ved
landgangen hadde bjørnen tatt ham igjen, slått ham over ende, og skulde
vel formodentlig til å gjøre det av med ham, da en av hundene, den
tidligere omtalte «Jakob» kom til og blandet sig i kampens gang.
Bjørnen hadde i sitt raseri glemt ungen, og denne syntes vel «Jakob»
han fikk ta sig av, med den følge at da binnen fikk se det, glemte hun
hvad hun holdt på med og satte efter forstyrreren. Dermed fikk Roald
Amundsenen meget velkommen chance til å komme sig unda og ombord.
Binnen fikk imidlertid heller ikke kloen i «Jakob», han var henne litt
for kvikk. I det øieblikk jeg optrådte på arenaen var det at hun på ny
skulde hellige sig sin falne fiende, med det for henne selv og avkommet
så sørgelige resultat.

Hvad vår arbeidstid angikk, så blev den meget strengt overholdt. Vi
tørnet til kl. 9 om morgenen, og var ferdige hver kveld kl. 6. Det
kunde jo hende at en mann kunde være litt vrien å få ut av dynene om
morgenen, men Roald Amundsen visste råd. Det var da særlig en herre som
var litt sen av sig. En morgenstund som det hadde vært særlig meget
bråk for å få ham ut, fikk vi ordre til bare å la ham ligge. Vi lurte
naturligvis litt på dette, men gikk til vårt arbeide. Roald Amundsen
blev igjen. Ut på formiddagen da synderen våknet, hadde der på bordet i
hans lugar stått et digert brett med kaffe og skårne smørogbrød. Det
hjalp! Denne stiltiende måte å gjøre opmerksom på at dette ikke var
noen feriekoloni, hjalp langt bedre enn noen slags reprimande.

En annen gavnlig kur vi andre av og til benyttet på disse syvsovere,
var en «ishavsloppe». Den består helt enkelt av en liten seildukspose
som gjennemvætes godt, derefter går man ut i byssa og henter et par
glødende kullstykker som legges i den våte pose. Denne anbringes
derefter, helst på synderens mave, hvis han da sover så godt at det lar
sig gjøre, i motsatt fall anbringer man den hvor som helst på hans
kropp hvor man kan komme til. Sover han riktig godt, er det en fryd å
se det huldsalige smil som brer sig over hans ansikt, når hantil å
begynne med kjenner den behagelige varme «loppa» utsender — men så blir
det forandring! Som om han skulde fått en rakett i enden ryker han op
av køien og ut, og når han da ovenikjøpet lider den forsmedelse å bli
mottatt av rungende lattersalver fra en stor og takknemlig
tilskuerskare, som spent har stått og ventet på at «loppa skal bite» —
ja da blir det lenge til han forsover sig næste gang.

Først når arbeidstiden var slutt var det tillatt å gå på jakt, dog
under den uttrykkelige forutsetning at der ikke blev skutt annet enn
hvad der kunde benyttes. Man kunde gjerne være borte hele natten når
man bare var på pletten næste morgen til arbeidstidens begynnelse.
Undtatt herfra var naturligvis jakten på bjørnen, når denne var
nærgående og kom ned til skuten, og også mulige rensdyr som måtte komme
i nærheten av oss.

Det å holde sitt gevær godt smurt er jo soldatens første plikt, men at
dette av og til kan gjøres for godt her nordpå under de lave
temperaturer hvor vaselinen stivner, det fikk to av mine kamerater
sanne. De stod en dag på dekk og pratet, da plutselig den ene griper
den annen i armen: «Der gett. Bjørn.» Ganske riktig. To bjørner kom
tassende bortover isen med kurs for «Maud». «De vil jamen vi ha, før de
kommer for nær så de blir skutt fra skuta,» sier den annen. Som sagt så
gjort. Begge de bolde jegere begav sig avsted, bevæbnet med sitt gevær.
Kommet ned på isen søkte de dekning bak noe småis og krøp langsomt
bortover mot bjørnene.

Da de var kommet på skuddhold, og hadde lirketbegge geværene i stilling
uten at bjørnene hadde sett dem, tok de begge omhyggelig sikte på hver
sin bjørn, og trakk av samtidig. Klikk i begge geværer. Ladd på ny.
Klikk igjen. Imidlertid var bjørnene blitt opmerksom på de to tapre
krigere som drev ladeøvelser på isen, og da de ingen lyst hadde til å
vente til geværene kom i orden, strøk de like godt sin kos med det
samme. Det var altså to bjørner mindre, takket være to for godt smurte
geværer. Det viste sig nemlig at vaselinen som til overflod hadde vært
til stede i mekanismene var størknet på grunn av kulden, slik at
slagfjæren blev hindret i å arbeide ordentlig, og følgelig kunde heller
ikke tendnålen utførte sin misjon, hvorfor det altså blev bare klikk.
Moralen av dette skulde altså være: Smør ditt gevær godt — men ikke for
godt.

Også villrenen gikk vi ofte på jakt efter, særlig da det blev mindre
for oss å gjøre ombord. Der blev da utsendt flere jaktpartier. Renen er
et forunderlig dyr — kan man komme den på skuddhold uten å bli sett, og
kan man også ligge stille uten å vise sig, så kan man i ro og mak skyte
ned en hel flokk. Til å begynne med var jo enkelte litt for begeistrede
når de så det første dyr falle, og reiste sig op for å styrte frem for
å bemektige sig byttet — dermed strøk naturligvis hele flokken.

En dag var en av våre jegere usett kommet en liten flokk på skuddhold,
han skjøt på ett av dyrene, men traff øiensynlig ikke, for det blev
rolig stående. Et skudd til med samme resultat. Dyret blev fremdeles
stående. Nå ja, så fikk han hellige sig for de andre, og én for én la
han hele flokken ned. Da hankom frem fra sitt skjul, og bort til den
første ren han hadde skutt på, som fremdeles stod der med sprikende ben
og hengende hode, viste det sig at den hadde fått stivkrampe ved det
aller første skudd. Så snart han rørte ved den falt den sten død over
ende.

Det forekom naturligvis mange pussige situasjoner under våre jaktturer
der oppe, men nevne dem alle kan jeg jo ikke.

Inne på kysten var det øde og forlatt, i det hele et kjedelig landskap.
Ikke et menneske å se — de innfødte bodde først lengere østpå. Ofte
blåste det temmelig kraftig med svære snebyger, så vi måtte strekke en
line fra skuten og op til observatoriet for at vi ikke skulde risikere
å gå oss vill.

Hele kysten bortover lå full av rekkved. Denne kommer med alle de store
elver som munner ut på kysten lenger syd. Vi samlet sammen hvad vi
kunde, og foruten at vi fikk bygget vårt observatorium av den, skaffet
den oss også en del velkommen brensel.

Som sagt så lå vårt vinterkvarter ca. 25 kvartmil øst av Kap
Tsjeluskin. En dag fikk Helmer Hansen og jeg ordre til å foreta en
kortere sledetur der ned for å undersøke en stor varde som vi mente
Nordenskiøld hadde bygget. Vi skulde blandt annet undersøke om varden
ikke inneholdt en skriftlig beretning. Det viste sig dog senere at
denne varde stod ca. 25 kvartmil østenfor selve kappet.

Vi drog av gårde med hvert vårt hundespann. I mitt spann hadde jeg en
stor prektig schäffer «Pan». Vi hadde nemlig før vår avreise fra Norge
fått ombord to schäffere, en hanhund og en tispe.Det var hanhunden jeg
her hadde med mig. Det var begge to glimrende hunder og egnet sig
udmerket til trekkdyr, dog med den undtagelse at de var «dyre» i
kosten. Her oppe, hvor vi i hvert fall foreløbig hadde mat nok til dem,
var det ingen sak — verre hadde det vært om vi hadde hatt dem med under
turen til Sydpolen, for å frakte med oss all den mat et spann med slike
hunder vilde trengt, hadde vært en umulighet.

Vi startet for Kappet og kom der bort ut på kvelden. Satte op vårt telt
og gikk i gang med å stelle hundene. Det var første gang «Pan» var ute
på feltfot, så jeg var sant å si litt engstelig for hvorledes det vilde
komme til å gå den i den lave temperatur minus 35°. Derfor hadde jeg
sydd et varmt ryggteppe til den, som jeg iførte den og tok den med mig
ut i sneen hvor jeg grov en liten grop og bad den legge sig. Den
lystret øieblikkelig, rullet sig sammen og sovnet med en gang. Jeg
trodde den hellige grav vel bevart, og tørnet inn i teltet.

Næste morgen da jeg kom ut, var «Pan» forsvunnet. Jeg kikket rundt.
Alle de andre hundene som var vant til å ferdes ute, hadde som vanlig
funnet sig lune soveplasser, delvis nedgravet i sneen. Jeg kikket og
kikket. Jo der! På den høieste iskoss som fantes rundt leiren lå «Pan»
og sov de rettferdiges søvn — teppet jeg med megen møie og besvær hadde
arbeidet til den, hadde den i nattens løp delvis spist op og delvis
revet av sig, så nu lå den der uten den ringeste beskyttelse i det sure
kolde vær. For eftertiden tok jeg ikke mer hensyn til den enn til de
andre hunder, og den greide sig akkuratlikeså godt som dem og vel så
det. Det samme viste sig senere å være tilfelle med tispen «Mosse».

Vi tilbragte formiddagen med å undersøke varden, men fant ingenting, så
om kvelden kom vi tilbake til «Maud» med uforrettet sak.

Da vi kom tilbake gikk vi i gang med å bygge en svær snemur rundt
«Maud» for at det skulde bli lunere ombord. Likeledes innrettet vi nede
på isen en smie på den ene side, og en brannstasjon på den annen. Det
gjaldt jo å skaffe vann til enhver tid. Hugger man et hull i isen og
lar det stå ubeskyttet fryser det øieblikkelig igjen. Vi innrettet oss
derfor på følgende måte: et stort hull blev hugget i isen. Midt i
hullet satte vi ned et rør med en kobling på toppen, pakket godt rundt
dette med halm som frøs fast i isen, så fylte vi olje ned i røret. Som
bekjent fryser oljen først ved meget lave temperaturer; litt
tyktflytende blev den jo, men røret holdt vi på denne måte åpent til
enhver tid. Brannslangen lå alltid kveilet klar på dekket, og i
påkommende tilfelle var det bare å koble slangen til toppen av røret,
efter først å ha tømt dette for olje. På den måten garderte vi oss
alltid mot vår verste fiende — men også vår beste venn — ilden.

Mens vi andre drev på med forskjellige arbeider tok Roald Amundsen alle
de magnetiske observasjoner. Han var jo ennu ikke på langt nær
restituert efter sine to uhell, men kunde dog uten vanskelighet ferdes
til og fra sitt arbeide.

Alle gode ting er tre heter det, men sannelig ser det ut som om også
dette ordsprog innbefatter de vonde ting som skal hende et menneske.
Uhell nummer tre rammet nemlig Roald Amundsen en daghan arbeidet i
observatoriet. Han blev nemlig alvorlig gassforgiftet av en lampe, men
greide å komme sig ut i siste liten. En alvorlig affære må det ha vært,
for hans hjerte blev aldri helt i orden igjen.

Vinteren gikk sin gang. Vi hadde feiret julen så godt vi formådde med
de midler vi hadde for hånden, og var nu kommet et godt stykke på vei
inn i det nye år. Solen var ventende hver dag — og da den endelig kom,
fant den oss alle rundt omkring på høidedragene ivrig speidende efter
den. Det var ikke stort vi fikk se den første dagen, men det var som om
blodet allikevel arbeidet raskere i våre årer, og vårt syn på livet
blev lysere — det gikk på ny mot våren så vi atter kunde komme oss ut
av vårt fengsel, og dra videre mot øst, og så senere mot nord.

I vinterens løp var der ombord blitt forarbeidet en svær kobberkule. På
denne blev kystlinjen risset inn, og likeledes en inskripsjon som sa at
Maud-ekspedisjonen hadde satt op denne kule på Kap Tsjeluskin til minne
om Nordenskiøld og hans tapre kamerater.

Årets første sledetur fant sted i begynnelsen av april 1919. Det var
atter Helmer Hansen og jeg, vi skulde avsted vestover så langt vi fant
det tilrådelig for å kartlegge kysten og ta en serie magnetiske
observasjoner. Vi medbragte den store kule, og overnattet derfor den
første natt ved varden. Kulen var festet på en gjennemgående jernstang.
Denne stakk vi ned i stenrøsen og pakket godt rundt med sten. Dette var
ment bare som en midlertidig foranstaltning, da det var hensikten
senere å sende ut et arbeidsparti fra «Maud», som skulde bygge dethele
op så solid som mulig. Næste morgen fortsatte vi videre vestover. Vi
hadde med oss én slede og åtte hunder, selv gikk vi på ski. Kommet ca.
185 kilometer vestover langs kysten fikk vi se et sjømerke på land, og
dessuten noe som lignet to hytter. Da vi kom frem til stedet viste det
sig å være to svære aeroplankasser som var bragt i land fra en russisk
ekspedisjon. Den ene hadde vært brukt til beboelse, og i den annen fant
vi liggende en del kjøtthermetikk. På platået over leirplassen lå to
gravsteder som var i den aller beste stand. Hvem som hadde funnet sitt
siste hvilested her var ikke godt å si, da alle inskripsjoner var på
russisk. Sjømerket vi hadde sett lå like ved gravene, det var helt
nedblåst og lå i en eneste stor haug. Vi overnattet i den ene kassen,
og fortsatte næste dag videre. Det var mange renspor å se, men de gikk
alle fra land og utover isen, antagelig går renen ut til småøene som
ligger utenfor kysten for å opholde sig der om sommeren. Vi fortsatte
til Kong Oscars halvø. Herfra skulde vi ifølge ordre kjøre tilbake
tvers over Tsjeluskinhalvøen og ned til Taddeusbukten litt østenfor
«Maud»s vinterkvarter, hvorfra vi så skulde kjøre vestover og hjem
igjen. På grunn av de store snemengder var det ikke mulig for oss å
komme frem over halvøen, så vi måtte dra samme vei tilbake.

Da vi kom tilbake til varden hvor vi hadde efterlatt oss kulen stående
rett op og ned på sin stang, var det til å begynne med ikke spor å se
av den. Ved nærmere undersøkelse viste det sig at bjørnen nok hadde
vært og besett sig under vårt fravær. Kulen og stangen fant vi slengt
langt vekk, ogjernplaten som det hele skulde festes med, fant vi
likeledes liggende et stykke bort, den så ut som et stykke
sammenkrøllet papir, så «Nils» hadde nok vært alvorlig sinna over disse
fredsforstyrrere som forsøkte på å merke op de gebeter han betraktet
som sine. Sten hadde han også kastet rundt i alle retninger og dessuten
også en trestige.

Vi plukket op kulen og stangen og fikk det anbragt på ny før vi næste
morgen fortsatte. Ut på eftermiddagen var vi atter hjemme i Maudhavn
efter en tur på 23 dager. 4 menn var da borte på en kortere tur for å
se efter Zar Nikolas land. De nådde ikke der op, men kom til en liten ø
et stykke utenfor, så de i klarvær kunde se over til landet.

Den 1. mai var vi igjen på farten. Atter var det Helmer Hansen og jeg
som drog av gårde, denne gang med én slede og seks hunder. Vi var
utstyrt for en tur ned til Tayfurbukten, derfra over Tsjeluskinhalvøen
til Taddeusbukten og så hjem. Vi medbragte verktøi for å reparere det
tidligere omtalte nedfalne sjømerke.

Til å begynne med hadde vi følge med to menn som skulde bort og
bestemme Kap Tsjeluskins nøiaktige beliggenhet. Kommet frem til varden
fant vi at «Nils» på ny hadde vært på besøk og denne gang hadde han om
mulig ennu uttrykkeligere vist at denne opmerkningshistorien irriterte
ham i aller høieste grad. Han hadde gitt kulen en slik kilevink at den
var løsnet fra stangen og var røket i filler. Vi fant stykker av stigen
optil 40—50 meter borte. Resignert plukket vi stykkene sammen og la dem
i haug.Her skiltes vi fra våre to kamerater og fortsatte ned til den
russiske leir. En kveld underveis der ned slo vi leir i pent stille
vær, og bandt som vanlig hundene til en wire som var strukket mellem to
stokker som var rammet godt ned i sneen — og tørnet inn i teltet. Vi
hadde ligget lengere våkne enn vanlig den kvelden fordi vi gjerne vilde
se midnattsolen, men til slutt sovnet vi endelig. Ikke lenge efter blev
vi vekket av et forferdelig bikkjeleven og da vi tittet ut av teltet
fikk vi se at hundene hadde fått besøk. En veldig bjørn var i ferd med
å forsøke på å ta maten fra en av dem. Hver gang han nærmet sig, røk
hele koblet frem under rasende hyl og spetakkel — så trakk han sig
tilbake før han forsøkte på ny. Det var et leven som kunde ha vekket
døde. Bjørnen var så optatt at den ikke brydde sig det aller fjerneste
om oss, så i ro og mak stakk en av oss børsepipen ut gjennem
teltåpningen og skjøt «Nils».

På turen videre vestover hadde vi ruskevær og snefokk. Dagen efter
episoden med bjørnen så vi to rensdyr inne på landet, og fikk skutt det
ene.

Et par dager senere kom vi til leiren ved sjøs merket. Her opholdt vi
oss i tre dager, bragte i stand det russiske depot og reiste sjømerket
op igjen.

Denne gang var vi heldigere enn sist vi var her. Vi kom godt og vel
over halvøen gjennem et vrient kupert terreng som forsinket oss ikke så
lite. Flere renflokker møtte vi underveis, de kunde være nokså store op
til 20 dyr, likeledes så vi en del ryper. Midtveis fant vi en liten
bekk, som viste oss vei ned til bukten. Vi var til å begynne med ikke
helt sikrepå når vi var fremme, da distansen tvers over halvøen ikke
var nøiaktig opgitt oss, men da vi kom kjørende ned elveleiet fikk vi
plutselig se en måke over oss — altså kunde ikke sjøen være så svært
langt unda. Litt lenger fremme prøvde vi isen, og da den viste sig å
være saltholdig, var vi helt sikre på at nu var det ikke så langt
igjen. Ganske riktig en kort stund efterpå svinget vi ut fra elveleiet
og fikk se havet foran oss med kysten strekkende sig øst- og vestover.
Vi svinget vestover, og kjørte langs land tilbake mot «Maudhavn».
Midtveis på landet satte vi op en varde, og nedla en beretning om vår
tur. Ennu lå isen utover sjøen så langt øiet rakk. I et par dager var
vi blitt forfulgt av en bjørn, men fikk dessverre ikke tak i den. I de
siste dager av mai kom vi tilbake efter en i alle deler vellykket tur.

Sommeren begynte nu smått og pent å komme, så vi kunde begynne litt
«utendørs» arbeide. Alle skinn av bjørn og andre dyr som var blitt
skutt i vinterens løp, blev hentet frem og vasket og hengt op til tørk.

Fuglene begynte å komme. I nærheten av «Maud» ruget en del krykjer i et
fjell. Stormåken kom op og hekket rundt omkring. Gåsen kom også, den
holdt til i en liten elv et stykke bortenfor oss. Selen gikk op på isen
— i det hele var alle tegn til stede som viste at nu var våren der.

Tessem hadde hele vinteren igjennem klaget over en intens hodepine som
ustanselig plaget ham. Han henvendte sig derfor til Roald Amundsen og
bad om tillatelse til å forlate oss for å reise hjem. Da det efter
Roald Amundsens mening var uforsvarlig Vi hadde ofte gjester ombord i
„Maud”. Roald Amundsen var meget interessert i at maten skulde være
best mulig og var selv en god kokk.å la en mann reise den lange vei
alene, spurte han derfor om der blandt oss fantes en mann som kunde
være villig til å gå med på turen. Det var jo ingen som helst risiko
ved en sådan tur for øvede folk, som alltid hadde vært vant til å
ferdes ute, og ta sig frem i naturen under alle forhold, så vi svarte
alle som en mann at vi var villige. Roald Amundsen valgte Knudsen;
fordi han var kjent i de trakter; han hadde blandt annet vært med på å
legge ut to av depotene langs ruten.

De fikk overlatt sig ett hundespann, en lett slede som Tessem selv
hadde laget for anledningen, et telt og det beste utstyr og proviant vi
kunde gi dem. Selv fikk de lov til å ta hvad de ønsket av dette siste,
og likeledes så meget som de selv syntes de trengte for turen. Vi
bistod dem alle med råd og dåd.

Vannet var nu begynt å komme op på isen, så vi måtte begynne på
klargjøringsarbeidene til den forestående avgang fra «Maudhavn».
Observatoriet og hundehuset blev tatt ned og materialene lagret ombord.
Observatoriets plass blev markert med en støtte, og et stort depot
nedlagt i land.

Tessem og Knutsen som selv kunde bestemme når de vilde reise, holdt på
med å bygge sig en liten stenhytte hvor de vilde opholde sig efterat
«Maud» var gått, inntil gunstig leilighet for start bød sig for dem.
Hytten blev bygget så solid at den i tilfelle kunde benyttes til
overvintring.

Det led nu lenger og lenger ut på året. Vi hadde tatt hundene ombord og
delvis fjernet taket over skuten, men isen viste ikke tegn til å ville
gå op. Utenfor øen vi lå i le av, kunde vi se åpentvann så langt øiet
rakk, men å komme der ut var lettere sagt enn gjort. Vi hadde kastet
loss fra vår ankerplass, og hadde forsert oss et stykke frem gjennem
isen som nu var brukket litt op, men noe tegn til å vilde åpne sig
viste den ikke. Intet kunde vi jo la være uforsøkt, så vi la ned en
rekke sortkruttminer i isen, og sprengte dem for derved å skaffe oss en
råk, men ikke engang dette hjalp, isen lå der likeså ubevegelig som
før. Vår stilling syntes håpløs. Den eneste tilsynelatende vei ut av
det, var en ny overvintring, men det var det ingen av oss som hadde
noen særlig lyst på. Allikevel måtte vi jo så smått begynne å gjøre
«Maud» klar igjen med denne eventualitet for øie. Vi tok derfor så
smått fatt på å legge taket over igjen. Håpet om å komme ut hadde vi
ikke opgitt, så vi holdt hele tiden den skarpeste utkik fra
mastetønnen.

Så var det om kvelden den 11. september. En av kameratene kom ruslende
ned fra riggen. «Nå,» sa jeg, «så du noe?» «Ja,» svarte han, «jeg så
syv bjørner ute på isen. Kom og bli med så tar vi dem.» En stund efter
krøp vi begge to på maven utover isen. På ca. 250 meters hold stoppet
vi, og jeg vilde at min kamerat skulde skyte først, da det jo var
«hans» bjørner. Flokken hadde vi nu like foran oss ivrig beskjeftiget
med å delikatere sig med noe på isen. Han på sin side mente at når det
var så mange av dem fikk vi skyte begge to. Som sagt så gjort. Vi skjøt
fem av dem, flådde dyrene og begav oss tilbake til «Maud» hvor vi
tørnet inn, da det var vår frivakt.

Ikke før var vi blideligen sovnet før vi blev vekket ved et veldig
halloi og spetakkel så vi røk ut pådekket. Der møtte oss et velkomment
syn — isen hadde åpnet sig og nu lå veien ut til åpne havet fri for
oss. Men tiden var knapp. Isen kunde når som helst sette sammen igjen,
så i hui og hast fikk vi kastet loss, og stevnet ut. Vi stoppet først
på utsiden av iskanten og tok ombord bjørnene vi hadde skutt om natten.
Tessem og Knutsen kom ut over isen til oss for å si farvel. Vi ønsket
dem alt mulig godt på deres forestående tur, idet vi lite ante den
sørgelige skjebne som ventet disse to gode kamerater.

Gleden over å være kommet løs skulde dessverre bli av kort varighet.
Ikke før var vi kommet ut av den felle vi hadde sittet så lenge i, før
vi på ny blev stoppet, denne gang av nyis med flere tommer sne på. Alt
det vi rammet og alt det vi vred oss, like lite nyttet det; på ny så
det ut som om vi skulde bli tvunget til å overvintre.

Vi blev liggende stille her til den følgende dag, da brøt nyisen
heldigvis op så vi kunde fortsette. Det gikk smått. Isen var svær, med
spredte råker, så vi gikk i nærsagt alle kompassretninger for å komme
frem. Nettene blev lange og mørke, og stadig var vi plaget av kuling og
snefokk, så det hendte at vi måtte ligge stille om natten for å kunne
orientere oss den næste morgen. Men østover gikk det jo allikevel. Av
dyr så vi en sel hist og her og mange hvalrosser; av disse siste sikret
vi oss noen eksemplarer.

Vi nærmet oss nu de nysibiriske øer, og farvannet blev bedre for så
vidt som det blev mer isfritt. Snetykke og storm plaget oss fremdeles
sterkt. Kommet op på østsiden av øene forsøkte vi å komme inn i
polarisen for å påbegynne driften. Efter flereforgjeves forsøk, og da
det dessuten var blitt så sent på året, sist i september, måtte vi nu
søke nødhavn. Det nærmeste sted hvor vi kunne tenke oss vi kunde finne
en sådan var i Tschaunbukten ved Ajonøen. Vi satte kurs for Kap
Schelagsk, men isen tvang oss stadig ned mot Sibirias kyst, så det var
oss ikke mulig å opnå tilstrekkelig høide til å gå klar av Ajonøens
nordspiss. Vi måtte derfor, hvor nødig vi enn vilde legge oss til for
vinteren ca. 2 kvartmil på vestsiden av Ajon. Til å begynne med trodde
vi at isen vilde komme til å skaffe oss en mengde bryderi, særlig da vi
så at den satte østover med temmelig god fart, ikke mer enn 50 meter
utenfor oss, men merkelig nok lå vi i ro hele vinteren, og blev ikke
engang forstyrret av en eneste skruning. Mens vi holdt på å forsere oss
inn mot øen, så vi telter i land og trodde at øen var bebodd hele året
rundt.

Allerede samme dag gikk Roald Amundsen og tre menn i land for å se hvad
slags naboer vi hadde fått. De kom i land som ved et mirakel, da det
hele veien inn var å hoppe fra isflak til isflak. Teltene viste sig å
tilhøre en del rentsjuksere som hadde ligget her oppe helt siden tidlig
om våren, men hvis hensikt det var å dra sydover senere på høsten når
isen la sig.

Dagen efter kom de på gjenvisitt ut til oss. De blev mottatt på det
beste og blev traktert med tobakk, fyrstikker, proviant og meget annet.
De pratet og skravlet noe aldeles forferdelig, men å forstå et eneste
ord av hvad de sa, var ikke mulig. Med underlige tegn og gjerninger
gikk forresten slett ikke konversasjonen så aller verst. Senereblev de
våre gode venner, da de til daglig hadde sin gang ombord hos oss, vi
drev byttehandel med dem, og til slutt kunde vi også snakke litt med
dem. Deres sprog var ikke lett å lære, jeg kan fullt ut slutte mig til
hvad den russiske guvernørs frue på Østkap sa. Hun snakket tsjuksisk
flytende, men sa allikevel: «at jo mer man lærer av sproget deres, dess
vanskeligere blir det.»

Det var i slaktetiden vi var kommet, så tsjukserne i land var travelt
beskjeftiget med å slakte for eget behov, og også for å bytte til sig
varer ombord hos oss.

Det kom nu på tale at dr. Sverdrup skulde følge med tsjukserne når
disse forlot Ajon for å begi sig inn i landet inn i de store skoger for
at renen skulde kunne finne mat. I oktober drog våre naboer av gårde,
og Sverdrup fulgte med som deres «paying guest», for på nært hold å
studere deres sprog, seder og skikker. Likeledes skulde han ta
magnetiske observasjoner.

Før vinteren kom, foretok vi her de samme forberedende arbeider som i
«Maudhavn». Taket blev lagt over skuten, og da vi forstod at isen rundt
oss var i ro satte vi op hundehus og observatorium nede på den. Roald
Amundsen og jeg tok de daglige observasjoner. Senere da jeg drog av
gårde overtok han dem helt, samtidig som han ombord overtok mitt
arbeide som kokk, noe han greide til alles udelte tilfredshet, da han
selv var meget interessert i at maten skulde være best mulig. Hans
repertoar spente over alt mulig, like fra «finere matlagning til
selskaps» til almindelig dagligdags kost.

Da isen la sig, foretok vi kortere turer i land for ågjøre oss kjente
på dette nye sted. Hadde det vært meget drivved ved «Maudhavn» så, var
det mangfoldig ganger mer her. Vi fikk hendene fulle med å kjøre ved i
lengere tid og lagre den ved siden av skuten.

Tønnesen hadde ytret ønske om at han gjerne vilde reise hjem herfra, og
da Hansen og Olonkin allikevel skulde en tur ned til Kolyma hvor der
fantes en trådløs stasjon, for å telegrafere hjem, sendte Roald
Amundsen ham med dem, idet de hadde ordre til å undersøke om han kunde
komme sig hjem derfra. Dette var riktignok tvilsomt, men det pleide å
komme en båt op og gå langs kysten helt inn til Kolyma en gang hver
sommer. Da disse tre nådde en boplass ved Kolymaelvens munning, fikk de
høre, at den trådløse stasjon var i ustand, og likeledes at i de siste
to somre hadde ingen båt vært oppe, på grunn av de slette isforhold. De
måtte derfor vende hjem med uforrettet sak.

Av vilt fantes der i land på Ajon en mengde harer og ryper. Så vår meny
ombord var alltid førsteklasses. Skulde man ha sig en hare, var det
bare å rusle i land og finne sig en post, en fem minutter senere kom
gjerne «pus» ruslende, og var ferdig.

Da Hansen, Olonkin og Tønnesen kom tilbake fra sin tur blev det bestemt
at Hansen og jeg skulde trenge østover — om mulig helt til Nome for å
få ekspedert telegrammene.

II

1. desember var vi klare og ut på formiddagen startet vi med to sleder,
12 hunder og proviant for en måned. Tønnesen medfulgte som passasjer,
idet meningen var å søke å skaffe ham en anledning til å komme til
Amerika og derfra hjem. Like før vi startet var der kommet en del
indfødte op til oss fra Kolyma, av disse fikk vi rede på hvor de
største boplasser var beliggende på den kyst vi skulde befare.

Til å begynne med hadde vi følge med en av dem, som skulde op til Kap
Schelagski. Den første kvartmil gikk bra. Senere blev det verre. Sørpe
på isen og meget tungt føre, så våre unge, utrenede hunder gav helt op,
til tross for alt vårt slit med å få dem frem. Vi var da nødt til å
stoppe og slå leir efter å ha utkjørt en distanse av ca. 9 kilometer.
Vår innfødte venn drog så alene til Kappet, så ham så vi ikke noe mer
til. Uvær forsinket oss en dag her, men dagen efter hadde det heldigvis
bedret sig så vi kunde komme videre. Våre sleder var helt nedsnedd så
det tok over to timer å få gravet dem ut. Føret var fremdeles meget
slett så vi rakk bare å komme ytterligere 9 kilometer videre. Eftersom
dagene gikk, slet vi oss frem under stadigvekslende føreforhold, og den
ellevte dagen kom vi endelig frem til boplassen ved Kap Schelagski.

Underveis hadde vi holdt på å miste Tønnesen. Det gikk slik for sig. Vi
hadde slått leir for kvelden og var tørnet inn i teltet alle tre. Ute
raste det en forrykende snestorm så man ikke så hånd for sig. Tønnesen
følte sig litt støl og stiv, og vilde gjerne ut for å røre litt på
benene. Vi bad ham endelig være forsiktig, og ikke under noen
omstendighet tape teltet av syne. Dette lovet han og forsvant ut i
snefokket. Da han ikke var kommet tilbake efter en halv times forløp
blev vi engstelige for ham og en av oss gikk ut for å se efter ham, men
han var sporløst vekk. Vi ropte og skrek, men alt forgjeves. Vi blev nu
engstelige for alvor. Selv torde vi ikke fjerne oss lengere fra teltet
enn vi kunde se det, men på den annen side måtte vi jo gjøre hvad der
stod i vår makt for å finne ham. Da det nu var blitt mørkt tendte vi
derfor et par talglys inne i teltet, samtidig som vi lot primussen stå
og surre. Lyset av dette skinnet så ut gjennem teltduken. Den ene av
oss gikk ut så langt at han gjennem snefokket såvidt kunde skimte
lysningen av teltet, og gikk rundt det i en cirkel. Den annen gikk så
videre ut, men ikke lengere enn at han stadig ved rop stod i kontakt
med ham som hadde føling med teltet. Så begynte rundgangen, under høie
rop og skytning marsjerte vi rundt og rundt, og til slutt var vi
gudskjelov heldige — ut av mørket kom en skikkelse: Det var den
savnede. I mørket og snefokket hadde han forvillet sig vekk fra teltet,
og hadde vasset omkring i flere timer før han endelig hørte våre skudd
og rop.Vi hadde som før nevnt rukket frem til boplassen ved Kappet, og
efter en særdeles vennlig mottagelse blev vi invitert til å ligge inne
i selve høvdingens telt.

Vi svarte først nei takk, vi vilde heller ligge i vårt telt i våre
soveposer. Sannheten var at vi var engstelige for de ekstrainnvånere vi
muligens vilde bli beriket med — men da man trengte inn på oss, var vi
til slutt nødt til å svare jatakk — og ta risken.

Dette var aller første gang jeg fikk anledning til å se disse innfødte
på nært hold. Til tross for at jeg blev så full av lus som aldri før i
mitt lange liv — — så må jeg tilstå at jeg allikevel ikke angrer på
det.

Vi kom først inn i et veldig ytre telt, satt op av trespiler og klædd
med skinn. Dette var fullt av bruksgjenstander, og dessuten opholdssted
for alle deres hunder. Teltet var delt i to med en vegg av renskinn med
hårene ut, så det blev glatt på innsiden. Der var ingen dør til denne
indre del av teltet så vi løftet op en del av veggen og krabbet inn i
det, som senere viste sig å være et telt bygget inne i det store ytre
telt, idet også her var vegger og tak således at der blev dannet et
firkantet rum. Dette var da familiens sove- og opholdsrum. Gulvet
bestod av hvalrosskinn, og langs kantene lå der renskinn, som var til å
sitte på, og som dessuten tjente som seng om natten. Jeg anslo i farten
det indre telts størrelse til 4 × 3 meter gulvflate, og høiden til ca.
2 meter. Rummet var oplyst av to tranlamper bestående av svære uthulede
stener. Som veke benyttedes tørr knust mose. Disse lamper tjener også
som familiens ildsted. Er konen flink ogsteller lampene, ryker de ikke,
og lukter heller ikke men allikevel du verden for en duft.

Da vi kom krypende inn, møtte der oss et forunderlig syn: To «damer»
ruslet rundt der inne og puslet snart med det ene, snart med det andre.
De var særdeles luftig påklædd, idet deres eneste klæsplagg bestod av
en bitteliten badebukse, så jeg som av naturen er en meget blyg mann,
visste jo ikke min arme råd hvor jeg til å begynne med skulde vende
mine øine hen — men det gikk jo fort over, man venner sig til alt her i
livet, selv til skitne nakne «tsjukserdamer». På gulvet krøp og kravlet
noen forferdelig skitne unger. «Chefen» selv var krøpet inn foran oss,
og vi blev benket på renskinnene langs teltveggen. Jeg hadde ikke
sittet så svært lenge før jeg kjente det begynte å krype og kravle
innenfor annorakken — så begynte det å klø. Jo takk, her var lus i
overflod, men vi måtte jo gjøre gode miner til slett spill og satt
ganske urørlige.

Først blev vi traktert med rått renkjøtt og te. Spiseredskaper fantes
ikke. Fatet blev plasert midt på gulvet, og så var det bare å lange inn
med de spiseredskaper Vårherre oprinnelig hadde utstyrt oss med. Vårt
vertskap led øiensynlig ikke nød, for de bad oss ikke om noe annet enn
litt sukker til teen. Da vi var ferdige med velkomstmåltidet meddelte
de oss, at de til takk for sukkeret vilde gi oss fôr til hundene, og
det fikk vi i rikelige mengder — til og med så meget at vi kunde ta med
oss tilstrekkelig selspekk til dem for fire dager.

For øvrig tilbragte vi dagen på den behageligste måte, nemlig med
ustanselig spisning og tedrikking,vi fikk ikke så meget ad gangen, men
til gjengjeld meget ofte. Utover kvelden begynte det å bli folksomt for
da kom beboerne av de andre telter anstigende en efter en. Jeg nevnte
ovenfor at de bad oss om sukker, det høres kanskje litt flott ut at vi
sådan uten videre skulde forstå en muntlig henvendelse — noe vi
naturligvis heller ikke gjorde, men ved tegn fikk vi gjort oss
forståelige for hverandre.

Det begynte nu som sagt å bli ganske folksomt i teltet, vi satt der som
sild i en tønne, klødde oss, røkte og «pratet». En liten gutt på fire
år gikk omkring der inne, plutselig var han en tur borte hos moren og
fikk en liten tår, derfra satte han kurs for faren og lånte hans pipe
for å ta noen kraftige drag. Roald Amundsen hadde fortalt mig at han
tidligere hadde sett det samme hos eskimoene — her fikk også jeg syn
for sagn. Temperaturen steg foruroligende, likeså duften, luften var så
den kunde skjæres med kniv.

Jeg syntes i grunnen vi efter omstendighetene hadde det ganske
hyggelig, så jeg tenkte at en ganske liten drink ikke vilde skade. Jeg
gikk derfor ut på sleden og hentet litt ren sprit 96 % som vi brukte
til våre primusser, blandet den op med sukker og vann og vendte tilbake
til teltet.

Jeg vil gjerne her få innskyte at vi til hele vår forestående tur bare
hadde med en eneste flaske ren sprit til dette bruk, så enhver vil nok
forstå at vi ikke hadde noen overflod av denne edle drue, så drinken
blev derefter. Alt hvad jeg hadde med til oss alle var en kopp full av
opblandet sprit og vann.

Sjelden eller aldri har jeg angret mer på noe imitt liv enn dette.
Samtlige tilstedeværende, oss selv undtatt, blev nemlig mildt
beduggede. Hadde de pratet før, så blev det ti ganger verre nu, de
skravlet og lo og sang — men allting har en ende, og det blev sengetid
den kvelden også. Vi veltet oss bare over ende på skinnene alle sammen.
Det var mann, kone, nok en «dame», to barn, en fremmed tsjukser og
endelig vi tre, så det blev trangt om saligheten. Gulvet var som sagt
seng, så den gjenstand som så mange andre steder har sin plass under
sengen, fikk her plass midt på gulvet i form av en diger dunk.

Jeg syntes efter mitt aller første inntrykk av disse mennesker at de i
sitt levesett minnet mig om dyr. Det å vaske op efter et måltid forekom
ikke. De brukte tekopper blev slikket rene av familiens kvinnelige
medlemmer. Kjøttfatet, som bestod av et uthulet trestykke, blev efter
endt måltid stukket ut under teltveggen til hundene i det ytre telt. De
slikket det så rent til næste gangs bruk, eller husmoren vasket fatet i
urin. Det hele var med et mildt uttrykk grisete, men under de forhold
vi levde på disse sledeturer, venner man sig til alt.

Kvinnene gikk praktisk talt netto omkring inne i teltet. Mennene
derimot blottet sig bare til beltestedet, først når de skulde tørne inn
klædde også de av sig.

Vi sov riktig godt om natten, og merket ikke noe særlig til «de små
grå». Frokosten bestod av små terninger rått renkjøtt, som blev svelget
ned med masser av te.

Da vi kom ut var luften snetung, men vi begynte allikevel å gjøre klar
til start. Vi visste at våreverter først vilde komme til å innta sitt
næste måltid ut på eftermiddagen, hvorfor vi gikk i gang med å koke oss
en kopp te før vi drog. Mens vi holdt på med dette ute i det ytre telt,
kom der ut et svært fat kokt selkjøtt til oss. Hvad det smakte er mig
ikke mulig å beskrive, men ned gikk det da.

Like før vi skulde starte, kom en av tsjukserne bort til mig, og bød
mig en pen sledehund i bytte for en halv flaske av det sukkersøl jeg
hadde traktert med kvelden i forveien. Jeg vilde gjerne ha hunden, og
hadde også bruk for den, men da vi kvelden i forveien jo hadde hatt rik
anledning til å studere dette «ildvanns» forbløffende virkninger, avslo
jeg naturligvis med det samme.

Ut på formiddagen var vi klare og drog avsted. Til avskjed fikk vi to
store stykker ferskt selspekk, så på denne boplassen var det nok bare
velstand. På en tur gjennem leiren talte jeg syv telter. Det telt hvor
vi hadde vært gjester, var det største og beste. Før vi kjørte fikk vi
det råd at vi skulde kjøre over land på innsiden av Kap Schelagski, da
veien her var bedre og betydelig kortere. Hundene var friske og
uthvilte, og det bar strykende av gårde i pent vær. Dagene er korte på
denne årstid, så allerede ved togtiden om eftermiddagen slo vi leir på
kysten.

Tiden fremover gikk som vanlig på disse sledeturer, under vekslende vær
og føreforhold. Inne på kysten så vi ofte teltskjeletter, og hvelvede
båter. Disse tilhørte rentsjukserne, som hadde sine boplasser her om
sommeren. Dyr så vi ingen av.

Den 15. desember var jeg ute om morgenen før viskulde starte for å ta
en magnetisk observasjon. Jeg var ferdig med første avdeling av mitt
arbeide, da det plutselig mørknet slik til at jeg var nødt til å
avbryte det hele. Vi blev derfor enige om å ophøre med disse
observasjoner, mens vi befant oss på utturen og heller ta dem når vi
var på vei hjemover igjen.

Jeg skal prøve, så godt jeg kan, å beskrive en leirslagning en
eftermiddag underveis:

Det raser en forrykende snestorm, så man knapt kan se en hånd foran
sig. Vi har vært underveis siden kl. 10 om morgenen, og nu begynner det
så smått å mørkne. Hundene er trette og slitne, så det hele går tregt
og uvillig. Foran oss går Tønnesen på ski for å vise vei, hakk i hæl på
ham kommer hundespannene med våre to sleder. Forrest Helmer Hansen, og
like bak, jeg. Også vi er på ski og støtter og skyver sledene så godt
vi kan. Kompass bruker vi ikke, vi følger kystlinjen som vi av og til
kan skimte gjennem sneilingene.

«Ja, det er vel kanskje best å finne sig en brukbar leirplass,» sier
Hansen, og heri er vi andre to skjønt enige. Inne på kysten bak en
knaus finner vi det vi søker. Hundene blir stoppet, og vi går først i
gang med å reise teltet som ligger øverst på den forreste slede.

Vel ferdige med det, går Tønnesen avsted for å finne litt ved til vår
lille kokeovn, som er laget av lette tynne jernblikkplater. Efterpå
kryper han inn og gjør teltet i stand. Henter soveposene på sledene, og
fyrer op i ovnen.

Hansen og jeg tar oss i mellemtiden av hundene, tar av dem seletøiet og
binder dem til en wire somvi har strukket mellem to stokker vi har
rammet ned i sneen.

«Her er gryta,» kommer det fra teltet. Jeg tar imot gryten som Tønnesen
rekker ut gjennem teltåpningen, fyller den med sne og leverer den
tilbake igjen. Imens har Hansen gått i gang med foring av hundene. Fra
sledene har han hentet hundepemmikan, og gitt hver hund dens
dagsrasjon: ett pund. De spiser bare en gang i døgnet, og det er når vi
slår leir. Roald Amundsens gode lærdom: Først hunder, så mennesker er
noe vi fremdeles holder høit i hevd, og vi har aldri angret på det. De
sliter jo forferdelig vondt disse våre gode kjære venner ved å måtte
ligge ute om natten i optil -40° — men dessverre inn kan vi ikke ta
dem, det er snau nok plass til oss tre der inne. Det eneste vi kan
gjøre for dem, er å bygge op en snemur hvor de kan finne litt ly.

Så er det vår tur. Fra sleden hentes pemmikan og kjeks. Presenningen
surres godt rundt sleden igjen — så kryper vi inn i teltet. Her kjennes
det riktig godt og lunt ut.

Tønnesen har satt over gryten med sne, og tendt et talglys. Vi setter
oss rundt ovnen alle tre, og nu begynner stivheten og kulden langsomt å
gå ut av kroppen. Sneen i gryten er smeltet, og det begynner så smått å
ryke av vannet. Pemmikanstykkene legges i gryten, og det hele gis et
opkok til det blir en passende tykk suppe. Kjeksen deles ut, suppen
likeså. Av vektshensyn er vårt skaffetøi og personlige utstyr redusert
til det minimale. Av skaffetøi har vi bare med en skje og en kopp til
manns.

Der faller her, som andre steder i verden nårmaten er god og gjestene
sultne, en absolutt taushet over forsamlingen. Jeg er ikke så sikker
på, at jeg nu her nede i civilisasjonen vilde sette noe større pris på
en kopp slik suppe, men der oppe i teltet smakte den vidunderlig.

Tønnesen har vært heldig i kveld, han har funnet ekstra meget ved, så
vi har råd til ennu en liten lunk på ovnen, før vi går i posen. Dagen
har vært slitsom, ute hyler stormen, vi er blitt trette og døsige av
maten.

«Han har vært lei i dag,» sier Hansen, «jeg er sannelig ikke ordentlig
varm ennu. Jeg tror næsten vi tar oss en kopp te til. Eller hvad sier
dere?» Enstemmig vedtatt uten debatt. En av oss går ut på sleden og
henter litt te og sukker, som høitidelig kokes, og nydes sammen med
dagens første og siste pipe. Klokken er nu blitt 7, lysestumpen har vi
forlengst slukket av sparsommelighetshensyn, og i mørket sitter vi og
døser.

«Nei,» sier en og tar sig sammen, «klokken er mange, karer. Vi skal jo
på ’n igjen imorra. Det er best å krype i posen.» En liten stund efter
forkynner en jevn dur at vi alle tre er sovnet rolig og fast inn.

Næste morgen er det op ved fire halv femtiden. Kvelden i forveien har
vi lagt ferdig ved og sne til vår frokost. Om natten hadde det snedd
noe ganske alvorlig, så vi visste der ventet oss et større arbeide med
å grave sledene ut. Frokosten bestod av en kopp tynn te og kjeks. Vel
ferdig med den ruller vi soveposene sammen, rigger ned ovnen, og så går
Hansen og jeg ut for å se til hundene og sele på dem, mens Tønnesen
bærer ut soveposene tilsledene og rigger ned teltet, som han lar bli
liggende på bakken — her må vi nemlig til alle tre. Det må først bankes
rent for sne før det rulles sammen og legges på sleden. Klokken er
blitt 9 — snestormen har lagt sig — men ennu er det stummende mørkt.

Alt er klart, og med Tønnesen i spissen bærer det avsted videre mot
øst.

Det nærmet sig julekvelden, men sant å si hadde vi ikke tid til å tenke
noe større på den. Det eneste vi konsentrerte våre tanker om, var å nå
vårt mål så snart som mulig.

Selve julekvelden befant vi oss ca. 307 kilometer østenfor Kap
Schelagski. Været var tålelig bra, og ut på eftermiddagen holdt vi på å
lete efter en leirplass inne på landet. På grunn av dyp sne slet
hundene vondt den dagen og var også meget sårbente, men de gav sig ikke
for det. Vi hadde ikke sett et menneske på hele veien, så det begynte å
minke sterkt på provianten både for oss selv og hundene. Om formiddagen
hadde vi funnet noen vedkubber som vi tok med på sledene, for fryse
vilde vi i hvert fall ikke på julekvelden.

Mens vi ser oss om efter leirplass får vi plutselig øie på en svær
snehaug, og på toppen av denne står en sneskuffe på skrå. Ved nærmere
undersøkelse viste det sig at skuffen stod der som beskyttelse for et
skorstensrør. Snehaugen dekket altså en jordhytte. Spørsmålet var nu:
Hvor er døren? Vi regnet ut at sannsynligvis måtte inngangen være ut
mot sjøen, og efter en del gravning fant vi den også, men døren var
låst med hengelås. Vi fant at vi uten skrupler kunde bryte denne op og
gå inn. Innenforkom vi inn i en liten gang, som imidlertid var stengt
med ennu en dør forsynt med hengelås. På ny brøt vi oss inn og stod
snart inne i selve hytten. Proviant fant vi ikke stort av, bare en
liten sekk med ca. 1/2 kg. hvetemel, og på en hylle en skitten
tallerken med litt selspekk, det var alt. Dessuten lå der litt tobakk,
og noen byttevarer som f. eks. glasshalsbånd m. v. Vi forstod at vi var
kommet inn i en handelsmanns sommerhytte.

I det ene hjørne stod en ovn laget av et avskåret parafinfat, og
utenfor fant vi lagret ved, så det varte ikke lenge før vi hadde det
godt og varmt.

Som vanlig var hundene først blitt foret, og lå nu ute i det stille
rolige vær og hadde det godt.

Vi hadde spist vår pemmikanrasjon, og blev nu enige om at vi i
anledning av den høitidelige aftenstund vilde ha — julekake. Jeg var jo
utlært kokk, og fikk den noe utakknemlige jobb å løse opgaven.

Først rengjorde jeg toppen av ovnen så godt det lot sig gjøre med de
forhåndenværende midler, og laget derefter en «deig» bestående av vann
og det funne mel. Derefter tok jeg selspekket, smurte toppen av ovnen
med det, og stekte deigen i seks kaker. Disse blev servert med en kopp
te til, og smakte virkelig fortreffelig. Skulde noen være i tvil herom,
skjenker jeg hermed opskriften gratis til hvem som helst som måtte ha
lyst til å prøve om jeg snakker sant eller ikke. Senere blev vi enige
om, at siden det nå en gang var julekvelden, så fikk vi bevilge oss en
aldri så liten drink. Av et kvantum sprit som omtrent svarte til et
vinglass, sukker og vann, kokte jeg en toddy til oss. Da vi så fikk fyr
i pipene våre, var det ingen i verden som hadde enbedre og hyggeligere
julekveld enn oss. Tiden gikk med passiar om julen hjemme, og mange og
varme var tankene som den kvelden gikk fra den lille jordhytten på
Sibiriakysten og hjem til gamle Norge.

Plutselig mens vi prater som best kom snestormen! Hujende og hylende
som sloppet av en sekk — her hjalp ingen kjære mor. I hui og hast måtte
vi ut, for først og fremst å se efter hundene. Vi bandt dem, så mange
vi kunde til hver slede, og bygget så en høi snemur for å beskytte dem
og sledene. Da alt var klart gikk vi inn igjen, og tørnet inn efter en
både begivenhetsrik og hyggelig julekveld.

Første juledag oprant med samme griseværet, annen dag likeså. Men aldri
så galt at det ikke er godt for noe. Vi satt i et forholdsvis varmt hus
og kunde nu i ro og mak se over hundeselene og reparere dem, samtidig
som vi fikk gitt vårt personlige utstyr en nødvendig overhaling. Været
annen dag var om mulig verre enn første, det blåste og føk, så det var
næsten ikke mulig å stå på benene — men ut måtte vi, det var ikke bønn
for det. Først og fremst gjaldt det atter hundene. Snemuren vi bygget
op blåste ustanselig over ende og sledene var helt nedsnedde. Ikke
mindre enn fire ganger den dagen måtte vi ut og bygge op muren og grave
ut sledene. Hundene lot sig forresten rolig delvis fyke ned i sneen, og
det beskyttet dem ikke så lite.

Endelig ut på eftermiddagen klarnet det av, og da vi tørnet inn den
kvelden så vi på utsiktene til å komme videre næste dag med bedre
humør. Det minket nu sterkt med provianten for oss alle, både mennesker
og dyr, så vi måtte se å finne en boplass så snart som mulig — det var
jo lenge siden vihadde forlatt den siste, så derfor håpet vi på snart å
finne en ny.

Været holdt hvad det hadde lovet, og næste morgen var vi atter
underveis. Dagen begynte strålende — men den skulde dessverre komme til
å ende som den sørgeligste på hele turen. Tønnesen kom nemlig til oss
om morgenen, og spurte om han ikke kunde få lov til å starte før oss,
så han kunde få et lite forsprang for hundene, for derved å undgå at de
stadig fløi og tråkket på skiene hans. Vi næret ingen som helst
betenkeligheter ved å gi ham en sådan tillatelse, særlig da han
juleaften, under de da herskende vanskelige værforhold, hadde ligget et
langt stykke foran oss, ja til og med til sine tider så langt at vi
tapte ham av syne, mens han på sin side som gikk inne under landet,
ikke hadde hatt de ringeste vanskeligheter med å se oss som var ute på
isen, efter hvad han selv sa. Vi gav ham altså den forønskede
tillatelse, og han drog av gårde. Dog fikk han utrykkelig ordre om å
følge kystlinjen, og ikke under noen omstendighet finne på å gå inn i
landet.

Da Hansen og jeg svinget ut på isen, var været helt ideelt, det var så
klart at vi så kysten flere kilometer foran oss, men av Tønnesen så vi
ikke det spor. «Nå ja,» tenkte jeg, «det er jo rimelig at vi ikke kan
se ham mot det mørke landet, men han kan naturligvis, efter hvad han
selv sa, uten ringeste vanskelighet se oss og hundene her ute på isen.»

Vi fortsatte videre, både Hansen og jeg begynte jo så smått å lure på
hvor han var blitt av, men han hadde jo lovet uttrykkelig at han skulde
holde sig langs kysten. Dessuten begynte det å banke opi vest, så vi
mente, at han som gammel sjømann, når han fikk se det, vilde stoppe op
og vente på oss.

Det begynte å mørkne, så til slutt var vi nødt til å stanse, og slå
leir — fremdeles intet spor efter den forsvunne. Hansen gikk ut og fikk
samlet sammen så meget rekved at han fikk laget et veldig bål, som
kunde sees viden om. Av flere stykker rekkved fikk jeg surret sammen en
stang, tok av mig en blåskjorte og dyppet den i parafin, og efterat jeg
hadde bundet den til stangen stakk jeg fyr på og holdt hele greia op i
luften og svinget den frem og tilbake. Jeg er sikker på den såes langt
unda. Den bortkomne hadde en eske fyrstikker på sig, det visste vi, så
vi på vår side holdt skarp utkik efter bål i land, men dessverre
forgjeves. Den kvelden var ikke hyggelig. Hver time var vi ute og ropte
og skrek og skjøt for å påkalle opmerksomheten. Bålet greide vi å holde
gående til kl. 5 næste morgen, da hadde vi ikke mer ved igjen.

Den følgende dag oprant like fin. Hansen mente at Tønnesen muligens i
det fine vær hadde gått for langt, så vi tok oss en tur østover for å
lete efter ham. Jeg kjørte inne under landet, Hansen lengere ute.
Fremdeles håpløst. Humøret stod ikke særlig høit hos noen av oss den
kvelden heller — vi diskuterte naturligvis alle de muligheter vi kunde
tenke oss kunde være til stede. Dagen efter i samme fine været, tok vi
oss en tur inn på landet og så efter i alle viker og bukter — men nei.
Hadde humøret tidligere vært under null, så var det nu, hvis mulig,
ennu lavere nede. Hvad i all verden skulde vi gjøre hvis vi ikke fant
mannen? Selvbebreidelsene begynte også å innfinne sig. Hadde vi advart
ham sterktnok? Hadde vi gjort hvad vi kunde for å finne ham igjen?
Imidlertid blev vi enige om, at vi den tredje dag vilde kjøre tilbake
mot hytten som den siste utvei. Også denne dag oprant strålende fin.
Efter at vår spartanske frokost var fortæret drog vi av gårde, denne
gang altså tilbake samme vei som vi var kommet. Vi mente begge at
chancen for å finne ham her naturligvis var lik null, men vi måtte jo
ikke la noe være uforsøkt.

Da klokken nærmet sig 12 hadde vi kjørt ca. 27 kilometer i retning av
hytten. Plutselig får vi se noe sort som kommer frem bak en is, og
beveger sig mot oss. Gudskjelov og takk. Det var ham. Våre
anstrengelser var altså kronet med hell.

Men hvor i all verden hadde han vært henne?

Jo, like efter at han tredje juledags morgen hadde forlatt hytten,
hadde han nede på isen sett sledespor som førte inn i landet. Disse
hadde han fulgt, i det håp at de vilde føre ham til en boplass. Han
gikk og gikk, men forstod til slutt at dette bar rent galt avsted,
hvorfor han snudde og forsøkte på å finne tilbake til kysten igjen. I
mellemtiden var så vi kjørt forbi ham ute på isen, mens han gikk og
rotet i land. Hele natten hadde han holdt det gående ute. Heldigvis
fant han om formiddagen den følgende dag tilbake til hytten, aldeles
dødstrett og utmattet av sult og frost. Litt mel hadde det vært igjen i
posen, og det hadde han spist rått for å døive den verste sult. Så var
han falt i dyp søvn. Dagen efter hadde han fyrt op i ovnen og hadde
laget sig noen kaker av mel og vann, men ennu hadde han ikke tort
forlate hytten. Først dagen efter hadde han gitt sig i vei langs
kysten, i det håp muligens åfinne oss igjen. Da han kom, var han ikke i
noen særlig bra forfatning. Hendene, nesen og tærne hadde han
forfrosset, så han satte sig på sleden og iførte sig de klær vi hadde
tatt med til ham i tilfelle vi skulde finne ham, og så bar det hjemover
i susende fart.

Vel kommet til leiren, fikk vi lagt ham i soveposen og stellet ham og
satt ham såpass i stand at vi kunde fortsette den næste dag.

Været holdt sig, så vi var i godt humør da vi startet, men vi hadde
ikke vært svært lenge underveis før snestormen var over oss igjen. Det
var ingen råd med det — vi måtte stoppe igjen. Vi leiret oss like ved
et tsjukseroplag, slike som jeg har nevnt tidligere, og da nød bryter
alle lover, var vi nødt til å bryte ned litt av en treopstander for å
skaffe oss ved. Dette var nytttårsaften 1919.

Dagen efter var det fremdeles snestorm. Vi var ute en tur om
formiddagen alle tre for å samle litt ved, da Tønnesen på ny så sitt
snitt til å fordufte, men denne gang var han heldigere. En stund efter
hadde vi ham nemlig tilbake for full fart, viftende med armer og ben.
«Et tsjuksertelt, et tsjuksertelt,» skrek han. Litt senere kom en ung
gutt ned til oss, og bad oss om å flytte vårt telt op til deres. Dette
gjorde vi i det håp at vi skulde kunne opdrive noe mat til hundene, men
heri blev vi dessverre sørgelig skuffet. De fortalte oss nemlig at de
ikke en gang hadde mat til sine egne dyr, noe vi tydelig kunde se selv,
for magrere bikkjer skulde en lete lenge efter. For øvrig blev vi meget
vennlig mottatt, og invitert inn i det indre telt hvor vi blev godt
traktert. Det var en påtagelig forskjell på dette telt og det telt
vitidligere hadde sett, da det her var riktig rent og pent. De bad oss
også om å slå oss til ro i deres telt om natten, så vi skulde slippe å
sette op vårt eget — en innbydelse vi med takk tok imot. Næste morgen
fikk vi rede på at litt lengere nede på kysten lå der to telter, og vi
besluttet oss derfor med en gang til å kjøre der ned for å forsøke på å
få tak i litt hundemat. Det var ikke langt, bare ca. 7 kilometer. Der
traff vi på en riktig hyggelig mann, som på våre ivrige spørsmål om han
hadde hundemat dessverre svarte benektende. Det samme var tilfelle her
som i det første telt, mat til sig selv hadde de nok av, men hundemat —
nei. Hundene her så da også ut som de rene skjeletter. Vi overveiet om
vi skulde fortsette med én gang eller ei, men da gamlingen fortalte at
hans sønn næste dag skulde kjøre til Nord Kap, og at det der var
mengder av hundemat, især fisk, besluttet vi å vente for å få følge.

Vi blev særlig vel mottatt her hos gamlingen. Da vi kom inn i
soveteltet, tok de våre klær og hang dem op til tørring. Efterpå så de
over dem, og var der et hull, eller var en søm gått op, lappet de og
satte det i stand for oss. Da vi hadde kjørt ganske kort, lå vi hele
dagen inne i soveteltet, og det ene måltid løste det andre av.

Kl. ^1/[2]2 næste morgen tørnet «husets» folk ut og begynte å koke te
og gjøre i stand mat. Så var det på’n igjen: Først spise, så røke.
Storm av nordvest med snefokk var det ute, så foreløbig var det bare å
innta en avventende holdning, mørkt var det naturligvis også som i en
sekk — men vi gjorde oss allikevel klare til start. Kl. ^1/[2]8 kom vi
av gårdesammen med tsjukseren. Han hadde 11 hunder foran sin slede, og
vi bad ham derfor om å kjøre foran, men det vilde han ikke. Det blåste
fremdeles friskt med snefokk, så vi kunde ikke se landet, men
tsjukseren gav oss kursen, vi skulde holde efter en bestemt opgitt
stjerne, og det gikk bra. Tønnesen med sin bagasje kjørte den dag med
tsjukseren, og litt efter litt sakket de mer og mer av. Vi stoppet op
gjentagne ganger for å vente på dem. Det er ikke noe særlig hyggelig å
stå slik ute på isen og bli gjennemblåst og fryse, så til slutt blev vi
leie av å vente og besluttet oss til å holde det gående. Det var riktig
godt føre, så vi lot det dure av gårde det hundene vilde trekke. Litt
lengere fremme passerte vi en del oplagte sommertelter, båter og andre
ting som stod et stykke inne på stranden. Her traff vi på friske
sledespor som vi så fulgte. Vi hadde ikke kjørt lenge før vi traff på
et hus som var dekket med jord mot sjøsiden, mot landsiden var det et
slags telt. Vi stoppet og Hansen gikk bort og banket på døren. Først
efter gjentagende banking blev der liv, og en tsjukser kom ut og slapp
Hansen inn. Det var en russisk handelsmann som holdt til her. Han talte
godt engelsk, og vi blev som vanlig godt mottatt — ja endog bedre enn
vi var vant til, for her fikk vi sannelig kaffe og smør og brød. Det
hadde jo vært så som så med konversasjonen med våre tidligere verter,
men her hadde vi da endelig truffet en mann vi kunde prate med, og som
kunde fortelle oss litt om hvad der var hendt ute i verden. Blandt
annet fikk vi vite at verdenskrigen var slutt. Han fortalte også at der
lå en liten amerikansk skonnert ved Nord Kap, og en russisk
damperøstenfor Kappet, begge var bestemt for Kolyma med varer.

Mannens kone var innfødt, og henne behandlet han som en slags
høiereståendet husdyr. Hun utførte alt grovarbeide, hentet is og sne,
sydde alle klær og hugget ved. Et barn hadde han også med henne.
Ekteskapet var for øvrig ikke noe videre bindende for hans vedkommende,
når han blev lei kona, så var det bare ut med henne og barnet. Det var
kjerringer nok å få!

Heller ikke her lyktes det oss å skaffe mat til hundene. Lenge efter
oss ankom Tønnesen og hans tsjukser. De var meget forbauset over at vi
hadde greid å finne huset alene.

Værgudene var oss fremdeles ikke særlig vennlig stemt, så først næste
formiddag kjørte vi videre. Noen timer senere kom vi til næste boplass.
Men heller ikke her fantes der hundemat. Sam vanlig lå vi over i deres
telt.

Jeg kan ikke begripe hvorfor disse mennesker skal så tidlig på’n om
morgenen, for det samme som før gjentok sig også her. Kl. ^1/[2]2 blev
vi urodd, da var de på benene alle sammen, angivelig for å gå på jakt;
men tiden gikk uten at de kom sig av gårde. Det blev tedrikking og
prating helt til klokken nærmet sig 6 — det er nok hyggelig å prate og
drikke te og røke, men en grense for selskapelighet bør det vel være.
At man i godt lag kan sitte oppe til kl. ^1/[2]2—2, det kan jeg forstå,
men å tørne tidlig inn for så på ny å tørne ut ved de tider for å
påbegynne selskapet, det går virkelig langt over min forstand, men man
må jo tute med de ulver man er sammenmed, og tilsynelatende blide og
fornøide tørnet vi ut sammen med de andre. De kunde uten skade ha
tilbragt ennu noen timer til køis — men der var jo kommet fremmede til
gårds, og da gjaldt det vel å nytte leiligheten kan jeg tenke mig.

Altså — først ved sekstiden var selskapet over så vi kunde komme oss
avsted. Føret var aldeles ubegripelig slett den dagen. I min dagbok har
jeg skrevet at «det var som å kjøre gjennem en askehaug». Vår
tsjukservenn var blitt igjen på boplassen, så nu kjørte Tønnesen igjen
med oss.

Kysten bortover var nu mer bebodd, så allerede ved ^1/[2]3 tiden om
eftermiddagen befant vi oss ved næste boplass. Her fikk vi først og
fremst den gledelige underretning at vi kunde få mat til våre hunder.
Hittil hadde vi vært nødt til å fore dem av vår sparsomme
pemmikanbeholdning — så det hjalp godt å få dem litt underspist.
Familien bodde her ganske alene i et stort beboelsestelt, og i et telt
ved siden av hadde de antagelig sine lagerbeholdninger. Mannen var i
sine beste år, en riktig sprek og kjekk kar. Siden fikk vi vite at han
var en av de rikeste menn på kysten.

Det er mange måter å bære sin rikdom til skue på. Noen holder
luksusbiler og seilbåter. Alitat, så het han, holdt tre koner — og tre
vekkerklokker. Hans koner demonstrerte for all verden at de var gift
med en rik mann ved å gå rundt klædd i kjoler, en aldeles uhørt
flotthet på disse kanter. De var fordelt efter beste militære mønstre:
en hadde alt utearbeide, en annen alt innearbeide og endelig den tredje
var, efter et ikke ukjent forbillede fra mer sydligebreddegrader, hans
yndlingshustru. Det var antagelig med henne han hadde de tre smågutter
som fløi rundt i teltet da vi kom.

Nu er det så med tsjukserne at det å ha mange koner ikke absolutt
nødvendigvis behøver å bety rikdom. Deres eneste mål her i livet, hadde
jeg nær sagt, er å få sønner. Derved trygger de nemlig sin alderdom når
de ikke selv lenger klarer jaktens strabaser. Får man derfor ikke
sønner med den første kone, så ser man sig om efter en ny. Det er
imidlertid ikke alltid så sikkert at man trygger sin alderdom ved å få
sønner. Det fikk blandt annet Alitats far erfare, efter hvad man senere
fortalte mig. Han hadde en dag villet sende den unge herre ut på jakt,
noe som aldeles ikke den dag passet i hr. Alitats program, hvorfor
naturligvis gamlingen blev rasende, det ene ord tok det annet, og før
ophavet fikk sukk for sig var han omgående ekspedert til de evige
jaktmarker av sin hr. sønn. En særdeles lettvint, om enn ikke
anbefalelsesverdig måte for uskikkelige unger til å få sin vilje.

Her bodde altså nu Alitat med sine kvinner og barn og hadde det
tilsynelatende udmerket. Stellet var renslig og bra, men bevare mig vel
for lus. Som følge av våre forholdsvis hyppige besøk i teltene på vår
vei, medførte også vi ikke så få av disse dyr, så noen fra eller til
spilte for oss ingen rolle. Jeg tror heller ikke at Alitat hadde noe
imot å få litt friskt blod iblandet sin rase.

Disse mennesker levde også litt mer civilisert hvad tidene for å gå til
køis og tørne ut angikk. Klokken 9 gikk husets herre høitidelig rundt i
teltet, og trakk og stilte alle sine vekkerklokker, og jeg skal lovefor
det blev leven næste morgen. Det var som all verdens brannvesener hadde
satt hverandre stevne i teltet. Vi fôr ut — og opdaget til vår glede at
vi hadde fått sove til kl. 6.

Fra nu av og til Nord Kap kjørte vi forbi den ene boplass efter den
annen. Enkelte steder fikk vi hundemat, andre ikke. Det var meget
forskjellig hvorledes det stod til med lagrene, noen hadde mer enn nok,
andre svært lite. Vi spurte stadig om hvor langt det var igjen til
Kappet, men det var oss ikke mulig å få greie på det. Tsjukserne på den
siste boplass vi hadde passert, mente at hvis vi drev godt på den
dagen, vilde vi rekke frem dagen efter. Nu regnet disse karene med sig
selv og den distanse de tilbakela pr. dag med en slede bare lastet med
lette skinn, og fra 12 til 14 hunder foran — vi derimot som var tungt
lastet, og med trette hunder, måtte nok anvende en litt mer beskjeden
målestokk, når vi anslo vår fart — og det holdt også stikk.

Første gang på lenge lå vi kvelden efter å ha forlatt Alitat alene i
vårt telt, og da avveksling fryder, likte vi oss ganske bra.
Pemmikansuppen og kjeksene var det rene festmåltid. Da vi snart ventet
å være fremme ved bebyggelsen på Nord Kap, besluttet vi, så godt det
lot sig gjøre, å holde storrengjøring på oss selv, det vil med andre
ord si: å forsøke på å bli kvitt så mange lus som mulig. Skjebnen var
oss huld den kvelden, for temperaturen sank ned til -40°, og i den
temperatur kan, merkelig nok, selv ikke en lus leve. Vi vrengte av oss
de klæsplagg vi bar nærmest kroppen, og kastet dem i haug utenfor
døren. Næste morgen var det bare å plukke dem op, og banke dem riktig
godt med etrensdyrben eller en stokk, så drysset de døde lus i haugevis
ned på sneen. Helt kvitt dem på denne måten blev vi ikke — men det
hjalp.

Ennu en natt tilbragte vi ute i teltet før vi endelig den 9. januar var
fremme ved totiden om eftermiddagen. Der var to huser, omkring tyve
telter. Beboerne i denne «by» var tsjukserer. To handelsmenn bodde
likeledes der. De driver byttehandel med de innfødte, idet de bytter
bort våben, verktøi, te og tobakk og mottar skinn som betaling.

Hvis man tror det bare er å slå sig ned blandt disse innfødte og drive
handel uten konkurranse, så tar man skammelig feil. Mellem alle
handelsmennene her på kysten er det en knivskarp konkurranse. Hvis De
kommer inn i en forretning hvor De ikke liker Dem, så går De bare
derfra og rett over gaten til konkurrenten. Så også her. Tsjukseren
spenner bare for sine hunder, og drar noen kilometer enten opover eller
nedover kysten til han kommer til den handelsmann han liker best, og
omsetter sine skinn hos ham. Den handelsmann som fører det største og
mest velassorterte lager, han får den største søkning.

Disse handelsmenn var alle dyktige folk — de måtte nøiaktig vite hvad
de trengte til vinteren og hvor meget; varene ankom sannelig ikke
daglig til deres lager. Det å være handelsmann her oppe er heller ikke
så lett rent økonomisk sett. De er mange ganger nødt til å gi en meget
utstrakt kreditt, men jeg tror ikke de taper noe mer på det der oppe
enn en hvilken som helst landhandler i en avsides bygd hjemme.
Tsjukseren er i grunnen helt igjennem ærlig. Fikk man en gave, var det
bra om han fikklitt tobakk eller te til gjengjeld — fikk han ingen ting
var han like fornøid for det, tilsynelatende da. Men regelen var: gav
de noe bort, ventet de å få noe igjen. Det er jo et fenomen som ikke
bare gjør sig gjeldende her oppe.

Når vi forlot en boplass var som regel avskjedshilsenen: «Kom igjen når
du vil. Mitt hus er ditt hus,» og at ikke dette var bare tomme
talemåter, det fikk vi sanne mer enn én gang, da vi på hjemveien
passerte de samme boplasser, og traff de samme mennesker igjen.

Roald Amundsens navn er kjent over hele Sibiriakysten, og her som alle
andre steder i verden har det en god klang. De sa ofte der oppe ved
Ajon hvor «Maud» lå, at det var en høiere styrelse, som hadde sendt ham
til dem for at de ikke skulde omkomme. Helt nede ifra Kolyma kom de op
med syke og sårede for å få dem pleiet og eftersett ombord.

Men tilbake til leiren ved Nord Kap. Vi tok inn hos den ene av
handelsmennene, russeren Alexander Kisk. Her fikk vi først og fremst
bekreftet nyheten vi tidligere hadde hørt: Verdenskrigen var slutt
høsten 1918, og likeledes at der hadde funnet sted store omveltninger i
Europa. Bedre sent enn aldri — disse nyheter fikk vi altså ca.
halvannet år efterat begivenhetene hadde funnet sted. Kisk bebodde det
ene hus. På den ene side av dette hadde han satt op et veldig telt,
hvor han hadde sitt varelager. Her fikk vi sette fra oss våre to sleder
og hvad bedre var, hundene fikk også lov til å ligge der.

Selve huset bestod av et eneste rum med fastekøier langs veggene. Det
smakte vidunderlig å komme i hus igjen. Kisk stellet selv huset, og
puslet rundt oss. Han visste næsten ikke alt det gode han skulde gjøre
for oss. Loven her oppe er helt enkel, den lyder: Idag mig, imorgen
dig, og efter det lovbud lever de alle der oppe i villmarken. En mann
kan være så stor en banditt han være vil, er han først i knipe og ber
om hjelp, så deler hvem som helst gladelig sitt — imorgen kan det
kanskje være hans tur til å be om hjelp.

Kisk lovet oss å ta sig av Tønnesen og sende ham over til den ene av
sine kompagnoner Kasingen, som så vilde sørge for at han kom videre og
hjem. Vi skiltes derfor fra Tønnesen her.

Første og annen dag efter vår ankomst var det fint vær, men vi
besluttet allikevel å bli liggende over, dels for at hundene skulde få
hvile ut, dels for at vi skulde få anledning til å gå over vårt
personlige utstyr, og få satt i stand hundeselene som trengte en
ordentlig overhaling. Jeg forsøkte på å få tatt en magnetisk
observasjon, men måtte opgi det på grunn av kulden, og fordi mine
fingrer var altfor stive og hårde til å kunne håndtere de fine
magnetnåler. Hansen og jeg blev derfor enige om, at vi måtte
oprettholde vår tidligere beslutning og vente med observasjonene til vi
var på hjemveien. Vi fikk heller nu drive på østover, da vi var blitt
svært forsinket på den første halvdel av veien. Om kvelden den annen
dag var vi atter klare til å ta fatt. Startdagen kom med storm og
snefokk fra sydost, så vi fikk oss nok en liggedag — men denne gang
ufrivillig. Så galt var det nå ikke enda, for hundene fikk derved
ytterligere anledning til «å „Dette var aller første gang jeg fikk
anledning til å se tsjukserne på nært hold“. Harald U. Sverdrup tar sig
en røik på pipen med Amundsenprofilen.komme i form», og vi til
ytterligere å få satt vårt utstyr i tipp topp stand.

Den tredje dag kom vi oss av gårde. Efter å ha kjørt et stykke vei, kom
vi plutselig til den skonnert vi tidligere hadde hørt omtale.
«Skonnerten» viste sig å være en stor åpen motorbåt, med en overbygning
forut. Den var trukket op på land, og lå nu forlatt der. Like bortenfor
traff vi på et telt hvor det bodde en handelsmann, også russer, og hos
ham traff vi to av motorbåtens besetning. Den ene av disse var en
østerriker ved navn Anton Standard. Det er vel en av de merkeligste
menn jeg har truffet. Hans skjebne og hans liv var som skåret ut av en
av Rex Beach’s mest intense Alaska-romaner.

Da vi kom inn i teltet satt han borte i en krok og kiket på oss over
sine briller.

«Kjenner du mig?» spurte han. «Nei», sa jeg, «jeg gjør nok ikke det.»
«Jeg er Anton Standard,» kom det med vekt og salvelse, «har du fart
tilstrekkelig lenge her oppe, skulde du vite hvem jeg er.» Dessverre
måtte jeg bedrøve ham med at jeg nok ikke var noen «oldtimer», så jeg
kjente ikke hans navn.

Så fortalte han sin historie:

Som ganske ung var han kommet til vestkysten, og hadde deltatt i det
store gullrush i Alaska. Han hadde vært heldig og kom tilbake til
Seattle med næsten to millioner dollars i lommen. Nu var han rik og
måtte følgelig ha sig en kone, og hvad var da mer naturlig for ham enn
å velge sig en liten sommerfugl fra den glade skare som den gang
befolket de skrå bredder der ute. Han var ikke heldig. Efterkort tid
forlot hun ham, og tok med sig halvparten av hans formue. Han gav ikke
op. På’n igjen, men atter med samme sørgelige resultat, og nu røk
resten av hans formue. I mellemtiden hadde han bygget et veldig hotell
i Seattle, «Standard Hotell». Dette eies nu av Unge Menns Kristelige
Forening, men over inngangen kan man den dag i dag se en plate som
forteller at denne bygning er bygget av Anton Standard.

Her satt han nu som en fattig mann, men øiensynlig i sitt ess. Hvad var
penger, når man bare hadde Guds vidunderlige fri natur å ferdes i. Hvad
pokker skulde han med denne verdens goder så lenge han kunne leve en
manns frie liv, slik som han selv ønsket det og vilde det.

Jeg har ofte betraktet disse typer som jeg har lest om både hos Rex
Beach og Jack London som fantasifostre, men her satt sannelig en av dem
foran mig, som var så virkelig som jeg kunde ønske mig det. Han pratet
og lo og var lykkelig — han hadde så sant ingen bekymringer i verden.

Senere fikk jeg høre at hans annen kone var kommet på bedre tanker, og
hadde vært villig til å leve sammen med ham igjen, og dele sitt med ham
— men da hadde han fått nok. Med en fleskeed var han forduftet vestover
og inn i Sibiria — ut på nye eventyr.

Vi måtte imidlertid videre, og efter å ha sagt takk for oss fortsatte
vi. Næste telt vi kom til lå ca. 13 kilometer unda — her bodde en
islending ved navn Pith, og efter å ha vært inne og hilst på ham kom vi
endelig om kvelden frem til en handelsmann, den største og rikeste på
disse kanter, russeren Kareif. Han eide efter sigende 30
handelsstasjoner og haddeover 30 mennesker i sitt brød. Hos ham traff
vi en mann fra den russiske damper som lå litt østenfor
Kolutschinbukten. På våre ivrige spørsmål om de hadde radio, svarte han
bekreftende, men det ville håp som blusset op hos oss om at vi her
kunde få sendt våre telegrammer, døde øieblikkelig, da han fortalte at
nu mens de lå innefrosset i isen, kunde de bare motta. Sendingen kunde
først begynne ut i mai, da de manglet kull og først vilde komme til å
fyre op når de skulde fortsette videre vestover. Så lenge som til mai
kunde vi ikke vente, vi håpet at vi til den tid skulde være tilbake
ombord i «Maud» efter vel utført tur.

En annen nedslående efterretning fikk vi også her. En mann som nylig
var kommet fra Øst Kap fortalte at Beringsstredet var åpent og isen i
stadig bevegelse, så chancen til å komme over til Nome var særdeles
liten. Vel, det var intet å gjøre ved det, vi skulde ha våre
telegrammer av gårde, så da fikk vi forsøke på å komme oss over til
Anadyr på en eller annen måte. Der visste vi at det var en
telegrafstasjon.

Eftersom vi nu kom bortover kysten blev det livligere og livligere, i
hvert fall efter de beskjedne krav man får til livlighet her oppe.
Dagen efter vår avreise fra Kareif fikk vi følge med en tsjukser som
aktet sig til Kolutschin. Vi skrev den dag 15. januar 1920, det blev en
merkedag for oss, for vi så den dag solen igjen, og det bør man næsten
ha vært på en sledetur som vår, for fullt ut å kunne forstå hvad betyr.
Om kvelden stoppet vi hos russeren Kassigen, til tross for at vi i
grunnen hadde tenkt oss helt til den russiske damper. Det begynte å
slite svært på hundene nu, særlig på mitt spann sombestod av bare
hvalper. De viste synlige tegn på tretthet, og var meget sårbente, så
de var mer enn fornøide når vi stoppet, og oven i kjøpet fikk en god
fôring hvalrosskjøtt. Allikevel hadde våre tilbakelagte distanser
bedret sig, de dreiet sig jevnt om 30—35 optil 40 kilometer om dagen,
og noe mer kunde vi sannelig ikke vente å få ut av våre stakkars dyr.
Av hensyn til tilbaketuren, og dessuten for å lette sleden litt, la vi
igjen noe hundepemmikan og dessuten litt av vår egen proviant før vi
startet.

Det blev oss fortalt at det var omkring 30 kilometer til næste telt, og
med dette som mål kjørte vi ut. Det varte og rakk, men ikke noe telt
var å øine, mørkt blev det også, så vi hadde vanskelig for å se. Hansen
kjørte som vanlig foran. Hundespannet mitt vilde nødig gå når de mistet
sine kamerater av syne, en av dem som det var verst med måtte jeg kjøre
på sleden. Til å begynne med hadde jeg latt ham få springe løs efter,
men til slutt orket han heller ikke det, og det forundret mig ikke for
en mer sårbent hund har jeg sjelden sett. Endelig rakk vi da teltet,
men det var så litet så det var snau nok plass til dets to beboere, en
ung mann og en gammel kone. Den unge mann kom og fortalte oss at hvis
vi bare vilde fortsette et lite stykke til, vilde vi treffe på tre
telter som var større og bedre, og hvor vi sikkert vilde få husly.

Ganske riktig. Litt lengere borte lå tre telter i klynge. I de to
første telter vi kom inn i blev vi ikke mottatt — det er første og
siste gang det har hendt mig i de år jeg ferdedes der oppe, at vi ikke
med én gang er blitt mottatt med åpne armer når vitrette og slitne har
kommet frem til en boplass. Endelig i det tredje telt tok de imot oss
på vanlig måte. Vi fortalte at vi først hadde passert det lille telt
hvor konen og den unge mann bodde. «Ja,» sa de, «den gamle er nok hans
mor, men hun er også samtidig hans kone.» Det var øiensynlig ikke noe
rart i det. Nu er det naturligvis heller ikke så godt å vite hvad
begrepet «kone» betydde i det foreliggende tilfelle, det kan godt være
at det ikke betydde mer enn «mor» efter våre begreper, det vil si en
som pleiet ham og passet ham, og holdt hans telt i orden til han fikk
sig en virkelig kone.

Man treffer jo så mange rare mennesker og menneskeskjebner når man
farter rundt i verden. Om formiddagen kom vi til et hus som man
fortalte oss var bygget av amerikanske gullgravere. Vi stoppet og gikk
inn, og blev mottatt på det beste. Beboerne viste sig å være tre
svensker og en spanier som var kommet her op for å bli rike i en fart.
Nede i San Francisco hadde man innbilt dem, at oppe i Nord-Sibiria var
det praktisk talt bare å skuffe gullet op av bakken. De skulde
oprinnelig ha vært landsatt i Kolyma, men skibet de og deres
likesinnede 25 kamerater kom op med, greide ikke å komme rundt Nordkap,
så de var blitt satt i land rundt omkring på kysten hvor det passet
sig. Uerfarne som de var, gikk de en kummerlig skjebne i møte. Lengere
tid efter traff vi den ene av svenskene igjen da vi overvintret med
«Maud» ved Kap Szerdze Kamen. Han fortalte da, at de fire i hytten var
spredt for alle vinde, da vennskapet ikke tålte den voldsomme åndelige
påkjenning. En morgen var han gått ut for å lete efter gull i en liten
elv i nærheten avhytten. Til dette bruk hadde han av noen kassebord
spikret sammen en liten båt, som han padlet av gårde i. Efter å ha
vasket ut noen få gullkorn — en hel formiddags arbeide — vendte han
tilbake til hytten. Da han kom i døren, møtte der ham et merkelig syn.
Den ene av hans kamerater lå likblek i sin køie med blodet rennende
nedover ansiktet, og holdt den annen av kameratene i sjakk med sin
revolver. Denne som var bevæbnet med en strykerem for barberkniver, av
de riktig solide med en ring i enden, stod urørlig. Da tredje mann kom
inn kastet han sig plutselig rundt, og sprang alt hvad remmer og tøi
kunde holde ned til båten, hev sig i den og padlet ut lagunen så fort
han kunde. Båten inneholdt alt det gull, det var forresten ikke meget,
som dens eier hadde vasket ut, og dessuten en del av hans klær og
sparsomme utstyr. Han rev derfor til sig sitt magasingevær og satte på
dør i vill jakt efter flyktningen. I sitt raseri skjøt han en serie
skudd efter ham, og så projektilene vanne rundt båten, men traff ikke —
som han selv sa «heldigvis». Mannen i båten kom sig unda og vekk var
han, ingen av hyttens andre beboere så noe mer til ham. Da skytteren
kom tilbake fikk han forklaringen, efter at han først hadde stelt og
eftersett kameratens sår. Jo, denne hadde stått og vasket sig, bøiet
over vannfatet, da den annen kom inn og uten minste foranledning griper
strykeremmen, og gir sig til å slå løs på ham. Ved det første slag
traff han ham så «heldig» at han næsten bevisstløs falt under bordet,
mens han lå her hadde overfallsmannen fortsatt med å slå løs på ham,
men det hadde allikevel lyktes ham på en helt uforklarlig måte å
fåkommet op i køien sin, fått fatt på revolveren som var ladd, og med
den i neven holde den annen i sjakk til hjelp kom.

Mannen som fortalte mig historien var oprinnelig bankmann i San
Francisco da ryktene om rike gullforekomster på Sibirias nordkyst var
kommet ham for øre. Til tross for at han var gift, hadde han sagt op
sin stilling og over hals og hode reist av gårde, for nu skulde det
gjøres om aldri før — gullet lokket i det fjerne, men som så mange
ganger før var det hele bare et vakkert Fata Morgana. Nu ønsket han
intet heller enn å komme tilbake til San Francisco og den kontorkrakk
han hadde vært så tåpelig å forlate.

Men tilbake til teltet, hvor vi altså endelig, efter to forgjeves
forsøk hos naboene, var blitt mottatt. Vi fikk en god natts hvile, og
næste aften befant vi oss som gjester hos en russer. Været hadde vært
dårlig, så dessverre var vi ikke kommet særlig langt av gårde. Her
traff vi en tsjukser som skulde til det russiske dampskib for å bytte
til sig brennevin for et bjørneskinn, og med ham hastet det da
selvfølgelig svært. Han fortalte at han gjorde regning på å være der
nede på to dager, mens vi gjorde regning på å bruke fire. Hos denne
elskverdige russer efterlot jeg mig en av mine hunder, da han lovet å
fôre den op og passe den for mig til jeg kom tilbake.

Næste natt overnattet tsjukseren og vi sammen. Om formiddagen hadde vi
passert en mengde telter, men ingen av dem hadde hundemat. Det var det
evig tilbakevendende spørsmål om fôr til våre dyr, som stadig tvang oss
videre helt til vi kunde finne et telt hvor beboerne kunde skaffe oss
dette. Det lyktes oss da endelig også denne gang. Kl. 1næste morgen
blev det liv i teltet. Vår venn tsjukseren hadde denne dag tenkt å
rekke frem til båten og det etterlengtede brennevin, så han måtte
tidlig avsted. Den distanse han opgav å ville kjøre den dag var ca. 90
kilometer, og da det jo var helt håpløst å tenke på for oss, blev vi
rolig liggende. Kl. 3 kjørte han, vi først kl. ^1/[2]8.

Vi hadde ikke kjørt så svært langt før vi kom til det siste telt på
denne side av Kolutschinbukten. På forhånd hadde vi bestemt oss til at
vi vilde holde rast der for å drikke te, før vi tok fatt på selve
overfarten. Vi mente å fortsette til det blev mørkt, og så slå leir ute
på isen. Stor var vår forbauselse da den aller første vi møter i teltet
er vår energiske venn fra samme morgen — han med brennevinet. Han
serverte en lang historie om at det var hensynet til oss som hadde
tvunget ham til denne stans, da det var et sted på denne side av bukten
som var meget vanskelig å ta sig frem over, så han kunde ikke noksom
anbefale oss å stoppe og vente på ham til næste morgen, så skulde vi
sammen starte riktig tidlig. Vi klødde oss bak øret og lurte svært på
dette, men så var det en ting som gjorde utslaget: den evindelige
hundematen. Her kunde vi få så meget vi vilde, og dessuten fikk også
hundene anledning til å hvile ordentlig ut før den alvorlige påkjenning
over bukten vilde bli for dem. Det var jo naturligvis harmelig å stoppe
her efter bare å ha kjørt 14 kilometer, men vi syntes de anførte
grunner var så vektige at vi allikevel enstemmig enedes om å ligge over
til næste morgen.

Senere forstod vi grunnen til at tsjukseren ikke hadde fortsatt. Den
lurendreieren kjente til at deri dette telt var rikelig med mat. Fersk
fisk og renkjøtt så meget han orket å legge i sig. Tiden spilte for så
vidt, brennevinet undtatt, naturligvis en mindre rolle. Kommer jeg ikke
i dag, så kommer jeg om fjorten dager.

Slik var det med alle disse naturbarn. Begrepet «tid er penge» var dem
helt ukjent, og jeg tror nok at de i lengden står sig på ikke å kjenne
denne så forslitte setning.

Vår venn snakket nu ikke om annet enn alt det herlige brennevin han
skulde få når han nådde frem, ja ikke nok med at han talte om det den
utslagne dag, men han drømte til og med om det om natten, så han lå og
skrek og fektet vilt med armene i søvne.

Traktementet her bestod av rå frossen fisk, det smakte ikke noe særlig
godt, spesielt da den ofte viste synlige tegn på at det nok var lenge
siden den hadde boltret sig i sitt rette element. Dessuten luktet den
så det formelig rev i nesen. Vi fikk derfor gjort vår vertinne
begripelig at vi foretrakk kokt fisk, og fikk øieblikkelig utlevert en
svær ørret som vi kokte, og det smakte bedre.

Som sagt vi aktet oss langt avsted næste dag, og kl. ^1/[2]2 om
morgenen kjørte tsjukseren og vi ut fra leiren. Det viste sig å være
aldeles riktig som tsjukseren hadde sagt. Til å begynne med var det
ikke lett å ta sig frem over bukten, der var en mengde opbrukken is fra
høsten av, og alle spor var tilføket, men tsjukseren var kjent, han
hadde sine forskjellige merker på store isstykker, og fremover gikk
det.

Vi overnattet nu i forskjellige telter efter hvert som vi kom oss
videre. En aften blev jeg plutseligoverfalt av et illebefinnende, jeg
var så dårlig næste dag at det var såvidt jeg klarte å klæ på mig. Om
kvelden da vi slo leir var jeg frisk igjen, men ikke før var jeg kommet
i soveposen før det var der igjen. Frysning og høi feber, så jeg en
stund var engstelig for at jeg hadde fått giktfeber — men så forlot
sykdommen mig igjen likeså fort som den var kommet. Et ubegripelig
tilfelle som jeg den dag i dag ikke forstår, når jeg tenker på hvor
elendig jeg var. Å si at vi begge var fornøide for at jeg så kvikt blev
allright igjen vilde være et mildt uttrykk, var den ene av oss blitt
liggende igjen der på kysten vilde sannelig ikke stillingen vært morsom
for den annen. Nu slapp vi heldigvis å studere noe ytterligere på
hvorledes vi skulde løst det problem.

Den 22. januar om formiddagen nådde vi endelig frem til damperen.
Kapteinen hadde ventet oss, og gikk og kikket efter oss da vi kom. Vi
fikk hundefôr og blev mottatt ombord på det aller beste. Hvad vi næsten
satte mest pris på var at vi fikk oss et bad, og derved blev kvitt våre
lus — foreløbig da. Det er synd å si at vi savnet dem under dette
midlertidige fravær. Å få ordentlig rede på kurser og distanser av de
innfødte hadde hele tiden vært vanskelig. Det den ene anslo til 15
kilometer, mente en annen var dobbelt så langt — men her ombord fikk vi
endelig ordentlig rede på hvorledes det lå an for oss for vår videre
tur. Kapteinen bekreftet hvad der tidligere var blitt fortalt oss: noe
radiotelegram kunde han ikke sende før i mai, da hans kullbeholdning
var så liten at han ikke kunde forsvare å fyre op for å ekspedere de
telegrammer vi eventuelt måtte ønske å sende. Likeledesbekreftet han
hvad vi hadde hørt om isforholdene i Beringsstredet, han mente at det
ikke lot sig gjøre å komme over til Nome — og ned til Anadyr hvor den
nærmeste telegrafstasjon lå, var det lang vei.

Dette så jo ikke noe særlig lystelig ut, men vi enedes om å fortsette
ned til Østkap, og der ta den endelige bestemmelse om hvorledes vi best
skulde løse vår opgave. Den russiske kaptein mente, at vi der letvint
kunde få leid et hundespann med fører, som enten kunde ta oss begge
eller den ene til Anadyr. Våre egne hunder og utstyr kunde vi la være
igjen på Østkap, så vilde vi finne alt i god stand til vi kom tilbake
og skulde tiltre hjemreisen. Mens vi opholdt oss her ombord fikk vi
besøk av en landsmann ved navn Wall, han var oprinnelig fra Tromsø, men
hadde opholdt sig lenge i Amerika og Sibiria. Han inviterte oss til å
besøke sig når vi fortsatte, og lovet oss hundemat — og hvad bedre var,
han fortalte, at vi kunde få hundemat på hvert eneste sted østover.

Det kan kanskje synes litt eiendommelig at jeg nevner denne hundematen
så ofte, men våre hunder var jo vårt største aktivum, uten dem var det
oss ikke mulig å komme frem.

Efter å ha nydt godt av den bekjente russiske gjestfrihet i en dag,
fortsatte vi den 24. og kom om eftermiddagen til Walls leir. Vi møtte
mange kjørende på veien, og alle skulde de ut til skibet. Jeg er bange
for at det var «ildvannet» som trakk.

Wall hadde ventet oss siden middagstider, og stod ferdig til å ta imot
oss. Huset, som var beliggende på vestsiden av Kap Serdze Kamen, var
langt mer komfortabelt innredet enn hvad vi tidligerehadde sett hos de
russiske handelsmenn, til tross for at også dette var en mellemting
mellem et telt og et hus. Som et lite eksempel på hvorledes vi blev
behandlet her oppe kan jeg nevne at Wall spurte Hansen hvorledes vi
hadde det med penger? «Ja, det var nok ikke så rart», sa Hansen. «De
kan få låne 2000,— rubler av mig,» sa Wall, «de kan være bra å ha for
påkommende tilfelle hvis De skal leie hundespann for å komme til
Anadyr.» Hertil svarte Hansen at han gjerne vilde låne pengene.

Ved optelling av kassen viste det sig at Walls kontantbeholdning bare
var 1351,— rubler. Dem overlot han oss uten å blunke, han bare beklaget
at han hadde lovet mer enn han kunde holde, men når vi kom til Østkap
var det bare å henvende sig til Mr. Carpendale. Han vilde sikkert
hjelpe oss med kontanter, og også skaffe det beste hundespann, da han
stod på en meget god fot med de innfødte rundt omkring, likesom han var
almindelig kjent for at han alltid var rede til å hjelpe hvis noen
henvendte sig til ham.

Styggvær fikk vi på oss også her, så vi fikk en ufrivillig
overliggedag. Vi hadde vært nødt til å forlate kysten for å finne inn
til Wall så da vi startet på ny gav han oss med en veiviser som skulde
vise oss nærmeste vei ned til sjøen igjen. Derved sparte vi en masse
tid. Da vi atter var nede på isen og hadde sagt vår fører farvel, mente
vi at vi i det fine stille vær skulde fyke ordentlig av gårde, men her
møtte der oss en veldig skuffelse. Over isen lå der et tykt lag av
sørpe, og enkelte steder var der en masse overvann så vi måtte kjøre
svære omveier. Vi kjørte langs en bratt fjellvegg, så først da denvar
passert kunde vi komme oss inn på stranden, og da gikk det heldigvis
bedre.

Om kvelden overnattet vi i et stort telt hvor der bodde to familier.
Mens vi spiste la jeg merke til at den yngste av kvinnene ikke var
riktig i kulør, hun virket nedfor og dårlig, så jeg spekulerte på hvad
det var i veien. Ved nærmere eftersyn så jeg at hun under det venstre
bryst hadde sittende en diger mosedott. Nu er renslighet ikke disse
menneskers sterkeste side, de er som regel fulle av utslett, og sitter
stadig og klør sig til blods med skitne fingrer, så at det av og til
kan sette sig en liten verk i et slikt sår er kanskje ikke så rart. Jeg
fikk gjort mitt vertskap begripelig at jeg gjerne vilde se litt nærmere
på henne, da jeg forstod at mosedotten tjente som en slags forbinding
på et sår. Jeg fikk lov til å fjerne «forbindingen», og fikk se et sår,
som jeg ikke skal beskrive, dertil var det for stygt. Jeg skal bare
innskrenke mig til å si, at det så ut som et dypt hull inn i siden på
henne. Fra våre forbindingssaker hentet jeg det nødvendigste, og gav
mig til så godt jeg kunde å behandle såret. Disse mennesker er enten så
hårde som fjell, eller så er begrepet smerte dem ukjent. Det var nemlig
ingen smertefri behandling hun fikk stakkar — først da jeg, efter å ha
klippet vekk kantene rundt såret, gav mig til å vaske dette i ren
sprit, merket jeg at det gikk noen rykninger gjennem henne. Da jeg var
ferdig gav jeg henne noe av vårt gazebind, og gav beskjed om at hun
selv måtte bytte på såret. Dette lovet hun, og vi drog videre næste
dag, efterat jeg først hadde eftersett såret. Meget lenge efterpå kom
jeg tilbake til samme telt, og der rusletkvinnen rundt med selvsamme
forbinding som jeg hadde anlagt.

«Men du store verden,» sa jeg, ved hjelp av fingersproget, «hvorfor i
all verden har du ikke gjort som jeg sa. Hvorfor har du ikke byttet på
såret?»

«Nei,» svarte hun, «det har ikke gjort ondt.»

I en fart fikk jeg forbindingen av, og merkelig nok så var det tydelig
bedring å se. Jeg forbandt henne på ny, og da jeg tredje gang traff
henne, var såret næsten lægt.

Jeg hadde ofte min store moro av disse innfødte når de var litt syke,
og kom for å få litt medisin. Det nyttet ikke å komme med en farveløs
veske til dem. Selv om den som medisin var aldri så god. Nei, farve
måtte den ha; den skulde nemlig være «strong» ellers hjalp den ikke.
Var det ikke noe særlig i veien med dem, kunde jeg gi dem det
forferdeligste søl med farve på — og det hjalp.

Dette med at medisinen må være «strong» er muligens noe som ikke er
helt ukjent også på lavere breddegrader? Eller hvad sier lægene?

Den 30. om formiddagen traff vi på en liten skonnert, som lå trukket
høit op på land ved en boplass som het Inkjaun. Dette var i og for sig
ganske mystisk, vi forstod ikke grunnen til at skuten skulde være
trukket så høit op «i åkern», men senere fikk vi forklaringen. Noen
timer senere kom vi nemlig til en stor boplass beliggende på vestsiden
av Østkap ved navn Uælen. Det var en stor boplass, hele 35 telter talte
vi her. Man fortalte oss at i Inkjaun hvor skonnerten lå på land, var
det en lang fin sandstrand hvor hvalrossen pleide å gå op om våren.Nu
er det så, at skyter man disse dyr når de ligger på land, så skremmes
de og forsvinner for alltid. Slakter man dem derimot med harpun, så
bryr de overlevende sig ikke noe om det, de kommer tilbake igjen
allikevel. Denne strandlinje betydde derfor alt for Inkjauns eksistens,
fordi man der lettvint kunde skaffe mat både til sig selv og sine
hunder, og det var derfor også på det strengeste forbudt å løsne skudd
der nede. Dette er et forbud som ikke alene gjelder bare denne
strandlinje men også alle de steder på kysten hvor hvalrossen går op,
og det kjennes og respekteres av alle som ferdes her oppe. En boplass
kan således være helt avhengig av en slik strekning, skremmer man
hvalrossen vekk ved å skyte den, kan man likeså godt pakke sammen og
flytte med en gang.

Nu vilde skjebnen at føreren av denne lille skonnert trengte mat til
sine hunder. Jeg vet ikke om han kjente bestemmelsen eller ikke, men
nok om det, han gikk ned på stranden og skjøt en hvalross. Hele
boplassens mannlige befolkning kom naturligvis styrtende til, og før
han fikk sukk for sig, hadde de bemektiget sig hans stolte skute og
trukket den høit op på land. Selv blev han tatt til fange og internert
i et telt, og den russiske guvernør som bodde i Uælen budsendt. Han
kom, og efter at han hadde hørt hvorledes sakene stod, ila han synderen
tusen dollars i mulkt, et beløp denne naturligvis ikke kunde betale, så
nu satt han nydelig i det. Tiden gikk og intet skjedde. Hans to menn
var ombord og passet skibet og gikk på jakt og drev handel med de
innfødte.

Det er naturligvis ikke noe særlig morsomt å haen arrestant sittende i
ukevis i et telt, og tankene på om de muligens kunne ha handlet
overilet begynte så smått å melde sig hos de innfødte. Mulkten han var
ilagt var kanskje også for stor? De besluttet sig derfor til å rådføre
sig med sin venn Carpendale. Som tenkt, så gjort, og noen av dem la i
vei til Østkap. Nu er Carpendale en stor skøier, og da han heller ikke
likte at en hvit mann skulde sitte som fange i et tsjuksertelt selv om
det skjedde med guvernørens billigelse — så satte han op sitt
betenkeligste fjes, og mente at det nok kunde hende at d’hrr. tsjuksere
var gått en smule for langt.

«For husk på,» sa han, «mannen er amerikaner. Dere får alle våben og en
mengde mat derfra. Det kunde hende, at man der over, når man fikk vite
hvad som er hendt, vilde si, at de menneskene der oppe i Uælen de bryr
vi oss ikke mer om, de har behandlet en av våre landsmenn på en lite
pen måte. La dem bare sulte.»

Mer skulde det ikke til. Utsendingene drog hjem og meddelte sine
stammefrender hvad Carpendale hadde sagt, og nu gikk hele banden i gang
med først å reparere skonnerten, siden å sjøsette den. Ved henvendelse
til guvernøren fikk de mulkten nedsatt til tre hundre dollars, og da
mannen heller ikke kunde betale dette beløp, slapp han med hundre. Det
var jo billig — men jeg tror ikke han senere har gjentatt forsøket.

Siden fikk jeg anledning til å se hvorledes tsjukserne dreper
hvalrossen. Den dag det blir bekjent på boplassen, at nu er hvalrossen
gått op på land, holdes der et større råd. Der blir det bestemt at så
og så mange dyr trenger vi til mat, hvorefter Roald Amundsen forlater
„Maud” for å reise til Wainwright. „Jeg var simpelthen redd for, at jeg
så min kjære sjef for siste gang — “ „Maud”s kaptein og mannskap efter
annen vinter i isen. Fra venstre: Odd Dahl, Malmgren, Wisting,
Sverdrup, Olonkin, K. M. Hansen, Kakot.jaktpartiet går ned til stranden
og ut i vannkanten. Når da dyrene kommer settende for å rømme til sjøs
blir de rolig stukket i hjel med harpun det ene efter det annet, inntil
man har så mange at det fastsatte tall er fullt, så får resten lov til
å komme sig unda.

Hvor ofte hører man ikke «ja verden er ikke stor» når to nordmenn
tilfeldig møtes f. eks. på gaten i London. Vi kunde kanskje med litt
større berettigelse bruke uttrykket her. Det viste sig nemlig at Hansen
og en av karene på skonnerten var gamle kjenninger. De hadde truffet
hverandre den gang da Hansen i 1906 ombord i «Gjøa» var kommet til
Herscheløen, efter at Nordvestpassasjen var gjennemseilet. Ja, verden
er i sannhet ikke stor.

Her på Uælen bodde den russiske guvernør med sin familie. Han var en
høit dannet mann som tilhørte en av Russlands eldste familier. Hos en
av stedets russiske handelsmenn fikk vi den vanlige vennlige
mottagelse. Guvernøren var ikke hjemme da vi kom, men ut på aftenen kom
han og avla oss straks en visitt. Alt hvad der stod i hans makt skulde
bli gjort for å hjelpe oss, lovet han, og han holdt også sitt løfte.
Næste dag hadde vi en lang konferanse med ham, og satte ham inn i våre
planer i det vi konkluderte med at vi gjerne vilde over til Nome. Dette
mente han var oplagt ugjennemførlig da isen i stredet var i stadig
bevegelse. Ikke for all verdens gull vilde vi være i stand til å få en
innfødt til å føre oss over, men han mente at vi burde henvende oss til
Carpendale som var bosatt på den annen side av Kappet. Han var mannen
for å greie brasene for oss. Efter å ha gjennemlesttelegrammene vi
medbragte, for å forsikre sig om at de ikke var av politisk art,
utstedte han for alle tilfelles skyld pass for Hansen til Anadyr. Dette
siste av hensyn til bolsjevikene som hadde begynt å vise sig på disse
kanter.

Ut på dagen fortsatte vi, og kl. ^1/[2]4 den 31. januar kom vi endelig
til Kængeskon hvor Carpendale bodde. Før vi startet hadde guvernøren
lovet at han næste dag vilde komme over til oss for å hjelpe oss med å
finne en pålitelig mann og et godt hundespann i tilfelle vi skulde
bestemme oss til å fortsette til Anadyr.

Vi var altså fremme ved vårt foreløbige bestemmelsessted. 62 dager
hadde vi vært underveis, og den tilbakelagte distanse dreiet sig om
1160 kilometer.

Nu stod vi ved vendepunktet. Her måtte avgjørelsen treffes.
Telegrammene måtte frem for enhver pris, det var vi enige om,
spørsmålet var bare hvorledes vi på beste måte skulde greie det. Den
beste utvei, blev vi enige om, var at Hansen tok med sig telegrammene,
leide et hundespann og kjørte til telegrafstasjonen i Anadyr, mens jeg
blev gående på Østkap og vente til han kom tilbake.

Guvernøren kom som han hadde lovet. Vi var allerede installert hos
Carpendale, som med glede hadde stillet sitt hus og sig selv til vår
disposisjon. Vi fikk nu vite at undersøkelser hadde vist, at der på
stedet ikke fantes en eneste mann som var villig til å forsøke på å
komme over Beringsstredet. Kanskje til næste vinter, sa de, kanskje
ikke, og det var jo litt for svevende for oss. Vanskelig var det også å
finne en mann som var villig til å kjøre helttil Anadyr, derimot til
Kap Bering var de villige til å kjøre. Dette er halvparten av veien,
men derfra skulde der efter sigende omtrent ukentlig gå hundespann inn
til Aanadyr. Det lyktes oss allikevel ikke å finne noen villig kjører
den første dag, men guvernøren lovet å sende en mann over dagen efter.
Denne mann fra guvernøren kom ikke, og fremdeles var det ikke noen
annen å finne. Det hele så kjedelig ut, men til slutt kom Carpendale
som vanlig til hjelp. Han stillet sitt eget hundespann og sin egen
hundekjører til Hansens disposisjon, så han kunde komme ned til
boplassen Jandangai. Herfra visste han at det ikke vilde være det
ringeste i veien for å få hyret kjører og hunder for turen videre.

Det satte nu inn med styggevær, så Hansen kom sig ikke av gårde før den
8. februar. Da drog han ledsaget av våre beste ønsker om en god tur, og
et hjertelig: «På gjensyn».

Dagene før starten hadde jeg så smått på ny optatt min gamle virksomhet
som meteorolog og «videnskapsmann». Når jeg var ute med mine
instrumenter og kikket, hadde jeg alltid en takknemlig skare tsjuksere
i hælene på mig. De tok mig nok for en eller annen stor trollmann. Det
var på en eller annen måte blitt bekjent «blandt folk» at det nok var
været jeg puslet med. Hvorvidt de trodde at det var mig som bestemte
været eller ikke, skal jeg la være usagt, men dagen før Hansen kjørte,
var en del av dem borte hos mig og forhørte sig om hvad slags vær jeg
hadde tenkt å varte op med næste dag. Der lå nemlig flere av dem
værfaste hos oss som alle skulde samme vei som Hansen.

«Ja,» sa jeg med mitt alvorligste fjes, «jeg tenkerdet blir noe bedre
utover eftermiddagen i dag. Det vil holde sig til kveldstider i morgen,
men så kommer styggeværet igjen. Hvis dere kjører i morgen tidlig kan
dere rekke frem til Jandangai innen i morgen aften uten å risikere å
bli stanset av uvær.»

Ut på eftermiddagen klarnet det op, næste morgen samme pene vær, men ut
på aftenen var stormen over oss igjen. Efter mitt råd kjørte de avsted.
Hvor langt de rakk det vet jeg ikke, men mine aksjer som værprofet steg
i uhyggelig grad.

Så begynte den lange ventetid for mig. Selv bodde jeg hos Carpendale,
og alle hundene fikk jeg lov til å legge over i lagerhuset hans, hvor
de hadde det riktig godt. Mat hadde jeg mer enn nok av til dem så alle
betingelser skulde være til stede for at de skulde kunne bli helt
restituert til hjemturen. Utturen hadde vært slitsom for dem, særlig da
for mine unghunder, så det var ikke stor motstandskraften de hadde
skulde de bli syke. Dessverre gikk det en meget ondartet hundesykdom på
stedet, og mine dyr slapp heller ikke fri. Et par av dem begynte å
skrante, vilde ikke spise, og til slutt blev hele bakkroppen lammet på
dem. Jeg gjorde hvad jeg kunde for å holde liv i dem, men alt mitt slit
var dessverre forgjeves. Det er ondt å se så trofaste kamerater i nød
uten å kunne hjelpe dem, det var dager da jeg selv var så nedfor at jeg
ikke orket smake mat. I det hele strøk ti stykker av dem med. Det var
nok ikke bare mig det gikk ut over, flere mistet næsten alle sine
hunder på grunn av denne lumske sykdom, så hunder begynte å bli sjeldne
på Østkap. Å få kjøpt en hund var praktisk talt umulig, og de som
fantes var noen små skinnmagreeksemplarer som ikke var stort verdt, så
jeg tenkte med engstelse på vår avreise, for uten hunder satt vi
nydelig i det. Den første tid jeg tilbragte her var jeg den hele tid
optatt med å passe og stelle hundene — de friske hadde jeg ute og
mosjonerte dem, hvilket var noe de satte stor pris på.

Carpendale var gift med en innfødt kvinne, og deres ekteskap er noe av
det mest ideelle jeg har sett. Jeg er ikke i tvil om at han satte henne
umåtelig høit, og det hadde han også god grunn til. Selv bodde han, da
jeg kom, for sig selv i den ene del av huset, mens hun med barna bodde
i den annen. Her inne hadde hun laget sig et slags telt, og her lot han
henne stelle sig som hun selv vilde. Han kokte og spiste også for sig
selv. Da jeg kom, flyttet han inn til henne og barna, og jeg har heller
aldri sett vakrere forhold enn mellem ham og hans barn. De elsket ham
over alt på jorden.

Han overlot mig sitt værelse så lenge jeg var der, og kom der gjester
til gårds, tjente det til like som gjesteværelse, det kunde da hende at
det var temmelig trangt om plassen på gulvet.

Isen gikk op, så der var dager da vi kunde se åpent hav så langt øiet
rakk, andre dager satte den inn mot land igjen, og da lå vi på ny
innesluttet av is.

For å ta mine observasjoner bygget jeg et snehus, og dette var nettop
noe for tsjukserne. De kom strømmende til fra alle kanter, og omgitt av
en, om ikke nettop beundrende, så dog særdeles nysgjerrig skare, bygget
jeg huset. Mine tilskuere trodde jeg skulde bruke det til utkikshus
efter bjørn.

På vår side av Kappet hadde bjørnen overhodetikke vist sig, mens de på
den annen side hadde skutt hele fire stykker. Februar det år var
usedvanlig streng, også efter hvad Carpendale sa. Rensdyrene som gikk
ute hadde ikke kunnet finne mose, og var døde i mengdevis. Like utenfor
vår boplass lå der fire døde dyr, men de var så magre, at eierne bare
lot dem ligge, det var ikke en gang umaken verd å flå og partere dem.

Flere ganger var vi ute på seljakt. Som regel var vi nødt til å skyte
dem i sjøen fordi de nu om vinteren sjelden gikk op på isen. Til å
begynne med var det derfor ikke dårlig med mat, men noen tid senere
satte isen på, så selen var som blåst bort, og da blev det smalhans,
men vi greide det jo.

Handelstrafikken var også livlig nu. På vår boplass lå der ti telter i
det hele, og litt østenfor oss hadde vi en stor eskimoboplass på hele
firti telter, og beboerne herfra kom ofte over til oss for å handle.
Kontanter blev meget sjeldent benyttet. Noe større forstand på penger
hadde de heller ikke. En av eskimoene som hadde vært ute på fangst med
en skute, kom en dag over til Carpendale og leverte ham tredve dollars
han hadde tjent, idet han sa han ikke hadde bruk for dem. Carpendale
langet op på disken varer som han visste mannen trengte, og hvis verdi
svarte til det beløp han hadde mottatt, men fyren vegret sig. Så meget
skulde han da ikke ha, og han tok en mindre del av varene og strøk på
dør. Som den ærlige mann Carpendale var, la han resten til side, så
senere hen da nøden meldte sig, var eskimoen mer enn glad da han fikk
disse utlevert.

Pengene begynte først å spille en rolle når mankom nærmere ned mot
civilisasjonen, her på disse kanter vil det si: nærmere ned mot Anadyr.
Dog måtte man passe på å ha sølvpenger, papir var nemlig ikke «money».

Prisene varierte en del. For en pen hvitrev betaltes f. eks. en rifle
og to pakker patroner, eller man kunde få varer svarende til en verdi
av ca. 25—30 dollars. Varene bestod da gjerne av te, sukker, tobakk,
tøier og ellers hvad de innfødte kunde ha bruk for. I midten av mars
hadde Carpendale 382 reveskinn, 3200 selskinn og 13 bjørneskinn, mens
en annen handelsmann oppe på kysten bare hadde 4 rev og 500 selskinn,
men han betalte riktignok ikke så godt som Carpendale.

Et merkelig og sjeldent godt grep på de innfødte hadde denne mann, alle
var de glad i ham og gjorde med glede hvad han bad dem om.

En byttevare de innfødte nok gjerne hadde sett var til stede var
brennevin, men det var på det strengeste forbudt å benytte som
betalingsmiddel, og derfor fantes det heller ikke. Jeg er sikker på at
dette var en særdeles klok og heldig bestemmelse, for hadde disse svake
sjeler kunnet få bytte til sig brennevin, er jeg sikker på de vilde ha
gått til grunne på kort tid — så det var til en viss grad også i
handelsmennenes interesse at dette farlige stoff ikke kom ut; man tar
da ikke med vilje og overlegg livet av sine kunder.

Våre sleder hadde lidd nokså meget medfart på turen, så jeg gikk i gang
med å reparere dem. Flere av knektene var sprunget i stykker og nye
måtte forarbeides og surres på. Jeg bruker utrykkelig ordet surre med
hensikt. I våre sleder fantes nemligikke en eneste skrue eller spiker,
de var surret sammen med solide svinelærsremmer, derved gir de mer
svikt og tåler en større påkjenning. Dessuten har de den iøinefallende
fordel, at ryker de i filler mens man befinner sig ute på en tur, er
det en lettvint sak å reparere dem. Enhver vil kunne tenke sig
hvorledes det vilde gå, skulde man stå i en 40—50° kulde og arbeide med
en skrue som enten var brukket, hvad der vilde være det sannsynligste,
eller bare løsnet. Våre sleder har som følge av dette aldri skapt oss
større vanskeligheter enn at de lettvint er blitt overvunnet.

En del ren var begynt å komme mot teltene, fordi de stakkars dyr
manglet mat. Vi hadde dem gående kloss inn på oss, så jeg måtte passe
på hundene som en smed når jeg var ute med dem. Det skulde vært
nydelige greier om de var kommet sig løs og hadde gått til angrep. De
innfødtes hunder bryr sig ikke om renen; men jeg la merke til at når
det kom fremmede hunder blev disse bundet med en gang.

Tuberkulose hadde jeg ikke ventet å treffe her oppe i noen form, men en
dag døde en av tsjukserne hos oss av denne lumske sykdom. Alle som det
var plass til i avdødes telt samlet sig der, og gav sig til å slå på
tromme. Hertil benyttes gjerne et lite stykke av en hvalbard. De slår
ikke på tromme i vår forstand, men sitter bare og leker med
trommestikken på trommen. Med en gang han var død kom en del kvinner og
gav sig til å sy hans likklæde. Til dette blir det plukket ut de beste
og fineste hvite renskinn som kan skaffes, og i nattens løp syes
derefter av disse et komplett skinnutstyr. Næste dag blir den døde
iført dette,hvorefter han blir anbragt på en slede og trukket avsted en
mils vei til noen høidedrag. Her blir han anbragt på sneen, og hans
nærmeste slektninger trekker sine kniver og flenger den nye fine
skinndrakt på kryss og tvers så det til slutt er bare fillene igjen av
den, og det meste av kroppen ligger blottet. Som oftest skjæres nu
armer og ben løs fra kroppen før følget fjerner sig. Efter noen dagers
forløp har hundene og ravnene sammen besørget det vesentligste av den
avdøde. Når sørgeskaren kommer hjem til teltet, så er det til å klemme
på med trommingen igjen, samtidig som begravelsesmiddagen nydes.

En dag fikk Carpendale brev fra guvernørens frue med anmodning om enten
han eller jeg vilde komme op til Uælen for å se til bestyreren av
Statens handelsstasjon, da han lå meget syk av skjørbuk. Carpendale bad
mig om å ta turen, noe jeg med giede gjorde, da jeg derved også fikk
skaffet mine hunder litt mosjon. Vi pakket en kasse med forskjellig
proviant så som tørret og hermetisk frukt, grønnsaker, frisk løk og
friske poteter, alt sammen ting som skulde være vel egnet til å hjelpe
en mann som var angrepet av denne sykdom, og næste morgen drog jeg
avsted.

Med den syke stod det ikke rart til, alle tegn på skjørbuk var til
stede, men han blev hjulpet så godt som mulig med den medbragte
proviant. Han hadde holdt sig inne hele vinteren og bare levd av salt
fisk og litt suppe, så nu var sykdommen der. Nu lå han helt apatisk og
nektet å ta næring til sig. Før jeg gikk hadde han lovet at han vilde
spise ferskt kjøtt og grønnsaker, og dessuten gå ut entur hver dag.
Siden hørte jeg at han hadde holdt sitt løfte, og da vi drog hjem til
«Maud» igjen, var han helt restituert.

Jeg hadde ikke forstått grunnen til at renen døde i så store flokker,
da jeg mente de med sine horn og klover skulde kunne greie å sparke
sneen unda, så de kom ned til mosen. Det gjør de jo også i normale
vintrer, men i desember det foregående år var der kommet vann på sneen,
så der hadde dannet sig en isskorpe over torven og mosen, og den greide
de ikke å komme igjennem.

Isen var satt inn som jeg har nevnt, og dermed blev all seljakt
ødelagt, så hos mange begynte det å bli smalhans. Vi hørte om en
familie sydpå som i lengere tid ikke hadde hatt annet å leve av enn
hvalrosskinn som de hadde skåret i små terninger og kokt suppe på,
siden spiste de skinnet som kjøtt. Det var ikke tale om for dem å bruke
sine hunder for å kjøre til nærmeste handelsmann, dertil var dyrene for
utsultet og elendige. Flere av handelsmennene hadde heller ikke mer å
selge, da et fartøi som året iforveien hadde vært underveis med varer
var forlist i isen.

Da Carpendale fikk høre om nøden, sendte han straks fem selskrotter
sydover for å hjelpe litt. Rundt omkring oss på de andre boplasser var
nu selfangsten i full sving, men nede hos oss så vi ikke en gang tegn
til den, så nu måtte flere av våre nærmeste naboer begynne å bruke mel,
og det er noe de meget nødig gjør. De kom med sine selskinn, og for fem
av dem fikk de 18 kg. hvetemel, ^1/[2] kilo tobakk og ^1/[2] kilo te.
Reveskinn fikk Carpendale for det meste fra rentsjukserne, de kom
gjerne medfra ett til noen og tyve skinn av gangen, og byttet som regel
til sig te, sukker og tobakk. Mel vilde de nødig ha. Dessuten kjøpte de
næsten alle uten undtagelse et storkobbeskinn som de bruker til såler
under sine sko. Verktøi og trematerialer vilde de gjerne ha. På grunn
av den strenge vinter hadde også de det meget vanskelig for å klare
sig. Som det fremgår av deres navn, lever de inne i landet av sine ren,
og er nomader i motsetning til sine stammefrender ute ved kysten, som
alle er fastboende. Vi hørte om enkelte av dem som i løpet av vinteren
hadde mistet optil halvparten av sine dyr.

Enheten som betalingsmiddel er selskinn, alle priser gjøres derfor om
til denne enhet. Til eksempel kan jeg nevne at et godt stort
bjørneskinn svarer til ca. 100 selskinn. Når vi i våre forretninger
bestiller varer for så og så mange kroner, så bestilles her i selskinn.
Carpendale gav sine kunder en utstrakt kreditt, og når de fikk sel
betalte de ham hvad de var skyldige. Han var alltid snild og
godgjørende, og nu da det holdt som hårdest tilbød han boplassens
befolkning å komme ned til hans lager og ta en sel pr. telt, han
betinget sig bare at han vilde ha skinnene i retur.

De innfødte begynte nu å gjøre klar fangstbåtene, og det var en meget
viktig ceremoni. Jeg gikk en dag og ruslet, da jeg fikk se en meget
høitidelig prosesjon komme anstigende. Det var alle boplassens mannlige
innvånere som kom marsjerende med sin medisinmann i spissen. Nu skulde
altså en av båtene gjøres klar. Først var de en tur oppe ved teltet til
båtens eiermann og foretok noe som for mig så ut som en ofring av spekk
og kjøtt, og såsattes kursen for båten som lå høit på land.
Medisinmannen, som i parentes bemerket var en meget ung smart herre,
som til fulle forstod å bluffe sine medbrødre og søstre, var iført sin
fineste puss. Han hadde utstyrt sin annorak med alle mulige
distinksjoner bestående av påsydde skinnlapper, som tegn på sin
verdighet, men det som allikevel virket flottest og mest overbevisende
på mig, var at han bak hadde festet en lang lubben svart og hvit
hundehale. Kommet vel frem til båten, stoppet hele selskapet, og
stillet sig op andektig rundt den. Medisinmannen vendte alene tilbake
til teltet og kom et øieblikk efter tilbake med et kar med lokk, og en
treøse i neven, denne siste var fylt med te. Mens de øvrige
gravalvorlig stod og så på, tok han noen kjøttstykker op av karet og
kastet dem rundt båten, efterpå lot han teen gå samme vei. Så tok en
ung mann noen spekkterninger op av karet og gikk bort til stillaset
båten lå på, og smurte spekket på stolpene, efterpå anbragte han noe av
spekket i hulningen på noen hvalben som lå på stranden. Da denne del av
ceremonien var over, tok noen andre unge menn årene ut av båten og
bragte dem ca. 50 meter vekk, hvor de grov et huli i sneen, la årene
ned i dette og fylte sne over dem. Næste post på programmet var selve
båtens flytning. Først blev der på ny gravet et veldig hull i sneen, så
tok alle mann båten og bar den bort og satte den ned i hullet og grov
sne over. Dermed var allting klappet og klart til isen gikk op så båten
kunde settes rett ut på vannet, dette var da heller ikke forbundet med
noen ceremoni, kun måtte båtens eier påse at båtens retning ikke blev
forandret under selvesjøsetningen. Jeg lurte litt på hvad all denne
stas i grunnen skulde tjene til, og fikk på forespørsel vite, at det
hele var for å jage djevelen ut av båten, så han blev i land, og
likeledes at det måtte bli god fangst uten ulykker den kommende sommer.
Jeg verket efter å forevige scenen, men da jeg kom med apparatet
betydet de mig at de helst så at jeg ikke tok noen billeder, og da de
alle var mine gode venner avstod jeg fra det.

Ute på Østkap lå den tidligere omtalte eskimoboplass på hele firti
telter. Beboerne levde ganske for sig selv, ja talte til og med sitt
eget sprog, slik at en tsjukser og en eskimo ikke forstod hverandre til
tross for at de hadde vært naboer i mange år. De var tilsynelatende
venner disse så forskjellige stammer, men jeg tror ikke vennskapet
stakk særlig dypt, de foraktet nok snarere hverandre. Ceremonien med
klargjøringen av båten var ens for alle tsjuksere, eskimoene derimot
hadde et helt annet ceremoniell, og dessuten hadde de i denne
forbindelse et ganske pussig forbud, nemlig det, at før en båt var satt
på vannet måtte ikke den nyfødte sel, som lå på isen, flåes. Følgen av
denne bestemmelse, som var laget av deres medisinmann, var at disse
arme stakkarer kom drassende til Carpendale med hele selungen. Han
ergret sig naturligvis over denne latterlige bestemmelse, og kastet
både eskimoene og selungene på dør. Han fikk for øvrig den flådde
småsel av tsjukserne, hvis medisinmann øiensynlig må ha vært mer
forretningsmessig anlagt, for noe sånt forbud gjalt ikke for dem. Men
eskimoene visste allikevel råd. Var det forbudt for dem å åpne og flå
selen, så kunde vel andre gjøre det. Følgenvar at de fikk noen av
tsjukserkvinnene fra vår boplass til å gjøre dette for sig, og fra nu
av gikk handelen bedre.

Av de folk som kom og gikk ut og inn hos oss fikk vi rett som det var
høre nyheter. Det russiske dampskib vi hadde besøkt var synkende het
det, men heldigvis viste dette sig senere ikke å være tilfelle, det lå
bare på så grunt vann at det stod på bunden, med fem fot vann i rummet,
en del av lasten var beskadiget, men der var ingen fare for skibet. Ute
fra den store verden var nyhetene mer sparsomme, men vi fikk da blandt
annet rede på at den tyske keiser var flyttet fra Holland, og var ført
til England for der å skulle stande til rette.

De hunder som var igjen var nu alle i god stand, de var tykke og fete
og trivdes utmerket. Hver dag var jeg ute og enten gikk eller kjørte en
tur med dem, og det var noe de satte pris på. Det var nok ikke så mange
igjen av dem, men jeg håpet vi allikevel skulde klare oss hjem, særlig
da jeg regnet med den unghund jeg hadde latt bli igjen i pleie oppe på
kysten, men dessverre en dag kom en mann vestenfra, og han kunde
fortelle mig at den var død. Det var gått koldbrann i dens såre ben, og
dermed var dens skjebne beseglet. Jeg hadde på den måten mistet hele
mitt spann, ikke en eneste av dem hadde klart sykdommene og strabasene.

Min dag i denne ventetid blev heldigvis ikke lang. Det var alltid noe å
legge henderne i. De innfødte rundt omkring hadde opdaget at ved siden
av å kunne greie med været, så var jeg også medisinmann, og som følge
av dette var jeg rett som det var på sykebesøk rundt omkring. Grunnen
til atjeg blev kjent som medisinmann var, at der en dag kom en mann til
oss som hadde brukket tommelfingeren. Han fortalte at han ute på isen
hadde sett selve djevelen, og hadde skutt på ham hvorefter han sendte
sin harpun i ham, men dette siste skulde han nok ikke ha innlatt sig på
for nu slo djevelen et slikt kast på sig, at harpunlinen som han hadde
holdt fast over tommelfingeren hadde brukket denne, hvorefter djevelen
med hans gode harpun i sig var gått til bunns så vannspruten stod.
Fantasien er altså i orden selv på disse høie breddegrader. Sannheten
var, at det nok var en storkobbe mannen hadde skutt på og sannsynligvis
slått i svime, senere da han kjørte harpunen i den, hadde han brukt for
kort line så da dyret slo til, hadde han ikke noe å gi på, og dermed
røk fingeren. Dette sa Carpendale til ham i temmelig utvetydige
ordelag, men fyren holdt på sitt: Det var djevelen han hadde hatt kloa
i! Fingeren var stygg og hoven, så jeg gav ham en omgang jod og en
fille på foreløbig. Den følgende dag kom han dypt fornærmet til mig og
sa, at jeg var nok ikke noe rar, for fingeren var ennu ikke bra. Jeg
bad ham slå sig til ro, og fortalte ham hvor mange dager jeg mente det
vilde ta før fingeren blev bra igjen, så gikk jeg i gang med å spjelke
den. Da han så at jeg begynte å spikke til små trefliser blev han
synlig engstelig, hvad han trodde jeg skulde bruke dem til aner jeg
ikke, men at han var glad da han så at de i hvert fall skulde utenpå
fingeren, det er jeg sikker på. Han gikk nu jevnlig hos mig og blev
tilsett. Endelig kom dagen da spjelkingen kunde fjernes, og ut av
gipsbindet kom en helt kritthvit finger, dette forbauset ham ialler
høieste grad, da hans fingrer for øvrig var alt annet enn hvite.
Urørlig blev han stående, og holdt fingeren ganske stiv. Jeg bad ham
bevege den men ganske forsiktig, og det strålende smil som opklaret
hans ansikt da han opdaget at fingeren var virkelig allright igjen, det
skal jeg sent glemme. Jeg forklarte ham at det vilde komme til å gjøre
ondt ennu noen dager, og viste ham derfor hvorledes han skulde massere
fingeren, noe jeg bad ham gjøre jevnlig. I de dager som fulgte kunde
man se en tsjukser, som hele den utslagne dag spaserte frem og tilbake
mellem teltene med den ene tommelfinger høit i været, mens han med sin
friske hånd masserte den av alle krefter. Gud vet om han ikke fortsatte
om natten også — men bra blev han.

Takket være ham blev jeg almindelig kjent som doktor, og det som en
billig en, så fra nu av øket min «praksis» daglig.

Vi var nu allerede i midten av april, så jeg begynte så smått å gå og
titte efter Hansen. Han kunde komme hvad dag som helst, og sant å si
gledet jeg mig til å komme avsted igjen. Revolusjonen i Russland merket
vi litt til. Fra den russiske damper hadde kokken og et par mann fått
avskjed, fordi de vilde forsøke på å opkaste sig til herrer ombord.
Disse karene lå nu oppe i Uælen, og der forsøkte de efter beste evne å
lage mudder. Guvernøren skulde avsettes, og en av dem skulde ansettes i
hans sted, naturligvis. Handelsmennenes lagre skulde beslaglegges, i
det hele var deres program det samme man så ofte har hørt bli liret av.
Det gikk nå ikke så lett for dem til å begynne med, men senere fikk de
forsterkninger av likesinnede så da «gikk detbedre». I dag er ikke en
eneste av de handelsmenn som var der oppe den gang mer tilbake.
Guvernøren med familie måtte flykte hals over hode, og kom sig på en
eller annen måte lykkelig over til Amerika. På pengene merket vi
forresten revolusjonen — de sank stadig i verdi.

Våren kom nu for alvor, og med den blev det livlig hos oss. Flere
fangstfolk kom nedover for å vente på skibsleilighet over til Amerika,
og Carpendale ventet hver dag på den første skonnert som skulde komme
med nye forsyninger. Hansen lot fremdeles vente på sig, tiden begynte å
li for oss nu skulde vi rekke tilbake til «Maud» før isen gav slipp på
henne. Venting er det verste som finnes, og jeg som så mange andre
begynte å bli rastløs. Jeg spurte og grov alle dem som kom sønnenfra om
de hadde sett noe til en hvit mann — men nei. Der var forresten falt en
mengde sne, og det antok jeg var grunnen til hans forsinkelse.

Endelig. Den 14. mai om eftermiddagen kom Hansen fra Anadyr efter å ha
brukt nøiaktig en måned på tilbaketuren. Han hadde hatt en efter
omstendighetene bra tur, og hadde fått ekspedert telegrammene.

Han var enig med mig i at vi nu ikke lenger hadde noen tid å miste, men
måtte se til å komme oss videre så fort som mulig, av hensyn til isen
og kameratene ombord.

Av Carpendale hadde jeg fått låne en liten lett slede, så vi satte
igjen begge våre, og lot dessuten en del av våre klær og utstyr for
øvrig bli igjen, så vi skulde kunne reise så lett og hurtig som mulig.
Så var det å skaffe hunder, og det var sannelig ingenlett opgave. Jeg
forsøkte å få kjøpt to stykker for min rifle men det var ingen som
vilde være av med hunder vi kunde være tjent med. Jeg blev budt en
Kolymahund for den, men sa nei da jeg syntes det var for dårlig
betaling. Hos boplassens høvding lyktes det mig endelig til slutt å få
tak i to hunder. Jeg bød ham riflen, men til tross for at han hadde god
lyst på den, avslo han tilbudet, idet han sa han heller vilde låne oss
hundene, så kunde han få dem igjen når vi på ny kom nedover. Skulde de
dø for oss underveis lovet jeg ham, at han i så fall skulde få min
rifle og patroner.

Den 18. mai kjørte vi om eftermiddagen fra Carpendale og over til
Uælen. Carpendale hadde utstyrt oss på det aller beste. Hans kone hadde
på eget initiativ sydd to fulle skinnutstyr til oss, så da vi med ni
hunder for sleden svinget ut fra plassen foran hans hus, var vi
glimrende utstyrt for hjemturen. Jeg vil alltid med glede tenke tilbake
på disse mennesker, og vil aldri glemme alt hvad de gjorde for oss.
Uten Carpendale vilde det nok ikke vært så greit.

Det var en herlig følelse igjen å vite at nu bar det hjemover, for hver
mil som blev tilbakelagt kom vi nærmere og nærmere det som var vårt
hjem, og som for mig i mange år fremover skulde vedbli å være det —
«Maud».

Vi passerte igjennem boplassen ved Uælen og sa adjø til guvernøren og
hans frue. Den første natt tilbragte vi ved motorskonnerten som lå litt
nordenfor ved Inkjaun.

Om hjemturen er det lite å berette. På grunn av varmen som tinte sneen
ganske raskt, måtte vi gjørenatt til dag, dessuten viste det sig at
hundene led meget under varmen, så også dette medvirket til at vi
fattet denne beslutning. Hele hjemturen foregikk så å si i bare vann,
vi var gjennembløte hver morgen når vi slo leir, men fikk heldigvis
tørket klærne om dagen. En del plaget av forkjølelse blev vi som følge
herav, men så lenge det bar vestover fikk vi ikke klage. Alle våre
venner fra utturen traff vi igjen, og overalt blev vi like vennlig
mottatt. Våre hunder holdt vi med mat på hele turen ved hjelp av de dyr
vi skjøt.

Da vi den 11. juni slo leir kunde vi se over til Ajon, men «Maud» så vi
ikke, hun lå på den annen side av øen gjemt bak denne. Det var smått
med provianten vår nu, det eneste vi hadde igjen var noen få kjeks, men
om kvelden var jeg så heldig å få skutt to gjess, og med dem berget vi
oss til vi kom frem den 14. Den siste del av turen var næsten den
verste for oss. Det var ujevn is, råker og overalt vann på isen, så
våre kamerater ombord var ved å opgi håpet om at vi skulde rekke frem.
Dette skrev sig også fra, at de hadde en del innfødte ombord som
gjester, og disse hadde gjort flere mislykkede forsøk på å komme inn
til fastlandet, og hadde hver gang måttet opgi det. Stor var derfor
gleden og forbauselsen ombord, da vi ut på eftermiddagen kom frem. Selv
var vi i glimrende kondisjon, hundene var det verre med, og da særlig
med deres ben som var meget såre til tross for at vi hele tiden hadde
brukt sko på dem.

III

«Maud» hadde under vårt fravær vært som et rent gjestgiveri. Folk var
kommet og gått i mengder, og Roald Amundsen som nu var kokk hadde hatt
et svare strev.

Tiden efter vår hjemkomst og til vi kom løs av isen i begynnelsen av
juli blev benyttet til forskjellige klargjøringsarbeider, likesom vi
drev eggsamling og jakt.

Før vi stakk ut, hadde Roald Amundsen bestemt at vi skulde gå ned til
Nome, da han mente at et fartøi som hadde overvintret to år der oppe på
kysten, var lite skikket til på ny, uten forberedelser å begi sig inn i
isen med utsikten til en femårig drift. Vi trengte dessuten å
komplettere våre proviantforsyninger, og en del av mannskapet hadde
likeledes ytret ønske om å fratre ekspedisjonen. En meget viktig ting
vi ikke hadde mer igjen av, og som vi måtte ha, det var sprengstoff.
Nyheter hjemmefra vilde vi også gjerne høre, i det hele det var så
mange vektige grunner til stede at vi alle uten undtagelse var enige
om, at det nok var best for oss å komme ned til Nome.

Turen langs kysten var besværlig på grunn av is og tåke. Langs land var
det en råk hvor småskutene kunde gå, men vi måtte holde oss lengere
ute, da«Maud» stakk for dypt til at vi kunde gå inn der. Da vi kom til
Østkap, stoppet vi ved Uælen og ankret — hermed var Nordostpassasjen
gjennemført. Roald Amundsen og jeg gikk i land for å hilse på
guvernøren. Senere vilde vi stikke en tur over til Carpendale.
Guvernøren lovet oss at vi skulde få låne hans hundespann til trippen
over, men mens de holdt på å gjøre klar hundespannet — kom isen. Havet
utenfor som hadde vært næsten isfritt da vi gikk i land, var plutselig
opfylt av svær is som kom settende med veldig fart. Vi måtte opgi den
påtenkte visitt og se å komme oss ombord, og det så fort som mulig.

At vi under våre manøvrer for å komme oss klar, ikke måtte stikke
ankeret fra oss, det forstår jeg den dag i dag ikke. Vi måtte gå med
full fart forover i maskinen for å få slakk på kjettingen, og ved å
legge roret hardt i borde snart den ene, snart den annen vei, lyktes
det oss å få kronglet oss frem gjennem isen så vi endelig fikk det op.

På vegne av Carpendale hadde jeg spurt Roald Amundsen om han vilde ta
ham med over til Nome, noe Roald Amundsen øieblikkelig gikk med på, men
på grunn av storm var vi dessverre nødt til å sette kursen direkte
herfra til Nome. Vi hadde en av båtene våre på slep, den mistet vi i
løpet av natten.

Nome er en liten gullgraverby på Alaskas nordskyst. Den vokset op under
de store gullrush, og var i sin tid en meget livlig by. Det blev mig
fors talt, at i den verste tid om sommeren kunde det den gang være ca.
20 000 mennesker der, nu er det høist 1500 sjele som lever der på den
årstid. Om vinteren bare 800. Følgen er at de fleste av husenei byen
står ubebodde og forfaller. For et ganske pent 4—5 værelsers hus
forlanges der omkring 1000 dollars, dette til oplysning for dem som
måtte ønske å flytte dit. Havn finnes ikke for større fartøier, de må
ligge ute på åpen red, og det er ingen fornøielse da der ofte er
styggvær.

Da vi kom opunder landet var det oss ikke mulig å komme inn på Nomes
red på grunn av storm fra sydkanten. Vi måtte derfor gå til ankers
under Sledge Island, og der blev vi liggende en ukes tid sammen med en
del småskonnerter, da stormen den hele tid raste med uforminsket
styrke.

Roald Amundsen hadde bestemt, at vi som skulde bli stående igjen
ombord, skulde få litt ferie mens vi lå her. Vi skulde arbeide om
dagen, og ha fri til å gå i land hver kveld hvis vi vilde. Vakten
ombord skulde overtas av dem som skulde fratre ekspedisjonen. På grunn
av de slette havneforhold og det dårlige vær, lot dette sig imidlertid
ikke arrangere, og dessuten blev det så meget å gjøre med å ta ombord
hvad vi trengte, at det var mer enn bruk for oss alle. Sant å si følte
vi ikke lenger noen trang til ferie, vi vilde aller helst på’n igjen,
og det så fort som mulig.

Våre kamerater som skulde reise hjem gikk nu i land og tilbake ombord
var vi bare fire mann, nemlig Roald Amundsen, Sverdrup, Olonkin og mig
selv. Noen overbemanning var jo ikke dette akkurat, og jeg har mine
tvil om Sjøfartskontoret vilde ha anerkjent dette som tilstrekkelig
mannskap, men «Maud» var som regel ikke vanskelig å klare, så vi mente
nok det skulde gå allikevel. Folk, egnet til en slik tur, var heller
ikke å opdrive i Nome, men tilå hjelpe oss med kokningen og til å lappe
og efterse våre klær forhyrte Roald Amundsen en eskimokvinne som var
villig til å være med. Jeg iler med å forsikre at vakker var hun ikke,
så noen overhengende fare for vår hjertefred innebar ikke dette
eksperiment.

Hun kom ombord en dag så fin og fjong at det formelig lavet av henne,
med høie hæler og silkestrømper, kort sagt en virkelig dame. Vi på vår
side var jo skitne og fæle alle mann, så hun mønstret oss med mistroens
skjerpede blikk. Jeg var jo vant til å omgåes innfødte, og firte mig
derfor ombord i henne med en gang og spurte: «Hvad heter du da?» Damen
mønstret mig fra øverst til nederst, så kom det sylspisst. «Jeg heter
mrs. Mary Tutti—Sale,» hvorefter hun snudde mig ryggen og seilet inn i
salongen. Der fikk jeg den! Jeg gav mig ikke, men fulgte efter henne og
fikk satt henne i sving ute i byssa. «Maud» lå som sagt på reden og
slingret så det forslo. Mrs. Mary travet eller kanskje jeg snarere
skulde si ravet rundt på sine høie hæler. Plutselig hører vi et veldig
rabalder fra byssa ledsaget av et himmelhøit vræl. Da jeg kom farende
der inn viste det sig at kaffekjelen full av glohet kaffe hadde tatt
sig en tur på egen hånd, den hadde i sterk fart seilet tvers over
komfyren, var veltet mot slingrekanten og hadde tømt sitt innhold ut
over stakkars Marys ben, så vi måtte se å få henne forbundet og lagt
til køis. Der lå hun i tre dager. En i sannhet virkningsfull, om dog
ikke så vellykket debut.

Dessverre blev vi snytt for aviser og brever hjemmefra, da vi ikke
hadde tid til å vente påbåten som skulde komme. Det er nok ikke daglig
postforbindelse her. Om sommeren besørges forbindelsen med utenverdenen
av gamle «Victoria», hun er her oppe omtrent en gang om måneden. Om
vinteren er der ingen forbindelse i det hele tatt, første båt som
kommer er oppe først i juni, og siste båt går derfra i oktober.

Før vi gikk fikk vi en ekstramann ombord forresten. Det var vår gamle
venn Wall. Han hadde truffet Roald Amundsen i land og hadde fått lov
til å være med som passasjer til Sibiria. Han gjorde meget god nytte
for sig, og hjalp oss med alle forefallende arbeider.

IV

I midten av august var vi klare, og på ny stevnet «Maud» nordover. Da
vi kom op til Beringsstredet viste det sig at dette var fullpakket av
is, så det ikke var mulig for oss å slippe igjennem. Vi gikk over til
Østkap og fortøide langs isen utenfor det sted hvor Carpendale bodde,
for å ligge der en stund og se om ikke isen skulde åpne. Roald
Amundsens plan var å gå langs Sibirias nordkyst fra Beringsstredet, op
vestenfor Wrangelløen og videre østenfor de Ny Sibiriske øer og inn i
isen for å begynne driften der. Vi hadde håpet å kunne komme inn i isen
allerede samme høst — men skjebnen vilde det anderledes. Verre
isforhold enn dette år har det sjelden vært her oppe. Efter noen dagers
forløp åpnet isen litt så vi forsøkte på å forsere oss frem gjennem
stredet, det gikk, men meget smått. Under vår videre fremtrengen langs
kysten blev isen verre og verre, så Roald Amundsen bestemte sig til å
endre sin første plan, og forsøke på å trenge rett nordover fra det
sted vi da befant oss nemlig ved Kap Kjekjang, og inn i polarisen på
østsiden av Wrangelløen.

Da det jo slett ikke var meningen at Wall skulde være med på selve
driften, måtte vi først sette hami land, og efter store vanskeligheter
lyktes det å få satt ham i land på kysten på et sted hvor han kunde få
tak i et hundespann til å kjøre sig hjem til handelsstasjonen.

Vi gjorde nu flere forgjeves forsøk på å komme ut og inn i selve
drivisen, men alle forsøk var forgjeves. Det hadde vært meningen å ta
ombord en hel tsjukserfamilie hvis det hadde lykkes oss å komme inn i
isen, men som forholdene lå an, var vi, hvor nødig vi enn vilde det,
tvunget til å gå i vinterkvarter i en liten bukt på østsiden av Kap
Serdze Kamen.

I land inne i bukten fikk vi naboer, for her lå tre tsjuksertelter da
vi kom. Senere kom det to telter til, så jeg går ut fra at vi var
betraktet som ønskverdige naboer. Vi hadde store vanskeligheter med å
komme fast i isen. Til å begynne med brøt den op og drev ut, og «Maud»
fulgte med, senere satte den på ny inn mot land og vi fulgte atter med.
Isen var næsten aldri i ro, men til slutt lyktes det oss endelig i
november å komme fast. Så satt vi der da og måtte finne oss i vår tunge
skjebne. En ny mørk vinter lå på lur efter oss og vilde snart ta oss i
sin favn.

Roald Amundsen har alltid forstått å holde sine folk beskjeftiget under
disse overvintringer. Arbeide er en god medisin mot litt av hvert her i
livet, men når vinternatten kommer krypende ledsaget av sin venn
tungsinnet, da først får man øinene fullt op for hvad for en
velsignelse arbeide i virkeligheten er. Vi holdt fast rutine.

Tiltørning til bestemt tid hver morgen, og likeledes utskeining til
fastsatt tid hver kveld. Efterpånår alle mann var fri, tok vi fatt på
vårt eget private arbeide. Det minnet mig mangen en gang om de gode
gamle seilskutedager, når jeg en kveldstund kunde komme inn i «Maud»s
salong, og finne alle mann ivrig optatt hver med sitt «fancywork». Der
blev laget meget rart og morsomt de vintrene vi tilbragte i isen, og
flere av guttene var riktig flinke med nevene sine.

Under arbeide med å komme inn til vår lille havn hadde «Maud» lidt ikke
så liten skade. To propeller hadde forsøkene kostet, både den ordinære
og reserven. Den som nu satt på hadde bare ett blad, og det er litt for
dårlig redskap å gå inn i isen med. Noen planker i skanseklædningen
hadde også isen tatt med sig, men det var av mindre betydning. Det var
ingen vei utenom, vi måtte gå tilbake til Amerika igjen, nærmere
bestemt Seattle, for å få «Maud» dokksatt og grundig satt i stand.

Ombord utviklet der sig et morsomt og farverikt liv i løpet av
vinteren. Vi lå jo næsten så å si midt i allfarvei, så mange kom ut til
oss på besøk, enten bare for å hilse på, eller for å få sig et godt
måltid mat, og forsøke sig på litt byttehandel.

Flere hjalp oss med forskjellige arbeider, og betalingen herfor var den
samme ombord hos oss som for øvrig rundt omkring på kysten: nemlig
kosten og litt tobakk og te. Blandt dem som hjalp oss var også en mann
ved navn Kakot. Han likte sig så godt at han blev ombord hos oss.

Vi måtte jo forberede oss på selve polardriften. Selv om vi var tvunget
til å søke ned til Seattle, så var ikke planen opgitt for det. Jeg fikk
derfor ordre til å dra ned til Carpendale på Østkap og ta medmig en del
skinn vi hadde ombord, for å anmode ham om å besørge forarbeidet
skinnklær til oss alle sammen av dem. Jeg var flere ganger nede hos ham
med skinn. Distansen fra «Maud» og ned til hans boplass var omtrent 130
kilometer. Om vinteren måtte jeg overnatte underveis, men om våren gikk
nedturen på en dag — så var det en hviledag eller to, og så bar det
hjemover igjen.

Juleaften det år blev særdeles livlig for oss. Vi fikk nemlig mange
gjester. Wall hadde sin handelsstasjon like ved oss, og han blev
naturligvis invitert, likeså guvernøren og dessuten kom også en del
tsjuksere. Disse forstod selvfølgelig ingenting av hele stasen, men da
de fikk meget og også god mat, var de mer enn fornøide. Ut på kvelden
blev der spillet dansemusikk på grammofon, og da Mary var eneste dame
kom hun snart i vinden.

Den samme Mary var forresten begynt å sture den senere tid, og likte
sig øiensynlig ikke, hvorfor vi blev enige om å kvittere damen. Nu
kunde vi jo ikke sette henne i land mot hennes vilje, og heller ikke
kunde hun som eskimo anbringes i «pensjon» hos en tsjukserfamilie —
derfor drev jeg, mens jeg opholdt mig hos Carpendale, underhandlinger
med en mann fra den store eskimoleir på Østkap, om han vilde ta imot
Mary, og eventuelt til hvilken pris. Jeg fikk lirket og lurt det slik
til, at mannen til slutt trodde at Mary var hans kusine — noe vi senere
også fikk innbilt henne — så da hun endelig forlot oss, var det for å
ta ophold hos sin «fetter» på Østkap. Nu kan det forresten godt hende
disse to var i familie, dette til vår undskyldning, for så innblandet i
hverandre som disse eskimofamilier var,så er det sannelig ikke greit å
vite hvem er hvem. De er nemlig slett ikke så nøie på å låne hverandres
koner for kortere eller lengere tid. Likesom de ofte, hvis der kommer
en farende svenn til gårds, som de selv synes om og liker, med glede
lar ham låne konen, så som sagt, det kan sannelig godt hende at Mary og
mannen på Østkap var i familie med hverandre når alt kom til alt. Jeg
gikk da en dag til Roald Amundsen og meddelte ham at eskimoen og jeg
var blitt enige, dette blev meddelt Mary som henrykt gikk inn på å
forlate oss for å dra «på besøk».

En aftenstund reiste så Mary og jeg av gårde med en lett slede hvorpå
alt hennes «pjus» var stablet op. Selv satt vi flott på toppen av
lasset med tolv hunder som trekkdyr. Hun hadde for anledningen klædd
sig i sitt fineste vinterpuss, med sin aller beste annorak og sine
fineste kamikker på benene. Jeg så på disse små tynne kamikker og
tenkte mitt derved. Hjemme om vinteren ser man jo ofte frysende damer
iført svære skinnkåper, men med silkestrømper på benene — slik var det
også med Mary. Oventil var hennes påklædning overensstemmende med de
minus 20° vi hadde, men nedentil var det ikke rare greiene. Det varte
da heller ikke lenge før hun frøs. Nu hadde jeg alltid godt med ekstra
klær med på disse turer, for her oppe vet man aldri hvad som kan hende.
Snestormen kan komme som sloppet av en sekk, og da er det bare en ting
å gjøre: velte sleden og la hundene legge sig i le av den, og så selv
krype inn i et par ekstra annoraker og gå til køis i sneen. Telt
medbragte vi aldri på disse korte turene. Jeg fikk en ekstra annorak på
min passasjer, og nu gikk det bedre. Første dagen kjørtejeg bare 18
kilometer før vi slo oss ned hos en tsjukser. Næste morgen bar det
videre. Fra boplassen og ned til sjøen gikk det en lang temmelig bratt
skråning, hundene var ivrige og villige på morgenkvisten, og utover bar
det. Farten blev større og større, og plutselig veltet sleden. Jeg fôr
den ene vei, Mary den annen, og slede og hunder fortsatte i et eneste
kaos kast i kast nedover bakken. Først helt nede ved stranden stoppet
de op. Heldigvis var ingen av dyrene kommet til skade, så efter at den
aller første forskrekkelse var over kunde vi fortsette. Jeg satt midt
på sleden med Mary like bak mig. Det gikk fint og med jevn god fart, så
jeg satt hensunken i mine egne mer eller mindre dypsindige
betraktninger, og kikket samtidig rundt mig. Plutselig blev jeg
opmerksom: plassen bak mig var tom. Død og pine, tenkte jeg, hvor har
«dama» tatt veien? Jeg fikk stoppet og veltet sleden, og gav mig til å
rusle tilbake — jo ganske riktig, der satt hun. Midt i sledesporet,
slik som hun var ramlet av. Denne manøvre gjentok hun for mig flere
ganger underveis, rett som vi kjørte som best så ramlet hun av uten å
gi en lyd fra sig, så jeg var nokså fornøid da jeg velbeholden fikk
avlevert henne. Imidlertid tok vi det fremdeles med ro nedover og slo
leir også den annen kveld. Næste morgen fikk vi følge med en tsjukser
som skulde hjem til Uælen hvor han bodde. Underveis fikk vi snestorm på
oss. Vi nærmet oss Uælen, og jeg syntes nok at jeg av og til kunde
skimte lys gjennem sneilingene, men sikker var jeg ikke. Plutselig får
jeg høre et kjempeleven rett forut. Det var ikke til å ta feil av, det
var et regulært hundeslagsmålsom gikk av stabelen. Jeg stoppet og
ruslet fremover i mørket for å undersøke hvad dette kunde bety. Det
viste sig da, at jeg i mørket og snefokket hadde kjørt rett inn i det
ytre telt tilhørende en tsjukser, og at det var mine hunder som holdt
på å gjøre kål på teltets hundebestand. Tsjukseren som jeg hadde foran
mig hadde jeg tapt av syne i stormen, og dessuten var jo hans hunder
kjente da de kom til boplassen, så de var strøket like hjem.

Næste dag fikk jeg avlevert Mary til «familien», og hun var strålende
fornøid.

Jeg blev ikke lenge der nede, men kjørte hjemover så fort jeg kunde.
Jeg måtte overnatte engang underveis, men da jeg hadde lovet Roald
Amundsen å være tilbake den følgende dag, kjørte jeg av gårde kl.
^1/[2]5 om morgenen. Det var mørkt som i en sekk, og lite siktbart vær,
så da jeg var kommet et stykke på vei og isen begynte å bli ujevn og
stygg, kjente jeg mig ikke igjen. Da jeg kjørte i et gammelt sledespor,
mente jeg allikevel at jeg var på rett vei, og fortsatte uanfektet
videre. Plutselig letner det litt, og rett forut får jeg se en svær
råk, som jeg stevnet like imot med full fart — landet som jeg trodde
jeg fulgte lå langt inne til venstre for mig. Jeg snudde øieblikkelig
hundene og kjørte tilbake samme vei jeg var kommet, og det så fort som
mulig. Litt lengere inne møtte jeg en tsjukser som var på vei utover.
Efterat vi hadde hilst på hverandre, og han hadde hørt at jeg var på
vei til «skonnerten», som i parentes bemerket er fellesbetegnelsen på
alle fartøier her oppe, fortalte han at han var på vei ut til den store
råken jeg hadde sett for å fange sel. Han advaret mig på detbestemteste
mot å forsøke på å kjøre rett tilbake mot landet, men rådet mig isteden
til å kjøre inn til boplassen hvor han bodde, for å hvile der. Jeg
hadde jo lovet å være tilbake ombord samme kveld, så jeg sa farvel og
holdt min kurs. Efter et forferdelig mas og besvær kom jeg mig tilbake
til landet igjen og fortsatte. Ut på eftermiddagen var snestormen over
mig, og det for alvor. Det føk og det blåste, så jeg rett som det var
måtte stoppe for å grave sneen ut av øinene på hundene. De begynte også
å bli trette og uvillige, hvilket ikke var noe rart, da det var så
mørkt at jeg med nød og neppe kunde skimte dem foran sleden. Plutselig
best som jeg kjørte blev hele spannet borte — de forsvant som om jorden
skulde ha opslukt dem. Det var god glid på sleden, men rent
instinktmessig fikk jeg hevet mig av før sleden også forsvandt i dypet.
Jeg lå på fire ben på kanten av en bratt fjellskrent, og langt nede
under mig hørte jeg hundene ligge og pipe og skrike. Det blåste så det
var umulig for mig å reise mig, men på en eller annen måte måtte jeg jo
forsøke å komme mine stakkars dyr til hjelp. Jeg snudde helt rundt og
krøp forsiktig vekk fra skrenten og bortover bakken, plutselig begynte
terrenget å skråne bratt opover igjen, og jeg begynte «opstigningen»,
inntil jeg syntes at underlaget begynte å bli så forunderlig bløtt og
gyngende, og til min usigelige forbauselse opdaget jeg, at jeg lå og
krøp opover en teltvegg! Da viste jeg hvor jeg var, og også hvem som
bodde i teltet. Jeg reiste mig op og løp gjennem stormen fra teltet og
ned på isen dit hvor jeg antok hundene lå. Der skal jeg si det så ut. I
mørket hadde jeg kjørt op et lite elveleie påland, derfra var jeg
svinget til høire og hadde i mørket kjørt kloss forbi teltet uten å se
det, og videre med god fart utfor fjellskrenten mot sjøen. Heldigvis
hadde jeg ikke rukket op til det høieste sted før hundene var kjørt
utfor, ellers hadde de nok slått sig ihjel alle sammen, men ikke for
det, det var høit nok der de var ramlet ned, jeg anslo det til ca. 10
meter, men den bløte sne hadde dempet godt av for fallet. Som det nu
var, stod sleden på høikant i sneen, og alle hundene og selene var i et
eneste virvar, men til slutt fikk jeg dem fra hverandre. De var næsten
ville av glede og begeistring da de hørte min stemme, og merkelig nok
var heller ingen av dem kommet det minste til skade, de hinket litt men
var ellers allright, så efter en liten hvil fortsatte jeg. Herfra og
til «Maud» var det bare 9 kilometer, og klokken ^1/[2]10 var jeg
fremme.

Sverdrup satt oppe og leste da jeg kom, ellers så jeg ingen. De andre
var vel gått til køis tenkte jeg. Jeg hilste godkveld og bad Sverdrup
være så snild å skaffe mig litt fisk til hundene. Da Roald Amundsen
hørte min stemme, glytter han på sin lugardør, nikker smilende godaften
til mig, og med sitt aller mest strålende smil sier han så til
Sverdrup: — Jeg vant — og lukket døren igjen. Jeg så ut som et levende
spørsmålstegn?

Jo, Sverdrup og Olonkin hadde ment, at jeg umulig vilde greie å rekke
frem den kvelden som jeg hadde lovet, på grunn av det forferdelige vær.
Roald Amundsen derimot hadde hevdet, at hadde jeg først sagt jeg skulde
komme, så kom jeg. Dette hadde så disse tre veddet om, og nu hadde
altså Roald Amundsen vunnet.En dag kom Wall op en tur til oss for å
hilse på, han blev hele dagen og reiste først om kvelden. Da han ikke
hadde sine egne hunder med sig bad han Roald Amundsen om å få låne hans
hundespann til å kjøre hjem med. Det fikk han og drog av gårde. Noen
dager efter hadde vi ham tilbake med hundene, men han var ikke noe
særlig fornøid med dem. Nu er det så, at en fremmed mann med fremmede
hunder vanskelig kan få dem til å yde sitt beste. Så det var ikke annet
enn man kunne vente.

«De bikkjene Deres er forsørje mig ikke verd fem cent, Amundsen», sier
plutselig Wall. Vi sitter alle og prater inne i salongen. «Jaså»,
svarer Roald Amundsen, og ser opfordrende på mig. Jeg benyttet
anledningen og forsikret Wall om at bedre hundespann fantes ikke der på
kysten. «Å ryk og reis,» svarer han, «mine bikkjer er mange ganger
bedre. Jeg vedder på at jeg skal slå dere sønder og sammen i kappløp.»

«Hvor meget,» det kommer rolig fra Roald Amundsen.

«Tusen dollars,» svarer øieblikkelig Wall.

«Allright, vi går med, men da det er oss som er blitt utfordret av Dem,
så forbeholder vi oss å bestemme på hvilken måte der skal kjøres og
hvilken distanse.» Ja, det gikk Wall med på uten å blunke. Samtidig var
det meningen å få i stand en kappkjøring mellem de omkringboende
tsjuksere. Dette var noe de satte stor pris på, da det gav dem
anledning til å samles i store flokker og drikke mengder av te og
skravle.

Sverdrup og jeg hadde fått ordre til å gjøre oss klare for en tur ned
til Holy Cross bay, og ta enserie magnetiske observasjoner underveis,
så vi blev enige om å utsette kappkjøringen til vi kom tilbake.

I slutten av januar var Sverdrup og jeg ferdige med våre forberedelser,
og den 31. klokken 9 om morgenen forlot vi «Maud». Vi hadde to sleder
med 6 hunder for hver, men da vi hadde kjørt et stykke røk den ene
slede i filler for oss, så vi efterlot den og fortsatte med bare en
slede og 12 hunder. På nærmeste boplass fikk vi leiet en mann til å
følge oss ned til Uælen, hvor Sverdrup fikk lånt en ny slede.

Her traff vi vår gamle venninne Mary. Hun kom og hilste på oss, og var
tilsynelatende svært fornøid over opholdet hos «familien». Senere var
hun reist over til Nome hvor hun hadde sin virkelige familie og sitt
hjem. Fra Uælen kjørte vi ned til Carpendale hvor vi overnattet før vi
fortsatte.

Hundekjøringen foregår på forskjellige måter. Grønlandseskimoen kjører
gjerne med hundene i vifteform, det vil si at det er en dragstjert til
hver hund, disse stjerter samles så ved sleden i en samlingsstjert.
Hundene springer således foran sleden i vifteform, og styres som regel
med svepe og tilrop. I Alaska og Sibiria derimot går hundene to og to
ved siden av hverandre fastbundet til en lang felles dragstjert.
Avstanden mellem hvert hundepar er ca. 2 meter. Svepe kan ikke benyttes
til styring hvorfor man her betjener sig av lederhunder. Disse er
spesielt innkjørt og deres antall i spannet kan være varierende, det
kommer an på om eieren er rik eller ikke, da disse dyr er betraktelig
kostbarere enn andre ordinære dyr. De er således oplært, at man ved
bestemte kommandoord til dem kan dirigerehele spannet, da de alltid går
forrest. Kommandoordene som brukes er bare «høire» — «venstre» — «rett»
og «stopp». Særlig det siste kommandoord er det vanskelig å få dem til
å lystre i hvert fall så lenge de er friske og spreke — da vil de bare
gå på, i særdeleshet hvis de har et annet hundespann foran sig, eller
får teften av ett eller annet dyr. Til bremsning bruker man en godt og
vel en meter lang stokk — med en pigg i — bremsestokken — denne ligger
gjerne på sleden, eller man går med den i hånden. I koldt vær bruker
man også her på Sibiria å ise sledemeiene. Til dette bruk bærer man en
flaske vann under annorakken nærmest kroppen. Når det begynner å gå
mindre glatt, stopper man, hvelver sleden på høikant med bremsestokken,
og med en liten skinnlapp som er godt gjennemfuktet med vannet stryker
man raskt meien forenfra og akterover. Vannet fryser øieblikkelig på
grunn av den lave temperatur, og der dannes et ganske tynt islag på
meien — dette er aldeles ypperlig å kjøre på.

Vi brukte også på våre sleder et distansehjul for å måle hvor langt vi
kjørte hver dag. Dette er helt enkelt et sykkelhjul som er montert bak
på sleden slik at det triller bortover overflaten efter hvert som vi
kjører. I forbindelse med hjulet has så et måleapparat hvor man direkte
kan avlese den tilbakelagte distanse — med andre ord det samme prinsipp
som ved skibsloggen.

En kveldstund var vi kommet frem til en større boplass, hvor vi blev
liggende noen dager for styggvær. Jeg var en tur over i et nabotelt om
aftenen i ett eller annet ærend. Der fikk jeg se et syn som jeg sant å
si trodde hørte hjemme i apeburene izoologisk have. En gammel kone satt
og drakk te, mens to smågutter sprang omkring og lekte. Plutselig fikk
«gamla» det travelt, det bet øiensynlig ett eller annet sted nede i
annorakken, og kvikt som lynet forsvant den ene hånd, for et øieblikk
efter atter å komme til syne fast tillukket. Forsiktig, å så forsiktig
åpnet hun den, og blåste vekk alle de løse renhår som hadde fulgt med,
så lusene blev liggende ensomme tilbake. Så tok hun dem én efter én,
knekket dem først med tennene og fortærte dem med største velbehag mens
hun drakk sin te. Et øieblikk efter var en av guttene på fangst, han
bragte hvad han hadde funnet til den gamle, som øieblikkelig lot dem
times samme sørgelige skjebne som hadde vært deres brødre til del.

På alle de største boplassene har de som regel hver sin doktor eller
medisinmann. Det er da gjerne en av de mer intelligente av den mannlige
befolkning på stedet, og mange og rare er de tricks de betjener sig av
for å imponere sine enfoldige klienter.

Carpendale fortalte mig en historie om en av disse medisinmenn: En av
boplassens rikeste menn var død og skulde begraves. Da han som sagt var
rik, fikk han forskjellige av sine eiendeler med sig på den forestående
store reise. Dette foregikk i den tid da det var tillatt de innfødte å
tiltuske sig litt brennevin, så medisinmannen hadde meddelt de sørgende
efterlatte at avdøde også måtte ha med sig en flaske «whisky». Whisky
er nemlig fellesbetegnelsen for alt brennevin her oppe. Det sved nok i
hjerteroten dette krav, men når medisinmannen hadde sagt det måtte det
efterkommes.Carpendale var selv til stede ved begravelsen, og ganske
riktig, der stod flasken på sleden ved siden av den døde.

Da begravelsen var over, gikk hver til sitt, men da Carpendale var
kommet et stykke på vei, blev han enig med sig selv om, at han nok
gjerne vilde kikke den gode medisinmann litt i kortene. Han snudde
derfor og gikk tilbake til begravelsesplassen, hvor han gjemte sig bak
en stor sten. Han hadde ikke ventet lenge før kalorius kom anstigende,
bemektiget sig flasken og forsvant. Så da de pårørende senere kom op,
var flasken borte, og følgelig hadde medisinmannen rett i at den døde
hadde trengt den!

På denne tur hadde vi heldigvis ingen vanskeligheter med å skaffe
hundemat, da det som regel var bebodd på de steder vi kom, og jakten
hadde vært god. Dessverre skaffet hundene oss allikevel nok å bestille.
En kveld efter at vi hadde gått til køis, blev det plutselig et
forferdelig leven ute hos dem, og da jeg kom styrtende ut, viste det
sig at en av dem var blitt splitter gal. Den satte like på mig uten noe
som helst varsel, våben hadde jeg ikke med, så da den jumpet efter mig
slo jeg den regelrett ut som en annen bokser ved å plasere et kraftig
uppercut på dens kjeve. Den falt som en stokk og blev liggende
bevisstløs, så jeg fikk gjort ende på den, Sykdommen herjet på kysten
og vi mistet flere av våre hunder på denne sørgelige måte.

Efter hvert som vi kom lengere sydover og østover fikk vi mer og mer
føle og se, at vi nærmet oss «civilisasjonen» og alle dens goder.
Berusede så vi jo, jeg kan vel gjerne si, aldri «på våre kanter». Her
var det slett ikke så sjelden å se dem kommeravende kanonfulle.
Brennevin var ikke til å opdrive, men «himebrent» gikk det an å få tak
i, da det var flere som drev denne edle form for hjemmeindustri.
Pengene begynte også å få verdi, i det hele så visste folk her akkurat
hvad de var verd, og hvad de skulde forlange for de tjenester de ydet
oss. De var nok vennlige og hyggelige, men allikevel på en annen måte
enn hvad vi var vant til.

Den 16. februar kom vi til en boplass ved navn Nabakotta, og tok inn
hos en meget rik eskimo. Han bodde om vinteren i et veldig telt sammen
med sine fem koner, dessuten bodde hans sønn med to unge pene koner og
deres barn i samme telt, så der inne var det livlig. Ved siden av
teltet stod et hus, men der inne bodde de bare om sommeren, så som så
mange andre rikmenn rundt om i verden hadde også han sin «sommervilla».
Mannen selv var gammel, han satt som en annen pasja og røkte pipe og
lot sig opvarte. Stellet var rent og pent og damene til og med
påklædde. Om kvelden kom der gjester, og så blev der slått på tromme og
danset og sunget. Sangen er en slags nynnen, er de samme strofer om og
om igjen, og dansen består i at enten en ad gangen eller flere, går ut
på gulvet, og står stille på samme flekk og husker litt på sig. Det
blev fortalt oss at når det var stygt vær så de ikke kunde komme ut, så
fordrev de tiden med denne noe eiendommelige form for underholdning.
Traktementet her bestod av suppe kokt på selkjøtt.

Noen dager senere ankom vi til Emma Harbour hvor vi tok inn hos stedets
kjøbmann. Han var estlender, og gift med en meget vakker russerinne. De
levde helt som civiliserte mennesker i et stort penthus, som også var
pent møblert, så for oss som hadde ligget ute så lenge, var det herlig
å kunne få ligge i en seng igjen. Hundene nød også tilværelsen, da vi
hadde fått anbragt dem i hus. I det hele var hans stasjon den peneste
jeg så her oppe.

Kap Bering passerte vi den 21. februar, og herfra og inn til boplassen
ved Mæskan hadde vi en meget slitsom tur. Vi forsøkte forgjeves å få
med oss noen av de innfødte til å vise oss vei, men ingen vilde, så vi
var nødt til å klore oss frem så godt vi kunde. En dag vi kom kjørende
bortover langs kysten, får vi plutselig øie på en diger bjørn som kom
ruslende. Været stod fra den og ned mot oss, så den fikk ikke teften av
oss. I en fart la vi hundene ned bak noe is, og jeg fikk frem vårt
eneste skytevåben — en gammel Nagant revolver. For sikkerhets skyld
hadde jeg glemt igjen patronpakken ombord, så all vår ammunisjon bestod
av tre enslige patroner. Jeg fikk ladd, og stod klar til å ta imot
«Nils». — Da han var kommet innpå oss og var en tredve firti meter
borte, fikk hundene plutselig teften av ham, og satte i et enstemmig
forskrekkelig vræl. Heldigvis så de ham ikke ellers er jeg bange for
det vilde ha gått galt. Han stoppet, kastet sig rundt og gikk til sjøs
så spruten stod og svømte ut mellem isflakene og dukket. Senere så vi
ham flere ganger ute i småråkene, han stakk hodet så vidt over vannet
at han kunde se hvad vi foretok oss. Vi satte hundene i gang igjen, og
da skal jeg si det gikk. De fikk bakfoten efter ham, og satte avsted
som ville. Det var en svær diger rusk som hadde efterlatt sig et spor i
sneen omtrent så svært som et passelig sledespor.Det kan kanskje synes
noe eiendommelig at vi ikke hadde geværer med oss, men vi visste på
forhånd at der intet var å skyte så det bare blev en unødig vekt å dra
på. Bjørn kunde muligens være det eneste vi behøvde å være engstelig
for, men den er som regel meget sky. Skulde det treffe sig så uheldig
at vi skulde møte en som var nærgående, så hadde vi hundene, og dem er
han hvis mulig ennu reddere enn oss. I verste fall fikk man slippe hele
koblet løs.

Hele tiden tok vi magnetiske observasjoner med omtrent 90 kilometers
avstand mellem hver, og denne del av vår opgave var sandelig ikke den
behageligste, for å ligge i optil minus 30° og håndtere disse fine
instrumenter er ikke bare moro. Jeg vil gjerne her benytte anledningen
til å si, at kjekkere og greiere reisekamerat enn dr. Sverdrup skal man
lete lenge efter. Det var morsomt å se med hvilken glød han gikk op i
sitt arbeide — at jeg som hadde fart rundt i verden som litt av hvert,
kunne venne mig til tsjuksernes eiendommelige levemåte og til deres
lus, var kanskje ikke så rart, men at en mann som Sverdrup, med hans
utdannelse, med et smilende ansikt og under latter og spøk greide det —
det beundret jeg sandelig. Det er mange ganger ikke så lett å ta sig
frem der oppe, noen barnelek er det i hvert fall ikke, og ofte går det
på livet løs. God trening skal man også ha, men denne unge
videnskapsmann greide alt, og skydde aldri, hverken på sledeturene
eller ombord i «Maud», noen vanskelighet eller noe arbeide. En
strålende kamerat, og et mannfolk tvers igjennem. Det er den beste ros
jeg kan gi noen mann.Inne på boplassen ved Mæskan snudde vi og begav
oss på hjemveien, vi var da fremme ved Holy Crossbukten. I grunnen
hadde vi tenkt oss helt inn i bukten, men det begynte å bli sent på
året, og vi hadde allerede hatt altfor mange liggedager på grunn av
dårlig vær. Fra Mæskan og inn til Raætken var det fint opkjørt vei, det
var næsten som å kjøre kongsveien hjemme. Fra Raætken bestemte vi oss
til å trenge frem tvers over halvøen til Kolutschinbukten, da dette
vilde spare oss en masse tid, og dessuten vilde Sverdrup gjerne ha noen
observasjoner inne i landet. Distansen tversover er omtrent 150
kilometer, og vi gjorde regning på å kunne kjøre lettvint over på tre
dager, under forutsetning av at føret var godt og sneen ikke for løs.
Efter å ha slitt i fire døgn i et sterkt kupert og ufremkommelig
terreng, var vi kommet omtrent 80 kilometer inn i landet. Vi skjønte
derfor at dette ikke gikk, og besluttet å snu, og åtte dager efter var
vi tilbake på selvsamme boplass vi hadde startet fra. Sultne og slitne
var vi da vi kom frem, så vi gledet oss til å komme inn i et telt og få
hvile og dessuten få et måltid mat — men det traktement vi fikk den
kveld skal jeg sent glemme.

Teltet vi valgte oss var meget lite, og dets eneste beboer var en
gammel kvinne, som tok meget vennlig imot oss. Jeg spurte henne om hun
hadde noe mat å være av med? Hertil svarte hun at hun nok hadde mat,
men ikke slik som en hvit mann vilde spise. Det fikk være det samme
mente jeg, og bad henne allikevel om litt, så skulde hun til gjengjeld
få te og litt kjeks av oss. Hun gikk da ut i det ytre telt og hentet
inn et stykke kjøtt somluktet noe aldeles ubeskrivelig redselsfullt,
antagelig skrev det sig fra en hvalross som var fanget året før. Vi var
sultne, og ved hjelp av en kopp te gled det ned. Til dette herlige
kjøtt spiste vi muggen kjeks, så allting stod så å si i stilen. Vi
hadde nemlig fått en kasse kjeks underveis, men den viste sig dessverre
å være helt muggen da vi åpnet den. Her oppe kasserer man imidlertid
intet som er spiselig, så når den først var prakket på oss fikk vi ta
den med og spise den op. En av våre gale hunder hadde en kveld fått tak
i kassen som stod på sleden, og hadde gnavet den i stykker og hadde
også spist noen kjeks. Jeg tok derfor næste morgen kassen av sleden,
tok ut de resterende kjeks og kastet ut alle smulene og de av kjeksene
jeg trodde hunden hadde vært borti, da vi nødig vilde spise disse.
Dette foregikk utenfor den gamle kones telt, så alle kjeksesmulene blev
liggende i haug på sneen. Et øieblikk efter var konen ute, og på en to
tre var alt sammen plukket op igjen — ikke nok med at hun plukket op de
store betene, nei til og med smuler så små at man næsten behøvde
forstørrelsesglass for å se dem, tok hun med. Muggen kjeks var nok ikke
hverdagskost for henne stakkar.

Om kvelden da vi skulde tørne inn var der kommet en tsjukser reisende,
så vi blev tre mann og konen der inne. Da teltet var særdeles lite blev
det uhyggelig trangt for oss, så jeg tilbød å ta min sovepose og legge
mig ut i det ytre telt, men det fikk jeg ikke lov til av vår vertinne.
Jeg var reisende og skulde følgelig ha det godt når jeg var i hus.
Skulde noen ligge der ute, skulde det være henne. På en eller annen
ubegripelig måte fikk vitil slutt greid det, men støle og stive var vi
om morgenen. Verst var det med kjerringa, hun hadde sittet sammenkrøpet
hele natten, så da vi tørnet ut måtte vi ta fatt på henne, og rette
henne ut omtrent som man retter en kroket spiker.

Da vi kom til Kap Bering hadde vi mistet så mange hunder, at vi måtte
sette igjen en slede og leie en tsjukser til å kjøre Sverdrup og hans
saker op til Jandangai. I Bering hadde der vært begravelse da vi kom,
og overensstemmende med gammel god skikk, som nok også gjelder andre
steder i verden, var alle mann drivende fulle, men det lyktes oss
allikevel til slutt å få tak i en kar.

«Hvad betaling han skulde ha?»

Jo en primus og litt tobakk og te. Han tilhørte nemlig «himebrennernes»
fagforening på stedet, og hans primus, som jo var en meget viktig del
av hans fabrikkutstyr var gått i stykker, så nu gjaldt det å skaffe en
ny. Hertil skulde altså vi benyttes. Jeg aksepterte hans forlangende
idet jeg resonnerte som så, at hvad han skulde bruke primussen til, se
det var jo ikke min sak, dessuten måtte vi frem, og to mann med to
sleder og bare ti hunder tilsammen kunde ikke komme frem så fort som
ønskelig var.

Mannen førte oss over land sikkert frem til Jandangai. Herfra og op til
Carpendales stasjon hadde vi følge med flere tsjuksere som skulde der
op for å handle, så da fikk Sverdrup mot litt betaling lov til å sitte
på med en av dem. Dette viste sig å være en snurrig kar. Underveis
stoppet han plutselig sleden, tok med sig litt kjøtt, tobakk og te og
gikk et lite stykke bort, hvor han strødde alt sammen ut på sneen. Da
han kom tilbake, spurte Sverdrup ham om hvorfor han hadde gjort dette?
Han fortalte, atnettop på dette sted var hans bestefar blitt begravet,
og nu måtte han sørge for at han ikke led nød og sultet der hvor han
opholdt sig. På sin enkle måte ærer og minnes også disse naturbarn sine
kjære avdøde.

Jeg har tidligere nevnt at rike menn fikk sit utstyr med sig når de
blev begravet. Nede i Jandangai fortalte man om en rik mann som var
blitt begravet sammen med sin rifle. Hans sønn mente dette var
harmelig, da han selv ingen rifle hadde. Han gikk derfor resolutt op
til graven, og til sine kameraters store forferdelse bemektiget han sig
riflen. Nu vilde imidlertid skjebnen at det gikk denne gravrøver meget
ille, og de øvrige innfødte var da alle som én hellig overbevist om, at
det var den døde som på denne måte straffet gutten.

Befolkningen inne i landet er som jeg tidligere har nevnt rentsjuksere.
Det er ingen annen forskjell på dem og deres stammefrender ved kysten
enn deres forskjellige levevis, idet innlandsfolkene lever utelukkende
av ren. Dette blir vel i lengden litt ensformig kost kan jeg tenke mig,
for kan de få tak i noe hvalrosskjøtt er de henrykte. Jeg holdt en
aften på å fore hundene med noe medbragt råttent hvalrosskjøtt, da
flere av kvinnene kom settende, antagelig lokket av den herlige duft.
De tryglet og bad mig om å gi dem litt, noe jeg naturligvis gjorde, og
det forsvant på flekken så deilig var det. Antagelig må de betrakte
dette råtne kjøtt omtrent sånn som vi hjemme betrakter rakefisk.

Hos Carpendale fikk vi låne hans hundespann. Nu var vi på gamle kjente
trakter, og den 9. april var vi på ny ombord i «Maud».

Her stod det bare bra til heldigvis. Våre hundervar nu redusert til ni
stykker og med dem var det meningen jeg som avtalen var skulde
kappkjøre med Wall. Han hadde et praktfullt hundespann, og man fortalte
mig at han trenet ivrig hver dag, likesom han til den forestående dyst
hadde latt forarbeide en ganske lett slede, mens vi bare hadde våre
tunge arbeidssleder. Heldigvis hadde Roald Amundsen vært så lur, at han
som den utfordrede, hadde forbeholdt sig å bestemme måten hvorpå
kappkjøringen skulde foregå, og at han hadde ment noe med det, se det
var jeg skråsikker på. Jeg kunde jo ikke møte op uten å ha trenet
hundene litt, så jeg lastet op et veldig bordlass, og med våre ni
hunder foretok jeg daglige kjøreturer med lasset, så snart de var
uthvilte. En dag jeg drev på og kjørte kom Walls gamle svigerfar, en
tsjukser, over til oss. Nå jaså, tenkte jeg, her har vi den første
utsending som skal undersøke hvorledes det går her.

«Nå du driver og kjører bord,» sa gamlingen, mens han interessert
betraktet hundene. Jeg vilde ikke fortelle ham at jeg trenet, så jeg
bare bekreftet denne hans antagelse, og fortalte at vi skulde ha i land
en del materialer op til Kappet. Dermed var han for så vidt like klok,
og forsvant like efter.

Dagen efter kom Wall selv over. «Svinaktig slitte bikkjer du har,» var
hans første hilsen. «Du kan da ikke tenke på å bruke dem i en
kappkjøring?» «Joda,» sa jeg, «det var da meningen.» Dette forbauset
ham øiensynlig ikke så lite, for nu pratet han hen i hytt og vær om alt
mulig, og til slutt fikk han på ny lirket samtalen inn på dagens
spørsmål. Efter å ha spurt og gravet ennu litt til, kom det endelig ut
av ham: «Du skulde vel ikke tenke på åville gi op vel?» Jeg forsikret
ham høit og hellig, at intet i verden var mig fjernere enn denne tanke,
og så gikk han.

Dagen nærmet sig nu med raske skritt, og en dag kom Wall over for å
høre våre betingelser.

«Ja,» sa Roald Amundsen, «Wisting og jeg har diskutert dette spørsmål
meget nøie. Efter min mening er det så her oppe, at hundene er
menneskenes viktigste fremkomstmiddel, og også dem man er henvist til
når man f. eks. skal ha frem et proviantlass fra en leir til en annen.
Tiden spiller også særlig i denne forbindelse en kolossal rolle, så jeg
er kommet til, at den prøve vi går med på å sette våre hunder på mot
Deres er på kortest mulig tid å bringe det største lass den lengste
vei.»

«Nei,» sa Wall, «dette er ikke kappkjøring slik som vi er vant til her
oppe.» «Allright,» svarte Roald Amundsen, «er det kappkjøring De vil
ha, så skal De få det. Distansen herfra til Østkap er omtrent 130
kilometer. Vi kappkjører herfra og til Kappet og tilbake igjen. Det er
tillatt å hvile og overnatte så meget man vil underveis, men det
hundespann som er først tilbake igjen har vunnet. Det er da real
kappkjøring?» Jeg påhørte spent samtalen. Roald Amundsen hadde nemlig
bestemt at når vi vant, der eksisterte nemlig ikke noe hvis, så skulde
jeg ha 500 dollars, Sverdrup og Olonkin 200 hver, og endelig Mary 100.

«Nei,» sa Wall, «det er ikke kappkjøring. Det er dyrplageri.»

Dette var med respekt å melde ikke tilfelle. Jeg hadde kjørt turen
ofte, det samme hadde Wall, og til tross for at jeg i pent vær og
skikkelig føre,hadde tilbakelagt opturen og nedturen, hver på en dag,
med en hviledag imellem, så var allikevel alltid hundene i glimrende
kondisjon når jeg kom hjem. Enden på visen blev at Wall under allehånde
undskyldninger trakk sig tilbake, og dermed røk mine 500 dollars, og
likeså mine fagre drømmer om, at jeg for pengene skulde kjøpe mig et
hundespann for mig selv. Men stakkars Wall, han blev naturligvis ertet
efter noter. Hver gang han senere kom ombord på besøk, så het det
alltid: «Nå Wall, skal vi ikke kappkjøre da?» og bestandig mumlet han
noe i skjegget, om at slik vilde han da ikke plage sine hunder.

Vi hadde fått ombord en mann til nu, det var tsjukseren Kakot. Han var
kommet ruslende en dag og hadde bedt om arbeide, og siden var han
blitt.

Tiden fremover gikk som vanlig, med kjøreturer ned til Østkap og
tilbake og for øvrig alle slags arbeider. Sverdrup hadde vært en tur
oppe i nærheten av Kolutschinbukten for å ta noen observasjoner på
samme sted som Nordenskiøld hadde overvintret mange år i forveien.

Under en av disse turer til Østkapp fikk jeg anmodning om å komme innom
en boplass for å se til en syk mann. Jeg hadde som regel de
nødvendigste forbindingssaker og medisiner med mig på sleden, og kjørte
straks der ned. Mannen hadde vært ute på seljakt, og hadde krypende på
maven bortover isen nærmet sig en sel. En av hans kamerater, som ikke
kjente til at han var ute, får se den mørke næsten ubevegelige
skikkelse som ligger på isen, tar ham for en sel, og brenner løs på
ham. Projektilet trengte inn gjennem venstre skulder, ogfortsatte
tversover til høire skulder hvor det blev sittende, heldigvis uten å ha
berørt noe ben. Da jeg kom hadde mannen ligget i omtrent fjorten dager
og hadde en del feber, rundt omkring ham satt flere kvinner som trommet
og sang for å helbrede ham, men hittil så det ikke ut til at det hadde
hjulpet stort, så jeg jaget alle kvinnene på dør før jeg tok fatt. Med
en sonde fikk jeg renset såret op, det gjorde veldig vondt, men han
fortrakk ikke en mine. Projektilet lot jeg sitte, men jeg sa til mannen
at han senere fikk søke læge, når den russiske båt kom op, hvis han
gjerne vilde bli kvitt det. Ennu en gang til besøkte jeg ham og
behandlet ham, så var han bra. Flere ganger senere var han ombord og
hilste på.

På vei videre blev jeg nødt til å gjøre holdt på isen for å trekke av
mig annorakken, da det begynte å bli for varmt å springe ved siden av
sleden med så meget tøi på sig. Roald Amundsen hadde umiddelbart i
forveien kjøpt noen nye hunder, og dem hadde jeg i spannet mitt, de var
så nye så jeg kjente dem ikke ordentlig en gang. De to nærmeste hunder
var koblet direkte til sleden, mens de øvrige parvis var bundet til den
lange dragstjert som var forarbeidet av tauverk. Best mens jeg står der
og strever med annorakken over hodet, ser den ene av de to nærmeste
hunder sitt snitt til å bite over dragstjerten, og da jeg kom ut av
annorakken stod jeg der langt ute på isen med et veldig lass og bare to
hunder, resten av banden var under ville gledeshyl forsvunnet bortover
isen. En tilfredsstillelse hadde jeg midt i hele greia: han som hadde
bitt over stjerten kom sig ikke fri selv.Jeg kunde ingen vei komme med
bare to dyr, og begav mig på vei til den nærmeste boplass for å se
efter rømlingene. Her fantes ikke en sjel hjemme, så jeg måtte
fortsette til næste boplass hvor jeg var særlig godt kjent, den var
beliggende midtveis mellem Østkap og «Maud»s vinterkvarter, så det
passet alltid så bra å stoppe op der for å ta en liten hvil. Mat til
hundene fikk jeg bestandig av teltets eiermann, som i det hele var en
særdeles elskverdig mann. Roald Amundsen sendte av og til med mig en
flaske «ildvann» til ham som takk for hans vennlighet. Disse mennesker
var derfor alltid mer enn villige til å gjøre alt for oss. Når de fikk
høre at jeg befant mig underveis gjorde de alltid klar hundemat for
mig, og holdt også utkikk. Når utkikken fikk øie på mig ute på isen,
praiet han ned til leiren: «Nå kommer gammer’n», og da var det alltid
stor stas når jeg kom.

Da jeg trett og sliten kom ruslende hit fikk jeg heldigvis se alle mine
hunder ligge der meget fredelig som om intet var hendt, men den turen
utover isen med alle disse hissige hundene hengende i dragstjerten med
bare mig å dra på, vil jeg nødig ha omigjen. Jeg lovet mig selv at jeg
skulde beta dem lysten til rømning for eftertiden, hvorfor jeg kjørte
dem herfra og til Østkap i ett eneste strekk, og stoppet bare for å la
dem få plukke sine ben rene for is og sne. Da vi kom frem ut på kvelden
var det ikke megen lyst til rømning igjen hos noen av dem. Efter 12
timers hvil kjørte jeg på ny i ett strekk hjem med dem, det gjorde dem
ikke noe større skade, men å bli snytt for det tilvante måltid på
halvveien det likte de nok ikke. Klok av skadebyttet jeg ut taustjerten
og koblet inn en smekker wire isteden, og den greide de ikke å få bitt
over.

Roald Amundsen og jeg hadde i den senere tid diskutert meget vår
stilling, og om hvorledes vi best skulde få reparert «Maud». Jeg
forstod på ham, at efter hans mening vilde det være det beste om en
mann reiste ned til Seattle på forhånd for å ha allting klart der nede
til skibet kom. Han nevnte ingenting om at han muligens selv vilde
reise, så jeg tok derfor en dag mot til mig og spurte, om han mente han
kunde betro oss skuten, så kunde jeg kjøre ham ned til Østkap hvorfra
han kunde få skibsleilighet over til Amerika, og videre ned til Seattle
hvor han kunde ha allting klart til vi kom efter. Han gikk med på
dette, og i mai drog vi avsted, efter at han hadde tatt en hjertelig
avskjed med de øvrige. Hos Carpendale efterlot jeg hele hundespannet,
da han skulde passe dem for oss om vinteren mens vi lå i Seattle. Et
leiet hundespann kjørte mig tilbake til «Maud».

Da vi blev et noe fåtallig mannskap ombord hadde jeg fått bemyndigelse
til å forhyre det nødvendige mannskap for turen til Seattle. Jeg
skylder å berette at naturligvis hadde Sverdrup deltatt i alle disse
samtaler, og var enig i de disposisjoner som var truffet.

Olonkin arbeidet i sitt ansikts sved for å få motoren i gang igjen, den
var nemlig stoppet helt for oss, og efter et forferdelig slit og med en
uendelig tålmodighet var det lykkes ham å få den i orden.

Vel kommet tilbake efter turen til Østkap med Roald Amundsen påbegynte
vi forhyringen av tsjuksisk mannskap. Sverdrup talte jo deres sprogtil
fullkommenhet, og greide hele biffen, i det hele fikk vi ombord 5 mann.
Kakot hadde vi fra før, så nu bestod «Maud»s besetning av tre hvite og
seks innfødte. De var snilde og villige alle sammen og laget ikke noe
bråk for oss, sjøfolk var de ikke og blir det nok heller aldri, men de
kunde i hvert fall hale og dra. Styre lyktes det oss å få lært fire,
men til værs fikk vi ingen av dem under noen omstendighet, så noe
særlig strålende mannskap kan jeg ikke akkurat si vi hadde.

Før Roald Amundsen var reist hadde han solgt det av vår proviant vi
ikke hadde bruk for til handelsmennene. Vi losset alt dette op og
kjørte det i land. Av taket over skuten bygget vi et stort skur hvor vi
lagret det.

I slutten av juni kom vi ut av isen. Det var merkelige isforhold det år
der hvor vi seilte. Fra kysten og utover lå sjøen helt åpen, det fantes
næsten ikke is å se. Efter syv dagers seilas måtte vi ankre for uvær
ved Østkap, og her traff vi på det amerikanske opsynsskib «Bear» som
var kommet over for å slepe oss ut av Beringsstredet, og med den for
baugen fortsatte vi videre. Den tauet oss omtrent 200 kvartmil før den
lot oss gå, så satte vi kursen for Aleutene hvor den nærmeste
telegrafstasjon var. Her har den amerikanske marine en stasjon for de
fartøier som fører opsyn med pelsselen. Efter et kort ophold og en del
telegramveksling med Roald Amundsen fortsatte vi videre. De amerikanske
myndigheter var meget elskverdige mot oss, og tilbød oss all mulig
assistanse, dessverre kunde vi ikke vente til en av krysserne kunde
taue oss ut, så ved egen maskin og halvparten av en propell
svinget«Maud» flott ut stredet og satte kurs for Seattle. Hit kom vi
den 30. august. Dagen efter blev vi dokksatt for å få besiktiget hvilke
skader vi hadde undervanns, det viste sig da også blandt annet at
propellakslen var skadet. Efter endt besiktigelse blev vi tauet inn i
Lake Union, og fortøiet utenfor yachtklubben for å «overvintre» der.
«Maud» var med andre ord blitt fin.

Sverdrup reiste ned til Washington for å kontrollere alle våre
instrumenter, og påbegynte beregningene av observasjonene. To av våre
tsjuksere sendte vi hjem igjen da vi ikke hadde bruk for mer enn fire,
og Olonkin og jeg førte opsyn med skibet.

V

I januar 1922 reiste Roald Amundsen hjem en tur for å ordne med
ekspedisjonens økonomi. Mens han var borte blev «Maud» dokksatt på ny,
og fikk påsatt stråkjøl samt blev klædd med stålplater fra baugen og
omtrent 15 fot nedover. Dessuten fikk vi installert radiostasjon.
Senere gikk vi langs kaien inne i byen, og begynte å ta ombord proviant
og utstyr.

I mai kom Roald Amundsen og Sverdrup tilbake. Umiddelbart i forveien
hadde jeg mottatt et brev fra Roald Amundsen hvori han meddelte mig
sine endrede planer, nemlig at han aktet å forsøke en flyvning fra
Alaska og over polområdet til Svalbard. Dessuten meddelte han at han
hadde kjøpt en liten flyvemaskin som vi skulde ha med til
observasjonsbruk ombord i «Maud».

Fra Norge var der kommet nytt mannskap. Det var meteorolog Malmgren,
flyverne Omdahl og Dahl, samt maskinist Syvertsen, og dessuten Karl
Hansen som var forhyrt som altmuligmann.

Vi fikk jevnlig aviser hjemmefra, og i en av dem leste jeg til min
forferdelse at Roald Amundsen hadde ansatt mig som «Maud»s fører under
den forestående drift. Sverdrup skulde være leder av den videnskapelige
del av ekspedisjonen.Roald Amundsen hadde også kjøpt en stor
junkermaskin hvori han vilde foreta selve polflyvningen, og begge
flyvemaskiner var nu ankommet. Den minste var pakket i to kasser, dem
anbragte vi på hyttetaket. Den store junker som var pakket i tre
veldige kasser blev anbragt nede på stordekket, så da «Maud» ledsaget
av en mengde fartøier stevnet ut fra Seattle den 3. juni 1922, lignet
hun mest av alt en veldig høisåte.

Vårt første bestemmelsessted var Nome. Til tross for den store
dekkslast gikk turen hit op meget bra, vi var gjennemgående heldige med
været. Roald Amundsen var ikke ombord på opturen på grunn av
forberedelsene til flyvningen, men reiste op til Nome med gamle
«Victoria», hertil kom han noen dager før oss, så han fikk anledning
til å ordne sine forskjellige forretninger før vi kom. Herfra skulde vi
gå op til Point Barrow for å landsette den store flyvemaskin, men først
skulde vi en tur innom vårt gamle vinterkvarter ved Serdze Kamen.

Fra Nome sattes kursen rett op gjennem Beringsstredet. Da det viste sig
at stredet var helt opfylt av is, gikk vi over mot Østkap og fortøiet
langs isen der. Dette passet for så vidt bra fordi vi fikk anledning
til å ta ombord hundene og en del skinnutstyr. Våre tre tsjuksere
skulde ha vært med oss litt lengere, men da de hørte om de vanskelige
isforhold nordenfor, kom de og bad om å bli satt i land. En av dem
vilde gjerne ha vært med oss videre, men av hensyn til kameratene gikk
også han i land her. Den eneste innfødte vi nu hadde igjen var Kakot.

Det hadde nylig vært god fangst på de kanter såvi fikk kjøpt den
hundemat vi trengte. Skonnerten «Herman», fører kaptein Pedersen, var
kommet og av ham fikk vi også en masse spekk til hundefôr. Efter noen
dagers venting løsnet endelig isen, og da vi stod ut var det for å gå
op til Serdze Kamen for å hente en del hundepemmikan og sprengstoff vi
hadde liggende der. Efter en del strev og mas kom vi op langs kysten
inntil vi var tvers av boplassen på Kjekjang, der blev vår videre
fremtrengen helt stengt av isen. Vi hadde derfor intet annet å gjøre
enn å snu og la hundeproviant være hundeproviant, og heller forsøke på
å komme frem til Point Barrow. Også dette viste sig å være
ugjennemførlig på grunn av isen, så Roald Amundsen gav ordre til, at vi
isteden skulde gå inn til Deering i Alaska, for å avvente
begivenhetenes gang. Oppe i Kotzebuesundet skulde der ligge en nokså
stor amerikansk skonnert, og Roald Amundsen bestemte sig til å ville
underhandle med kapteinen om han var villig til å ta den store
flyvemaskin ombord til sig og frakte den op til Point Barrow. Derved
vilde han opnå at ikke vi blev forsinket mer enn høist nødvendig. Vi
lettet og gikk op til Kotzebue, hvor vi påtraff skonnerten «Holmes»
ført av en svenske ved navn Backland. Hele hans mannskap var imidlertid
nordmenn. Kaptein Backland var villig til å frakte den store
flyvemaskin, og vi losset den derfor ombord til ham og gikk tilbake til
Deering. Vi hadde avtalt at vi kulde treffe «Holmes» igjen oppe ved
Point Hope hvor han skulde ta ombord Roald Amundsen og Omdal. Noen
dager senere forlot vi Deering og gikk ut for å møte ham, men ved vår
ankomst til det avtalte sted var det ikke spor å seefter ham, hvorfor
vi fortsatte videre nordover i den tro at han var foran oss. Underveis
påtraff vi vår gamle bekjente «Herman» og benyttet anledningen til å
spørre om de ikke der ombord hadde sett noe til «Holmes». Det hadde de
ikke, men de fremholdt som sin overbevisning at på grunn av de slette
isforhold, var de aldeles sikre på at ingen skute foreløbig kunde komme
videre nordover der, så «Holmes» måtte nok være efter oss. Vi snudde og
gikk tilbake igjen, og under Point Hope fikk vi ganske riktig øie på
«Holmes» som lå der og losset proviant til de innfødte.

Vi ankret op utenfor «Holmes» og en stund efter kom kaptein Backland
for å hente Roald Amundsen og Omdal. Jeg var sant å si ikke noe særlig
begeistret over polflukten. Fremmed var jeg jo naturligvis for dette
nye befordringsmiddel, og stolte som følge derav heller ikke på det.
Jeg var simpelthen engstelig for at jeg så min kjære chef for siste
gang, den gang da vi hin bevegede eftermiddag den 28. juli sa farvel
til hverandre. Han for å begi sig ut på det store eventyr, jeg for å gå
inn i isen igjen.

Om eftermiddagen forlot begge flyverne oss og gikk ombord i «Holmes».
Umiddelbart efterpå lettet vi, falt av og gikk ut med sakte fart
aktenfor skonnerten. Da vi passerte strøk begge skuter flagget, på
«Holmes» akterdekk så jeg hele besetningen forsamlet, og midt iblandt
dem Roald Amundsen med blottet hode. Gjennem våre megafoner praiet vi
et siste lev vel og lykkelig reis. Så slo vi full fart i maskinen og
kort tid efter var «Holmes» forsvunnet i regndisen, mens vi stevnet ut
mot det store isdekte polarhav.

VI

Vinteren kom usedvanlig tidlig det år, og allerede den 8. august frøs
«Maud» fast ca. 8 kvartmil utenfor Heraldøen. En eneste skruning blev
vi utsatt for, men den var til gjengjeld så meget mer kraftig og
velmenende. Tidlig en morgen satte en råk som hadde åpnet sig langs
skuten sammen. Et stort gammelt flak blev langsomt men med en veldig
kraft trykket mot skutesiden, brakk i stykker og blev presset ned under
skuten, brakk i stykker på ny gang efter gang mens vannet fosset op
mellem de store isflak. Det hele stod på bare en halv times tid, så var
det over men da hadde isen foran og aktenfor «Maud» skrudd sig op i
inntil tre meter høie skrugarer, skuten selv blev løftet to fot rett
op, og på dette isflak blev hun liggende i tretten måneder.

I land på flaket satte vi op hundehuser, smie og flere små
observatorier, det hele lignet mest av alt en kongolandsby. Overalt
rundt omkring oss skrudde isen sammen, men vi fikk lov til å være i
fred. Ikke desto mindre måtte vi naturligvis alltid være forberedt på å
forlate «Maud» i tilfelle hun skulde bli skrudd i stykker, og derfor
hadde vi nedlagt et stort arbeide i å forarbeide tre sterke sleder, og
pakke dem med alt hvad vi eventuelt måttetrenge for et fremstøt mot
fastlandet. Disse to seilduksbåter stod til enhver tid klare på dekket.
Resultatene av alle observasjonene blev innført i små notisbøker klare
til å tas med.

Jaktutbyttet var dårlig her, de eneste dyr vi skjøt var et par sel og
noen få bjørner. Radioen var oss til megen glede i den mørke årstid, vi
stod på en måte i kontakt med verden der ute, og fikk jevnlig
pressemeddelelser. I Seattle hadde vi fått et varmluftanlegg i gave og
dette var oss også til megen glede da vi til enhver tid hadde det varmt
og tørt overalt. Fuktigheten var en av våre verste fiender, så da vi
sluttet å fyre var den over oss igjen. Inne i radiorummet måtte vi fyre
op med primus for at ikke apparatene skulde bli beskadiget.

«Maud» drev nu stadig med isen. I det store og hele drev vi nord og
vestover. For eksempel så var vår generale kurs i oktober måned N 81°
W, og den tilbakelagte distanse vi hadde drevet var 185 kvartmil, det
er da også den beste måned vi noensinne hadde under hele driften.
Vinteren gikk stille og fredelig, vi hadde mer enn nok å gjøre både
innenbords og utenbords. Våre videnskapsmenn var til stadighet på
farten og tok sine observasjoner.

Julen nærmet sig, og som alle andre husmødre rundt omkring i verden
gikk vi i gang med julerengjøringen, og efterpå begynte bakningen. Det
duftet herlig jul over hele «Maud», og gutta var svært interesserte.
Når de under sitt arbeide en sjelden gang kom inn i salongen for å
hente noe, eller for å drikke vann, så fikk de gjerne en kake av mig
når jeg holdt på med bakningen. Men eftersom julen nærmet sig, og min
virksomhet som bakertiltok, så steg også deres glemsomhet og tørst i en
foruroligende grad. Rett som det var så var det en «som hadde glemt
noe» eller «som hadde spist noe svinaktig salt til middag» — besøkene
tiltok i hvert fall i en slik grad at jeg var nødt til å stenge
byssedøren for at ikke hele kakebeholdningen skulde være opspist før
jul.

Juleaften kom. Sverdrup hadde i all hemmelighet pyntet et lite juletre,
og renvasket og i sin beste stas kom nu karene en efter en inn i
salongen. Hvis noen tror at ikke middagen var som den skulde være så
tar de skammelig feil. Menyen var riktignok ikke på fransk, men den var
ikke dårligere for det. Her er den: Brun suppe, kalvestek (hermetisk)
og til dessert en veldig bløt kake. Hertil blev servert hjemmebrygget
øl, dram (to pr. snute) efterpå kaffe avec, og endelig dessertbord
bestående av godter vi hadde fått sendende hjemmefra mens vi lå i
Amerika, og alle slags kaker, bakt ombord. Til slutt et glass toddy og
cigarer og cigaretter. Gavene blev utdelt under middagen, de var fra
nær sagt alle verdens kanter. Til og med fra den daværende amerikanske
president Harding, som hadde utstyrt oss med gaver for fem år fremover,
en pakke pr. mann pr. år. Grammofonen besørget den musikalske del av
underholdningen, først spilte vi de kjente kjære julesalmer og efterpå
litt lettere musikk. Mange tanker gikk den kveld til de to mann vi
hadde satt i land på Alaskakysten. Vi snakket om dem hver dag, men den
kvelden mer enn ellers. Fra forskjellige offentlige institusjoner og
privatfolk hjemme mottok vi telegrammer, som vi satte stor pris på — vi
var altså ikke glemt der vi lå.Mellem jul og nyttår hadde vi ferie. Vi
inntok vår frokost så sent som klokken ni om morgenen. Vi lignet de
rene dagdrivere, i hvert fall efter den standard en av Roald Amundsens
gamle onkler satte på folk, idet han nemlig om sine nevøer, som var på
feriebesøk hos ham uttalte de bevingede ord: «Nei ungdommen nu til dags
er det nå inte no greie på. Æte og drikke det vil dom, og ligge til
klokka ni om mæddan, men ærbe nei det vil dom inte.» Det var rene ord
for pengene, og Roald Amundsen moret sig også kongelig da han fortalte
historien om den gamle sjømanns syn på «vår tids ungdom». De
nødvendigste arbeider måtte naturligvis gjøres, hundene skulde ha sitt
stell og skuta skulde være ren overalt, og alle de vanlige
observasjoner måtte naturligvis tas.

Vi gikk nu inn i året 1923. Fremdeles lå vi fast på flaket som drev
rundt med oss. Sommeren det år kom plutselig. Vi hadde i slutten av mai
planert et stort flak i nærheten av skuten, hvorfra vi vilde foreta
våre rekognoseringsflyvninger. Flyvemaskinen gjorde vi klar for en tur,
det var da særlig strøket mot N. O. jeg gjerne vilde kikke litt nærmere
på. I juni kom tåken settende, det blev med andre ord riktig
ishavs-sommervær med termometeret på omtrent 0. Dette hindret
flyvningene, men efter en ventetid fikk vi noenlunde klare dager, og
Dahl med mig som observatør gikk op. Den første gang gikk det bra, men
annen gang vi skulde op og hadde fått maskinen i god fart bortover
bakken, gikk det ikke fullt så bra. En vanndam på isen tok farten av
maskinen nettop i det kritiske øieblikk, og før vi hadde sukk for oss
satt vi borti en skrugar medhele greia. Det gikk allikevel ikke så
aller verst, maskinen var ikke mer medtatt enn at vi hadde den i stand
igjen noen uker efterpå.

Sommeren fremover var fremdeles lite tiltalende, det var tåke, tåke og
atter tåke. Den 16. juli fikk vi endelig en pen dag, og besluttet
derfor å foreta en ny flyvetur, men denne gang gikk det rent galt. I
god fart kom vi farende bortover isen, og så plutselig like efter at vi
har lettet fusker motoren, følgen var at vi mistet høide og crashed med
god fart mot toppen av en skrugar. Høire ski tok bakken først, og
maskinen vred sig halvveis og fortsatte med god fart bortover noe
usedvanlig knudret is. Den barberte oss øieblikkelig for alt understell
under den videre fart bortover og da gikk det, bokstavelig så flisene
føk, rett inn i en svær skrugar som i brøkdelen av et sekund forvandlet
vår propell til bare fliseverk, men som også stoppet vår videre
strålende fremtrengen. Maskinen frembød et sørgelig skue, det var
sannelig ikke meget igjen av den, så vi forstod med en gang at vi var
foreløbig ferdige som flyvere i de arktiske egne. Dagen efter var vi
ute og samlet sammen de sørgelige rester, som blev studd ned i rummet.
Det må betegnes som et rent under at både Dahl og jeg kom uskadt fra
den historie — men at der i hele verden fantes så meget flis som
efterpå blev plukket ut av buksebaken min, det hadde jeg ikke trodd, og
så mange stjerner som jeg så da vi føk inn i skrugaren, er det ikke
times mange mennesker å se på én gang.

Under vår flyvning hadde vi fått tilstrekkelig anledning til å stifte
bekjentskap med isen, og erfare hvorledes den var, sett fra en flyvers
standpunkt.Før vi gikk ut hadde vi ventet å finne brukbare startplasser
nærsagt overalt, men hvad vi så var stikk imot forventningene. Ovenfra
kunde nok isen se særdeles fristende og jevn ut, så man uten å betenke
sig vilde ha gått ned, men var man først så hedig å komme uskadt ned,
vilde man få de aller største vanskeligheter med å komme op igjen. Vi
tenkte i denne forbindelse ofte på våre venner på Point Barrow og kunde
i dagevis diskutere deres chancer — men jeg legger intet skjul på at vi
var engstelige, og at spenningen steg for hver dag. Stor var derfor vår
glede, da radioen i begynnelsen av juli meddelte oss at Roald Amundsen
hadde opgitt sin plan. Mer fikk vi ikke vite dengang, men det gikk som
et lettelsens sukk over hele skibet. Senere fikk vi vite at han planla
en ny flyvning året efter. På grunn av forholdene varte det til helt ut
i september før vi mottok et direkte telegram fra ham hvori han i
detalj fortalte oss hvad som var foregått på Point Barrow i mai.

Studiet av tidevannstrømmene var noe vi ikke ofret så lite arbeide.
Dahl hadde konstruert og forarbeidet et selvregistrerende måleapparat
vi hadde megen glede av, Sverdrup mente til slutt å ha slått fast at
tidevannsbølgen kom fra N. N. O. og dermed skulde ett av grunnlagene
for hypotesen om et utstrakt landområde nordost for De Longs øer være
bortfalt.

Vi var gjennemgående friske alle sammen og så lyst på det hele.
Allikevel fikk vi ett trist besøk. Mannen med ljåen kom, og han tok med
sig vår gode kamerat maskinist Syvertsen. Den slags besøk er ikke
hyggelige selv under andre forhold, fordisorgen alltid følger med —
dobbelt sørgelig og trist var det under de forhold vi levde. Han døde
stille og rolig en dag i juli og blev begravet i en råk. Vi vendte
liksom så fattige tilbake til «Maud». Overalt savnet vi ham, det var
blitt et hull i rekken som ikke kunde fylles ut. Ofte går ennu
kameratenes varme og takknemlige tanker til ham der oppe hvor han
ligger i sin ensomme grav.

I september blev vi utsatt for en storm av N. W. som for oss var
simpelthen katastrofal da den satte oss 100 kvartmil mot syd. Det aller
meste av det vi hittil hadde vunnet var dermed tapt, dessuten var vi
satt så langt mot syd at vi ikke lengere kunde vente å drive østenfor
De Longs øer og op mot vår gamle posisjon. Dette bekreftet sig senere
idet vi blev satt op mellem De Longs øer og de Nysibiriske øer.

Utpå høsten var vi på ny utsatt for svære isskruinger. I oktober åpnet
der sig plutselig en råk mellem hundehuset på isen og «Maud», vi fikk
berget ombord hundene i siste liten sammen med alt det løse gods vi
hadde liggende der nede. På en time knustes flakene rundt oss, og
«Maud» blev liggende i en råk helt opfylt av isflak. Hundehuset blev
stygt ramponert og vårt observasjonstelt drev av gårde med isen,
observatoriene som var bygget av sne ramlet sammen som korthus. Vi fikk
derfor ikke så lite arbeide med å redde restene av teltet og
instrumentene da skruingen var vel over.

Noen dager senere satte råken sammen igjen. Isen kom settende med bråk
og spetakkel. «Maud» fikk trykket langskibs hvilket var meget farlig
fordi isen akter kan støte mot den loddrette rorstevn, så „Norge“
kommer til Svalbard hvor alle mann får hvile efter å ha holdt det
gående 44 timer uten søvn. „Norge“ nådde Teller og med motorbåt kom vi
til Nome. Hundene trekker motorbåten til iskanten.skibet har vanskelig
for å gi efter for trykket. Men «Maud» greide biffen, isen akter blev
allikevel tvunget ned så stevnen blev løftet 4 fot — senere la hun sig
tvers og da gikk det for så vidt bedre. Fra styrbord side trykket et
veldig isflak ubønnhørlig på, for likeså ubønnhørlig å bli tvunget ned
under skibet, men helt fredelig gikk det ikke for sig. Hun blev veltet
fra den ene til den annen side så bøkerne falt ned i laboratoriet, og
grytene ute i byssa danset heksedans. Det braket og duret i isen og det
knaket i «Maud» som ristet og skalv. Nede i rummet kunde vi se
hvorledes skråstøttene beveget sig, men «Maud» tok allikevel ingen
skade. Da skruningen var over lå «Maud» rolig, men omgitt av stygg is.
En uke senere var alt i vanlig gjenge igjen.

Fangst drev vi en del nu. Ved hjelp av feller og sakser fikk vi noen
rever. Av og til fikk vi også kjærkomment besøk av bjørn — kjærkomment
fordi det gav oss en liten anledning til å føle jaktens spenning og få
friskt kjøtt.

Helt trygge følte vi oss ikke. Isen var i stadig bevegelse, ved en
anledning drog den av gårde med et observasjonstelt, og det var
sannelig kommet 600 meter av gårde før vi fikk kloa i det igjen.

I februar 1924 fikk vi telegram fra Roald Amundsen med ordre om å
sprenge oss ut av isen og gå til San Francisco, hvis ikke strømmen i
løpet av våren satte bestemt mot nord. Senere kom et annet telegram
hvori han sa at vi måtte handle efter beste overbevisning.

Hundene våre hadde det altfor godt i denne tiden. De ruslet omkring og
fordrev tiden på den måte slike polarhunder setter mest pris på, nemlig
vedspisning, kjekling og slagsmål. I april besluttet jeg derfor å ta en
tur for å røre litt på dem. Olonkin og jeg drog av gårde med Wilkitskis
ø som mål. Denne kunde vi såvidt se i det fjerne. Efter å ha kjørt en
hel dag gjennem veldig opskrudd is og utenom svære råker, forstod vi at
det vilde bli vanskelig for oss å komme frem, så vi besluttet å snu, og
kl. ^1/[2]2 om natten var vi på ny hjemme igjen efter en slitsom, men
ikke meget vellykket tur.

Mai måned kom, og med den en stor isskruning. Denne gang trodde vi at
«Maud» skulde ha veltet helt rundt. Da det stod på som verst lempet vi
hundene inn på isen. Vannet stod da innover styrbords rekke og
isflakene truet med å komme innover dekket. Vi stod klare ved våre
pakkede sleder, og ventet på at enten det ene eller det annet skulde
skje. Vi vilde jo nødig forlate skibet før i siste liten. Som det var
på det verste og det hele så mest kritisk ut, stoppet skruningen
plutselig igjen. Før hadde «Maud» som regel greid sig under temmelig
alvorlige skruninger derved at isen så å si blev vist vei langs hennes
trinne sider og ned under henne, slik vilde det nok ha gått denne
gangen også hvis vi ikke på styrbord side hadde sittet nedfrosset i et
flak som gikk som en vegg av is fra vannlinjen og ned, hvor dypt vet
jeg ikke. Babords side var helt fri og her forsvant isen til å begynne
med under skibet, trykket av isen mot isveggen vi satt fast i om
styrbord bevirket at «Maud» langsomt og sikkert blev tvunget ned med
styrbords rekke inntil denne lå i vannet. Derved blev bunnen om babord
stående som en vegg mot isen, og vi befant oss i den styggeste og
farligstesituasjon under hele driften. Nu er det gjerne så at disse
skruninger ophører momentant, isen slutter ikke smått og pent å trykke
på, nei helt plutselig er det stopp. Så også denne gang, og situasjonen
var reddet, men vi hadde et svare strev med å få renset skuten, og da
særlig propellen for is som hadde satt sig fast.

Først i juli lyktes det oss å komme løs, så vi igjen kunde gå for vår
maskin. Fra Roald Amundsen mottok vi i april følgende telegram: «Gå
Nome hvis noen som helst mulighet. Ekspedisjonens økonomiske stilling
miserabel.»

Her var intet valg mulig, og vi måtte derfor se å komme oss ut av isens
favntak så fort som mulig og gå like ned til Nome. Vår posisjon var da
litt nordenfor de Nysibiriske øer. I retning av disse observerte vi
store mørke skyer, så vi antok at dette betydde åpent vann der nede.
Derfor forsøkte vi å presse oss ned mot øene, men dette gikk sørgelig
smått. Vi kunde ofte bruke mange timer for å avansere noen få hundre
meter, og ofte måtte vi ligge helt stille for tåke og stygg is. Da vi
kom ned under øene, på nordsiden av dem, kom vi ut i en stor åpen råk
som gikk østover, denne fulgte vi og håpet på å passere østenom
Nysibiria, som er den østligste ø i gruppen, og derefter komme oss ned
til Sibirias nordkyst, da dette vilde ha kortet oss veien betraktelig.
Vi gikk i råken til vi kom i nærheten av Nysibira, der stoppet den.
Lenge lå vi og ventet på at den skulde åpne sig igjen, men til slutt
måtte vi gjøre vendereis. Isen var fremdeles urolig, så hver gang vi
stoppet, måtte vi løfte roret op så ikke isen skulde skru det i
stykker.Efter et forgjeves forsøk på å forsere sundet mellem Nysibiria
og Fadijew vilde vi forsøke på å komme ned på vestsiden av øgruppen, og
det lyktes da endelig for oss å komme igjennem Laptewstredet og ut på
sydsiden for herfra å arbeide oss ned mot Bjørnøene med kurs sønnenfor
disse. Vår beholdning av smørolje var liten. Dette hadde vi gitt
beskjed om, og hadde fått vite at 15 fat var underveis, og videre at
disse vilde bli oplosset i Kolyma hvor de skulde ligge og vente på oss.

I slutten av august var vi nede under Bjørnøene, men her blev vår
videre fremtrengen mot syd stoppet av isen. Efter flere forgjeves
forsøk på å komme frem måtte vi bite i det sure eple, og se den
realitet i øinene, at vi, hvor nødig vi enn vilde, var nødt til å
overvintre ennu en gang. Derfor søkte vi inn under Bjørneøene for å
overvintre der. Aller helst vilde vi ha vært på innsiden, men da dette
viste sig uigjennemførlig måtte vi ta til takke med å bli liggende ca.
5 kvartmil nord av Firsøileøen.

Radioen hadde berettet at Roald Amundsen hadde måttet opgi også sitt
annet forsøk på polflyvningen, men vi visste at han med sin vanlige
energi arbeidet for ennu et tredje forsøk.

Inne på øen satte vi op et telt som vi tenkte å benytte som et slags
utfluktssted. Hansen, Olonkin og jeg drog en dag der inn og opdaget til
vår forbauselse fem rensdyr som ruslet rundt. To av disse skjøt vi,
flådde og parterte, og jeg begav mig på vei ombord igjen med en del av
kjøttet, mens de andre to blev igjen på øen. Næste morgen gikk jeg
innover for å hente dem ombord igjen, menblev stoppet av en veldig råk
på halvveien, så jeg måtte snu og gå tilbake. Isen var i bevegelse
utover og «Maud» med den, så råken blev bredere og bredere. Vi var litt
engstelige for de to i land, men foruten brorparten av de drepte dyr,
hadde de en liten proviantbeholdning i teltet, så noen øieblikkelig
fare var det ikke for dem. To dager senere satte isen igjen ned mot
øen, så både «Maud» og vi nærmet oss mer og mer. Sverdrup, Dahl og jeg
fraktet prammen inn til råken som nu var smalnet betraktelig, og efter
en del mas gjennem nyfrossen is fikk vi hentet våre to kamerater igjen.

På grunn av mangelen på smøreolje var bruken av radioen blitt
betraktelig innskrenket, så vi la alle sammen våre hoder i bløt for å
finne en utvei så vi på en eller annen måte kunde få ladd opp
batteriene uten å bruke motoren, og derved bli i stand til å få sendt
en meddelelse engang imellem. Løsningen fant vi lett, den lå også
snublende nær i grunnen. Vi rigget op en vindmølle og den hjalp oss ut
av de verste knipetak.

Olonkin lyttet flittig, og ut på høsten hørte han en russisk damper som
lå etsteds nede på Sibiriakysten, men det var ham ikke mulig å opnå
forbindelse.

Disse overvintringer er i grunnen alle like. Det er det samme om og om
igjen. Det sliter nok kanskje en del på sinnet, men så er det å gripe
til den gamle kjente universalmedisin — arbeide.

Kakot hadde vi fremdeles ombord. Han var snild og villig, og vi lærte
ham å skrive tall og bokstaver, så han til slutt optok konkurransen med
oss. En kveldstund som han skrev som aller verst, det ene papir efter
det annet fullt av meningsløse tall ogbokstaver, spurte jeg ham hvad i
all verden han holdt på med. Jo, han skrev akkurat slik som Sverdrup og
jeg. Vi satt nemlig og utregnet en del observasjoner — og jeg er ikke
det aller minste i tvil om at Kakot selv mente, at de resultater, han
med sin maling side op og ned med tall, kom til, var langt riktigere og
bedre enn våre.

Tidlig på året 1925 begynte Kakot å bli svært interessert i å få rede
på hvor fastlandet lå, og om det var langt dit ned o. s. v. Jeg
forklarte ham dette så godt jeg kunde, uten å ane de tanker som surret
rundt i dette forunderlige hode. Han hadde som regel vakt på dekk fra
kl. 10 til 12 om aftenen, da skulde Malmgren løse ham av. En kveld var
Malmgren ikke blitt purret til vanlig tid, hvorfor han var tørnet ut og
gikk på dekk for å løse av, men der var ikke spor å se av Kakot. Han
purret derfor mig og meddelte mig den sørgelige nyhet at Kakot var
borte. Jeg spurte om han hadde undersøkt overalt rundt skibet nede på
isen, noe han hadde gjort. Sverdrup blev purret og han og jeg bevæbnet
med hver vår lykt drog ned på isen for å lete. Det første vi fant var
en tom kjeksboks, senere så vi friske spor efter ham. Disse fulgte vi
til vi kom til et stort isflak, der blev de borte, og det var oss ikke
mulig å finne dem igjen, hvorfor vi måtte vende tilbake til «Maud» med
uforrettet sak. Kommet ombord hang vi en lanterne op i riggen til mulig
veiledning for ham, og gikk til køis. Vi var jo på dette tidspunkt helt
klar over at Kakot hadde «klart ut». Næste dag spente jeg hundene for
sleden, og var på jakt efter ham hele dagen, men han hadde vært litt
for lur for mig, for han hadde lagtveien over den blanke stålis hvor
det ikke var mulig for mig å følge sporene. I teltet i land på øen
hadde han ikke vært, det undersøkte jeg før jeg drog ombord. I to
netter hang vi lanternen op men uten resultat. Den tredje kvelden efter
at jeg var gått til køis og var sovnet, blev jeg purret av Hansen som
strålende meddelte mig «at nu var den forlorne sønn kommet tilbake».
Jeg op og ut i byssa, og der satt en meget ynkelig utgave av hr. Kakot.
På mitt spørsmål om hvordan i all verden han kunde finne på dette,
hadde han bare et svakt smil til svar. Hans tilstand var slett ikke så
verst, når man tok de strabaser i betraktning som han hadde vært utsatt
for.

Næste morgen da jeg kiket over rekken fikk jeg se sporene efter ham.
Han hadde trukket sin reserveselskinnsbukse fylt med kjeks efter sig,
så nu forkynte en uendelig rekke av kjeks den vei han var kommet.

I mars fikk vi besøk — merkelig nok. Hansen hadde vært ute en tur og
kom ruslende med tre tsjuksere og to store hundespann. De var fra
Kolyma og var ute på bjørnejakt. Til sin forbauselse hadde de opdaget
«Maud», og hadde med glede mottatt Hansens invitasjon til å bli med
ombord. De var hos oss i to dager. Da de reiste fikk de med sig et brev
til føreren på det russiske dampskib som Olonkin hadde hørt, og som de
fortalte oss ganske riktig lå og overvintret ved utløpet av Storeelven.
I brevet forklarte jeg, at det var dårlig med smøreolje ombord hos oss,
og bad ham likeledes om å anrope oss, noe han virkelig også senere
gjorde. Han fortalte at han hadde vært underveis til Kolyma medvarer,
men var blitt sittende fast i isen på Sibiriakysten. Jeg bad ham om, at
han i tilfelle han fikk forbindelse med båten som skulde komme til
Kolyma med vår olje, da vilde anmode denne om å anrope os for nærmere
ordre, vi vilde nemlig nødig gå til Kolyma hvis det kunde undgåes.

I tiden fremover hadde vi flere besøk av jaktpartier fra Kolyma. For
oss var det en velkommen avveksling, og for dem hyggelig å komme til
vårt velfylte spiskammer.

En dag i begynnelsen av mai hadde jeg vært i land hele dagen og holdt
på med å kartlegge Firesøileøen. Da jeg kom kjørende utover om kvelden,
er den første nyhet som møter mig, at nå er Kakot forduftet igjen. Jeg
hadde kjørt omtrent 35 kilometer den dag, så å sette avsted efter ham
samme kvelden med mine slitne hunder, var ikke å tenke på. Først dagen
efter optok jeg jakten. Hans spor førte direkte til teltet i land, her
hadde han satt til livs et riktig godt måltid mat før han hadde
fortsatt. Jeg tok hans spor igjen, og efter en del krinkelkroker for å
vill-lede oss, hadde han satt kursen like for Kolyma. Jeg tapte
imidlertid snart sporet og måte opgi efterforskningen, og vende
tilbake. Han var flink til å gå, dessuten var vi sikre på at han hadde
tatt med sig proviant for tre à fire dager, så vi næret det beste håp
om at han vilde rekke frem. Avstanden fra oss og inn til land var ca.
110 kilometer.

Noen tid senere fikk vi heldigvis bekreftelse på at han var kommet
frem. Vi fikk atter besøk av folk fra Kolyma. Disse hadde funnet
rømlingen vår inne ved Kap Baranow, der hadde han sittet i sneenmed en
melkeboks ved siden av sig, og totalt sneblind. De hadde tatt sig av
ham og hjulpet ham til folk. Senere så vi ham aldri mere. Jeg
spekulerte en del over grunnen til hans rømning, men jeg kan ikke komme
til annet enn at det må ha vært hjemlengsel som har drevet ham til det.
Ombord var der ingen som var uvennlige mot ham, han blev tvert imot
behandlet som en av oss andre.

Roald Amundsen forstod fremdeles å holde interessen ved like ombord i
«Maud», han hadde telegrafert og fortalt oss at han skulde fly fra
Svalbard i midten av mai, med to flyvebåter og seks mann. Vi fulgte med
da han startet, og vi fulgte ham og hans kamerater i tankene i de uker
vi intet hørte om dem. Spenningen ombord var voldsom inntil endelig en
morgen beskjeden kom, at han var kommet vel tilbake. Da blev det stor
fest med en ekstra cigar og en ekstra toddy om kvelden, vi glemte hvor
vi var, og levde med i gleden der hjemme.

I midten av juli brakk isen op, og vi begynte så smått og pent å
arbeide oss utover og søke ned mot Sibiriakysten på østsiden av øen.
Kommet ned under kysten holdt vi langs denne så godt som isen tillot
det, og fortsatte videre østover. Da vi passerte stedet hvor det
russiske dampskib hadde ligget, stoppet vi og var en tur i land, og
hentet tre bokser smøreolje som han hadde lagt efter sig som gave til
oss. Ved Nordkap stoppet vi, og spurte om vi kunde få overlatt os noe
olje, men det var ingen å opdrive. Vi var følgelig tvunget til å seile
det meste av veien, kun når det var påkrevd brukte vi motoren.En
sørgelig nyhet hadde rukket os underveis: Roald Amundsen var gått
konkurs, og skifteretten hadde inndradd «Maud». Mange og bitre tanker
strømmet gjennem mig ved denne efterretning — dette var altså slutten
på det hele. Et helt liv hadde Roald Amundsen ofret i polarforskningens
og fedrelandets tjeneste, en hel formue hadde han satt inn på å rekke
sine mål. Heder, ære og glans hadde han skaffet sitt land — og så
dette. Min forstand stod stille der jeg stod ombord i hans egen skute
og mottok dette forferdelige telegram.

Det tilkommer ikke mig å kritisere, men å skildre mine egne følelser
kan jeg ikke la være.

Ved Serdze Kamen stoppet vi og losset op en del proviant, som vi
skyldte vårt innfødte mannskap, og som de ikke hadde mottatt tidligere
da vi ikke hadde vært på de kanter siden vi overvintret. Her kom vår
gamle venn Wall ombord. Han fortalte at den russiske damper med vår
olje hadde passert her for to dager siden. Vi hadde med andre ord
passert hverandre i tåken uten å observere hverandre. Det var en meget
kjedelig meddelelse, men ingenting å gjøre ved, vi fikk fortsette så
godt vi kunde.

Den 11. august befant vi oss ved Østkap hvor vi blev liggende noen
dager på grunn av uvær. Av en liten handelsbåt lyktes det mig å få
kjøpt olje nok for oss for turen til Nome. Jeg benyttet anledningen til
å gå i land, og si et hjertelig farvel til alle mine venner der. Vi
fikk besøk av bolsjevikmyndighetene som nu hadde overtatt kommandoen på
stedet, og da det var smått med proviant overlot vi demmed glede så
meget at de kunde holde det gående til båten, som var ventende hver
dag, kom op.

I slutten av august avgikk vi fra Østkap, og efter et døgns gang ankret
vi op på reden utenfor Nome. Mottagelsen var denne gang ikke fullt så
strålende som før. Ennu før vi hadde ankret hadde vi politibåten langs
siden — den kom for å beslaglegge fartøiet, for noe smågjeld fra vårt
siste besøk. Ved konsulens og flere andre nordmenns mellemkomst som
garanterte beløpet, blev vi frigitt ut på dagen igjen.

Efter ordre fra konkursboets bestyrer losset vi her op all vår
proviant, og beholdt bare så meget igjen at vi kunde greie oss til
Seattle.

Vi var ferdige med dette i første halvdel av september, og efter en
lang og stormfull reise kom vi endelig til Seattle, og fortøide langs
kai. Her blev skuten på ny arrestert.

VII

«Maud»s saga var hermed ute.

I seks lange år hadde vi forsøkt på å gjennemføre vår opgave, men uten
hell. Opgaven er gjennemførlig det føler jeg mig helt overbevist om. Så
helt forgjeves hadde jo vårt arbeide ikke vært. Roald Amundsen
telegraferte til oss i februar 1924, at professor Bjerknes har uttalt i
en avhandling «at «Maud» aner ikke i dette øieblikk hvor viktige hvert
eneste av hennes telegrammer er». Det var hårdt å tenke på at jeg nu
skulde forlate vår herlige skute. Helst var jeg gått ut igjen for ennu
én, om ikke flere ganger, å forsøke på å gjennemføre driften. Ishavet
trollbinder de menn som er vant til å ferdes der oppe, stadig ligger
det der og lokker oss tilbake til sig, til sin vidunderlige skjønnhet
og den store hvite stillhet. Intet er som Ishavet — det er selve
eventyret.

Men livet farer av og til hårdt frem med oss. Her var ingen vei utenom
for mig. Jeg visste at det var ferden over polen som var Roald
Amundsens mål, og jeg visste at han vilde finne en utvei. Så fikk jeg
en dag et brev fra ham, hvori han kort og godt sier, at når driften
gjennem isen over polhavet ikke gikk — så vilde han forsøke på å komme
frem gjennem luften.Hans første forsøk hvorunder han som bekjent nådde
den høie bredde 87° 44' var bare å betrakte som en
rekognoseringsflyvning. Allerede før starten var det tilstrekkelige
midler til stede til å kjøpe et luftskib av den italienske stat.
Flyvningen hadde dessuten også vært en økonomisk sukces, så luftskibet
var allerede kjøpt og flyvningen vilde finne sted i 1926. Han
konkluderte med å meddele mig, at jeg, hvis jeg vilde, skulde være med.
Om jeg vilde!

Jeg avviklet alle våre forretninger, og sa «Maud» farvel med tungt
hjerte. For mig hadde hun vært alt. Jeg hadde kjent henne fra første
stund og like til nu. Det er så med oss sjøfolk, at en skute vi lenge
har fart med, henne elsker vi. Det høres muligens litt banalt ut, men
det er ikke desto mindre tilfelle. Vi iklær henne det fineste puss, vi
steller rundt henne og fryder oss når andre syns hun er vakker. Vakker
var ikke akkurat «Maud», men hun hadde en annen egenskap som er langt,
langt verdifullere og som opveier all verdens skjønnhet — hun var
trofast. Jeg følte det som om jeg sviktet henne den tunge dag da jeg
for siste gang ruslet rundt ombord og så alle de kjære steder, som for
mig rummet så mange gode minner. Jeg levde om igjen med mine kamerater,
og jeg husket det, og jeg husket det. Like fra latter og spøk, til
livets bitreste alvor — kampen mot døden. Nu var det uigjenkallelig
slutt det hele, men jeg hadde den store trøst at jeg gikk til nye
opgaver sammen med Roald Amundsen.

«MAUD»

I

Krigen kom og satte derved en stopper for Roald Amundsens planer —
foreløbig. «Fram» var blitt undersøkt og resultatet var ikke videre
gunstig. Det viste sig kort og godt at det ikke vilde svare regning å
sette henne i stand igjen. Hun blev derfor avrigget og alt utstyr blev
bragt i land — senere har hun ført en meget kummerlig tilværelse —
dessverre.

Jeg blev innbeordret til tjeneste i marinen, og på grunn av mine
overordnedes elskverdighet, fikk jeg tjenstgjøre på Horten, hvor jeg
hadde mitt hjem, og hvor «Fram» lå, slik at jeg kunde føre tilsyn med
de arbeider som foregikk ombord med nedriggingen, og ilandtagningen av
alt tilbehøret.

En av mine gamle kamerater fra turen til Sydpolen hadde jeg hos mig i
denne tid. Det var «basen» i hundespannet mitt «Obersten» kallet, og
det var ingen dårlig kar. Alle depotturene hadde han vært med på, og
til slutt til Sydpolen og tilbake. Nu skulde han nyde sitt otium hos
mig. Og det gjorde han til gagns. Kosten sørget han for selv.

Min hustru kom en dag ut til ham med melkevelling, og satte fatet fra
sig foran ham og gikk inn igjen. Da hun kom tilbake for å hente det
tommefat, markerte bare en diger jordhaug stedet hvor «Obersten» i dyp
forakt hadde gravet hele sulamitten ned. Altså, slutningen var ikke så
vanskelig å trekke: Melkevelling var ikke mat. Nei, kjøtt måtte det
være. Han gikk derfor hver morgen rundtur til alle slakterne i
nabolaget, og gav sig ikke før han hadde fått hvad han med rette mente
var hans — men stjal gjorde han aldri. Alle mennesker, store og små var
glade i ham — men kattene og hundene på Horten likte ham slett ikke. De
sistnevnte satte som regel uten varsel like på ham, og fikk pr.
omgående en veldig porsjon juling som helt betok dem lysten på flere
forsøk i den retning. Kattene rystet han gjerne kraftig hvis han fikk
fatt på dem, men han bet dem aldri ihjel.

Det er et gammelt ord som sier at når en viss mann blir gammel, så går
han i kloster, så også med «Obersten». Han gikk nemlig på
frelsesarmeen! Utenfor deres lokale satt han hver kveld i allslags vær
og lyttet andektig til talene, sangen og musikken.

Til slutt var hans dager talte. Det var som om jeg hadde mistet en av
mine nærmeste, slik var savnet efter ham.

Roald Amundsen lå imidlertid ikke i dødvannet. Han hadde sagt at
Nordpolen oprinnelig var hans mål, og han følte sig æresforpliktet til
å prøve på å gjennemføre sin oprinnelige plan om med et fartøi å
forsøke på å drive tvers over polarbassenget. Dog hadde han nu endret
planen derhen, at forsøket skulde gjøres fra Sibirias nordkyst.

«Fram» var altså ute av dansen, og et nytt fartøi måtte skaffes, men
også noe mer måtte skaffes, ogdet var penger. Roald Amundsen greide
begge deler. Ved fornuftig å disponere de midler han hadde tjent ved
sine foredrag og bøker, kunde han en dag avslutte sine forretninger med
en gevinst på en million kroner, og dermed mente han at han hadde
tilstrekkelig kapital til å gå på igjen.

Ute hos skibsbyggmester Jensen i Volden i Asker blev så kjølen strukket
til polarskibet «Maud». Hun løp på vannet den 7. juni 1917, og et bedre
og soldere fartøi skikket for farten der oppe i Ishavet, har vel aldri
vært bygget. Hun blev utstyrt med «Fram»s gamle rigg og delvis med
hennes seil, samt ankere, kjetting og annet utstyr.

Provianten som vi hadde hatt i behold fra «Fram», var i mellemtiden
blitt solgt til Russiand, så nu gjaldt det å skaffe sig nye
beholdninger. Hjemme var det ikke tale om å skaffe det nødvendige på
grunn av rasjonering av nær sagt alt hvad vi trengte. Roald Amundsen
kjøpte derfor all sin proviant fra Amerika, og denne blev sendt over
til oss og tatt ombord i Oslo.

På vårparten 1918 var allting klart, og i juni måned gikk vi fra Oslo.
Først var vi innom Volden for å hente materiale til taket vi skulde
bygge over skuten under de forestående overvintringer. Derfra var vi en
tur innom Horten for å drive dekket og sette riggen. Vårt næste anløp
var Bergen, der tok vi ombord vårt oseanografiske utstyr.

Som bekjent hadde Roald Amundsen umiddelbart i forveien tilbakelevert
alle sine tyske dekorasjoner som en protest mot den uinnskrenkede
ubåtkrig — så vi holdt meget skarp utkik på vår videre vei nordover. Vi
kunde jo ikke være helt sikre før vivar vel igjennem Hvitehavet.
Heldigvis gikk det bra. På hele turen så vi ikke en eneste ubåt. Så
vidt jeg vet var det ingen ombord som tok noen forholdsregler — vi gikk
til køis som vanlig, og alle våre båter hang utsvinget i sine davider.

Fra Bergen gikk vi til Tromsø hvor Roald Amundsen kom ombord, og dermed
var vi klare til å ta fatt på det arbeide, som skulde komme til å koste
Roald Amundsen så uendelig meget — men jeg føler mig fullt og fast
overbevist om, at selv om han den gang hadde kunnet løfte det slør som
skjulte fremtiden for ham, så vilde han aldri veget tilbake, ikke
engang tenkt på det. Han gikk jo heller aldri noen gang tilbake. For
ham var det frem, frem og atter frem — og han vant til slutt!

Det varte ikke lenge før «Maud» fikk vise hvad hun dudde til. Første
gang vi kom utenfor kysten fikk vi ruskevær på oss med sjøen tvers.
«Fram» var lei til å rulle, men «Maud» var ti ganger verre.

Vi hadde tenkt å gå gjennem Yugor-stredet for å komme frem langs den
sibiriske kyst og op østenfor de nysibiriske øer, for derfra å gå inn i
isen og påbegynne driften. Denne vei og også alle de øvrige streder
viste sig å være sperret av is, så vi måtte ligge og vente. Ventetiden
blev benyttet til å drive magnetiske observasjoner, ta loddskudd,
vannprøver og annet. Da isen begynte å gå op, flyttet vi vår ankerplass
nærmere mot Yugor-stredet, herunder var vi så uheldige å gå på grunn.
Efter flere dagers forløp blev det høivann og ved varping og likeledes
godt hjulpet av isens trykk, kom vi endelig av. Heldigvis sinket dette
oss ikke, da isen ennu ikke var gått helt op. Vi byttet til oss en del
frisk „Om eftermiddagen samme dag vi kom fra Sydpolen kom „Fram“ inn og
fortøiet ved iskanten — “. Vår lille flyvemaskin ved „Mauds“
skibsside.proviant hos noen innfødte for tobakk, mel og andre varer.
For flere av oss var dette vårt første møte med de innfødte, det skulde
ikke bli det siste.

Endelig gikk isen op så vi kunde slippe frem. Det gikk ikke fort med
oss fordi der lå svær is langs hele kysten. Det var å snu og vende, og
næsten så å si lure sig frem, men vi brukte allikevel ikke mer tid enn
rimelig var. Ved munningen av Jenissei anløp vi telegrafstasjonen Port
Dickson og tok ombord våre 25 hunder, og den olje som var lagret for
oss, og fortsatte videre østover. September var kommet og det begynte
allerede å bli tidlig mørkt. Da vi kom op under Kap Tsjeluskin, blev vi
stoppet av svær is. Vi gjorde gjentagne ganger de mest fortvilede
forsøk på å forsere oss frem — men alt var forgjeves. Det var ingen vei
utenom. Vi måtte gå i vinterkvarter. Det er dårlig med havner på kysten
her oppe, men heldigvis fant vi en liten bukt som på utsiden var dekket
av et par småøer, og hit inn tydde vi og fortøiet for vinteren. Denne
lille havn som blev kalt «Maudhavn» var beliggende ca. 25 kvartmil øst
for Kap Tsjeluskin.

Efter at vi hadde vært i land og besett lokalitetene gikk vi i gang med
å legge tak over hele skuten. I land satte vi op et magnetisk
observatorium bygget av rekkved og bord. Det var slått sammen med
trenagler av hensyn til instrumentene som skulde opstilles der inne.
Likeledes bygget vi hus for hundene i land.

Mens vi holdt på med disse arbeider inntraff der et meget beklagelig
uhell, som lett kunde fått de alvorligste følger. Roald Amundsen var
meget gladi hundene og passet og stelte dem med den største
omhyggelighet. En dag mens vi holdt på med å ta hundene ned på isen,
kom han ut på dekket og fikk øie på en av sine «venninner», som i en
nær fremtid ventet sig småfolk. Han tok damen under armen og gikk op på
naglebenken, for derfra å krype ned stigen på isen med henne — mens han
står der oppe og balanserer kommer en av de andre hundene flyende og
setter i vill glede og begeistring like på ham bakfra, med den følge at
han mister tispen, og styrter ned på isen med høire arm under sig.
Høire skulder tok imot støtet og led adskillig molest, men verre var
det med armen som var brukket på flere steder. Jeg var på dekk, og
sprang øieblikkelig ned på isen, og fikk ham først op i sittende
stilling. Efterat han hadde fått en stor dram, som jeg sprang ombord og
hentet, kviknet han såpass til at jeg fikk ham ombord, og anla en
foreløbig bandasje. Det så meget stygt ut, hele skulderen og armen var
hovnet voldsomt op, og dessuten var armen sort fra skulderen og ned til
albuen. Senere la jeg på en gipsbandasje og gav ham beskjed om at armen
måtte ligge rolig i bindet lang tid fremover — men det forhindret ikke
at han kort tid efter tok armen ut av bindet og gav sig til å massere
den selv. Han likte naturligvis ikke å måtte gå uvirksom så lenge, og
trodde vel heller ikke det var så alvorlig som det senere viste sig å
være. Heldigvis fikk jeg ham da overtalt til å la armen i ro.

Tiden fremover benyttet vi til å ta observasjoner, og da det var
meningen at jeg senere skulde gjøre en selvstendig sledereise for å ta
en serie sådanne, måtte jeg derfor lære den kunst å ta dem på egenhånd,
så jeg tilbragte mesteparten av dagen oppe hos Sverdrup i
observatoriet.

Vi så mange rensdyr rundt oss. Bjørnen avla oss daglige visitter, i det
hele skjøt vi den vinteren 41 bjørner ved og i nærheten av skuten.
Bjørnen kunde ofte være nærgående. Vi hadde jo hele riggen hengende
full av bjørnekjøtt og rensdyrsteker, gås og andre herligheter, så
«Maud» mest av alt lignet en velassortert viltforretning. Om vinteren
er ofte bjørnen sulten, og som følge derav adskillig mer pågående enn
om sommeren, når det er mat nok — og for en sulten skrott kunde
sannelig vår «vareutstilling» friste mer enn heldig var.

Så var det en natt. Alt var stille og fredelig ombord. Plutselig våkner
jeg ved at Roald Amundsen, hvis lugar lå tvers overfor min, banket i
skottet. «Wisting, Wisting. Stikk op og se hvad det er som tasser på
hyttetaket». «Å, det er bare «Jakob», svarte jeg. «Nei», svarte han,
«det er nok større kar enn en hund. Det må være bjørn.» Jeg ut bare
iført mine unevnelige, og bevæbnet med en gammel revolver. Det var
mørkt som i en sekk, så da jeg kom ut på taket og begav mig akterover,
hørte jeg bare to brøl og to klask ned på isen. Det hadde altså vært
bjørn, som hadde forsøkt sig på vårt matlager.

Alle hundene stod alltid bundet inne i huset sitt om natten, nettop
fordi vi ikke ønsket at bjørnen skulde få tak i dem. Morgenen efter
denne episode, fikk hundene teften av våre nattlige gjester, med en
gang vi slapp dem, og før vi fikk sukk for oss, var hele banden
forsvunnet under skrik og skrål på vill og hissig jakt efter tyvene.Det
varte og det rakk utover dagen, men ingen hunder var hverken å se eller
høre. Først sent ut på kvelden kom de første av dem hjem igjen, og så
kom de øvrige med to til tre dagers mellemrum, helt til siste mann som
ankom nøiaktig 11 dager efter at de var dratt av gårde. Det rare var at
de ikke var noe større sultne da de kom, så de må øiensynlig på en
eller annen måte ha fått gjort ende på i hvert fall den ene bjørnen. At
de hadde vært borti bjørnen var vi aldeles sikre på, for en av dem var
svært opreven da han kom hjem. Men også bjørnen hadde gjort sitt — tre
av våre aller beste dyr så vi aldri mer.

Selv om dagen kunde bjørnen være nærgående. Roald Amundsen gikk
fremdeles med armen i bind, og var halvveis invalid. Som regel pleide
han hver morgen å ta sig en spasertur frem og tilbake på isen like
under baugen. Så var det en dag jeg holdt på å arbeide i byssa, at jeg
hører ropet: «Bjørn på isen». Jeg rev til mig mitt gevær, som hang på
vanntanken og satte på dekk — der møtte jeg Roald Amundsen som kom
flyende så fort han kunde. «Det er bjørn på isen», gjentok han idet han
passerte mig. Da jeg kom op på toppen av landgangen og skulde til å gå
i land, får jeg se bjørnen komme settende med kurs like for landgangen
så rasende at fråden stod den om munnen. Imidlertid var Sverdrup også
kommet på dekk, og stod bak mig nede på dekket klar med sitt gevær.
Tiden var knapp — til og med meget knapp. Jeg grep hevarmen på geværet,
og foretok den reglementerte bevegelse, som kjennes av de fleste som
har tjent sin verneplikt: raskt tilbake og frem. Raskt tilbakeja, det
gikk — men frem, nei takk. En gang til. Fremdeles med samme sørgelige
resultat. Bjørnen var nu ved foten av landgangen, ikke mange meterne
fra mig, om dens hensikter næret jeg ingen som helst tvil, farten og
retningen var også upåklagelig. Noe måtte altså gjøres, og det fort.
«Hit med børsa,» det var til Sverdrup. Kvikt som lynet byttet vi
børser, og i det samme bjørnen mente, at nå er du min gris, smalt det.
Den fikk skuddet rett i bringen, gjorde en flott baklengs saltomortale
ned på isen, og blev liggende stendød. Det viste sig å være en binne.
Ungen den hadde med sig, tydde fluksens inn til sin døde mor og satte
sig der — det var ikke morsomt, men det var ingen vei utenom, den måtte
skytes den også. Sverdrup fikk således skutt sin første bjørn.

Da jeg kom inn på dekket, stod Roald Amundsen der, og jeg skal si han
så ut. Så å si hele ryggen var revet ut av skinnklærne hans og hang i
laser, og der hvor ryggen skifter navn var det fire dype spor efter
bjørneklør. Det viste sig, at mens han gikk der på isen i sine egne
betraktninger, var binnen kommet og hadde satt like på ham. Han kunde
jo ikke gjøre annet enn å gripe til harens våpen, og fly for livet. Ved
landgangen hadde bjørnen tatt ham igjen, slått ham over ende, og skulde
vel formodentlig til å gjøre det av med ham, da en av hundene, den
tidligere omtalte «Jakob» kom til og blandet sig i kampens gang.
Bjørnen hadde i sitt raseri glemt ungen, og denne syntes vel «Jakob»
han fikk ta sig av, med den følge at da binnen fikk se det, glemte hun
hvad hun holdt på med og satte efter forstyrreren. Dermed fikk Roald
Amundsenen meget velkommen chance til å komme sig unda og ombord.
Binnen fikk imidlertid heller ikke kloen i «Jakob», han var henne litt
for kvikk. I det øieblikk jeg optrådte på arenaen var det at hun på ny
skulde hellige sig sin falne fiende, med det for henne selv og avkommet
så sørgelige resultat.

Hvad vår arbeidstid angikk, så blev den meget strengt overholdt. Vi
tørnet til kl. 9 om morgenen, og var ferdige hver kveld kl. 6. Det
kunde jo hende at en mann kunde være litt vrien å få ut av dynene om
morgenen, men Roald Amundsen visste råd. Det var da særlig en herre som
var litt sen av sig. En morgenstund som det hadde vært særlig meget
bråk for å få ham ut, fikk vi ordre til bare å la ham ligge. Vi lurte
naturligvis litt på dette, men gikk til vårt arbeide. Roald Amundsen
blev igjen. Ut på formiddagen da synderen våknet, hadde der på bordet i
hans lugar stått et digert brett med kaffe og skårne smørogbrød. Det
hjalp! Denne stiltiende måte å gjøre opmerksom på at dette ikke var
noen feriekoloni, hjalp langt bedre enn noen slags reprimande.

En annen gavnlig kur vi andre av og til benyttet på disse syvsovere,
var en «ishavsloppe». Den består helt enkelt av en liten seildukspose
som gjennemvætes godt, derefter går man ut i byssa og henter et par
glødende kullstykker som legges i den våte pose. Denne anbringes
derefter, helst på synderens mave, hvis han da sover så godt at det lar
sig gjøre, i motsatt fall anbringer man den hvor som helst på hans
kropp hvor man kan komme til. Sover han riktig godt, er det en fryd å
se det huldsalige smil som brer sig over hans ansikt, når hantil å
begynne med kjenner den behagelige varme «loppa» utsender — men så blir
det forandring! Som om han skulde fått en rakett i enden ryker han op
av køien og ut, og når han da ovenikjøpet lider den forsmedelse å bli
mottatt av rungende lattersalver fra en stor og takknemlig
tilskuerskare, som spent har stått og ventet på at «loppa skal bite» —
ja da blir det lenge til han forsover sig næste gang.

Først når arbeidstiden var slutt var det tillatt å gå på jakt, dog
under den uttrykkelige forutsetning at der ikke blev skutt annet enn
hvad der kunde benyttes. Man kunde gjerne være borte hele natten når
man bare var på pletten næste morgen til arbeidstidens begynnelse.
Undtatt herfra var naturligvis jakten på bjørnen, når denne var
nærgående og kom ned til skuten, og også mulige rensdyr som måtte komme
i nærheten av oss.

Det å holde sitt gevær godt smurt er jo soldatens første plikt, men at
dette av og til kan gjøres for godt her nordpå under de lave
temperaturer hvor vaselinen stivner, det fikk to av mine kamerater
sanne. De stod en dag på dekk og pratet, da plutselig den ene griper
den annen i armen: «Der gett. Bjørn.» Ganske riktig. To bjørner kom
tassende bortover isen med kurs for «Maud». «De vil jamen vi ha, før de
kommer for nær så de blir skutt fra skuta,» sier den annen. Som sagt så
gjort. Begge de bolde jegere begav sig avsted, bevæbnet med sitt gevær.
Kommet ned på isen søkte de dekning bak noe småis og krøp langsomt
bortover mot bjørnene.

Da de var kommet på skuddhold, og hadde lirketbegge geværene i stilling
uten at bjørnene hadde sett dem, tok de begge omhyggelig sikte på hver
sin bjørn, og trakk av samtidig. Klikk i begge geværer. Ladd på ny.
Klikk igjen. Imidlertid var bjørnene blitt opmerksom på de to tapre
krigere som drev ladeøvelser på isen, og da de ingen lyst hadde til å
vente til geværene kom i orden, strøk de like godt sin kos med det
samme. Det var altså to bjørner mindre, takket være to for godt smurte
geværer. Det viste sig nemlig at vaselinen som til overflod hadde vært
til stede i mekanismene var størknet på grunn av kulden, slik at
slagfjæren blev hindret i å arbeide ordentlig, og følgelig kunde heller
ikke tendnålen utførte sin misjon, hvorfor det altså blev bare klikk.
Moralen av dette skulde altså være: Smør ditt gevær godt — men ikke for
godt.

Også villrenen gikk vi ofte på jakt efter, særlig da det blev mindre
for oss å gjøre ombord. Der blev da utsendt flere jaktpartier. Renen er
et forunderlig dyr — kan man komme den på skuddhold uten å bli sett, og
kan man også ligge stille uten å vise sig, så kan man i ro og mak skyte
ned en hel flokk. Til å begynne med var jo enkelte litt for begeistrede
når de så det første dyr falle, og reiste sig op for å styrte frem for
å bemektige sig byttet — dermed strøk naturligvis hele flokken.

En dag var en av våre jegere usett kommet en liten flokk på skuddhold,
han skjøt på ett av dyrene, men traff øiensynlig ikke, for det blev
rolig stående. Et skudd til med samme resultat. Dyret blev fremdeles
stående. Nå ja, så fikk han hellige sig for de andre, og én for én la
han hele flokken ned. Da hankom frem fra sitt skjul, og bort til den
første ren han hadde skutt på, som fremdeles stod der med sprikende ben
og hengende hode, viste det sig at den hadde fått stivkrampe ved det
aller første skudd. Så snart han rørte ved den falt den sten død over
ende.

Det forekom naturligvis mange pussige situasjoner under våre jaktturer
der oppe, men nevne dem alle kan jeg jo ikke.

Inne på kysten var det øde og forlatt, i det hele et kjedelig landskap.
Ikke et menneske å se — de innfødte bodde først lengere østpå. Ofte
blåste det temmelig kraftig med svære snebyger, så vi måtte strekke en
line fra skuten og op til observatoriet for at vi ikke skulde risikere
å gå oss vill.

Hele kysten bortover lå full av rekkved. Denne kommer med alle de store
elver som munner ut på kysten lenger syd. Vi samlet sammen hvad vi
kunde, og foruten at vi fikk bygget vårt observatorium av den, skaffet
den oss også en del velkommen brensel.

Som sagt så lå vårt vinterkvarter ca. 25 kvartmil øst av Kap
Tsjeluskin. En dag fikk Helmer Hansen og jeg ordre til å foreta en
kortere sledetur der ned for å undersøke en stor varde som vi mente
Nordenskiøld hadde bygget. Vi skulde blandt annet undersøke om varden
ikke inneholdt en skriftlig beretning. Det viste sig dog senere at
denne varde stod ca. 25 kvartmil østenfor selve kappet.

Vi drog av gårde med hvert vårt hundespann. I mitt spann hadde jeg en
stor prektig schäffer «Pan». Vi hadde nemlig før vår avreise fra Norge
fått ombord to schäffere, en hanhund og en tispe.Det var hanhunden jeg
her hadde med mig. Det var begge to glimrende hunder og egnet sig
udmerket til trekkdyr, dog med den undtagelse at de var «dyre» i
kosten. Her oppe, hvor vi i hvert fall foreløbig hadde mat nok til dem,
var det ingen sak — verre hadde det vært om vi hadde hatt dem med under
turen til Sydpolen, for å frakte med oss all den mat et spann med slike
hunder vilde trengt, hadde vært en umulighet.

Vi startet for Kappet og kom der bort ut på kvelden. Satte op vårt telt
og gikk i gang med å stelle hundene. Det var første gang «Pan» var ute
på feltfot, så jeg var sant å si litt engstelig for hvorledes det vilde
komme til å gå den i den lave temperatur minus 35°. Derfor hadde jeg
sydd et varmt ryggteppe til den, som jeg iførte den og tok den med mig
ut i sneen hvor jeg grov en liten grop og bad den legge sig. Den
lystret øieblikkelig, rullet sig sammen og sovnet med en gang. Jeg
trodde den hellige grav vel bevart, og tørnet inn i teltet.

Næste morgen da jeg kom ut, var «Pan» forsvunnet. Jeg kikket rundt.
Alle de andre hundene som var vant til å ferdes ute, hadde som vanlig
funnet sig lune soveplasser, delvis nedgravet i sneen. Jeg kikket og
kikket. Jo der! På den høieste iskoss som fantes rundt leiren lå «Pan»
og sov de rettferdiges søvn — teppet jeg med megen møie og besvær hadde
arbeidet til den, hadde den i nattens løp delvis spist op og delvis
revet av sig, så nu lå den der uten den ringeste beskyttelse i det sure
kolde vær. For eftertiden tok jeg ikke mer hensyn til den enn til de
andre hunder, og den greide sig akkuratlikeså godt som dem og vel så
det. Det samme viste sig senere å være tilfelle med tispen «Mosse».

Vi tilbragte formiddagen med å undersøke varden, men fant ingenting, så
om kvelden kom vi tilbake til «Maud» med uforrettet sak.

Da vi kom tilbake gikk vi i gang med å bygge en svær snemur rundt
«Maud» for at det skulde bli lunere ombord. Likeledes innrettet vi nede
på isen en smie på den ene side, og en brannstasjon på den annen. Det
gjaldt jo å skaffe vann til enhver tid. Hugger man et hull i isen og
lar det stå ubeskyttet fryser det øieblikkelig igjen. Vi innrettet oss
derfor på følgende måte: et stort hull blev hugget i isen. Midt i
hullet satte vi ned et rør med en kobling på toppen, pakket godt rundt
dette med halm som frøs fast i isen, så fylte vi olje ned i røret. Som
bekjent fryser oljen først ved meget lave temperaturer; litt
tyktflytende blev den jo, men røret holdt vi på denne måte åpent til
enhver tid. Brannslangen lå alltid kveilet klar på dekket, og i
påkommende tilfelle var det bare å koble slangen til toppen av røret,
efter først å ha tømt dette for olje. På den måten garderte vi oss
alltid mot vår verste fiende — men også vår beste venn — ilden.

Mens vi andre drev på med forskjellige arbeider tok Roald Amundsen alle
de magnetiske observasjoner. Han var jo ennu ikke på langt nær
restituert efter sine to uhell, men kunde dog uten vanskelighet ferdes
til og fra sitt arbeide.

Alle gode ting er tre heter det, men sannelig ser det ut som om også
dette ordsprog innbefatter de vonde ting som skal hende et menneske.
Uhell nummer tre rammet nemlig Roald Amundsen en daghan arbeidet i
observatoriet. Han blev nemlig alvorlig gassforgiftet av en lampe, men
greide å komme sig ut i siste liten. En alvorlig affære må det ha vært,
for hans hjerte blev aldri helt i orden igjen.

Vinteren gikk sin gang. Vi hadde feiret julen så godt vi formådde med
de midler vi hadde for hånden, og var nu kommet et godt stykke på vei
inn i det nye år. Solen var ventende hver dag — og da den endelig kom,
fant den oss alle rundt omkring på høidedragene ivrig speidende efter
den. Det var ikke stort vi fikk se den første dagen, men det var som om
blodet allikevel arbeidet raskere i våre årer, og vårt syn på livet
blev lysere — det gikk på ny mot våren så vi atter kunde komme oss ut
av vårt fengsel, og dra videre mot øst, og så senere mot nord.

I vinterens løp var der ombord blitt forarbeidet en svær kobberkule. På
denne blev kystlinjen risset inn, og likeledes en inskripsjon som sa at
Maud-ekspedisjonen hadde satt op denne kule på Kap Tsjeluskin til minne
om Nordenskiøld og hans tapre kamerater.

Årets første sledetur fant sted i begynnelsen av april 1919. Det var
atter Helmer Hansen og jeg, vi skulde avsted vestover så langt vi fant
det tilrådelig for å kartlegge kysten og ta en serie magnetiske
observasjoner. Vi medbragte den store kule, og overnattet derfor den
første natt ved varden. Kulen var festet på en gjennemgående jernstang.
Denne stakk vi ned i stenrøsen og pakket godt rundt med sten. Dette var
ment bare som en midlertidig foranstaltning, da det var hensikten
senere å sende ut et arbeidsparti fra «Maud», som skulde bygge dethele
op så solid som mulig. Næste morgen fortsatte vi videre vestover. Vi
hadde med oss én slede og åtte hunder, selv gikk vi på ski. Kommet ca.
185 kilometer vestover langs kysten fikk vi se et sjømerke på land, og
dessuten noe som lignet to hytter. Da vi kom frem til stedet viste det
sig å være to svære aeroplankasser som var bragt i land fra en russisk
ekspedisjon. Den ene hadde vært brukt til beboelse, og i den annen fant
vi liggende en del kjøtthermetikk. På platået over leirplassen lå to
gravsteder som var i den aller beste stand. Hvem som hadde funnet sitt
siste hvilested her var ikke godt å si, da alle inskripsjoner var på
russisk. Sjømerket vi hadde sett lå like ved gravene, det var helt
nedblåst og lå i en eneste stor haug. Vi overnattet i den ene kassen,
og fortsatte næste dag videre. Det var mange renspor å se, men de gikk
alle fra land og utover isen, antagelig går renen ut til småøene som
ligger utenfor kysten for å opholde sig der om sommeren. Vi fortsatte
til Kong Oscars halvø. Herfra skulde vi ifølge ordre kjøre tilbake
tvers over Tsjeluskinhalvøen og ned til Taddeusbukten litt østenfor
«Maud»s vinterkvarter, hvorfra vi så skulde kjøre vestover og hjem
igjen. På grunn av de store snemengder var det ikke mulig for oss å
komme frem over halvøen, så vi måtte dra samme vei tilbake.

Da vi kom tilbake til varden hvor vi hadde efterlatt oss kulen stående
rett op og ned på sin stang, var det til å begynne med ikke spor å se
av den. Ved nærmere undersøkelse viste det sig at bjørnen nok hadde
vært og besett sig under vårt fravær. Kulen og stangen fant vi slengt
langt vekk, ogjernplaten som det hele skulde festes med, fant vi
likeledes liggende et stykke bort, den så ut som et stykke
sammenkrøllet papir, så «Nils» hadde nok vært alvorlig sinna over disse
fredsforstyrrere som forsøkte på å merke op de gebeter han betraktet
som sine. Sten hadde han også kastet rundt i alle retninger og dessuten
også en trestige.

Vi plukket op kulen og stangen og fikk det anbragt på ny før vi næste
morgen fortsatte. Ut på eftermiddagen var vi atter hjemme i Maudhavn
efter en tur på 23 dager. 4 menn var da borte på en kortere tur for å
se efter Zar Nikolas land. De nådde ikke der op, men kom til en liten ø
et stykke utenfor, så de i klarvær kunde se over til landet.

Den 1. mai var vi igjen på farten. Atter var det Helmer Hansen og jeg
som drog av gårde, denne gang med én slede og seks hunder. Vi var
utstyrt for en tur ned til Tayfurbukten, derfra over Tsjeluskinhalvøen
til Taddeusbukten og så hjem. Vi medbragte verktøi for å reparere det
tidligere omtalte nedfalne sjømerke.

Til å begynne med hadde vi følge med to menn som skulde bort og
bestemme Kap Tsjeluskins nøiaktige beliggenhet. Kommet frem til varden
fant vi at «Nils» på ny hadde vært på besøk og denne gang hadde han om
mulig ennu uttrykkeligere vist at denne opmerkningshistorien irriterte
ham i aller høieste grad. Han hadde gitt kulen en slik kilevink at den
var løsnet fra stangen og var røket i filler. Vi fant stykker av stigen
optil 40—50 meter borte. Resignert plukket vi stykkene sammen og la dem
i haug.Her skiltes vi fra våre to kamerater og fortsatte ned til den
russiske leir. En kveld underveis der ned slo vi leir i pent stille
vær, og bandt som vanlig hundene til en wire som var strukket mellem to
stokker som var rammet godt ned i sneen — og tørnet inn i teltet. Vi
hadde ligget lengere våkne enn vanlig den kvelden fordi vi gjerne vilde
se midnattsolen, men til slutt sovnet vi endelig. Ikke lenge efter blev
vi vekket av et forferdelig bikkjeleven og da vi tittet ut av teltet
fikk vi se at hundene hadde fått besøk. En veldig bjørn var i ferd med
å forsøke på å ta maten fra en av dem. Hver gang han nærmet sig, røk
hele koblet frem under rasende hyl og spetakkel — så trakk han sig
tilbake før han forsøkte på ny. Det var et leven som kunde ha vekket
døde. Bjørnen var så optatt at den ikke brydde sig det aller fjerneste
om oss, så i ro og mak stakk en av oss børsepipen ut gjennem
teltåpningen og skjøt «Nils».

På turen videre vestover hadde vi ruskevær og snefokk. Dagen efter
episoden med bjørnen så vi to rensdyr inne på landet, og fikk skutt det
ene.

Et par dager senere kom vi til leiren ved sjøs merket. Her opholdt vi
oss i tre dager, bragte i stand det russiske depot og reiste sjømerket
op igjen.

Denne gang var vi heldigere enn sist vi var her. Vi kom godt og vel
over halvøen gjennem et vrient kupert terreng som forsinket oss ikke så
lite. Flere renflokker møtte vi underveis, de kunde være nokså store op
til 20 dyr, likeledes så vi en del ryper. Midtveis fant vi en liten
bekk, som viste oss vei ned til bukten. Vi var til å begynne med ikke
helt sikrepå når vi var fremme, da distansen tvers over halvøen ikke
var nøiaktig opgitt oss, men da vi kom kjørende ned elveleiet fikk vi
plutselig se en måke over oss — altså kunde ikke sjøen være så svært
langt unda. Litt lenger fremme prøvde vi isen, og da den viste sig å
være saltholdig, var vi helt sikre på at nu var det ikke så langt
igjen. Ganske riktig en kort stund efterpå svinget vi ut fra elveleiet
og fikk se havet foran oss med kysten strekkende sig øst- og vestover.
Vi svinget vestover, og kjørte langs land tilbake mot «Maudhavn».
Midtveis på landet satte vi op en varde, og nedla en beretning om vår
tur. Ennu lå isen utover sjøen så langt øiet rakk. I et par dager var
vi blitt forfulgt av en bjørn, men fikk dessverre ikke tak i den. I de
siste dager av mai kom vi tilbake efter en i alle deler vellykket tur.

Sommeren begynte nu smått og pent å komme, så vi kunde begynne litt
«utendørs» arbeide. Alle skinn av bjørn og andre dyr som var blitt
skutt i vinterens løp, blev hentet frem og vasket og hengt op til tørk.

Fuglene begynte å komme. I nærheten av «Maud» ruget en del krykjer i et
fjell. Stormåken kom op og hekket rundt omkring. Gåsen kom også, den
holdt til i en liten elv et stykke bortenfor oss. Selen gikk op på isen
— i det hele var alle tegn til stede som viste at nu var våren der.

Tessem hadde hele vinteren igjennem klaget over en intens hodepine som
ustanselig plaget ham. Han henvendte sig derfor til Roald Amundsen og
bad om tillatelse til å forlate oss for å reise hjem. Da det efter
Roald Amundsens mening var uforsvarlig Vi hadde ofte gjester ombord i
„Maud”. Roald Amundsen var meget interessert i at maten skulde være
best mulig og var selv en god kokk.å la en mann reise den lange vei
alene, spurte han derfor om der blandt oss fantes en mann som kunde
være villig til å gå med på turen. Det var jo ingen som helst risiko
ved en sådan tur for øvede folk, som alltid hadde vært vant til å
ferdes ute, og ta sig frem i naturen under alle forhold, så vi svarte
alle som en mann at vi var villige. Roald Amundsen valgte Knudsen;
fordi han var kjent i de trakter; han hadde blandt annet vært med på å
legge ut to av depotene langs ruten.

De fikk overlatt sig ett hundespann, en lett slede som Tessem selv
hadde laget for anledningen, et telt og det beste utstyr og proviant vi
kunde gi dem. Selv fikk de lov til å ta hvad de ønsket av dette siste,
og likeledes så meget som de selv syntes de trengte for turen. Vi
bistod dem alle med råd og dåd.

Vannet var nu begynt å komme op på isen, så vi måtte begynne på
klargjøringsarbeidene til den forestående avgang fra «Maudhavn».
Observatoriet og hundehuset blev tatt ned og materialene lagret ombord.
Observatoriets plass blev markert med en støtte, og et stort depot
nedlagt i land.

Tessem og Knutsen som selv kunde bestemme når de vilde reise, holdt på
med å bygge sig en liten stenhytte hvor de vilde opholde sig efterat
«Maud» var gått, inntil gunstig leilighet for start bød sig for dem.
Hytten blev bygget så solid at den i tilfelle kunde benyttes til
overvintring.

Det led nu lenger og lenger ut på året. Vi hadde tatt hundene ombord og
delvis fjernet taket over skuten, men isen viste ikke tegn til å ville
gå op. Utenfor øen vi lå i le av, kunde vi se åpentvann så langt øiet
rakk, men å komme der ut var lettere sagt enn gjort. Vi hadde kastet
loss fra vår ankerplass, og hadde forsert oss et stykke frem gjennem
isen som nu var brukket litt op, men noe tegn til å vilde åpne sig
viste den ikke. Intet kunde vi jo la være uforsøkt, så vi la ned en
rekke sortkruttminer i isen, og sprengte dem for derved å skaffe oss en
råk, men ikke engang dette hjalp, isen lå der likeså ubevegelig som
før. Vår stilling syntes håpløs. Den eneste tilsynelatende vei ut av
det, var en ny overvintring, men det var det ingen av oss som hadde
noen særlig lyst på. Allikevel måtte vi jo så smått begynne å gjøre
«Maud» klar igjen med denne eventualitet for øie. Vi tok derfor så
smått fatt på å legge taket over igjen. Håpet om å komme ut hadde vi
ikke opgitt, så vi holdt hele tiden den skarpeste utkik fra
mastetønnen.

Så var det om kvelden den 11. september. En av kameratene kom ruslende
ned fra riggen. «Nå,» sa jeg, «så du noe?» «Ja,» svarte han, «jeg så
syv bjørner ute på isen. Kom og bli med så tar vi dem.» En stund efter
krøp vi begge to på maven utover isen. På ca. 250 meters hold stoppet
vi, og jeg vilde at min kamerat skulde skyte først, da det jo var
«hans» bjørner. Flokken hadde vi nu like foran oss ivrig beskjeftiget
med å delikatere sig med noe på isen. Han på sin side mente at når det
var så mange av dem fikk vi skyte begge to. Som sagt så gjort. Vi skjøt
fem av dem, flådde dyrene og begav oss tilbake til «Maud» hvor vi
tørnet inn, da det var vår frivakt.

Ikke før var vi blideligen sovnet før vi blev vekket ved et veldig
halloi og spetakkel så vi røk ut pådekket. Der møtte oss et velkomment
syn — isen hadde åpnet sig og nu lå veien ut til åpne havet fri for
oss. Men tiden var knapp. Isen kunde når som helst sette sammen igjen,
så i hui og hast fikk vi kastet loss, og stevnet ut. Vi stoppet først
på utsiden av iskanten og tok ombord bjørnene vi hadde skutt om natten.
Tessem og Knutsen kom ut over isen til oss for å si farvel. Vi ønsket
dem alt mulig godt på deres forestående tur, idet vi lite ante den
sørgelige skjebne som ventet disse to gode kamerater.

Gleden over å være kommet løs skulde dessverre bli av kort varighet.
Ikke før var vi kommet ut av den felle vi hadde sittet så lenge i, før
vi på ny blev stoppet, denne gang av nyis med flere tommer sne på. Alt
det vi rammet og alt det vi vred oss, like lite nyttet det; på ny så
det ut som om vi skulde bli tvunget til å overvintre.

Vi blev liggende stille her til den følgende dag, da brøt nyisen
heldigvis op så vi kunde fortsette. Det gikk smått. Isen var svær, med
spredte råker, så vi gikk i nærsagt alle kompassretninger for å komme
frem. Nettene blev lange og mørke, og stadig var vi plaget av kuling og
snefokk, så det hendte at vi måtte ligge stille om natten for å kunne
orientere oss den næste morgen. Men østover gikk det jo allikevel. Av
dyr så vi en sel hist og her og mange hvalrosser; av disse siste sikret
vi oss noen eksemplarer.

Vi nærmet oss nu de nysibiriske øer, og farvannet blev bedre for så
vidt som det blev mer isfritt. Snetykke og storm plaget oss fremdeles
sterkt. Kommet op på østsiden av øene forsøkte vi å komme inn i
polarisen for å påbegynne driften. Efter flereforgjeves forsøk, og da
det dessuten var blitt så sent på året, sist i september, måtte vi nu
søke nødhavn. Det nærmeste sted hvor vi kunne tenke oss vi kunde finne
en sådan var i Tschaunbukten ved Ajonøen. Vi satte kurs for Kap
Schelagsk, men isen tvang oss stadig ned mot Sibirias kyst, så det var
oss ikke mulig å opnå tilstrekkelig høide til å gå klar av Ajonøens
nordspiss. Vi måtte derfor, hvor nødig vi enn vilde legge oss til for
vinteren ca. 2 kvartmil på vestsiden av Ajon. Til å begynne med trodde
vi at isen vilde komme til å skaffe oss en mengde bryderi, særlig da vi
så at den satte østover med temmelig god fart, ikke mer enn 50 meter
utenfor oss, men merkelig nok lå vi i ro hele vinteren, og blev ikke
engang forstyrret av en eneste skruning. Mens vi holdt på å forsere oss
inn mot øen, så vi telter i land og trodde at øen var bebodd hele året
rundt.

Allerede samme dag gikk Roald Amundsen og tre menn i land for å se hvad
slags naboer vi hadde fått. De kom i land som ved et mirakel, da det
hele veien inn var å hoppe fra isflak til isflak. Teltene viste sig å
tilhøre en del rentsjuksere som hadde ligget her oppe helt siden tidlig
om våren, men hvis hensikt det var å dra sydover senere på høsten når
isen la sig.

Dagen efter kom de på gjenvisitt ut til oss. De blev mottatt på det
beste og blev traktert med tobakk, fyrstikker, proviant og meget annet.
De pratet og skravlet noe aldeles forferdelig, men å forstå et eneste
ord av hvad de sa, var ikke mulig. Med underlige tegn og gjerninger
gikk forresten slett ikke konversasjonen så aller verst. Senereblev de
våre gode venner, da de til daglig hadde sin gang ombord hos oss, vi
drev byttehandel med dem, og til slutt kunde vi også snakke litt med
dem. Deres sprog var ikke lett å lære, jeg kan fullt ut slutte mig til
hvad den russiske guvernørs frue på Østkap sa. Hun snakket tsjuksisk
flytende, men sa allikevel: «at jo mer man lærer av sproget deres, dess
vanskeligere blir det.»

Det var i slaktetiden vi var kommet, så tsjukserne i land var travelt
beskjeftiget med å slakte for eget behov, og også for å bytte til sig
varer ombord hos oss.

Det kom nu på tale at dr. Sverdrup skulde følge med tsjukserne når
disse forlot Ajon for å begi sig inn i landet inn i de store skoger for
at renen skulde kunne finne mat. I oktober drog våre naboer av gårde,
og Sverdrup fulgte med som deres «paying guest», for på nært hold å
studere deres sprog, seder og skikker. Likeledes skulde han ta
magnetiske observasjoner.

Før vinteren kom, foretok vi her de samme forberedende arbeider som i
«Maudhavn». Taket blev lagt over skuten, og da vi forstod at isen rundt
oss var i ro satte vi op hundehus og observatorium nede på den. Roald
Amundsen og jeg tok de daglige observasjoner. Senere da jeg drog av
gårde overtok han dem helt, samtidig som han ombord overtok mitt
arbeide som kokk, noe han greide til alles udelte tilfredshet, da han
selv var meget interessert i at maten skulde være best mulig. Hans
repertoar spente over alt mulig, like fra «finere matlagning til
selskaps» til almindelig dagligdags kost.

Da isen la sig, foretok vi kortere turer i land for ågjøre oss kjente
på dette nye sted. Hadde det vært meget drivved ved «Maudhavn» så, var
det mangfoldig ganger mer her. Vi fikk hendene fulle med å kjøre ved i
lengere tid og lagre den ved siden av skuten.

Tønnesen hadde ytret ønske om at han gjerne vilde reise hjem herfra, og
da Hansen og Olonkin allikevel skulde en tur ned til Kolyma hvor der
fantes en trådløs stasjon, for å telegrafere hjem, sendte Roald
Amundsen ham med dem, idet de hadde ordre til å undersøke om han kunde
komme sig hjem derfra. Dette var riktignok tvilsomt, men det pleide å
komme en båt op og gå langs kysten helt inn til Kolyma en gang hver
sommer. Da disse tre nådde en boplass ved Kolymaelvens munning, fikk de
høre, at den trådløse stasjon var i ustand, og likeledes at i de siste
to somre hadde ingen båt vært oppe, på grunn av de slette isforhold. De
måtte derfor vende hjem med uforrettet sak.

Av vilt fantes der i land på Ajon en mengde harer og ryper. Så vår meny
ombord var alltid førsteklasses. Skulde man ha sig en hare, var det
bare å rusle i land og finne sig en post, en fem minutter senere kom
gjerne «pus» ruslende, og var ferdig.

Da Hansen, Olonkin og Tønnesen kom tilbake fra sin tur blev det bestemt
at Hansen og jeg skulde trenge østover — om mulig helt til Nome for å
få ekspedert telegrammene.

II

1. desember var vi klare og ut på formiddagen startet vi med to sleder,
12 hunder og proviant for en måned. Tønnesen medfulgte som passasjer,
idet meningen var å søke å skaffe ham en anledning til å komme til
Amerika og derfra hjem. Like før vi startet var der kommet en del
indfødte op til oss fra Kolyma, av disse fikk vi rede på hvor de
største boplasser var beliggende på den kyst vi skulde befare.

Til å begynne med hadde vi følge med en av dem, som skulde op til Kap
Schelagski. Den første kvartmil gikk bra. Senere blev det verre. Sørpe
på isen og meget tungt føre, så våre unge, utrenede hunder gav helt op,
til tross for alt vårt slit med å få dem frem. Vi var da nødt til å
stoppe og slå leir efter å ha utkjørt en distanse av ca. 9 kilometer.
Vår innfødte venn drog så alene til Kappet, så ham så vi ikke noe mer
til. Uvær forsinket oss en dag her, men dagen efter hadde det heldigvis
bedret sig så vi kunde komme videre. Våre sleder var helt nedsnedd så
det tok over to timer å få gravet dem ut. Føret var fremdeles meget
slett så vi rakk bare å komme ytterligere 9 kilometer videre. Eftersom
dagene gikk, slet vi oss frem under stadigvekslende føreforhold, og den
ellevte dagen kom vi endelig frem til boplassen ved Kap Schelagski.

Underveis hadde vi holdt på å miste Tønnesen. Det gikk slik for sig. Vi
hadde slått leir for kvelden og var tørnet inn i teltet alle tre. Ute
raste det en forrykende snestorm så man ikke så hånd for sig. Tønnesen
følte sig litt støl og stiv, og vilde gjerne ut for å røre litt på
benene. Vi bad ham endelig være forsiktig, og ikke under noen
omstendighet tape teltet av syne. Dette lovet han og forsvant ut i
snefokket. Da han ikke var kommet tilbake efter en halv times forløp
blev vi engstelige for ham og en av oss gikk ut for å se efter ham, men
han var sporløst vekk. Vi ropte og skrek, men alt forgjeves. Vi blev nu
engstelige for alvor. Selv torde vi ikke fjerne oss lengere fra teltet
enn vi kunde se det, men på den annen side måtte vi jo gjøre hvad der
stod i vår makt for å finne ham. Da det nu var blitt mørkt tendte vi
derfor et par talglys inne i teltet, samtidig som vi lot primussen stå
og surre. Lyset av dette skinnet så ut gjennem teltduken. Den ene av
oss gikk ut så langt at han gjennem snefokket såvidt kunde skimte
lysningen av teltet, og gikk rundt det i en cirkel. Den annen gikk så
videre ut, men ikke lengere enn at han stadig ved rop stod i kontakt
med ham som hadde føling med teltet. Så begynte rundgangen, under høie
rop og skytning marsjerte vi rundt og rundt, og til slutt var vi
gudskjelov heldige — ut av mørket kom en skikkelse: Det var den
savnede. I mørket og snefokket hadde han forvillet sig vekk fra teltet,
og hadde vasset omkring i flere timer før han endelig hørte våre skudd
og rop.Vi hadde som før nevnt rukket frem til boplassen ved Kappet, og
efter en særdeles vennlig mottagelse blev vi invitert til å ligge inne
i selve høvdingens telt.

Vi svarte først nei takk, vi vilde heller ligge i vårt telt i våre
soveposer. Sannheten var at vi var engstelige for de ekstrainnvånere vi
muligens vilde bli beriket med — men da man trengte inn på oss, var vi
til slutt nødt til å svare jatakk — og ta risken.

Dette var aller første gang jeg fikk anledning til å se disse innfødte
på nært hold. Til tross for at jeg blev så full av lus som aldri før i
mitt lange liv — — så må jeg tilstå at jeg allikevel ikke angrer på
det.

Vi kom først inn i et veldig ytre telt, satt op av trespiler og klædd
med skinn. Dette var fullt av bruksgjenstander, og dessuten opholdssted
for alle deres hunder. Teltet var delt i to med en vegg av renskinn med
hårene ut, så det blev glatt på innsiden. Der var ingen dør til denne
indre del av teltet så vi løftet op en del av veggen og krabbet inn i
det, som senere viste sig å være et telt bygget inne i det store ytre
telt, idet også her var vegger og tak således at der blev dannet et
firkantet rum. Dette var da familiens sove- og opholdsrum. Gulvet
bestod av hvalrosskinn, og langs kantene lå der renskinn, som var til å
sitte på, og som dessuten tjente som seng om natten. Jeg anslo i farten
det indre telts størrelse til 4 × 3 meter gulvflate, og høiden til ca.
2 meter. Rummet var oplyst av to tranlamper bestående av svære uthulede
stener. Som veke benyttedes tørr knust mose. Disse lamper tjener også
som familiens ildsted. Er konen flink ogsteller lampene, ryker de ikke,
og lukter heller ikke men allikevel du verden for en duft.

Da vi kom krypende inn, møtte der oss et forunderlig syn: To «damer»
ruslet rundt der inne og puslet snart med det ene, snart med det andre.
De var særdeles luftig påklædd, idet deres eneste klæsplagg bestod av
en bitteliten badebukse, så jeg som av naturen er en meget blyg mann,
visste jo ikke min arme råd hvor jeg til å begynne med skulde vende
mine øine hen — men det gikk jo fort over, man venner sig til alt her i
livet, selv til skitne nakne «tsjukserdamer». På gulvet krøp og kravlet
noen forferdelig skitne unger. «Chefen» selv var krøpet inn foran oss,
og vi blev benket på renskinnene langs teltveggen. Jeg hadde ikke
sittet så svært lenge før jeg kjente det begynte å krype og kravle
innenfor annorakken — så begynte det å klø. Jo takk, her var lus i
overflod, men vi måtte jo gjøre gode miner til slett spill og satt
ganske urørlige.

Først blev vi traktert med rått renkjøtt og te. Spiseredskaper fantes
ikke. Fatet blev plasert midt på gulvet, og så var det bare å lange inn
med de spiseredskaper Vårherre oprinnelig hadde utstyrt oss med. Vårt
vertskap led øiensynlig ikke nød, for de bad oss ikke om noe annet enn
litt sukker til teen. Da vi var ferdige med velkomstmåltidet meddelte
de oss, at de til takk for sukkeret vilde gi oss fôr til hundene, og
det fikk vi i rikelige mengder — til og med så meget at vi kunde ta med
oss tilstrekkelig selspekk til dem for fire dager.

For øvrig tilbragte vi dagen på den behageligste måte, nemlig med
ustanselig spisning og tedrikking,vi fikk ikke så meget ad gangen, men
til gjengjeld meget ofte. Utover kvelden begynte det å bli folksomt for
da kom beboerne av de andre telter anstigende en efter en. Jeg nevnte
ovenfor at de bad oss om sukker, det høres kanskje litt flott ut at vi
sådan uten videre skulde forstå en muntlig henvendelse — noe vi
naturligvis heller ikke gjorde, men ved tegn fikk vi gjort oss
forståelige for hverandre.

Det begynte nu som sagt å bli ganske folksomt i teltet, vi satt der som
sild i en tønne, klødde oss, røkte og «pratet». En liten gutt på fire
år gikk omkring der inne, plutselig var han en tur borte hos moren og
fikk en liten tår, derfra satte han kurs for faren og lånte hans pipe
for å ta noen kraftige drag. Roald Amundsen hadde fortalt mig at han
tidligere hadde sett det samme hos eskimoene — her fikk også jeg syn
for sagn. Temperaturen steg foruroligende, likeså duften, luften var så
den kunde skjæres med kniv.

Jeg syntes i grunnen vi efter omstendighetene hadde det ganske
hyggelig, så jeg tenkte at en ganske liten drink ikke vilde skade. Jeg
gikk derfor ut på sleden og hentet litt ren sprit 96 % som vi brukte
til våre primusser, blandet den op med sukker og vann og vendte tilbake
til teltet.

Jeg vil gjerne her få innskyte at vi til hele vår forestående tur bare
hadde med en eneste flaske ren sprit til dette bruk, så enhver vil nok
forstå at vi ikke hadde noen overflod av denne edle drue, så drinken
blev derefter. Alt hvad jeg hadde med til oss alle var en kopp full av
opblandet sprit og vann.

Sjelden eller aldri har jeg angret mer på noe imitt liv enn dette.
Samtlige tilstedeværende, oss selv undtatt, blev nemlig mildt
beduggede. Hadde de pratet før, så blev det ti ganger verre nu, de
skravlet og lo og sang — men allting har en ende, og det blev sengetid
den kvelden også. Vi veltet oss bare over ende på skinnene alle sammen.
Det var mann, kone, nok en «dame», to barn, en fremmed tsjukser og
endelig vi tre, så det blev trangt om saligheten. Gulvet var som sagt
seng, så den gjenstand som så mange andre steder har sin plass under
sengen, fikk her plass midt på gulvet i form av en diger dunk.

Jeg syntes efter mitt aller første inntrykk av disse mennesker at de i
sitt levesett minnet mig om dyr. Det å vaske op efter et måltid forekom
ikke. De brukte tekopper blev slikket rene av familiens kvinnelige
medlemmer. Kjøttfatet, som bestod av et uthulet trestykke, blev efter
endt måltid stukket ut under teltveggen til hundene i det ytre telt. De
slikket det så rent til næste gangs bruk, eller husmoren vasket fatet i
urin. Det hele var med et mildt uttrykk grisete, men under de forhold
vi levde på disse sledeturer, venner man sig til alt.

Kvinnene gikk praktisk talt netto omkring inne i teltet. Mennene
derimot blottet sig bare til beltestedet, først når de skulde tørne inn
klædde også de av sig.

Vi sov riktig godt om natten, og merket ikke noe særlig til «de små
grå». Frokosten bestod av små terninger rått renkjøtt, som blev svelget
ned med masser av te.

Da vi kom ut var luften snetung, men vi begynte allikevel å gjøre klar
til start. Vi visste at våreverter først vilde komme til å innta sitt
næste måltid ut på eftermiddagen, hvorfor vi gikk i gang med å koke oss
en kopp te før vi drog. Mens vi holdt på med dette ute i det ytre telt,
kom der ut et svært fat kokt selkjøtt til oss. Hvad det smakte er mig
ikke mulig å beskrive, men ned gikk det da.

Like før vi skulde starte, kom en av tsjukserne bort til mig, og bød
mig en pen sledehund i bytte for en halv flaske av det sukkersøl jeg
hadde traktert med kvelden i forveien. Jeg vilde gjerne ha hunden, og
hadde også bruk for den, men da vi kvelden i forveien jo hadde hatt rik
anledning til å studere dette «ildvanns» forbløffende virkninger, avslo
jeg naturligvis med det samme.

Ut på formiddagen var vi klare og drog avsted. Til avskjed fikk vi to
store stykker ferskt selspekk, så på denne boplassen var det nok bare
velstand. På en tur gjennem leiren talte jeg syv telter. Det telt hvor
vi hadde vært gjester, var det største og beste. Før vi kjørte fikk vi
det råd at vi skulde kjøre over land på innsiden av Kap Schelagski, da
veien her var bedre og betydelig kortere. Hundene var friske og
uthvilte, og det bar strykende av gårde i pent vær. Dagene er korte på
denne årstid, så allerede ved togtiden om eftermiddagen slo vi leir på
kysten.

Tiden fremover gikk som vanlig på disse sledeturer, under vekslende vær
og føreforhold. Inne på kysten så vi ofte teltskjeletter, og hvelvede
båter. Disse tilhørte rentsjukserne, som hadde sine boplasser her om
sommeren. Dyr så vi ingen av.

Den 15. desember var jeg ute om morgenen før viskulde starte for å ta
en magnetisk observasjon. Jeg var ferdig med første avdeling av mitt
arbeide, da det plutselig mørknet slik til at jeg var nødt til å
avbryte det hele. Vi blev derfor enige om å ophøre med disse
observasjoner, mens vi befant oss på utturen og heller ta dem når vi
var på vei hjemover igjen.

Jeg skal prøve, så godt jeg kan, å beskrive en leirslagning en
eftermiddag underveis:

Det raser en forrykende snestorm, så man knapt kan se en hånd foran
sig. Vi har vært underveis siden kl. 10 om morgenen, og nu begynner det
så smått å mørkne. Hundene er trette og slitne, så det hele går tregt
og uvillig. Foran oss går Tønnesen på ski for å vise vei, hakk i hæl på
ham kommer hundespannene med våre to sleder. Forrest Helmer Hansen, og
like bak, jeg. Også vi er på ski og støtter og skyver sledene så godt
vi kan. Kompass bruker vi ikke, vi følger kystlinjen som vi av og til
kan skimte gjennem sneilingene.

«Ja, det er vel kanskje best å finne sig en brukbar leirplass,» sier
Hansen, og heri er vi andre to skjønt enige. Inne på kysten bak en
knaus finner vi det vi søker. Hundene blir stoppet, og vi går først i
gang med å reise teltet som ligger øverst på den forreste slede.

Vel ferdige med det, går Tønnesen avsted for å finne litt ved til vår
lille kokeovn, som er laget av lette tynne jernblikkplater. Efterpå
kryper han inn og gjør teltet i stand. Henter soveposene på sledene, og
fyrer op i ovnen.

Hansen og jeg tar oss i mellemtiden av hundene, tar av dem seletøiet og
binder dem til en wire somvi har strukket mellem to stokker vi har
rammet ned i sneen.

«Her er gryta,» kommer det fra teltet. Jeg tar imot gryten som Tønnesen
rekker ut gjennem teltåpningen, fyller den med sne og leverer den
tilbake igjen. Imens har Hansen gått i gang med foring av hundene. Fra
sledene har han hentet hundepemmikan, og gitt hver hund dens
dagsrasjon: ett pund. De spiser bare en gang i døgnet, og det er når vi
slår leir. Roald Amundsens gode lærdom: Først hunder, så mennesker er
noe vi fremdeles holder høit i hevd, og vi har aldri angret på det. De
sliter jo forferdelig vondt disse våre gode kjære venner ved å måtte
ligge ute om natten i optil -40° — men dessverre inn kan vi ikke ta
dem, det er snau nok plass til oss tre der inne. Det eneste vi kan
gjøre for dem, er å bygge op en snemur hvor de kan finne litt ly.

Så er det vår tur. Fra sleden hentes pemmikan og kjeks. Presenningen
surres godt rundt sleden igjen — så kryper vi inn i teltet. Her kjennes
det riktig godt og lunt ut.

Tønnesen har satt over gryten med sne, og tendt et talglys. Vi setter
oss rundt ovnen alle tre, og nu begynner stivheten og kulden langsomt å
gå ut av kroppen. Sneen i gryten er smeltet, og det begynner så smått å
ryke av vannet. Pemmikanstykkene legges i gryten, og det hele gis et
opkok til det blir en passende tykk suppe. Kjeksen deles ut, suppen
likeså. Av vektshensyn er vårt skaffetøi og personlige utstyr redusert
til det minimale. Av skaffetøi har vi bare med en skje og en kopp til
manns.

Der faller her, som andre steder i verden nårmaten er god og gjestene
sultne, en absolutt taushet over forsamlingen. Jeg er ikke så sikker
på, at jeg nu her nede i civilisasjonen vilde sette noe større pris på
en kopp slik suppe, men der oppe i teltet smakte den vidunderlig.

Tønnesen har vært heldig i kveld, han har funnet ekstra meget ved, så
vi har råd til ennu en liten lunk på ovnen, før vi går i posen. Dagen
har vært slitsom, ute hyler stormen, vi er blitt trette og døsige av
maten.

«Han har vært lei i dag,» sier Hansen, «jeg er sannelig ikke ordentlig
varm ennu. Jeg tror næsten vi tar oss en kopp te til. Eller hvad sier
dere?» Enstemmig vedtatt uten debatt. En av oss går ut på sleden og
henter litt te og sukker, som høitidelig kokes, og nydes sammen med
dagens første og siste pipe. Klokken er nu blitt 7, lysestumpen har vi
forlengst slukket av sparsommelighetshensyn, og i mørket sitter vi og
døser.

«Nei,» sier en og tar sig sammen, «klokken er mange, karer. Vi skal jo
på ’n igjen imorra. Det er best å krype i posen.» En liten stund efter
forkynner en jevn dur at vi alle tre er sovnet rolig og fast inn.

Næste morgen er det op ved fire halv femtiden. Kvelden i forveien har
vi lagt ferdig ved og sne til vår frokost. Om natten hadde det snedd
noe ganske alvorlig, så vi visste der ventet oss et større arbeide med
å grave sledene ut. Frokosten bestod av en kopp tynn te og kjeks. Vel
ferdig med den ruller vi soveposene sammen, rigger ned ovnen, og så går
Hansen og jeg ut for å se til hundene og sele på dem, mens Tønnesen
bærer ut soveposene tilsledene og rigger ned teltet, som han lar bli
liggende på bakken — her må vi nemlig til alle tre. Det må først bankes
rent for sne før det rulles sammen og legges på sleden. Klokken er
blitt 9 — snestormen har lagt sig — men ennu er det stummende mørkt.

Alt er klart, og med Tønnesen i spissen bærer det avsted videre mot
øst.

Det nærmet sig julekvelden, men sant å si hadde vi ikke tid til å tenke
noe større på den. Det eneste vi konsentrerte våre tanker om, var å nå
vårt mål så snart som mulig.

Selve julekvelden befant vi oss ca. 307 kilometer østenfor Kap
Schelagski. Været var tålelig bra, og ut på eftermiddagen holdt vi på å
lete efter en leirplass inne på landet. På grunn av dyp sne slet
hundene vondt den dagen og var også meget sårbente, men de gav sig ikke
for det. Vi hadde ikke sett et menneske på hele veien, så det begynte å
minke sterkt på provianten både for oss selv og hundene. Om formiddagen
hadde vi funnet noen vedkubber som vi tok med på sledene, for fryse
vilde vi i hvert fall ikke på julekvelden.

Mens vi ser oss om efter leirplass får vi plutselig øie på en svær
snehaug, og på toppen av denne står en sneskuffe på skrå. Ved nærmere
undersøkelse viste det sig at skuffen stod der som beskyttelse for et
skorstensrør. Snehaugen dekket altså en jordhytte. Spørsmålet var nu:
Hvor er døren? Vi regnet ut at sannsynligvis måtte inngangen være ut
mot sjøen, og efter en del gravning fant vi den også, men døren var
låst med hengelås. Vi fant at vi uten skrupler kunde bryte denne op og
gå inn. Innenforkom vi inn i en liten gang, som imidlertid var stengt
med ennu en dør forsynt med hengelås. På ny brøt vi oss inn og stod
snart inne i selve hytten. Proviant fant vi ikke stort av, bare en
liten sekk med ca. 1/2 kg. hvetemel, og på en hylle en skitten
tallerken med litt selspekk, det var alt. Dessuten lå der litt tobakk,
og noen byttevarer som f. eks. glasshalsbånd m. v. Vi forstod at vi var
kommet inn i en handelsmanns sommerhytte.

I det ene hjørne stod en ovn laget av et avskåret parafinfat, og
utenfor fant vi lagret ved, så det varte ikke lenge før vi hadde det
godt og varmt.

Som vanlig var hundene først blitt foret, og lå nu ute i det stille
rolige vær og hadde det godt.

Vi hadde spist vår pemmikanrasjon, og blev nu enige om at vi i
anledning av den høitidelige aftenstund vilde ha — julekake. Jeg var jo
utlært kokk, og fikk den noe utakknemlige jobb å løse opgaven.

Først rengjorde jeg toppen av ovnen så godt det lot sig gjøre med de
forhåndenværende midler, og laget derefter en «deig» bestående av vann
og det funne mel. Derefter tok jeg selspekket, smurte toppen av ovnen
med det, og stekte deigen i seks kaker. Disse blev servert med en kopp
te til, og smakte virkelig fortreffelig. Skulde noen være i tvil herom,
skjenker jeg hermed opskriften gratis til hvem som helst som måtte ha
lyst til å prøve om jeg snakker sant eller ikke. Senere blev vi enige
om, at siden det nå en gang var julekvelden, så fikk vi bevilge oss en
aldri så liten drink. Av et kvantum sprit som omtrent svarte til et
vinglass, sukker og vann, kokte jeg en toddy til oss. Da vi så fikk fyr
i pipene våre, var det ingen i verden som hadde enbedre og hyggeligere
julekveld enn oss. Tiden gikk med passiar om julen hjemme, og mange og
varme var tankene som den kvelden gikk fra den lille jordhytten på
Sibiriakysten og hjem til gamle Norge.

Plutselig mens vi prater som best kom snestormen! Hujende og hylende
som sloppet av en sekk — her hjalp ingen kjære mor. I hui og hast måtte
vi ut, for først og fremst å se efter hundene. Vi bandt dem, så mange
vi kunde til hver slede, og bygget så en høi snemur for å beskytte dem
og sledene. Da alt var klart gikk vi inn igjen, og tørnet inn efter en
både begivenhetsrik og hyggelig julekveld.

Første juledag oprant med samme griseværet, annen dag likeså. Men aldri
så galt at det ikke er godt for noe. Vi satt i et forholdsvis varmt hus
og kunde nu i ro og mak se over hundeselene og reparere dem, samtidig
som vi fikk gitt vårt personlige utstyr en nødvendig overhaling. Været
annen dag var om mulig verre enn første, det blåste og føk, så det var
næsten ikke mulig å stå på benene — men ut måtte vi, det var ikke bønn
for det. Først og fremst gjaldt det atter hundene. Snemuren vi bygget
op blåste ustanselig over ende og sledene var helt nedsnedde. Ikke
mindre enn fire ganger den dagen måtte vi ut og bygge op muren og grave
ut sledene. Hundene lot sig forresten rolig delvis fyke ned i sneen, og
det beskyttet dem ikke så lite.

Endelig ut på eftermiddagen klarnet det av, og da vi tørnet inn den
kvelden så vi på utsiktene til å komme videre næste dag med bedre
humør. Det minket nu sterkt med provianten for oss alle, både mennesker
og dyr, så vi måtte se å finne en boplass så snart som mulig — det var
jo lenge siden vihadde forlatt den siste, så derfor håpet vi på snart å
finne en ny.

Været holdt hvad det hadde lovet, og næste morgen var vi atter
underveis. Dagen begynte strålende — men den skulde dessverre komme til
å ende som den sørgeligste på hele turen. Tønnesen kom nemlig til oss
om morgenen, og spurte om han ikke kunde få lov til å starte før oss,
så han kunde få et lite forsprang for hundene, for derved å undgå at de
stadig fløi og tråkket på skiene hans. Vi næret ingen som helst
betenkeligheter ved å gi ham en sådan tillatelse, særlig da han
juleaften, under de da herskende vanskelige værforhold, hadde ligget et
langt stykke foran oss, ja til og med til sine tider så langt at vi
tapte ham av syne, mens han på sin side som gikk inne under landet,
ikke hadde hatt de ringeste vanskeligheter med å se oss som var ute på
isen, efter hvad han selv sa. Vi gav ham altså den forønskede
tillatelse, og han drog av gårde. Dog fikk han utrykkelig ordre om å
følge kystlinjen, og ikke under noen omstendighet finne på å gå inn i
landet.

Da Hansen og jeg svinget ut på isen, var været helt ideelt, det var så
klart at vi så kysten flere kilometer foran oss, men av Tønnesen så vi
ikke det spor. «Nå ja,» tenkte jeg, «det er jo rimelig at vi ikke kan
se ham mot det mørke landet, men han kan naturligvis, efter hvad han
selv sa, uten ringeste vanskelighet se oss og hundene her ute på isen.»

Vi fortsatte videre, både Hansen og jeg begynte jo så smått å lure på
hvor han var blitt av, men han hadde jo lovet uttrykkelig at han skulde
holde sig langs kysten. Dessuten begynte det å banke opi vest, så vi
mente, at han som gammel sjømann, når han fikk se det, vilde stoppe op
og vente på oss.

Det begynte å mørkne, så til slutt var vi nødt til å stanse, og slå
leir — fremdeles intet spor efter den forsvunne. Hansen gikk ut og fikk
samlet sammen så meget rekved at han fikk laget et veldig bål, som
kunde sees viden om. Av flere stykker rekkved fikk jeg surret sammen en
stang, tok av mig en blåskjorte og dyppet den i parafin, og efterat jeg
hadde bundet den til stangen stakk jeg fyr på og holdt hele greia op i
luften og svinget den frem og tilbake. Jeg er sikker på den såes langt
unda. Den bortkomne hadde en eske fyrstikker på sig, det visste vi, så
vi på vår side holdt skarp utkik efter bål i land, men dessverre
forgjeves. Den kvelden var ikke hyggelig. Hver time var vi ute og ropte
og skrek og skjøt for å påkalle opmerksomheten. Bålet greide vi å holde
gående til kl. 5 næste morgen, da hadde vi ikke mer ved igjen.

Den følgende dag oprant like fin. Hansen mente at Tønnesen muligens i
det fine vær hadde gått for langt, så vi tok oss en tur østover for å
lete efter ham. Jeg kjørte inne under landet, Hansen lengere ute.
Fremdeles håpløst. Humøret stod ikke særlig høit hos noen av oss den
kvelden heller — vi diskuterte naturligvis alle de muligheter vi kunde
tenke oss kunde være til stede. Dagen efter i samme fine været, tok vi
oss en tur inn på landet og så efter i alle viker og bukter — men nei.
Hadde humøret tidligere vært under null, så var det nu, hvis mulig,
ennu lavere nede. Hvad i all verden skulde vi gjøre hvis vi ikke fant
mannen? Selvbebreidelsene begynte også å innfinne sig. Hadde vi advart
ham sterktnok? Hadde vi gjort hvad vi kunde for å finne ham igjen?
Imidlertid blev vi enige om, at vi den tredje dag vilde kjøre tilbake
mot hytten som den siste utvei. Også denne dag oprant strålende fin.
Efter at vår spartanske frokost var fortæret drog vi av gårde, denne
gang altså tilbake samme vei som vi var kommet. Vi mente begge at
chancen for å finne ham her naturligvis var lik null, men vi måtte jo
ikke la noe være uforsøkt.

Da klokken nærmet sig 12 hadde vi kjørt ca. 27 kilometer i retning av
hytten. Plutselig får vi se noe sort som kommer frem bak en is, og
beveger sig mot oss. Gudskjelov og takk. Det var ham. Våre
anstrengelser var altså kronet med hell.

Men hvor i all verden hadde han vært henne?

Jo, like efter at han tredje juledags morgen hadde forlatt hytten,
hadde han nede på isen sett sledespor som førte inn i landet. Disse
hadde han fulgt, i det håp at de vilde føre ham til en boplass. Han
gikk og gikk, men forstod til slutt at dette bar rent galt avsted,
hvorfor han snudde og forsøkte på å finne tilbake til kysten igjen. I
mellemtiden var så vi kjørt forbi ham ute på isen, mens han gikk og
rotet i land. Hele natten hadde han holdt det gående ute. Heldigvis
fant han om formiddagen den følgende dag tilbake til hytten, aldeles
dødstrett og utmattet av sult og frost. Litt mel hadde det vært igjen i
posen, og det hadde han spist rått for å døive den verste sult. Så var
han falt i dyp søvn. Dagen efter hadde han fyrt op i ovnen og hadde
laget sig noen kaker av mel og vann, men ennu hadde han ikke tort
forlate hytten. Først dagen efter hadde han gitt sig i vei langs
kysten, i det håp muligens åfinne oss igjen. Da han kom, var han ikke i
noen særlig bra forfatning. Hendene, nesen og tærne hadde han
forfrosset, så han satte sig på sleden og iførte sig de klær vi hadde
tatt med til ham i tilfelle vi skulde finne ham, og så bar det hjemover
i susende fart.

Vel kommet til leiren, fikk vi lagt ham i soveposen og stellet ham og
satt ham såpass i stand at vi kunde fortsette den næste dag.

Været holdt sig, så vi var i godt humør da vi startet, men vi hadde
ikke vært svært lenge underveis før snestormen var over oss igjen. Det
var ingen råd med det — vi måtte stoppe igjen. Vi leiret oss like ved
et tsjukseroplag, slike som jeg har nevnt tidligere, og da nød bryter
alle lover, var vi nødt til å bryte ned litt av en treopstander for å
skaffe oss ved. Dette var nytttårsaften 1919.

Dagen efter var det fremdeles snestorm. Vi var ute en tur om
formiddagen alle tre for å samle litt ved, da Tønnesen på ny så sitt
snitt til å fordufte, men denne gang var han heldigere. En stund efter
hadde vi ham nemlig tilbake for full fart, viftende med armer og ben.
«Et tsjuksertelt, et tsjuksertelt,» skrek han. Litt senere kom en ung
gutt ned til oss, og bad oss om å flytte vårt telt op til deres. Dette
gjorde vi i det håp at vi skulde kunne opdrive noe mat til hundene, men
heri blev vi dessverre sørgelig skuffet. De fortalte oss nemlig at de
ikke en gang hadde mat til sine egne dyr, noe vi tydelig kunde se selv,
for magrere bikkjer skulde en lete lenge efter. For øvrig blev vi meget
vennlig mottatt, og invitert inn i det indre telt hvor vi blev godt
traktert. Det var en påtagelig forskjell på dette telt og det telt
vitidligere hadde sett, da det her var riktig rent og pent. De bad oss
også om å slå oss til ro i deres telt om natten, så vi skulde slippe å
sette op vårt eget — en innbydelse vi med takk tok imot. Næste morgen
fikk vi rede på at litt lengere nede på kysten lå der to telter, og vi
besluttet oss derfor med en gang til å kjøre der ned for å forsøke på å
få tak i litt hundemat. Det var ikke langt, bare ca. 7 kilometer. Der
traff vi på en riktig hyggelig mann, som på våre ivrige spørsmål om han
hadde hundemat dessverre svarte benektende. Det samme var tilfelle her
som i det første telt, mat til sig selv hadde de nok av, men hundemat —
nei. Hundene her så da også ut som de rene skjeletter. Vi overveiet om
vi skulde fortsette med én gang eller ei, men da gamlingen fortalte at
hans sønn næste dag skulde kjøre til Nord Kap, og at det der var
mengder av hundemat, især fisk, besluttet vi å vente for å få følge.

Vi blev særlig vel mottatt her hos gamlingen. Da vi kom inn i
soveteltet, tok de våre klær og hang dem op til tørring. Efterpå så de
over dem, og var der et hull, eller var en søm gått op, lappet de og
satte det i stand for oss. Da vi hadde kjørt ganske kort, lå vi hele
dagen inne i soveteltet, og det ene måltid løste det andre av.

Kl. ^1/[2]2 næste morgen tørnet «husets» folk ut og begynte å koke te
og gjøre i stand mat. Så var det på’n igjen: Først spise, så røke.
Storm av nordvest med snefokk var det ute, så foreløbig var det bare å
innta en avventende holdning, mørkt var det naturligvis også som i en
sekk — men vi gjorde oss allikevel klare til start. Kl. ^1/[2]8 kom vi
av gårdesammen med tsjukseren. Han hadde 11 hunder foran sin slede, og
vi bad ham derfor om å kjøre foran, men det vilde han ikke. Det blåste
fremdeles friskt med snefokk, så vi kunde ikke se landet, men
tsjukseren gav oss kursen, vi skulde holde efter en bestemt opgitt
stjerne, og det gikk bra. Tønnesen med sin bagasje kjørte den dag med
tsjukseren, og litt efter litt sakket de mer og mer av. Vi stoppet op
gjentagne ganger for å vente på dem. Det er ikke noe særlig hyggelig å
stå slik ute på isen og bli gjennemblåst og fryse, så til slutt blev vi
leie av å vente og besluttet oss til å holde det gående. Det var riktig
godt føre, så vi lot det dure av gårde det hundene vilde trekke. Litt
lengere fremme passerte vi en del oplagte sommertelter, båter og andre
ting som stod et stykke inne på stranden. Her traff vi på friske
sledespor som vi så fulgte. Vi hadde ikke kjørt lenge før vi traff på
et hus som var dekket med jord mot sjøsiden, mot landsiden var det et
slags telt. Vi stoppet og Hansen gikk bort og banket på døren. Først
efter gjentagende banking blev der liv, og en tsjukser kom ut og slapp
Hansen inn. Det var en russisk handelsmann som holdt til her. Han talte
godt engelsk, og vi blev som vanlig godt mottatt — ja endog bedre enn
vi var vant til, for her fikk vi sannelig kaffe og smør og brød. Det
hadde jo vært så som så med konversasjonen med våre tidligere verter,
men her hadde vi da endelig truffet en mann vi kunde prate med, og som
kunde fortelle oss litt om hvad der var hendt ute i verden. Blandt
annet fikk vi vite at verdenskrigen var slutt. Han fortalte også at der
lå en liten amerikansk skonnert ved Nord Kap, og en russisk
damperøstenfor Kappet, begge var bestemt for Kolyma med varer.

Mannens kone var innfødt, og henne behandlet han som en slags
høiereståendet husdyr. Hun utførte alt grovarbeide, hentet is og sne,
sydde alle klær og hugget ved. Et barn hadde han også med henne.
Ekteskapet var for øvrig ikke noe videre bindende for hans vedkommende,
når han blev lei kona, så var det bare ut med henne og barnet. Det var
kjerringer nok å få!

Heller ikke her lyktes det oss å skaffe mat til hundene. Lenge efter
oss ankom Tønnesen og hans tsjukser. De var meget forbauset over at vi
hadde greid å finne huset alene.

Værgudene var oss fremdeles ikke særlig vennlig stemt, så først næste
formiddag kjørte vi videre. Noen timer senere kom vi til næste boplass.
Men heller ikke her fantes der hundemat. Sam vanlig lå vi over i deres
telt.

Jeg kan ikke begripe hvorfor disse mennesker skal så tidlig på’n om
morgenen, for det samme som før gjentok sig også her. Kl. ^1/[2]2 blev
vi urodd, da var de på benene alle sammen, angivelig for å gå på jakt;
men tiden gikk uten at de kom sig av gårde. Det blev tedrikking og
prating helt til klokken nærmet sig 6 — det er nok hyggelig å prate og
drikke te og røke, men en grense for selskapelighet bør det vel være.
At man i godt lag kan sitte oppe til kl. ^1/[2]2—2, det kan jeg forstå,
men å tørne tidlig inn for så på ny å tørne ut ved de tider for å
påbegynne selskapet, det går virkelig langt over min forstand, men man
må jo tute med de ulver man er sammenmed, og tilsynelatende blide og
fornøide tørnet vi ut sammen med de andre. De kunde uten skade ha
tilbragt ennu noen timer til køis — men der var jo kommet fremmede til
gårds, og da gjaldt det vel å nytte leiligheten kan jeg tenke mig.

Altså — først ved sekstiden var selskapet over så vi kunde komme oss
avsted. Føret var aldeles ubegripelig slett den dagen. I min dagbok har
jeg skrevet at «det var som å kjøre gjennem en askehaug». Vår
tsjukservenn var blitt igjen på boplassen, så nu kjørte Tønnesen igjen
med oss.

Kysten bortover var nu mer bebodd, så allerede ved ^1/[2]3 tiden om
eftermiddagen befant vi oss ved næste boplass. Her fikk vi først og
fremst den gledelige underretning at vi kunde få mat til våre hunder.
Hittil hadde vi vært nødt til å fore dem av vår sparsomme
pemmikanbeholdning — så det hjalp godt å få dem litt underspist.
Familien bodde her ganske alene i et stort beboelsestelt, og i et telt
ved siden av hadde de antagelig sine lagerbeholdninger. Mannen var i
sine beste år, en riktig sprek og kjekk kar. Siden fikk vi vite at han
var en av de rikeste menn på kysten.

Det er mange måter å bære sin rikdom til skue på. Noen holder
luksusbiler og seilbåter. Alitat, så het han, holdt tre koner — og tre
vekkerklokker. Hans koner demonstrerte for all verden at de var gift
med en rik mann ved å gå rundt klædd i kjoler, en aldeles uhørt
flotthet på disse kanter. De var fordelt efter beste militære mønstre:
en hadde alt utearbeide, en annen alt innearbeide og endelig den tredje
var, efter et ikke ukjent forbillede fra mer sydligebreddegrader, hans
yndlingshustru. Det var antagelig med henne han hadde de tre smågutter
som fløi rundt i teltet da vi kom.

Nu er det så med tsjukserne at det å ha mange koner ikke absolutt
nødvendigvis behøver å bety rikdom. Deres eneste mål her i livet, hadde
jeg nær sagt, er å få sønner. Derved trygger de nemlig sin alderdom når
de ikke selv lenger klarer jaktens strabaser. Får man derfor ikke
sønner med den første kone, så ser man sig om efter en ny. Det er
imidlertid ikke alltid så sikkert at man trygger sin alderdom ved å få
sønner. Det fikk blandt annet Alitats far erfare, efter hvad man senere
fortalte mig. Han hadde en dag villet sende den unge herre ut på jakt,
noe som aldeles ikke den dag passet i hr. Alitats program, hvorfor
naturligvis gamlingen blev rasende, det ene ord tok det annet, og før
ophavet fikk sukk for sig var han omgående ekspedert til de evige
jaktmarker av sin hr. sønn. En særdeles lettvint, om enn ikke
anbefalelsesverdig måte for uskikkelige unger til å få sin vilje.

Her bodde altså nu Alitat med sine kvinner og barn og hadde det
tilsynelatende udmerket. Stellet var renslig og bra, men bevare mig vel
for lus. Som følge av våre forholdsvis hyppige besøk i teltene på vår
vei, medførte også vi ikke så få av disse dyr, så noen fra eller til
spilte for oss ingen rolle. Jeg tror heller ikke at Alitat hadde noe
imot å få litt friskt blod iblandet sin rase.

Disse mennesker levde også litt mer civilisert hvad tidene for å gå til
køis og tørne ut angikk. Klokken 9 gikk husets herre høitidelig rundt i
teltet, og trakk og stilte alle sine vekkerklokker, og jeg skal lovefor
det blev leven næste morgen. Det var som all verdens brannvesener hadde
satt hverandre stevne i teltet. Vi fôr ut — og opdaget til vår glede at
vi hadde fått sove til kl. 6.

Fra nu av og til Nord Kap kjørte vi forbi den ene boplass efter den
annen. Enkelte steder fikk vi hundemat, andre ikke. Det var meget
forskjellig hvorledes det stod til med lagrene, noen hadde mer enn nok,
andre svært lite. Vi spurte stadig om hvor langt det var igjen til
Kappet, men det var oss ikke mulig å få greie på det. Tsjukserne på den
siste boplass vi hadde passert, mente at hvis vi drev godt på den
dagen, vilde vi rekke frem dagen efter. Nu regnet disse karene med sig
selv og den distanse de tilbakela pr. dag med en slede bare lastet med
lette skinn, og fra 12 til 14 hunder foran — vi derimot som var tungt
lastet, og med trette hunder, måtte nok anvende en litt mer beskjeden
målestokk, når vi anslo vår fart — og det holdt også stikk.

Første gang på lenge lå vi kvelden efter å ha forlatt Alitat alene i
vårt telt, og da avveksling fryder, likte vi oss ganske bra.
Pemmikansuppen og kjeksene var det rene festmåltid. Da vi snart ventet
å være fremme ved bebyggelsen på Nord Kap, besluttet vi, så godt det
lot sig gjøre, å holde storrengjøring på oss selv, det vil med andre
ord si: å forsøke på å bli kvitt så mange lus som mulig. Skjebnen var
oss huld den kvelden, for temperaturen sank ned til -40°, og i den
temperatur kan, merkelig nok, selv ikke en lus leve. Vi vrengte av oss
de klæsplagg vi bar nærmest kroppen, og kastet dem i haug utenfor
døren. Næste morgen var det bare å plukke dem op, og banke dem riktig
godt med etrensdyrben eller en stokk, så drysset de døde lus i haugevis
ned på sneen. Helt kvitt dem på denne måten blev vi ikke — men det
hjalp.

Ennu en natt tilbragte vi ute i teltet før vi endelig den 9. januar var
fremme ved totiden om eftermiddagen. Der var to huser, omkring tyve
telter. Beboerne i denne «by» var tsjukserer. To handelsmenn bodde
likeledes der. De driver byttehandel med de innfødte, idet de bytter
bort våben, verktøi, te og tobakk og mottar skinn som betaling.

Hvis man tror det bare er å slå sig ned blandt disse innfødte og drive
handel uten konkurranse, så tar man skammelig feil. Mellem alle
handelsmennene her på kysten er det en knivskarp konkurranse. Hvis De
kommer inn i en forretning hvor De ikke liker Dem, så går De bare
derfra og rett over gaten til konkurrenten. Så også her. Tsjukseren
spenner bare for sine hunder, og drar noen kilometer enten opover eller
nedover kysten til han kommer til den handelsmann han liker best, og
omsetter sine skinn hos ham. Den handelsmann som fører det største og
mest velassorterte lager, han får den største søkning.

Disse handelsmenn var alle dyktige folk — de måtte nøiaktig vite hvad
de trengte til vinteren og hvor meget; varene ankom sannelig ikke
daglig til deres lager. Det å være handelsmann her oppe er heller ikke
så lett rent økonomisk sett. De er mange ganger nødt til å gi en meget
utstrakt kreditt, men jeg tror ikke de taper noe mer på det der oppe
enn en hvilken som helst landhandler i en avsides bygd hjemme.
Tsjukseren er i grunnen helt igjennem ærlig. Fikk man en gave, var det
bra om han fikklitt tobakk eller te til gjengjeld — fikk han ingen ting
var han like fornøid for det, tilsynelatende da. Men regelen var: gav
de noe bort, ventet de å få noe igjen. Det er jo et fenomen som ikke
bare gjør sig gjeldende her oppe.

Når vi forlot en boplass var som regel avskjedshilsenen: «Kom igjen når
du vil. Mitt hus er ditt hus,» og at ikke dette var bare tomme
talemåter, det fikk vi sanne mer enn én gang, da vi på hjemveien
passerte de samme boplasser, og traff de samme mennesker igjen.

Roald Amundsens navn er kjent over hele Sibiriakysten, og her som alle
andre steder i verden har det en god klang. De sa ofte der oppe ved
Ajon hvor «Maud» lå, at det var en høiere styrelse, som hadde sendt ham
til dem for at de ikke skulde omkomme. Helt nede ifra Kolyma kom de op
med syke og sårede for å få dem pleiet og eftersett ombord.

Men tilbake til leiren ved Nord Kap. Vi tok inn hos den ene av
handelsmennene, russeren Alexander Kisk. Her fikk vi først og fremst
bekreftet nyheten vi tidligere hadde hørt: Verdenskrigen var slutt
høsten 1918, og likeledes at der hadde funnet sted store omveltninger i
Europa. Bedre sent enn aldri — disse nyheter fikk vi altså ca.
halvannet år efterat begivenhetene hadde funnet sted. Kisk bebodde det
ene hus. På den ene side av dette hadde han satt op et veldig telt,
hvor han hadde sitt varelager. Her fikk vi sette fra oss våre to sleder
og hvad bedre var, hundene fikk også lov til å ligge der.

Selve huset bestod av et eneste rum med fastekøier langs veggene. Det
smakte vidunderlig å komme i hus igjen. Kisk stellet selv huset, og
puslet rundt oss. Han visste næsten ikke alt det gode han skulde gjøre
for oss. Loven her oppe er helt enkel, den lyder: Idag mig, imorgen
dig, og efter det lovbud lever de alle der oppe i villmarken. En mann
kan være så stor en banditt han være vil, er han først i knipe og ber
om hjelp, så deler hvem som helst gladelig sitt — imorgen kan det
kanskje være hans tur til å be om hjelp.

Kisk lovet oss å ta sig av Tønnesen og sende ham over til den ene av
sine kompagnoner Kasingen, som så vilde sørge for at han kom videre og
hjem. Vi skiltes derfor fra Tønnesen her.

Første og annen dag efter vår ankomst var det fint vær, men vi
besluttet allikevel å bli liggende over, dels for at hundene skulde få
hvile ut, dels for at vi skulde få anledning til å gå over vårt
personlige utstyr, og få satt i stand hundeselene som trengte en
ordentlig overhaling. Jeg forsøkte på å få tatt en magnetisk
observasjon, men måtte opgi det på grunn av kulden, og fordi mine
fingrer var altfor stive og hårde til å kunne håndtere de fine
magnetnåler. Hansen og jeg blev derfor enige om, at vi måtte
oprettholde vår tidligere beslutning og vente med observasjonene til vi
var på hjemveien. Vi fikk heller nu drive på østover, da vi var blitt
svært forsinket på den første halvdel av veien. Om kvelden den annen
dag var vi atter klare til å ta fatt. Startdagen kom med storm og
snefokk fra sydost, så vi fikk oss nok en liggedag — men denne gang
ufrivillig. Så galt var det nå ikke enda, for hundene fikk derved
ytterligere anledning til «å „Dette var aller første gang jeg fikk
anledning til å se tsjukserne på nært hold“. Harald U. Sverdrup tar sig
en røik på pipen med Amundsenprofilen.komme i form», og vi til
ytterligere å få satt vårt utstyr i tipp topp stand.

Den tredje dag kom vi oss av gårde. Efter å ha kjørt et stykke vei, kom
vi plutselig til den skonnert vi tidligere hadde hørt omtale.
«Skonnerten» viste sig å være en stor åpen motorbåt, med en overbygning
forut. Den var trukket op på land, og lå nu forlatt der. Like bortenfor
traff vi på et telt hvor det bodde en handelsmann, også russer, og hos
ham traff vi to av motorbåtens besetning. Den ene av disse var en
østerriker ved navn Anton Standard. Det er vel en av de merkeligste
menn jeg har truffet. Hans skjebne og hans liv var som skåret ut av en
av Rex Beach’s mest intense Alaska-romaner.

Da vi kom inn i teltet satt han borte i en krok og kiket på oss over
sine briller.

«Kjenner du mig?» spurte han. «Nei», sa jeg, «jeg gjør nok ikke det.»
«Jeg er Anton Standard,» kom det med vekt og salvelse, «har du fart
tilstrekkelig lenge her oppe, skulde du vite hvem jeg er.» Dessverre
måtte jeg bedrøve ham med at jeg nok ikke var noen «oldtimer», så jeg
kjente ikke hans navn.

Så fortalte han sin historie:

Som ganske ung var han kommet til vestkysten, og hadde deltatt i det
store gullrush i Alaska. Han hadde vært heldig og kom tilbake til
Seattle med næsten to millioner dollars i lommen. Nu var han rik og
måtte følgelig ha sig en kone, og hvad var da mer naturlig for ham enn
å velge sig en liten sommerfugl fra den glade skare som den gang
befolket de skrå bredder der ute. Han var ikke heldig. Efterkort tid
forlot hun ham, og tok med sig halvparten av hans formue. Han gav ikke
op. På’n igjen, men atter med samme sørgelige resultat, og nu røk
resten av hans formue. I mellemtiden hadde han bygget et veldig hotell
i Seattle, «Standard Hotell». Dette eies nu av Unge Menns Kristelige
Forening, men over inngangen kan man den dag i dag se en plate som
forteller at denne bygning er bygget av Anton Standard.

Her satt han nu som en fattig mann, men øiensynlig i sitt ess. Hvad var
penger, når man bare hadde Guds vidunderlige fri natur å ferdes i. Hvad
pokker skulde han med denne verdens goder så lenge han kunne leve en
manns frie liv, slik som han selv ønsket det og vilde det.

Jeg har ofte betraktet disse typer som jeg har lest om både hos Rex
Beach og Jack London som fantasifostre, men her satt sannelig en av dem
foran mig, som var så virkelig som jeg kunde ønske mig det. Han pratet
og lo og var lykkelig — han hadde så sant ingen bekymringer i verden.

Senere fikk jeg høre at hans annen kone var kommet på bedre tanker, og
hadde vært villig til å leve sammen med ham igjen, og dele sitt med ham
— men da hadde han fått nok. Med en fleskeed var han forduftet vestover
og inn i Sibiria — ut på nye eventyr.

Vi måtte imidlertid videre, og efter å ha sagt takk for oss fortsatte
vi. Næste telt vi kom til lå ca. 13 kilometer unda — her bodde en
islending ved navn Pith, og efter å ha vært inne og hilst på ham kom vi
endelig om kvelden frem til en handelsmann, den største og rikeste på
disse kanter, russeren Kareif. Han eide efter sigende 30
handelsstasjoner og haddeover 30 mennesker i sitt brød. Hos ham traff
vi en mann fra den russiske damper som lå litt østenfor
Kolutschinbukten. På våre ivrige spørsmål om de hadde radio, svarte han
bekreftende, men det ville håp som blusset op hos oss om at vi her
kunde få sendt våre telegrammer, døde øieblikkelig, da han fortalte at
nu mens de lå innefrosset i isen, kunde de bare motta. Sendingen kunde
først begynne ut i mai, da de manglet kull og først vilde komme til å
fyre op når de skulde fortsette videre vestover. Så lenge som til mai
kunde vi ikke vente, vi håpet at vi til den tid skulde være tilbake
ombord i «Maud» efter vel utført tur.

En annen nedslående efterretning fikk vi også her. En mann som nylig
var kommet fra Øst Kap fortalte at Beringsstredet var åpent og isen i
stadig bevegelse, så chancen til å komme over til Nome var særdeles
liten. Vel, det var intet å gjøre ved det, vi skulde ha våre
telegrammer av gårde, så da fikk vi forsøke på å komme oss over til
Anadyr på en eller annen måte. Der visste vi at det var en
telegrafstasjon.

Eftersom vi nu kom bortover kysten blev det livligere og livligere, i
hvert fall efter de beskjedne krav man får til livlighet her oppe.
Dagen efter vår avreise fra Kareif fikk vi følge med en tsjukser som
aktet sig til Kolutschin. Vi skrev den dag 15. januar 1920, det blev en
merkedag for oss, for vi så den dag solen igjen, og det bør man næsten
ha vært på en sledetur som vår, for fullt ut å kunne forstå hvad betyr.
Om kvelden stoppet vi hos russeren Kassigen, til tross for at vi i
grunnen hadde tenkt oss helt til den russiske damper. Det begynte å
slite svært på hundene nu, særlig på mitt spann sombestod av bare
hvalper. De viste synlige tegn på tretthet, og var meget sårbente, så
de var mer enn fornøide når vi stoppet, og oven i kjøpet fikk en god
fôring hvalrosskjøtt. Allikevel hadde våre tilbakelagte distanser
bedret sig, de dreiet sig jevnt om 30—35 optil 40 kilometer om dagen,
og noe mer kunde vi sannelig ikke vente å få ut av våre stakkars dyr.
Av hensyn til tilbaketuren, og dessuten for å lette sleden litt, la vi
igjen noe hundepemmikan og dessuten litt av vår egen proviant før vi
startet.

Det blev oss fortalt at det var omkring 30 kilometer til næste telt, og
med dette som mål kjørte vi ut. Det varte og rakk, men ikke noe telt
var å øine, mørkt blev det også, så vi hadde vanskelig for å se. Hansen
kjørte som vanlig foran. Hundespannet mitt vilde nødig gå når de mistet
sine kamerater av syne, en av dem som det var verst med måtte jeg kjøre
på sleden. Til å begynne med hadde jeg latt ham få springe løs efter,
men til slutt orket han heller ikke det, og det forundret mig ikke for
en mer sårbent hund har jeg sjelden sett. Endelig rakk vi da teltet,
men det var så litet så det var snau nok plass til dets to beboere, en
ung mann og en gammel kone. Den unge mann kom og fortalte oss at hvis
vi bare vilde fortsette et lite stykke til, vilde vi treffe på tre
telter som var større og bedre, og hvor vi sikkert vilde få husly.

Ganske riktig. Litt lengere borte lå tre telter i klynge. I de to
første telter vi kom inn i blev vi ikke mottatt — det er første og
siste gang det har hendt mig i de år jeg ferdedes der oppe, at vi ikke
med én gang er blitt mottatt med åpne armer når vitrette og slitne har
kommet frem til en boplass. Endelig i det tredje telt tok de imot oss
på vanlig måte. Vi fortalte at vi først hadde passert det lille telt
hvor konen og den unge mann bodde. «Ja,» sa de, «den gamle er nok hans
mor, men hun er også samtidig hans kone.» Det var øiensynlig ikke noe
rart i det. Nu er det naturligvis heller ikke så godt å vite hvad
begrepet «kone» betydde i det foreliggende tilfelle, det kan godt være
at det ikke betydde mer enn «mor» efter våre begreper, det vil si en
som pleiet ham og passet ham, og holdt hans telt i orden til han fikk
sig en virkelig kone.

Man treffer jo så mange rare mennesker og menneskeskjebner når man
farter rundt i verden. Om formiddagen kom vi til et hus som man
fortalte oss var bygget av amerikanske gullgravere. Vi stoppet og gikk
inn, og blev mottatt på det beste. Beboerne viste sig å være tre
svensker og en spanier som var kommet her op for å bli rike i en fart.
Nede i San Francisco hadde man innbilt dem, at oppe i Nord-Sibiria var
det praktisk talt bare å skuffe gullet op av bakken. De skulde
oprinnelig ha vært landsatt i Kolyma, men skibet de og deres
likesinnede 25 kamerater kom op med, greide ikke å komme rundt Nordkap,
så de var blitt satt i land rundt omkring på kysten hvor det passet
sig. Uerfarne som de var, gikk de en kummerlig skjebne i møte. Lengere
tid efter traff vi den ene av svenskene igjen da vi overvintret med
«Maud» ved Kap Szerdze Kamen. Han fortalte da, at de fire i hytten var
spredt for alle vinde, da vennskapet ikke tålte den voldsomme åndelige
påkjenning. En morgen var han gått ut for å lete efter gull i en liten
elv i nærheten avhytten. Til dette bruk hadde han av noen kassebord
spikret sammen en liten båt, som han padlet av gårde i. Efter å ha
vasket ut noen få gullkorn — en hel formiddags arbeide — vendte han
tilbake til hytten. Da han kom i døren, møtte der ham et merkelig syn.
Den ene av hans kamerater lå likblek i sin køie med blodet rennende
nedover ansiktet, og holdt den annen av kameratene i sjakk med sin
revolver. Denne som var bevæbnet med en strykerem for barberkniver, av
de riktig solide med en ring i enden, stod urørlig. Da tredje mann kom
inn kastet han sig plutselig rundt, og sprang alt hvad remmer og tøi
kunde holde ned til båten, hev sig i den og padlet ut lagunen så fort
han kunde. Båten inneholdt alt det gull, det var forresten ikke meget,
som dens eier hadde vasket ut, og dessuten en del av hans klær og
sparsomme utstyr. Han rev derfor til sig sitt magasingevær og satte på
dør i vill jakt efter flyktningen. I sitt raseri skjøt han en serie
skudd efter ham, og så projektilene vanne rundt båten, men traff ikke —
som han selv sa «heldigvis». Mannen i båten kom sig unda og vekk var
han, ingen av hyttens andre beboere så noe mer til ham. Da skytteren
kom tilbake fikk han forklaringen, efter at han først hadde stelt og
eftersett kameratens sår. Jo, denne hadde stått og vasket sig, bøiet
over vannfatet, da den annen kom inn og uten minste foranledning griper
strykeremmen, og gir sig til å slå løs på ham. Ved det første slag
traff han ham så «heldig» at han næsten bevisstløs falt under bordet,
mens han lå her hadde overfallsmannen fortsatt med å slå løs på ham,
men det hadde allikevel lyktes ham på en helt uforklarlig måte å
fåkommet op i køien sin, fått fatt på revolveren som var ladd, og med
den i neven holde den annen i sjakk til hjelp kom.

Mannen som fortalte mig historien var oprinnelig bankmann i San
Francisco da ryktene om rike gullforekomster på Sibirias nordkyst var
kommet ham for øre. Til tross for at han var gift, hadde han sagt op
sin stilling og over hals og hode reist av gårde, for nu skulde det
gjøres om aldri før — gullet lokket i det fjerne, men som så mange
ganger før var det hele bare et vakkert Fata Morgana. Nu ønsket han
intet heller enn å komme tilbake til San Francisco og den kontorkrakk
han hadde vært så tåpelig å forlate.

Men tilbake til teltet, hvor vi altså endelig, efter to forgjeves
forsøk hos naboene, var blitt mottatt. Vi fikk en god natts hvile, og
næste aften befant vi oss som gjester hos en russer. Været hadde vært
dårlig, så dessverre var vi ikke kommet særlig langt av gårde. Her
traff vi en tsjukser som skulde til det russiske dampskib for å bytte
til sig brennevin for et bjørneskinn, og med ham hastet det da
selvfølgelig svært. Han fortalte at han gjorde regning på å være der
nede på to dager, mens vi gjorde regning på å bruke fire. Hos denne
elskverdige russer efterlot jeg mig en av mine hunder, da han lovet å
fôre den op og passe den for mig til jeg kom tilbake.

Næste natt overnattet tsjukseren og vi sammen. Om formiddagen hadde vi
passert en mengde telter, men ingen av dem hadde hundemat. Det var det
evig tilbakevendende spørsmål om fôr til våre dyr, som stadig tvang oss
videre helt til vi kunde finne et telt hvor beboerne kunde skaffe oss
dette. Det lyktes oss da endelig også denne gang. Kl. 1næste morgen
blev det liv i teltet. Vår venn tsjukseren hadde denne dag tenkt å
rekke frem til båten og det etterlengtede brennevin, så han måtte
tidlig avsted. Den distanse han opgav å ville kjøre den dag var ca. 90
kilometer, og da det jo var helt håpløst å tenke på for oss, blev vi
rolig liggende. Kl. 3 kjørte han, vi først kl. ^1/[2]8.

Vi hadde ikke kjørt så svært langt før vi kom til det siste telt på
denne side av Kolutschinbukten. På forhånd hadde vi bestemt oss til at
vi vilde holde rast der for å drikke te, før vi tok fatt på selve
overfarten. Vi mente å fortsette til det blev mørkt, og så slå leir ute
på isen. Stor var vår forbauselse da den aller første vi møter i teltet
er vår energiske venn fra samme morgen — han med brennevinet. Han
serverte en lang historie om at det var hensynet til oss som hadde
tvunget ham til denne stans, da det var et sted på denne side av bukten
som var meget vanskelig å ta sig frem over, så han kunde ikke noksom
anbefale oss å stoppe og vente på ham til næste morgen, så skulde vi
sammen starte riktig tidlig. Vi klødde oss bak øret og lurte svært på
dette, men så var det en ting som gjorde utslaget: den evindelige
hundematen. Her kunde vi få så meget vi vilde, og dessuten fikk også
hundene anledning til å hvile ordentlig ut før den alvorlige påkjenning
over bukten vilde bli for dem. Det var jo naturligvis harmelig å stoppe
her efter bare å ha kjørt 14 kilometer, men vi syntes de anførte
grunner var så vektige at vi allikevel enstemmig enedes om å ligge over
til næste morgen.

Senere forstod vi grunnen til at tsjukseren ikke hadde fortsatt. Den
lurendreieren kjente til at deri dette telt var rikelig med mat. Fersk
fisk og renkjøtt så meget han orket å legge i sig. Tiden spilte for så
vidt, brennevinet undtatt, naturligvis en mindre rolle. Kommer jeg ikke
i dag, så kommer jeg om fjorten dager.

Slik var det med alle disse naturbarn. Begrepet «tid er penge» var dem
helt ukjent, og jeg tror nok at de i lengden står sig på ikke å kjenne
denne så forslitte setning.

Vår venn snakket nu ikke om annet enn alt det herlige brennevin han
skulde få når han nådde frem, ja ikke nok med at han talte om det den
utslagne dag, men han drømte til og med om det om natten, så han lå og
skrek og fektet vilt med armene i søvne.

Traktementet her bestod av rå frossen fisk, det smakte ikke noe særlig
godt, spesielt da den ofte viste synlige tegn på at det nok var lenge
siden den hadde boltret sig i sitt rette element. Dessuten luktet den
så det formelig rev i nesen. Vi fikk derfor gjort vår vertinne
begripelig at vi foretrakk kokt fisk, og fikk øieblikkelig utlevert en
svær ørret som vi kokte, og det smakte bedre.

Som sagt vi aktet oss langt avsted næste dag, og kl. ^1/[2]2 om
morgenen kjørte tsjukseren og vi ut fra leiren. Det viste sig å være
aldeles riktig som tsjukseren hadde sagt. Til å begynne med var det
ikke lett å ta sig frem over bukten, der var en mengde opbrukken is fra
høsten av, og alle spor var tilføket, men tsjukseren var kjent, han
hadde sine forskjellige merker på store isstykker, og fremover gikk
det.

Vi overnattet nu i forskjellige telter efter hvert som vi kom oss
videre. En aften blev jeg plutseligoverfalt av et illebefinnende, jeg
var så dårlig næste dag at det var såvidt jeg klarte å klæ på mig. Om
kvelden da vi slo leir var jeg frisk igjen, men ikke før var jeg kommet
i soveposen før det var der igjen. Frysning og høi feber, så jeg en
stund var engstelig for at jeg hadde fått giktfeber — men så forlot
sykdommen mig igjen likeså fort som den var kommet. Et ubegripelig
tilfelle som jeg den dag i dag ikke forstår, når jeg tenker på hvor
elendig jeg var. Å si at vi begge var fornøide for at jeg så kvikt blev
allright igjen vilde være et mildt uttrykk, var den ene av oss blitt
liggende igjen der på kysten vilde sannelig ikke stillingen vært morsom
for den annen. Nu slapp vi heldigvis å studere noe ytterligere på
hvorledes vi skulde løst det problem.

Den 22. januar om formiddagen nådde vi endelig frem til damperen.
Kapteinen hadde ventet oss, og gikk og kikket efter oss da vi kom. Vi
fikk hundefôr og blev mottatt ombord på det aller beste. Hvad vi næsten
satte mest pris på var at vi fikk oss et bad, og derved blev kvitt våre
lus — foreløbig da. Det er synd å si at vi savnet dem under dette
midlertidige fravær. Å få ordentlig rede på kurser og distanser av de
innfødte hadde hele tiden vært vanskelig. Det den ene anslo til 15
kilometer, mente en annen var dobbelt så langt — men her ombord fikk vi
endelig ordentlig rede på hvorledes det lå an for oss for vår videre
tur. Kapteinen bekreftet hvad der tidligere var blitt fortalt oss: noe
radiotelegram kunde han ikke sende før i mai, da hans kullbeholdning
var så liten at han ikke kunde forsvare å fyre op for å ekspedere de
telegrammer vi eventuelt måtte ønske å sende. Likeledesbekreftet han
hvad vi hadde hørt om isforholdene i Beringsstredet, han mente at det
ikke lot sig gjøre å komme over til Nome — og ned til Anadyr hvor den
nærmeste telegrafstasjon lå, var det lang vei.

Dette så jo ikke noe særlig lystelig ut, men vi enedes om å fortsette
ned til Østkap, og der ta den endelige bestemmelse om hvorledes vi best
skulde løse vår opgave. Den russiske kaptein mente, at vi der letvint
kunde få leid et hundespann med fører, som enten kunde ta oss begge
eller den ene til Anadyr. Våre egne hunder og utstyr kunde vi la være
igjen på Østkap, så vilde vi finne alt i god stand til vi kom tilbake
og skulde tiltre hjemreisen. Mens vi opholdt oss her ombord fikk vi
besøk av en landsmann ved navn Wall, han var oprinnelig fra Tromsø, men
hadde opholdt sig lenge i Amerika og Sibiria. Han inviterte oss til å
besøke sig når vi fortsatte, og lovet oss hundemat — og hvad bedre var,
han fortalte, at vi kunde få hundemat på hvert eneste sted østover.

Det kan kanskje synes litt eiendommelig at jeg nevner denne hundematen
så ofte, men våre hunder var jo vårt største aktivum, uten dem var det
oss ikke mulig å komme frem.

Efter å ha nydt godt av den bekjente russiske gjestfrihet i en dag,
fortsatte vi den 24. og kom om eftermiddagen til Walls leir. Vi møtte
mange kjørende på veien, og alle skulde de ut til skibet. Jeg er bange
for at det var «ildvannet» som trakk.

Wall hadde ventet oss siden middagstider, og stod ferdig til å ta imot
oss. Huset, som var beliggende på vestsiden av Kap Serdze Kamen, var
langt mer komfortabelt innredet enn hvad vi tidligerehadde sett hos de
russiske handelsmenn, til tross for at også dette var en mellemting
mellem et telt og et hus. Som et lite eksempel på hvorledes vi blev
behandlet her oppe kan jeg nevne at Wall spurte Hansen hvorledes vi
hadde det med penger? «Ja, det var nok ikke så rart», sa Hansen. «De
kan få låne 2000,— rubler av mig,» sa Wall, «de kan være bra å ha for
påkommende tilfelle hvis De skal leie hundespann for å komme til
Anadyr.» Hertil svarte Hansen at han gjerne vilde låne pengene.

Ved optelling av kassen viste det sig at Walls kontantbeholdning bare
var 1351,— rubler. Dem overlot han oss uten å blunke, han bare beklaget
at han hadde lovet mer enn han kunde holde, men når vi kom til Østkap
var det bare å henvende sig til Mr. Carpendale. Han vilde sikkert
hjelpe oss med kontanter, og også skaffe det beste hundespann, da han
stod på en meget god fot med de innfødte rundt omkring, likesom han var
almindelig kjent for at han alltid var rede til å hjelpe hvis noen
henvendte sig til ham.

Styggvær fikk vi på oss også her, så vi fikk en ufrivillig
overliggedag. Vi hadde vært nødt til å forlate kysten for å finne inn
til Wall så da vi startet på ny gav han oss med en veiviser som skulde
vise oss nærmeste vei ned til sjøen igjen. Derved sparte vi en masse
tid. Da vi atter var nede på isen og hadde sagt vår fører farvel, mente
vi at vi i det fine stille vær skulde fyke ordentlig av gårde, men her
møtte der oss en veldig skuffelse. Over isen lå der et tykt lag av
sørpe, og enkelte steder var der en masse overvann så vi måtte kjøre
svære omveier. Vi kjørte langs en bratt fjellvegg, så først da denvar
passert kunde vi komme oss inn på stranden, og da gikk det heldigvis
bedre.

Om kvelden overnattet vi i et stort telt hvor der bodde to familier.
Mens vi spiste la jeg merke til at den yngste av kvinnene ikke var
riktig i kulør, hun virket nedfor og dårlig, så jeg spekulerte på hvad
det var i veien. Ved nærmere eftersyn så jeg at hun under det venstre
bryst hadde sittende en diger mosedott. Nu er renslighet ikke disse
menneskers sterkeste side, de er som regel fulle av utslett, og sitter
stadig og klør sig til blods med skitne fingrer, så at det av og til
kan sette sig en liten verk i et slikt sår er kanskje ikke så rart. Jeg
fikk gjort mitt vertskap begripelig at jeg gjerne vilde se litt nærmere
på henne, da jeg forstod at mosedotten tjente som en slags forbinding
på et sår. Jeg fikk lov til å fjerne «forbindingen», og fikk se et sår,
som jeg ikke skal beskrive, dertil var det for stygt. Jeg skal bare
innskrenke mig til å si, at det så ut som et dypt hull inn i siden på
henne. Fra våre forbindingssaker hentet jeg det nødvendigste, og gav
mig til så godt jeg kunde å behandle såret. Disse mennesker er enten så
hårde som fjell, eller så er begrepet smerte dem ukjent. Det var nemlig
ingen smertefri behandling hun fikk stakkar — først da jeg, efter å ha
klippet vekk kantene rundt såret, gav mig til å vaske dette i ren
sprit, merket jeg at det gikk noen rykninger gjennem henne. Da jeg var
ferdig gav jeg henne noe av vårt gazebind, og gav beskjed om at hun
selv måtte bytte på såret. Dette lovet hun, og vi drog videre næste
dag, efterat jeg først hadde eftersett såret. Meget lenge efterpå kom
jeg tilbake til samme telt, og der rusletkvinnen rundt med selvsamme
forbinding som jeg hadde anlagt.

«Men du store verden,» sa jeg, ved hjelp av fingersproget, «hvorfor i
all verden har du ikke gjort som jeg sa. Hvorfor har du ikke byttet på
såret?»

«Nei,» svarte hun, «det har ikke gjort ondt.»

I en fart fikk jeg forbindingen av, og merkelig nok så var det tydelig
bedring å se. Jeg forbandt henne på ny, og da jeg tredje gang traff
henne, var såret næsten lægt.

Jeg hadde ofte min store moro av disse innfødte når de var litt syke,
og kom for å få litt medisin. Det nyttet ikke å komme med en farveløs
veske til dem. Selv om den som medisin var aldri så god. Nei, farve
måtte den ha; den skulde nemlig være «strong» ellers hjalp den ikke.
Var det ikke noe særlig i veien med dem, kunde jeg gi dem det
forferdeligste søl med farve på — og det hjalp.

Dette med at medisinen må være «strong» er muligens noe som ikke er
helt ukjent også på lavere breddegrader? Eller hvad sier lægene?

Den 30. om formiddagen traff vi på en liten skonnert, som lå trukket
høit op på land ved en boplass som het Inkjaun. Dette var i og for sig
ganske mystisk, vi forstod ikke grunnen til at skuten skulde være
trukket så høit op «i åkern», men senere fikk vi forklaringen. Noen
timer senere kom vi nemlig til en stor boplass beliggende på vestsiden
av Østkap ved navn Uælen. Det var en stor boplass, hele 35 telter talte
vi her. Man fortalte oss at i Inkjaun hvor skonnerten lå på land, var
det en lang fin sandstrand hvor hvalrossen pleide å gå op om våren.Nu
er det så, at skyter man disse dyr når de ligger på land, så skremmes
de og forsvinner for alltid. Slakter man dem derimot med harpun, så
bryr de overlevende sig ikke noe om det, de kommer tilbake igjen
allikevel. Denne strandlinje betydde derfor alt for Inkjauns eksistens,
fordi man der lettvint kunde skaffe mat både til sig selv og sine
hunder, og det var derfor også på det strengeste forbudt å løsne skudd
der nede. Dette er et forbud som ikke alene gjelder bare denne
strandlinje men også alle de steder på kysten hvor hvalrossen går op,
og det kjennes og respekteres av alle som ferdes her oppe. En boplass
kan således være helt avhengig av en slik strekning, skremmer man
hvalrossen vekk ved å skyte den, kan man likeså godt pakke sammen og
flytte med en gang.

Nu vilde skjebnen at føreren av denne lille skonnert trengte mat til
sine hunder. Jeg vet ikke om han kjente bestemmelsen eller ikke, men
nok om det, han gikk ned på stranden og skjøt en hvalross. Hele
boplassens mannlige befolkning kom naturligvis styrtende til, og før
han fikk sukk for sig, hadde de bemektiget sig hans stolte skute og
trukket den høit op på land. Selv blev han tatt til fange og internert
i et telt, og den russiske guvernør som bodde i Uælen budsendt. Han
kom, og efter at han hadde hørt hvorledes sakene stod, ila han synderen
tusen dollars i mulkt, et beløp denne naturligvis ikke kunde betale, så
nu satt han nydelig i det. Tiden gikk og intet skjedde. Hans to menn
var ombord og passet skibet og gikk på jakt og drev handel med de
innfødte.

Det er naturligvis ikke noe særlig morsomt å haen arrestant sittende i
ukevis i et telt, og tankene på om de muligens kunne ha handlet
overilet begynte så smått å melde sig hos de innfødte. Mulkten han var
ilagt var kanskje også for stor? De besluttet sig derfor til å rådføre
sig med sin venn Carpendale. Som tenkt, så gjort, og noen av dem la i
vei til Østkap. Nu er Carpendale en stor skøier, og da han heller ikke
likte at en hvit mann skulde sitte som fange i et tsjuksertelt selv om
det skjedde med guvernørens billigelse — så satte han op sitt
betenkeligste fjes, og mente at det nok kunde hende at d’hrr. tsjuksere
var gått en smule for langt.

«For husk på,» sa han, «mannen er amerikaner. Dere får alle våben og en
mengde mat derfra. Det kunde hende, at man der over, når man fikk vite
hvad som er hendt, vilde si, at de menneskene der oppe i Uælen de bryr
vi oss ikke mer om, de har behandlet en av våre landsmenn på en lite
pen måte. La dem bare sulte.»

Mer skulde det ikke til. Utsendingene drog hjem og meddelte sine
stammefrender hvad Carpendale hadde sagt, og nu gikk hele banden i gang
med først å reparere skonnerten, siden å sjøsette den. Ved henvendelse
til guvernøren fikk de mulkten nedsatt til tre hundre dollars, og da
mannen heller ikke kunde betale dette beløp, slapp han med hundre. Det
var jo billig — men jeg tror ikke han senere har gjentatt forsøket.

Siden fikk jeg anledning til å se hvorledes tsjukserne dreper
hvalrossen. Den dag det blir bekjent på boplassen, at nu er hvalrossen
gått op på land, holdes der et større råd. Der blir det bestemt at så
og så mange dyr trenger vi til mat, hvorefter Roald Amundsen forlater
„Maud” for å reise til Wainwright. „Jeg var simpelthen redd for, at jeg
så min kjære sjef for siste gang — “ „Maud”s kaptein og mannskap efter
annen vinter i isen. Fra venstre: Odd Dahl, Malmgren, Wisting,
Sverdrup, Olonkin, K. M. Hansen, Kakot.jaktpartiet går ned til stranden
og ut i vannkanten. Når da dyrene kommer settende for å rømme til sjøs
blir de rolig stukket i hjel med harpun det ene efter det annet, inntil
man har så mange at det fastsatte tall er fullt, så får resten lov til
å komme sig unda.

Hvor ofte hører man ikke «ja verden er ikke stor» når to nordmenn
tilfeldig møtes f. eks. på gaten i London. Vi kunde kanskje med litt
større berettigelse bruke uttrykket her. Det viste sig nemlig at Hansen
og en av karene på skonnerten var gamle kjenninger. De hadde truffet
hverandre den gang da Hansen i 1906 ombord i «Gjøa» var kommet til
Herscheløen, efter at Nordvestpassasjen var gjennemseilet. Ja, verden
er i sannhet ikke stor.

Her på Uælen bodde den russiske guvernør med sin familie. Han var en
høit dannet mann som tilhørte en av Russlands eldste familier. Hos en
av stedets russiske handelsmenn fikk vi den vanlige vennlige
mottagelse. Guvernøren var ikke hjemme da vi kom, men ut på aftenen kom
han og avla oss straks en visitt. Alt hvad der stod i hans makt skulde
bli gjort for å hjelpe oss, lovet han, og han holdt også sitt løfte.
Næste dag hadde vi en lang konferanse med ham, og satte ham inn i våre
planer i det vi konkluderte med at vi gjerne vilde over til Nome. Dette
mente han var oplagt ugjennemførlig da isen i stredet var i stadig
bevegelse. Ikke for all verdens gull vilde vi være i stand til å få en
innfødt til å føre oss over, men han mente at vi burde henvende oss til
Carpendale som var bosatt på den annen side av Kappet. Han var mannen
for å greie brasene for oss. Efter å ha gjennemlesttelegrammene vi
medbragte, for å forsikre sig om at de ikke var av politisk art,
utstedte han for alle tilfelles skyld pass for Hansen til Anadyr. Dette
siste av hensyn til bolsjevikene som hadde begynt å vise sig på disse
kanter.

Ut på dagen fortsatte vi, og kl. ^1/[2]4 den 31. januar kom vi endelig
til Kængeskon hvor Carpendale bodde. Før vi startet hadde guvernøren
lovet at han næste dag vilde komme over til oss for å hjelpe oss med å
finne en pålitelig mann og et godt hundespann i tilfelle vi skulde
bestemme oss til å fortsette til Anadyr.

Vi var altså fremme ved vårt foreløbige bestemmelsessted. 62 dager
hadde vi vært underveis, og den tilbakelagte distanse dreiet sig om
1160 kilometer.

Nu stod vi ved vendepunktet. Her måtte avgjørelsen treffes.
Telegrammene måtte frem for enhver pris, det var vi enige om,
spørsmålet var bare hvorledes vi på beste måte skulde greie det. Den
beste utvei, blev vi enige om, var at Hansen tok med sig telegrammene,
leide et hundespann og kjørte til telegrafstasjonen i Anadyr, mens jeg
blev gående på Østkap og vente til han kom tilbake.

Guvernøren kom som han hadde lovet. Vi var allerede installert hos
Carpendale, som med glede hadde stillet sitt hus og sig selv til vår
disposisjon. Vi fikk nu vite at undersøkelser hadde vist, at der på
stedet ikke fantes en eneste mann som var villig til å forsøke på å
komme over Beringsstredet. Kanskje til næste vinter, sa de, kanskje
ikke, og det var jo litt for svevende for oss. Vanskelig var det også å
finne en mann som var villig til å kjøre helttil Anadyr, derimot til
Kap Bering var de villige til å kjøre. Dette er halvparten av veien,
men derfra skulde der efter sigende omtrent ukentlig gå hundespann inn
til Aanadyr. Det lyktes oss allikevel ikke å finne noen villig kjører
den første dag, men guvernøren lovet å sende en mann over dagen efter.
Denne mann fra guvernøren kom ikke, og fremdeles var det ikke noen
annen å finne. Det hele så kjedelig ut, men til slutt kom Carpendale
som vanlig til hjelp. Han stillet sitt eget hundespann og sin egen
hundekjører til Hansens disposisjon, så han kunde komme ned til
boplassen Jandangai. Herfra visste han at det ikke vilde være det
ringeste i veien for å få hyret kjører og hunder for turen videre.

Det satte nu inn med styggevær, så Hansen kom sig ikke av gårde før den
8. februar. Da drog han ledsaget av våre beste ønsker om en god tur, og
et hjertelig: «På gjensyn».

Dagene før starten hadde jeg så smått på ny optatt min gamle virksomhet
som meteorolog og «videnskapsmann». Når jeg var ute med mine
instrumenter og kikket, hadde jeg alltid en takknemlig skare tsjuksere
i hælene på mig. De tok mig nok for en eller annen stor trollmann. Det
var på en eller annen måte blitt bekjent «blandt folk» at det nok var
været jeg puslet med. Hvorvidt de trodde at det var mig som bestemte
været eller ikke, skal jeg la være usagt, men dagen før Hansen kjørte,
var en del av dem borte hos mig og forhørte sig om hvad slags vær jeg
hadde tenkt å varte op med næste dag. Der lå nemlig flere av dem
værfaste hos oss som alle skulde samme vei som Hansen.

«Ja,» sa jeg med mitt alvorligste fjes, «jeg tenkerdet blir noe bedre
utover eftermiddagen i dag. Det vil holde sig til kveldstider i morgen,
men så kommer styggeværet igjen. Hvis dere kjører i morgen tidlig kan
dere rekke frem til Jandangai innen i morgen aften uten å risikere å
bli stanset av uvær.»

Ut på eftermiddagen klarnet det op, næste morgen samme pene vær, men ut
på aftenen var stormen over oss igjen. Efter mitt råd kjørte de avsted.
Hvor langt de rakk det vet jeg ikke, men mine aksjer som værprofet steg
i uhyggelig grad.

Så begynte den lange ventetid for mig. Selv bodde jeg hos Carpendale,
og alle hundene fikk jeg lov til å legge over i lagerhuset hans, hvor
de hadde det riktig godt. Mat hadde jeg mer enn nok av til dem så alle
betingelser skulde være til stede for at de skulde kunne bli helt
restituert til hjemturen. Utturen hadde vært slitsom for dem, særlig da
for mine unghunder, så det var ikke stor motstandskraften de hadde
skulde de bli syke. Dessverre gikk det en meget ondartet hundesykdom på
stedet, og mine dyr slapp heller ikke fri. Et par av dem begynte å
skrante, vilde ikke spise, og til slutt blev hele bakkroppen lammet på
dem. Jeg gjorde hvad jeg kunde for å holde liv i dem, men alt mitt slit
var dessverre forgjeves. Det er ondt å se så trofaste kamerater i nød
uten å kunne hjelpe dem, det var dager da jeg selv var så nedfor at jeg
ikke orket smake mat. I det hele strøk ti stykker av dem med. Det var
nok ikke bare mig det gikk ut over, flere mistet næsten alle sine
hunder på grunn av denne lumske sykdom, så hunder begynte å bli sjeldne
på Østkap. Å få kjøpt en hund var praktisk talt umulig, og de som
fantes var noen små skinnmagreeksemplarer som ikke var stort verdt, så
jeg tenkte med engstelse på vår avreise, for uten hunder satt vi
nydelig i det. Den første tid jeg tilbragte her var jeg den hele tid
optatt med å passe og stelle hundene — de friske hadde jeg ute og
mosjonerte dem, hvilket var noe de satte stor pris på.

Carpendale var gift med en innfødt kvinne, og deres ekteskap er noe av
det mest ideelle jeg har sett. Jeg er ikke i tvil om at han satte henne
umåtelig høit, og det hadde han også god grunn til. Selv bodde han, da
jeg kom, for sig selv i den ene del av huset, mens hun med barna bodde
i den annen. Her inne hadde hun laget sig et slags telt, og her lot han
henne stelle sig som hun selv vilde. Han kokte og spiste også for sig
selv. Da jeg kom, flyttet han inn til henne og barna, og jeg har heller
aldri sett vakrere forhold enn mellem ham og hans barn. De elsket ham
over alt på jorden.

Han overlot mig sitt værelse så lenge jeg var der, og kom der gjester
til gårds, tjente det til like som gjesteværelse, det kunde da hende at
det var temmelig trangt om plassen på gulvet.

Isen gikk op, så der var dager da vi kunde se åpent hav så langt øiet
rakk, andre dager satte den inn mot land igjen, og da lå vi på ny
innesluttet av is.

For å ta mine observasjoner bygget jeg et snehus, og dette var nettop
noe for tsjukserne. De kom strømmende til fra alle kanter, og omgitt av
en, om ikke nettop beundrende, så dog særdeles nysgjerrig skare, bygget
jeg huset. Mine tilskuere trodde jeg skulde bruke det til utkikshus
efter bjørn.

På vår side av Kappet hadde bjørnen overhodetikke vist sig, mens de på
den annen side hadde skutt hele fire stykker. Februar det år var
usedvanlig streng, også efter hvad Carpendale sa. Rensdyrene som gikk
ute hadde ikke kunnet finne mose, og var døde i mengdevis. Like utenfor
vår boplass lå der fire døde dyr, men de var så magre, at eierne bare
lot dem ligge, det var ikke en gang umaken verd å flå og partere dem.

Flere ganger var vi ute på seljakt. Som regel var vi nødt til å skyte
dem i sjøen fordi de nu om vinteren sjelden gikk op på isen. Til å
begynne med var det derfor ikke dårlig med mat, men noen tid senere
satte isen på, så selen var som blåst bort, og da blev det smalhans,
men vi greide det jo.

Handelstrafikken var også livlig nu. På vår boplass lå der ti telter i
det hele, og litt østenfor oss hadde vi en stor eskimoboplass på hele
firti telter, og beboerne herfra kom ofte over til oss for å handle.
Kontanter blev meget sjeldent benyttet. Noe større forstand på penger
hadde de heller ikke. En av eskimoene som hadde vært ute på fangst med
en skute, kom en dag over til Carpendale og leverte ham tredve dollars
han hadde tjent, idet han sa han ikke hadde bruk for dem. Carpendale
langet op på disken varer som han visste mannen trengte, og hvis verdi
svarte til det beløp han hadde mottatt, men fyren vegret sig. Så meget
skulde han da ikke ha, og han tok en mindre del av varene og strøk på
dør. Som den ærlige mann Carpendale var, la han resten til side, så
senere hen da nøden meldte sig, var eskimoen mer enn glad da han fikk
disse utlevert.

Pengene begynte først å spille en rolle når mankom nærmere ned mot
civilisasjonen, her på disse kanter vil det si: nærmere ned mot Anadyr.
Dog måtte man passe på å ha sølvpenger, papir var nemlig ikke «money».

Prisene varierte en del. For en pen hvitrev betaltes f. eks. en rifle
og to pakker patroner, eller man kunde få varer svarende til en verdi
av ca. 25—30 dollars. Varene bestod da gjerne av te, sukker, tobakk,
tøier og ellers hvad de innfødte kunde ha bruk for. I midten av mars
hadde Carpendale 382 reveskinn, 3200 selskinn og 13 bjørneskinn, mens
en annen handelsmann oppe på kysten bare hadde 4 rev og 500 selskinn,
men han betalte riktignok ikke så godt som Carpendale.

Et merkelig og sjeldent godt grep på de innfødte hadde denne mann, alle
var de glad i ham og gjorde med glede hvad han bad dem om.

En byttevare de innfødte nok gjerne hadde sett var til stede var
brennevin, men det var på det strengeste forbudt å benytte som
betalingsmiddel, og derfor fantes det heller ikke. Jeg er sikker på at
dette var en særdeles klok og heldig bestemmelse, for hadde disse svake
sjeler kunnet få bytte til sig brennevin, er jeg sikker på de vilde ha
gått til grunne på kort tid — så det var til en viss grad også i
handelsmennenes interesse at dette farlige stoff ikke kom ut; man tar
da ikke med vilje og overlegg livet av sine kunder.

Våre sleder hadde lidd nokså meget medfart på turen, så jeg gikk i gang
med å reparere dem. Flere av knektene var sprunget i stykker og nye
måtte forarbeides og surres på. Jeg bruker utrykkelig ordet surre med
hensikt. I våre sleder fantes nemligikke en eneste skrue eller spiker,
de var surret sammen med solide svinelærsremmer, derved gir de mer
svikt og tåler en større påkjenning. Dessuten har de den iøinefallende
fordel, at ryker de i filler mens man befinner sig ute på en tur, er
det en lettvint sak å reparere dem. Enhver vil kunne tenke sig
hvorledes det vilde gå, skulde man stå i en 40—50° kulde og arbeide med
en skrue som enten var brukket, hvad der vilde være det sannsynligste,
eller bare løsnet. Våre sleder har som følge av dette aldri skapt oss
større vanskeligheter enn at de lettvint er blitt overvunnet.

En del ren var begynt å komme mot teltene, fordi de stakkars dyr
manglet mat. Vi hadde dem gående kloss inn på oss, så jeg måtte passe
på hundene som en smed når jeg var ute med dem. Det skulde vært
nydelige greier om de var kommet sig løs og hadde gått til angrep. De
innfødtes hunder bryr sig ikke om renen; men jeg la merke til at når
det kom fremmede hunder blev disse bundet med en gang.

Tuberkulose hadde jeg ikke ventet å treffe her oppe i noen form, men en
dag døde en av tsjukserne hos oss av denne lumske sykdom. Alle som det
var plass til i avdødes telt samlet sig der, og gav sig til å slå på
tromme. Hertil benyttes gjerne et lite stykke av en hvalbard. De slår
ikke på tromme i vår forstand, men sitter bare og leker med
trommestikken på trommen. Med en gang han var død kom en del kvinner og
gav sig til å sy hans likklæde. Til dette blir det plukket ut de beste
og fineste hvite renskinn som kan skaffes, og i nattens løp syes
derefter av disse et komplett skinnutstyr. Næste dag blir den døde
iført dette,hvorefter han blir anbragt på en slede og trukket avsted en
mils vei til noen høidedrag. Her blir han anbragt på sneen, og hans
nærmeste slektninger trekker sine kniver og flenger den nye fine
skinndrakt på kryss og tvers så det til slutt er bare fillene igjen av
den, og det meste av kroppen ligger blottet. Som oftest skjæres nu
armer og ben løs fra kroppen før følget fjerner sig. Efter noen dagers
forløp har hundene og ravnene sammen besørget det vesentligste av den
avdøde. Når sørgeskaren kommer hjem til teltet, så er det til å klemme
på med trommingen igjen, samtidig som begravelsesmiddagen nydes.

En dag fikk Carpendale brev fra guvernørens frue med anmodning om enten
han eller jeg vilde komme op til Uælen for å se til bestyreren av
Statens handelsstasjon, da han lå meget syk av skjørbuk. Carpendale bad
mig om å ta turen, noe jeg med giede gjorde, da jeg derved også fikk
skaffet mine hunder litt mosjon. Vi pakket en kasse med forskjellig
proviant så som tørret og hermetisk frukt, grønnsaker, frisk løk og
friske poteter, alt sammen ting som skulde være vel egnet til å hjelpe
en mann som var angrepet av denne sykdom, og næste morgen drog jeg
avsted.

Med den syke stod det ikke rart til, alle tegn på skjørbuk var til
stede, men han blev hjulpet så godt som mulig med den medbragte
proviant. Han hadde holdt sig inne hele vinteren og bare levd av salt
fisk og litt suppe, så nu var sykdommen der. Nu lå han helt apatisk og
nektet å ta næring til sig. Før jeg gikk hadde han lovet at han vilde
spise ferskt kjøtt og grønnsaker, og dessuten gå ut entur hver dag.
Siden hørte jeg at han hadde holdt sitt løfte, og da vi drog hjem til
«Maud» igjen, var han helt restituert.

Jeg hadde ikke forstått grunnen til at renen døde i så store flokker,
da jeg mente de med sine horn og klover skulde kunne greie å sparke
sneen unda, så de kom ned til mosen. Det gjør de jo også i normale
vintrer, men i desember det foregående år var der kommet vann på sneen,
så der hadde dannet sig en isskorpe over torven og mosen, og den greide
de ikke å komme igjennem.

Isen var satt inn som jeg har nevnt, og dermed blev all seljakt
ødelagt, så hos mange begynte det å bli smalhans. Vi hørte om en
familie sydpå som i lengere tid ikke hadde hatt annet å leve av enn
hvalrosskinn som de hadde skåret i små terninger og kokt suppe på,
siden spiste de skinnet som kjøtt. Det var ikke tale om for dem å bruke
sine hunder for å kjøre til nærmeste handelsmann, dertil var dyrene for
utsultet og elendige. Flere av handelsmennene hadde heller ikke mer å
selge, da et fartøi som året iforveien hadde vært underveis med varer
var forlist i isen.

Da Carpendale fikk høre om nøden, sendte han straks fem selskrotter
sydover for å hjelpe litt. Rundt omkring oss på de andre boplasser var
nu selfangsten i full sving, men nede hos oss så vi ikke en gang tegn
til den, så nu måtte flere av våre nærmeste naboer begynne å bruke mel,
og det er noe de meget nødig gjør. De kom med sine selskinn, og for fem
av dem fikk de 18 kg. hvetemel, ^1/[2] kilo tobakk og ^1/[2] kilo te.
Reveskinn fikk Carpendale for det meste fra rentsjukserne, de kom
gjerne medfra ett til noen og tyve skinn av gangen, og byttet som regel
til sig te, sukker og tobakk. Mel vilde de nødig ha. Dessuten kjøpte de
næsten alle uten undtagelse et storkobbeskinn som de bruker til såler
under sine sko. Verktøi og trematerialer vilde de gjerne ha. På grunn
av den strenge vinter hadde også de det meget vanskelig for å klare
sig. Som det fremgår av deres navn, lever de inne i landet av sine ren,
og er nomader i motsetning til sine stammefrender ute ved kysten, som
alle er fastboende. Vi hørte om enkelte av dem som i løpet av vinteren
hadde mistet optil halvparten av sine dyr.

Enheten som betalingsmiddel er selskinn, alle priser gjøres derfor om
til denne enhet. Til eksempel kan jeg nevne at et godt stort
bjørneskinn svarer til ca. 100 selskinn. Når vi i våre forretninger
bestiller varer for så og så mange kroner, så bestilles her i selskinn.
Carpendale gav sine kunder en utstrakt kreditt, og når de fikk sel
betalte de ham hvad de var skyldige. Han var alltid snild og
godgjørende, og nu da det holdt som hårdest tilbød han boplassens
befolkning å komme ned til hans lager og ta en sel pr. telt, han
betinget sig bare at han vilde ha skinnene i retur.

De innfødte begynte nu å gjøre klar fangstbåtene, og det var en meget
viktig ceremoni. Jeg gikk en dag og ruslet, da jeg fikk se en meget
høitidelig prosesjon komme anstigende. Det var alle boplassens mannlige
innvånere som kom marsjerende med sin medisinmann i spissen. Nu skulde
altså en av båtene gjøres klar. Først var de en tur oppe ved teltet til
båtens eiermann og foretok noe som for mig så ut som en ofring av spekk
og kjøtt, og såsattes kursen for båten som lå høit på land.
Medisinmannen, som i parentes bemerket var en meget ung smart herre,
som til fulle forstod å bluffe sine medbrødre og søstre, var iført sin
fineste puss. Han hadde utstyrt sin annorak med alle mulige
distinksjoner bestående av påsydde skinnlapper, som tegn på sin
verdighet, men det som allikevel virket flottest og mest overbevisende
på mig, var at han bak hadde festet en lang lubben svart og hvit
hundehale. Kommet vel frem til båten, stoppet hele selskapet, og
stillet sig op andektig rundt den. Medisinmannen vendte alene tilbake
til teltet og kom et øieblikk efter tilbake med et kar med lokk, og en
treøse i neven, denne siste var fylt med te. Mens de øvrige
gravalvorlig stod og så på, tok han noen kjøttstykker op av karet og
kastet dem rundt båten, efterpå lot han teen gå samme vei. Så tok en
ung mann noen spekkterninger op av karet og gikk bort til stillaset
båten lå på, og smurte spekket på stolpene, efterpå anbragte han noe av
spekket i hulningen på noen hvalben som lå på stranden. Da denne del av
ceremonien var over, tok noen andre unge menn årene ut av båten og
bragte dem ca. 50 meter vekk, hvor de grov et huli i sneen, la årene
ned i dette og fylte sne over dem. Næste post på programmet var selve
båtens flytning. Først blev der på ny gravet et veldig hull i sneen, så
tok alle mann båten og bar den bort og satte den ned i hullet og grov
sne over. Dermed var allting klappet og klart til isen gikk op så båten
kunde settes rett ut på vannet, dette var da heller ikke forbundet med
noen ceremoni, kun måtte båtens eier påse at båtens retning ikke blev
forandret under selvesjøsetningen. Jeg lurte litt på hvad all denne
stas i grunnen skulde tjene til, og fikk på forespørsel vite, at det
hele var for å jage djevelen ut av båten, så han blev i land, og
likeledes at det måtte bli god fangst uten ulykker den kommende sommer.
Jeg verket efter å forevige scenen, men da jeg kom med apparatet
betydet de mig at de helst så at jeg ikke tok noen billeder, og da de
alle var mine gode venner avstod jeg fra det.

Ute på Østkap lå den tidligere omtalte eskimoboplass på hele firti
telter. Beboerne levde ganske for sig selv, ja talte til og med sitt
eget sprog, slik at en tsjukser og en eskimo ikke forstod hverandre til
tross for at de hadde vært naboer i mange år. De var tilsynelatende
venner disse så forskjellige stammer, men jeg tror ikke vennskapet
stakk særlig dypt, de foraktet nok snarere hverandre. Ceremonien med
klargjøringen av båten var ens for alle tsjuksere, eskimoene derimot
hadde et helt annet ceremoniell, og dessuten hadde de i denne
forbindelse et ganske pussig forbud, nemlig det, at før en båt var satt
på vannet måtte ikke den nyfødte sel, som lå på isen, flåes. Følgen av
denne bestemmelse, som var laget av deres medisinmann, var at disse
arme stakkarer kom drassende til Carpendale med hele selungen. Han
ergret sig naturligvis over denne latterlige bestemmelse, og kastet
både eskimoene og selungene på dør. Han fikk for øvrig den flådde
småsel av tsjukserne, hvis medisinmann øiensynlig må ha vært mer
forretningsmessig anlagt, for noe sånt forbud gjalt ikke for dem. Men
eskimoene visste allikevel råd. Var det forbudt for dem å åpne og flå
selen, så kunde vel andre gjøre det. Følgenvar at de fikk noen av
tsjukserkvinnene fra vår boplass til å gjøre dette for sig, og fra nu
av gikk handelen bedre.

Av de folk som kom og gikk ut og inn hos oss fikk vi rett som det var
høre nyheter. Det russiske dampskib vi hadde besøkt var synkende het
det, men heldigvis viste dette sig senere ikke å være tilfelle, det lå
bare på så grunt vann at det stod på bunden, med fem fot vann i rummet,
en del av lasten var beskadiget, men der var ingen fare for skibet. Ute
fra den store verden var nyhetene mer sparsomme, men vi fikk da blandt
annet rede på at den tyske keiser var flyttet fra Holland, og var ført
til England for der å skulle stande til rette.

De hunder som var igjen var nu alle i god stand, de var tykke og fete
og trivdes utmerket. Hver dag var jeg ute og enten gikk eller kjørte en
tur med dem, og det var noe de satte pris på. Det var nok ikke så mange
igjen av dem, men jeg håpet vi allikevel skulde klare oss hjem, særlig
da jeg regnet med den unghund jeg hadde latt bli igjen i pleie oppe på
kysten, men dessverre en dag kom en mann vestenfra, og han kunde
fortelle mig at den var død. Det var gått koldbrann i dens såre ben, og
dermed var dens skjebne beseglet. Jeg hadde på den måten mistet hele
mitt spann, ikke en eneste av dem hadde klart sykdommene og strabasene.

Min dag i denne ventetid blev heldigvis ikke lang. Det var alltid noe å
legge henderne i. De innfødte rundt omkring hadde opdaget at ved siden
av å kunne greie med været, så var jeg også medisinmann, og som følge
av dette var jeg rett som det var på sykebesøk rundt omkring. Grunnen
til atjeg blev kjent som medisinmann var, at der en dag kom en mann til
oss som hadde brukket tommelfingeren. Han fortalte at han ute på isen
hadde sett selve djevelen, og hadde skutt på ham hvorefter han sendte
sin harpun i ham, men dette siste skulde han nok ikke ha innlatt sig på
for nu slo djevelen et slikt kast på sig, at harpunlinen som han hadde
holdt fast over tommelfingeren hadde brukket denne, hvorefter djevelen
med hans gode harpun i sig var gått til bunns så vannspruten stod.
Fantasien er altså i orden selv på disse høie breddegrader. Sannheten
var, at det nok var en storkobbe mannen hadde skutt på og sannsynligvis
slått i svime, senere da han kjørte harpunen i den, hadde han brukt for
kort line så da dyret slo til, hadde han ikke noe å gi på, og dermed
røk fingeren. Dette sa Carpendale til ham i temmelig utvetydige
ordelag, men fyren holdt på sitt: Det var djevelen han hadde hatt kloa
i! Fingeren var stygg og hoven, så jeg gav ham en omgang jod og en
fille på foreløbig. Den følgende dag kom han dypt fornærmet til mig og
sa, at jeg var nok ikke noe rar, for fingeren var ennu ikke bra. Jeg
bad ham slå sig til ro, og fortalte ham hvor mange dager jeg mente det
vilde ta før fingeren blev bra igjen, så gikk jeg i gang med å spjelke
den. Da han så at jeg begynte å spikke til små trefliser blev han
synlig engstelig, hvad han trodde jeg skulde bruke dem til aner jeg
ikke, men at han var glad da han så at de i hvert fall skulde utenpå
fingeren, det er jeg sikker på. Han gikk nu jevnlig hos mig og blev
tilsett. Endelig kom dagen da spjelkingen kunde fjernes, og ut av
gipsbindet kom en helt kritthvit finger, dette forbauset ham ialler
høieste grad, da hans fingrer for øvrig var alt annet enn hvite.
Urørlig blev han stående, og holdt fingeren ganske stiv. Jeg bad ham
bevege den men ganske forsiktig, og det strålende smil som opklaret
hans ansikt da han opdaget at fingeren var virkelig allright igjen, det
skal jeg sent glemme. Jeg forklarte ham at det vilde komme til å gjøre
ondt ennu noen dager, og viste ham derfor hvorledes han skulde massere
fingeren, noe jeg bad ham gjøre jevnlig. I de dager som fulgte kunde
man se en tsjukser, som hele den utslagne dag spaserte frem og tilbake
mellem teltene med den ene tommelfinger høit i været, mens han med sin
friske hånd masserte den av alle krefter. Gud vet om han ikke fortsatte
om natten også — men bra blev han.

Takket være ham blev jeg almindelig kjent som doktor, og det som en
billig en, så fra nu av øket min «praksis» daglig.

Vi var nu allerede i midten av april, så jeg begynte så smått å gå og
titte efter Hansen. Han kunde komme hvad dag som helst, og sant å si
gledet jeg mig til å komme avsted igjen. Revolusjonen i Russland merket
vi litt til. Fra den russiske damper hadde kokken og et par mann fått
avskjed, fordi de vilde forsøke på å opkaste sig til herrer ombord.
Disse karene lå nu oppe i Uælen, og der forsøkte de efter beste evne å
lage mudder. Guvernøren skulde avsettes, og en av dem skulde ansettes i
hans sted, naturligvis. Handelsmennenes lagre skulde beslaglegges, i
det hele var deres program det samme man så ofte har hørt bli liret av.
Det gikk nå ikke så lett for dem til å begynne med, men senere fikk de
forsterkninger av likesinnede så da «gikk detbedre». I dag er ikke en
eneste av de handelsmenn som var der oppe den gang mer tilbake.
Guvernøren med familie måtte flykte hals over hode, og kom sig på en
eller annen måte lykkelig over til Amerika. På pengene merket vi
forresten revolusjonen — de sank stadig i verdi.

Våren kom nu for alvor, og med den blev det livlig hos oss. Flere
fangstfolk kom nedover for å vente på skibsleilighet over til Amerika,
og Carpendale ventet hver dag på den første skonnert som skulde komme
med nye forsyninger. Hansen lot fremdeles vente på sig, tiden begynte å
li for oss nu skulde vi rekke tilbake til «Maud» før isen gav slipp på
henne. Venting er det verste som finnes, og jeg som så mange andre
begynte å bli rastløs. Jeg spurte og grov alle dem som kom sønnenfra om
de hadde sett noe til en hvit mann — men nei. Der var forresten falt en
mengde sne, og det antok jeg var grunnen til hans forsinkelse.

Endelig. Den 14. mai om eftermiddagen kom Hansen fra Anadyr efter å ha
brukt nøiaktig en måned på tilbaketuren. Han hadde hatt en efter
omstendighetene bra tur, og hadde fått ekspedert telegrammene.

Han var enig med mig i at vi nu ikke lenger hadde noen tid å miste, men
måtte se til å komme oss videre så fort som mulig, av hensyn til isen
og kameratene ombord.

Av Carpendale hadde jeg fått låne en liten lett slede, så vi satte
igjen begge våre, og lot dessuten en del av våre klær og utstyr for
øvrig bli igjen, så vi skulde kunne reise så lett og hurtig som mulig.
Så var det å skaffe hunder, og det var sannelig ingenlett opgave. Jeg
forsøkte å få kjøpt to stykker for min rifle men det var ingen som
vilde være av med hunder vi kunde være tjent med. Jeg blev budt en
Kolymahund for den, men sa nei da jeg syntes det var for dårlig
betaling. Hos boplassens høvding lyktes det mig endelig til slutt å få
tak i to hunder. Jeg bød ham riflen, men til tross for at han hadde god
lyst på den, avslo han tilbudet, idet han sa han heller vilde låne oss
hundene, så kunde han få dem igjen når vi på ny kom nedover. Skulde de
dø for oss underveis lovet jeg ham, at han i så fall skulde få min
rifle og patroner.

Den 18. mai kjørte vi om eftermiddagen fra Carpendale og over til
Uælen. Carpendale hadde utstyrt oss på det aller beste. Hans kone hadde
på eget initiativ sydd to fulle skinnutstyr til oss, så da vi med ni
hunder for sleden svinget ut fra plassen foran hans hus, var vi
glimrende utstyrt for hjemturen. Jeg vil alltid med glede tenke tilbake
på disse mennesker, og vil aldri glemme alt hvad de gjorde for oss.
Uten Carpendale vilde det nok ikke vært så greit.

Det var en herlig følelse igjen å vite at nu bar det hjemover, for hver
mil som blev tilbakelagt kom vi nærmere og nærmere det som var vårt
hjem, og som for mig i mange år fremover skulde vedbli å være det —
«Maud».

Vi passerte igjennem boplassen ved Uælen og sa adjø til guvernøren og
hans frue. Den første natt tilbragte vi ved motorskonnerten som lå litt
nordenfor ved Inkjaun.

Om hjemturen er det lite å berette. På grunn av varmen som tinte sneen
ganske raskt, måtte vi gjørenatt til dag, dessuten viste det sig at
hundene led meget under varmen, så også dette medvirket til at vi
fattet denne beslutning. Hele hjemturen foregikk så å si i bare vann,
vi var gjennembløte hver morgen når vi slo leir, men fikk heldigvis
tørket klærne om dagen. En del plaget av forkjølelse blev vi som følge
herav, men så lenge det bar vestover fikk vi ikke klage. Alle våre
venner fra utturen traff vi igjen, og overalt blev vi like vennlig
mottatt. Våre hunder holdt vi med mat på hele turen ved hjelp av de dyr
vi skjøt.

Da vi den 11. juni slo leir kunde vi se over til Ajon, men «Maud» så vi
ikke, hun lå på den annen side av øen gjemt bak denne. Det var smått
med provianten vår nu, det eneste vi hadde igjen var noen få kjeks, men
om kvelden var jeg så heldig å få skutt to gjess, og med dem berget vi
oss til vi kom frem den 14. Den siste del av turen var næsten den
verste for oss. Det var ujevn is, råker og overalt vann på isen, så
våre kamerater ombord var ved å opgi håpet om at vi skulde rekke frem.
Dette skrev sig også fra, at de hadde en del innfødte ombord som
gjester, og disse hadde gjort flere mislykkede forsøk på å komme inn
til fastlandet, og hadde hver gang måttet opgi det. Stor var derfor
gleden og forbauselsen ombord, da vi ut på eftermiddagen kom frem. Selv
var vi i glimrende kondisjon, hundene var det verre med, og da særlig
med deres ben som var meget såre til tross for at vi hele tiden hadde
brukt sko på dem.

III

«Maud» hadde under vårt fravær vært som et rent gjestgiveri. Folk var
kommet og gått i mengder, og Roald Amundsen som nu var kokk hadde hatt
et svare strev.

Tiden efter vår hjemkomst og til vi kom løs av isen i begynnelsen av
juli blev benyttet til forskjellige klargjøringsarbeider, likesom vi
drev eggsamling og jakt.

Før vi stakk ut, hadde Roald Amundsen bestemt at vi skulde gå ned til
Nome, da han mente at et fartøi som hadde overvintret to år der oppe på
kysten, var lite skikket til på ny, uten forberedelser å begi sig inn i
isen med utsikten til en femårig drift. Vi trengte dessuten å
komplettere våre proviantforsyninger, og en del av mannskapet hadde
likeledes ytret ønske om å fratre ekspedisjonen. En meget viktig ting
vi ikke hadde mer igjen av, og som vi måtte ha, det var sprengstoff.
Nyheter hjemmefra vilde vi også gjerne høre, i det hele det var så
mange vektige grunner til stede at vi alle uten undtagelse var enige
om, at det nok var best for oss å komme ned til Nome.

Turen langs kysten var besværlig på grunn av is og tåke. Langs land var
det en råk hvor småskutene kunde gå, men vi måtte holde oss lengere
ute, da«Maud» stakk for dypt til at vi kunde gå inn der. Da vi kom til
Østkap, stoppet vi ved Uælen og ankret — hermed var Nordostpassasjen
gjennemført. Roald Amundsen og jeg gikk i land for å hilse på
guvernøren. Senere vilde vi stikke en tur over til Carpendale.
Guvernøren lovet oss at vi skulde få låne hans hundespann til trippen
over, men mens de holdt på å gjøre klar hundespannet — kom isen. Havet
utenfor som hadde vært næsten isfritt da vi gikk i land, var plutselig
opfylt av svær is som kom settende med veldig fart. Vi måtte opgi den
påtenkte visitt og se å komme oss ombord, og det så fort som mulig.

At vi under våre manøvrer for å komme oss klar, ikke måtte stikke
ankeret fra oss, det forstår jeg den dag i dag ikke. Vi måtte gå med
full fart forover i maskinen for å få slakk på kjettingen, og ved å
legge roret hardt i borde snart den ene, snart den annen vei, lyktes
det oss å få kronglet oss frem gjennem isen så vi endelig fikk det op.

På vegne av Carpendale hadde jeg spurt Roald Amundsen om han vilde ta
ham med over til Nome, noe Roald Amundsen øieblikkelig gikk med på, men
på grunn av storm var vi dessverre nødt til å sette kursen direkte
herfra til Nome. Vi hadde en av båtene våre på slep, den mistet vi i
løpet av natten.

Nome er en liten gullgraverby på Alaskas nordskyst. Den vokset op under
de store gullrush, og var i sin tid en meget livlig by. Det blev mig
fors talt, at i den verste tid om sommeren kunde det den gang være ca.
20 000 mennesker der, nu er det høist 1500 sjele som lever der på den
årstid. Om vinteren bare 800. Følgen er at de fleste av husenei byen
står ubebodde og forfaller. For et ganske pent 4—5 værelsers hus
forlanges der omkring 1000 dollars, dette til oplysning for dem som
måtte ønske å flytte dit. Havn finnes ikke for større fartøier, de må
ligge ute på åpen red, og det er ingen fornøielse da der ofte er
styggvær.

Da vi kom opunder landet var det oss ikke mulig å komme inn på Nomes
red på grunn av storm fra sydkanten. Vi måtte derfor gå til ankers
under Sledge Island, og der blev vi liggende en ukes tid sammen med en
del småskonnerter, da stormen den hele tid raste med uforminsket
styrke.

Roald Amundsen hadde bestemt, at vi som skulde bli stående igjen
ombord, skulde få litt ferie mens vi lå her. Vi skulde arbeide om
dagen, og ha fri til å gå i land hver kveld hvis vi vilde. Vakten
ombord skulde overtas av dem som skulde fratre ekspedisjonen. På grunn
av de slette havneforhold og det dårlige vær, lot dette sig imidlertid
ikke arrangere, og dessuten blev det så meget å gjøre med å ta ombord
hvad vi trengte, at det var mer enn bruk for oss alle. Sant å si følte
vi ikke lenger noen trang til ferie, vi vilde aller helst på’n igjen,
og det så fort som mulig.

Våre kamerater som skulde reise hjem gikk nu i land og tilbake ombord
var vi bare fire mann, nemlig Roald Amundsen, Sverdrup, Olonkin og mig
selv. Noen overbemanning var jo ikke dette akkurat, og jeg har mine
tvil om Sjøfartskontoret vilde ha anerkjent dette som tilstrekkelig
mannskap, men «Maud» var som regel ikke vanskelig å klare, så vi mente
nok det skulde gå allikevel. Folk, egnet til en slik tur, var heller
ikke å opdrive i Nome, men tilå hjelpe oss med kokningen og til å lappe
og efterse våre klær forhyrte Roald Amundsen en eskimokvinne som var
villig til å være med. Jeg iler med å forsikre at vakker var hun ikke,
så noen overhengende fare for vår hjertefred innebar ikke dette
eksperiment.

Hun kom ombord en dag så fin og fjong at det formelig lavet av henne,
med høie hæler og silkestrømper, kort sagt en virkelig dame. Vi på vår
side var jo skitne og fæle alle mann, så hun mønstret oss med mistroens
skjerpede blikk. Jeg var jo vant til å omgåes innfødte, og firte mig
derfor ombord i henne med en gang og spurte: «Hvad heter du da?» Damen
mønstret mig fra øverst til nederst, så kom det sylspisst. «Jeg heter
mrs. Mary Tutti—Sale,» hvorefter hun snudde mig ryggen og seilet inn i
salongen. Der fikk jeg den! Jeg gav mig ikke, men fulgte efter henne og
fikk satt henne i sving ute i byssa. «Maud» lå som sagt på reden og
slingret så det forslo. Mrs. Mary travet eller kanskje jeg snarere
skulde si ravet rundt på sine høie hæler. Plutselig hører vi et veldig
rabalder fra byssa ledsaget av et himmelhøit vræl. Da jeg kom farende
der inn viste det sig at kaffekjelen full av glohet kaffe hadde tatt
sig en tur på egen hånd, den hadde i sterk fart seilet tvers over
komfyren, var veltet mot slingrekanten og hadde tømt sitt innhold ut
over stakkars Marys ben, så vi måtte se å få henne forbundet og lagt
til køis. Der lå hun i tre dager. En i sannhet virkningsfull, om dog
ikke så vellykket debut.

Dessverre blev vi snytt for aviser og brever hjemmefra, da vi ikke
hadde tid til å vente påbåten som skulde komme. Det er nok ikke daglig
postforbindelse her. Om sommeren besørges forbindelsen med utenverdenen
av gamle «Victoria», hun er her oppe omtrent en gang om måneden. Om
vinteren er der ingen forbindelse i det hele tatt, første båt som
kommer er oppe først i juni, og siste båt går derfra i oktober.

Før vi gikk fikk vi en ekstramann ombord forresten. Det var vår gamle
venn Wall. Han hadde truffet Roald Amundsen i land og hadde fått lov
til å være med som passasjer til Sibiria. Han gjorde meget god nytte
for sig, og hjalp oss med alle forefallende arbeider.

                                   IV.

IV

I midten av august var vi klare, og på ny stevnet «Maud» nordover. Da
vi kom op til Beringsstredet viste det sig at dette var fullpakket av
is, så det ikke var mulig for oss å slippe igjennem. Vi gikk over til
Østkap og fortøide langs isen utenfor det sted hvor Carpendale bodde,
for å ligge der en stund og se om ikke isen skulde åpne. Roald
Amundsens plan var å gå langs Sibirias nordkyst fra Beringsstredet, op
vestenfor Wrangelløen og videre østenfor de Ny Sibiriske øer og inn i
isen for å begynne driften der. Vi hadde håpet å kunne komme inn i isen
allerede samme høst — men skjebnen vilde det anderledes. Verre
isforhold enn dette år har det sjelden vært her oppe. Efter noen dagers
forløp åpnet isen litt så vi forsøkte på å forsere oss frem gjennem
stredet, det gikk, men meget smått. Under vår videre fremtrengen langs
kysten blev isen verre og verre, så Roald Amundsen bestemte sig til å
endre sin første plan, og forsøke på å trenge rett nordover fra det
sted vi da befant oss nemlig ved Kap Kjekjang, og inn i polarisen på
østsiden av Wrangelløen.

Da det jo slett ikke var meningen at Wall skulde være med på selve
driften, måtte vi først sette hami land, og efter store vanskeligheter
lyktes det å få satt ham i land på kysten på et sted hvor han kunde få
tak i et hundespann til å kjøre sig hjem til handelsstasjonen.

Vi gjorde nu flere forgjeves forsøk på å komme ut og inn i selve
drivisen, men alle forsøk var forgjeves. Det hadde vært meningen å ta
ombord en hel tsjukserfamilie hvis det hadde lykkes oss å komme inn i
isen, men som forholdene lå an, var vi, hvor nødig vi enn vilde det,
tvunget til å gå i vinterkvarter i en liten bukt på østsiden av Kap
Serdze Kamen.

I land inne i bukten fikk vi naboer, for her lå tre tsjuksertelter da
vi kom. Senere kom det to telter til, så jeg går ut fra at vi var
betraktet som ønskverdige naboer. Vi hadde store vanskeligheter med å
komme fast i isen. Til å begynne med brøt den op og drev ut, og «Maud»
fulgte med, senere satte den på ny inn mot land og vi fulgte atter med.
Isen var næsten aldri i ro, men til slutt lyktes det oss endelig i
november å komme fast. Så satt vi der da og måtte finne oss i vår tunge
skjebne. En ny mørk vinter lå på lur efter oss og vilde snart ta oss i
sin favn.

Roald Amundsen har alltid forstått å holde sine folk beskjeftiget under
disse overvintringer. Arbeide er en god medisin mot litt av hvert her i
livet, men når vinternatten kommer krypende ledsaget av sin venn
tungsinnet, da først får man øinene fullt op for hvad for en
velsignelse arbeide i virkeligheten er. Vi holdt fast rutine.

Tiltørning til bestemt tid hver morgen, og likeledes utskeining til
fastsatt tid hver kveld. Efterpånår alle mann var fri, tok vi fatt på
vårt eget private arbeide. Det minnet mig mangen en gang om de gode
gamle seilskutedager, når jeg en kveldstund kunde komme inn i «Maud»s
salong, og finne alle mann ivrig optatt hver med sitt «fancywork». Der
blev laget meget rart og morsomt de vintrene vi tilbragte i isen, og
flere av guttene var riktig flinke med nevene sine.

Under arbeide med å komme inn til vår lille havn hadde «Maud» lidt ikke
så liten skade. To propeller hadde forsøkene kostet, både den ordinære
og reserven. Den som nu satt på hadde bare ett blad, og det er litt for
dårlig redskap å gå inn i isen med. Noen planker i skanseklædningen
hadde også isen tatt med sig, men det var av mindre betydning. Det var
ingen vei utenom, vi måtte gå tilbake til Amerika igjen, nærmere
bestemt Seattle, for å få «Maud» dokksatt og grundig satt i stand.

Ombord utviklet der sig et morsomt og farverikt liv i løpet av
vinteren. Vi lå jo næsten så å si midt i allfarvei, så mange kom ut til
oss på besøk, enten bare for å hilse på, eller for å få sig et godt
måltid mat, og forsøke sig på litt byttehandel.

Flere hjalp oss med forskjellige arbeider, og betalingen herfor var den
samme ombord hos oss som for øvrig rundt omkring på kysten: nemlig
kosten og litt tobakk og te. Blandt dem som hjalp oss var også en mann
ved navn Kakot. Han likte sig så godt at han blev ombord hos oss.

Vi måtte jo forberede oss på selve polardriften. Selv om vi var tvunget
til å søke ned til Seattle, så var ikke planen opgitt for det. Jeg fikk
derfor ordre til å dra ned til Carpendale på Østkap og ta medmig en del
skinn vi hadde ombord, for å anmode ham om å besørge forarbeidet
skinnklær til oss alle sammen av dem. Jeg var flere ganger nede hos ham
med skinn. Distansen fra «Maud» og ned til hans boplass var omtrent 130
kilometer. Om vinteren måtte jeg overnatte underveis, men om våren gikk
nedturen på en dag — så var det en hviledag eller to, og så bar det
hjemover igjen.

Juleaften det år blev særdeles livlig for oss. Vi fikk nemlig mange
gjester. Wall hadde sin handelsstasjon like ved oss, og han blev
naturligvis invitert, likeså guvernøren og dessuten kom også en del
tsjuksere. Disse forstod selvfølgelig ingenting av hele stasen, men da
de fikk meget og også god mat, var de mer enn fornøide. Ut på kvelden
blev der spillet dansemusikk på grammofon, og da Mary var eneste dame
kom hun snart i vinden.

Den samme Mary var forresten begynt å sture den senere tid, og likte
sig øiensynlig ikke, hvorfor vi blev enige om å kvittere damen. Nu
kunde vi jo ikke sette henne i land mot hennes vilje, og heller ikke
kunde hun som eskimo anbringes i «pensjon» hos en tsjukserfamilie —
derfor drev jeg, mens jeg opholdt mig hos Carpendale, underhandlinger
med en mann fra den store eskimoleir på Østkap, om han vilde ta imot
Mary, og eventuelt til hvilken pris. Jeg fikk lirket og lurt det slik
til, at mannen til slutt trodde at Mary var hans kusine — noe vi senere
også fikk innbilt henne — så da hun endelig forlot oss, var det for å
ta ophold hos sin «fetter» på Østkap. Nu kan det forresten godt hende
disse to var i familie, dette til vår undskyldning, for så innblandet i
hverandre som disse eskimofamilier var,så er det sannelig ikke greit å
vite hvem er hvem. De er nemlig slett ikke så nøie på å låne hverandres
koner for kortere eller lengere tid. Likesom de ofte, hvis der kommer
en farende svenn til gårds, som de selv synes om og liker, med glede
lar ham låne konen, så som sagt, det kan sannelig godt hende at Mary og
mannen på Østkap var i familie med hverandre når alt kom til alt. Jeg
gikk da en dag til Roald Amundsen og meddelte ham at eskimoen og jeg
var blitt enige, dette blev meddelt Mary som henrykt gikk inn på å
forlate oss for å dra «på besøk».

En aftenstund reiste så Mary og jeg av gårde med en lett slede hvorpå
alt hennes «pjus» var stablet op. Selv satt vi flott på toppen av
lasset med tolv hunder som trekkdyr. Hun hadde for anledningen klædd
sig i sitt fineste vinterpuss, med sin aller beste annorak og sine
fineste kamikker på benene. Jeg så på disse små tynne kamikker og
tenkte mitt derved. Hjemme om vinteren ser man jo ofte frysende damer
iført svære skinnkåper, men med silkestrømper på benene — slik var det
også med Mary. Oventil var hennes påklædning overensstemmende med de
minus 20° vi hadde, men nedentil var det ikke rare greiene. Det varte
da heller ikke lenge før hun frøs. Nu hadde jeg alltid godt med ekstra
klær med på disse turer, for her oppe vet man aldri hvad som kan hende.
Snestormen kan komme som sloppet av en sekk, og da er det bare en ting
å gjøre: velte sleden og la hundene legge sig i le av den, og så selv
krype inn i et par ekstra annoraker og gå til køis i sneen. Telt
medbragte vi aldri på disse korte turene. Jeg fikk en ekstra annorak på
min passasjer, og nu gikk det bedre. Første dagen kjørtejeg bare 18
kilometer før vi slo oss ned hos en tsjukser. Næste morgen bar det
videre. Fra boplassen og ned til sjøen gikk det en lang temmelig bratt
skråning, hundene var ivrige og villige på morgenkvisten, og utover bar
det. Farten blev større og større, og plutselig veltet sleden. Jeg fôr
den ene vei, Mary den annen, og slede og hunder fortsatte i et eneste
kaos kast i kast nedover bakken. Først helt nede ved stranden stoppet
de op. Heldigvis var ingen av dyrene kommet til skade, så efter at den
aller første forskrekkelse var over kunde vi fortsette. Jeg satt midt
på sleden med Mary like bak mig. Det gikk fint og med jevn god fart, så
jeg satt hensunken i mine egne mer eller mindre dypsindige
betraktninger, og kikket samtidig rundt mig. Plutselig blev jeg
opmerksom: plassen bak mig var tom. Død og pine, tenkte jeg, hvor har
«dama» tatt veien? Jeg fikk stoppet og veltet sleden, og gav mig til å
rusle tilbake — jo ganske riktig, der satt hun. Midt i sledesporet,
slik som hun var ramlet av. Denne manøvre gjentok hun for mig flere
ganger underveis, rett som vi kjørte som best så ramlet hun av uten å
gi en lyd fra sig, så jeg var nokså fornøid da jeg velbeholden fikk
avlevert henne. Imidlertid tok vi det fremdeles med ro nedover og slo
leir også den annen kveld. Næste morgen fikk vi følge med en tsjukser
som skulde hjem til Uælen hvor han bodde. Underveis fikk vi snestorm på
oss. Vi nærmet oss Uælen, og jeg syntes nok at jeg av og til kunde
skimte lys gjennem sneilingene, men sikker var jeg ikke. Plutselig får
jeg høre et kjempeleven rett forut. Det var ikke til å ta feil av, det
var et regulært hundeslagsmålsom gikk av stabelen. Jeg stoppet og
ruslet fremover i mørket for å undersøke hvad dette kunde bety. Det
viste sig da, at jeg i mørket og snefokket hadde kjørt rett inn i det
ytre telt tilhørende en tsjukser, og at det var mine hunder som holdt
på å gjøre kål på teltets hundebestand. Tsjukseren som jeg hadde foran
mig hadde jeg tapt av syne i stormen, og dessuten var jo hans hunder
kjente da de kom til boplassen, så de var strøket like hjem.

Næste dag fikk jeg avlevert Mary til «familien», og hun var strålende
fornøid.

Jeg blev ikke lenge der nede, men kjørte hjemover så fort jeg kunde.
Jeg måtte overnatte engang underveis, men da jeg hadde lovet Roald
Amundsen å være tilbake den følgende dag, kjørte jeg av gårde kl.
^1/[2]5 om morgenen. Det var mørkt som i en sekk, og lite siktbart vær,
så da jeg var kommet et stykke på vei og isen begynte å bli ujevn og
stygg, kjente jeg mig ikke igjen. Da jeg kjørte i et gammelt sledespor,
mente jeg allikevel at jeg var på rett vei, og fortsatte uanfektet
videre. Plutselig letner det litt, og rett forut får jeg se en svær
råk, som jeg stevnet like imot med full fart — landet som jeg trodde
jeg fulgte lå langt inne til venstre for mig. Jeg snudde øieblikkelig
hundene og kjørte tilbake samme vei jeg var kommet, og det så fort som
mulig. Litt lengere inne møtte jeg en tsjukser som var på vei utover.
Efterat vi hadde hilst på hverandre, og han hadde hørt at jeg var på
vei til «skonnerten», som i parentes bemerket er fellesbetegnelsen på
alle fartøier her oppe, fortalte han at han var på vei ut til den store
råken jeg hadde sett for å fange sel. Han advaret mig på detbestemteste
mot å forsøke på å kjøre rett tilbake mot landet, men rådet mig isteden
til å kjøre inn til boplassen hvor han bodde, for å hvile der. Jeg
hadde jo lovet å være tilbake ombord samme kveld, så jeg sa farvel og
holdt min kurs. Efter et forferdelig mas og besvær kom jeg mig tilbake
til landet igjen og fortsatte. Ut på eftermiddagen var snestormen over
mig, og det for alvor. Det føk og det blåste, så jeg rett som det var
måtte stoppe for å grave sneen ut av øinene på hundene. De begynte også
å bli trette og uvillige, hvilket ikke var noe rart, da det var så
mørkt at jeg med nød og neppe kunde skimte dem foran sleden. Plutselig
best som jeg kjørte blev hele spannet borte — de forsvant som om jorden
skulde ha opslukt dem. Det var god glid på sleden, men rent
instinktmessig fikk jeg hevet mig av før sleden også forsvandt i dypet.
Jeg lå på fire ben på kanten av en bratt fjellskrent, og langt nede
under mig hørte jeg hundene ligge og pipe og skrike. Det blåste så det
var umulig for mig å reise mig, men på en eller annen måte måtte jeg jo
forsøke å komme mine stakkars dyr til hjelp. Jeg snudde helt rundt og
krøp forsiktig vekk fra skrenten og bortover bakken, plutselig begynte
terrenget å skråne bratt opover igjen, og jeg begynte «opstigningen»,
inntil jeg syntes at underlaget begynte å bli så forunderlig bløtt og
gyngende, og til min usigelige forbauselse opdaget jeg, at jeg lå og
krøp opover en teltvegg! Da viste jeg hvor jeg var, og også hvem som
bodde i teltet. Jeg reiste mig op og løp gjennem stormen fra teltet og
ned på isen dit hvor jeg antok hundene lå. Der skal jeg si det så ut. I
mørket hadde jeg kjørt op et lite elveleie påland, derfra var jeg
svinget til høire og hadde i mørket kjørt kloss forbi teltet uten å se
det, og videre med god fart utfor fjellskrenten mot sjøen. Heldigvis
hadde jeg ikke rukket op til det høieste sted før hundene var kjørt
utfor, ellers hadde de nok slått sig ihjel alle sammen, men ikke for
det, det var høit nok der de var ramlet ned, jeg anslo det til ca. 10
meter, men den bløte sne hadde dempet godt av for fallet. Som det nu
var, stod sleden på høikant i sneen, og alle hundene og selene var i et
eneste virvar, men til slutt fikk jeg dem fra hverandre. De var næsten
ville av glede og begeistring da de hørte min stemme, og merkelig nok
var heller ingen av dem kommet det minste til skade, de hinket litt men
var ellers allright, så efter en liten hvil fortsatte jeg. Herfra og
til «Maud» var det bare 9 kilometer, og klokken ^1/[2]10 var jeg
fremme.

Sverdrup satt oppe og leste da jeg kom, ellers så jeg ingen. De andre
var vel gått til køis tenkte jeg. Jeg hilste godkveld og bad Sverdrup
være så snild å skaffe mig litt fisk til hundene. Da Roald Amundsen
hørte min stemme, glytter han på sin lugardør, nikker smilende godaften
til mig, og med sitt aller mest strålende smil sier han så til
Sverdrup: — Jeg vant — og lukket døren igjen. Jeg så ut som et levende
spørsmålstegn?

Jo, Sverdrup og Olonkin hadde ment, at jeg umulig vilde greie å rekke
frem den kvelden som jeg hadde lovet, på grunn av det forferdelige vær.
Roald Amundsen derimot hadde hevdet, at hadde jeg først sagt jeg skulde
komme, så kom jeg. Dette hadde så disse tre veddet om, og nu hadde
altså Roald Amundsen vunnet.En dag kom Wall op en tur til oss for å
hilse på, han blev hele dagen og reiste først om kvelden. Da han ikke
hadde sine egne hunder med sig bad han Roald Amundsen om å få låne hans
hundespann til å kjøre hjem med. Det fikk han og drog av gårde. Noen
dager efter hadde vi ham tilbake med hundene, men han var ikke noe
særlig fornøid med dem. Nu er det så, at en fremmed mann med fremmede
hunder vanskelig kan få dem til å yde sitt beste. Så det var ikke annet
enn man kunne vente.

«De bikkjene Deres er forsørje mig ikke verd fem cent, Amundsen», sier
plutselig Wall. Vi sitter alle og prater inne i salongen. «Jaså»,
svarer Roald Amundsen, og ser opfordrende på mig. Jeg benyttet
anledningen og forsikret Wall om at bedre hundespann fantes ikke der på
kysten. «Å ryk og reis,» svarer han, «mine bikkjer er mange ganger
bedre. Jeg vedder på at jeg skal slå dere sønder og sammen i kappløp.»

«Hvor meget,» det kommer rolig fra Roald Amundsen.

«Tusen dollars,» svarer øieblikkelig Wall.

«Allright, vi går med, men da det er oss som er blitt utfordret av Dem,
så forbeholder vi oss å bestemme på hvilken måte der skal kjøres og
hvilken distanse.» Ja, det gikk Wall med på uten å blunke. Samtidig var
det meningen å få i stand en kappkjøring mellem de omkringboende
tsjuksere. Dette var noe de satte stor pris på, da det gav dem
anledning til å samles i store flokker og drikke mengder av te og
skravle.

Sverdrup og jeg hadde fått ordre til å gjøre oss klare for en tur ned
til Holy Cross bay, og ta enserie magnetiske observasjoner underveis,
så vi blev enige om å utsette kappkjøringen til vi kom tilbake.

I slutten av januar var Sverdrup og jeg ferdige med våre forberedelser,
og den 31. klokken 9 om morgenen forlot vi «Maud». Vi hadde to sleder
med 6 hunder for hver, men da vi hadde kjørt et stykke røk den ene
slede i filler for oss, så vi efterlot den og fortsatte med bare en
slede og 12 hunder. På nærmeste boplass fikk vi leiet en mann til å
følge oss ned til Uælen, hvor Sverdrup fikk lånt en ny slede.

Her traff vi vår gamle venninne Mary. Hun kom og hilste på oss, og var
tilsynelatende svært fornøid over opholdet hos «familien». Senere var
hun reist over til Nome hvor hun hadde sin virkelige familie og sitt
hjem. Fra Uælen kjørte vi ned til Carpendale hvor vi overnattet før vi
fortsatte.

Hundekjøringen foregår på forskjellige måter. Grønlandseskimoen kjører
gjerne med hundene i vifteform, det vil si at det er en dragstjert til
hver hund, disse stjerter samles så ved sleden i en samlingsstjert.
Hundene springer således foran sleden i vifteform, og styres som regel
med svepe og tilrop. I Alaska og Sibiria derimot går hundene to og to
ved siden av hverandre fastbundet til en lang felles dragstjert.
Avstanden mellem hvert hundepar er ca. 2 meter. Svepe kan ikke benyttes
til styring hvorfor man her betjener sig av lederhunder. Disse er
spesielt innkjørt og deres antall i spannet kan være varierende, det
kommer an på om eieren er rik eller ikke, da disse dyr er betraktelig
kostbarere enn andre ordinære dyr. De er således oplært, at man ved
bestemte kommandoord til dem kan dirigerehele spannet, da de alltid går
forrest. Kommandoordene som brukes er bare «høire» — «venstre» — «rett»
og «stopp». Særlig det siste kommandoord er det vanskelig å få dem til
å lystre i hvert fall så lenge de er friske og spreke — da vil de bare
gå på, i særdeleshet hvis de har et annet hundespann foran sig, eller
får teften av ett eller annet dyr. Til bremsning bruker man en godt og
vel en meter lang stokk — med en pigg i — bremsestokken — denne ligger
gjerne på sleden, eller man går med den i hånden. I koldt vær bruker
man også her på Sibiria å ise sledemeiene. Til dette bruk bærer man en
flaske vann under annorakken nærmest kroppen. Når det begynner å gå
mindre glatt, stopper man, hvelver sleden på høikant med bremsestokken,
og med en liten skinnlapp som er godt gjennemfuktet med vannet stryker
man raskt meien forenfra og akterover. Vannet fryser øieblikkelig på
grunn av den lave temperatur, og der dannes et ganske tynt islag på
meien — dette er aldeles ypperlig å kjøre på.

Vi brukte også på våre sleder et distansehjul for å måle hvor langt vi
kjørte hver dag. Dette er helt enkelt et sykkelhjul som er montert bak
på sleden slik at det triller bortover overflaten efter hvert som vi
kjører. I forbindelse med hjulet has så et måleapparat hvor man direkte
kan avlese den tilbakelagte distanse — med andre ord det samme prinsipp
som ved skibsloggen.

En kveldstund var vi kommet frem til en større boplass, hvor vi blev
liggende noen dager for styggvær. Jeg var en tur over i et nabotelt om
aftenen i ett eller annet ærend. Der fikk jeg se et syn som jeg sant å
si trodde hørte hjemme i apeburene izoologisk have. En gammel kone satt
og drakk te, mens to smågutter sprang omkring og lekte. Plutselig fikk
«gamla» det travelt, det bet øiensynlig ett eller annet sted nede i
annorakken, og kvikt som lynet forsvant den ene hånd, for et øieblikk
efter atter å komme til syne fast tillukket. Forsiktig, å så forsiktig
åpnet hun den, og blåste vekk alle de løse renhår som hadde fulgt med,
så lusene blev liggende ensomme tilbake. Så tok hun dem én efter én,
knekket dem først med tennene og fortærte dem med største velbehag mens
hun drakk sin te. Et øieblikk efter var en av guttene på fangst, han
bragte hvad han hadde funnet til den gamle, som øieblikkelig lot dem
times samme sørgelige skjebne som hadde vært deres brødre til del.

På alle de største boplassene har de som regel hver sin doktor eller
medisinmann. Det er da gjerne en av de mer intelligente av den mannlige
befolkning på stedet, og mange og rare er de tricks de betjener sig av
for å imponere sine enfoldige klienter.

Carpendale fortalte mig en historie om en av disse medisinmenn: En av
boplassens rikeste menn var død og skulde begraves. Da han som sagt var
rik, fikk han forskjellige av sine eiendeler med sig på den forestående
store reise. Dette foregikk i den tid da det var tillatt de innfødte å
tiltuske sig litt brennevin, så medisinmannen hadde meddelt de sørgende
efterlatte at avdøde også måtte ha med sig en flaske «whisky». Whisky
er nemlig fellesbetegnelsen for alt brennevin her oppe. Det sved nok i
hjerteroten dette krav, men når medisinmannen hadde sagt det måtte det
efterkommes.Carpendale var selv til stede ved begravelsen, og ganske
riktig, der stod flasken på sleden ved siden av den døde.

Da begravelsen var over, gikk hver til sitt, men da Carpendale var
kommet et stykke på vei, blev han enig med sig selv om, at han nok
gjerne vilde kikke den gode medisinmann litt i kortene. Han snudde
derfor og gikk tilbake til begravelsesplassen, hvor han gjemte sig bak
en stor sten. Han hadde ikke ventet lenge før kalorius kom anstigende,
bemektiget sig flasken og forsvant. Så da de pårørende senere kom op,
var flasken borte, og følgelig hadde medisinmannen rett i at den døde
hadde trengt den!

På denne tur hadde vi heldigvis ingen vanskeligheter med å skaffe
hundemat, da det som regel var bebodd på de steder vi kom, og jakten
hadde vært god. Dessverre skaffet hundene oss allikevel nok å bestille.
En kveld efter at vi hadde gått til køis, blev det plutselig et
forferdelig leven ute hos dem, og da jeg kom styrtende ut, viste det
sig at en av dem var blitt splitter gal. Den satte like på mig uten noe
som helst varsel, våben hadde jeg ikke med, så da den jumpet efter mig
slo jeg den regelrett ut som en annen bokser ved å plasere et kraftig
uppercut på dens kjeve. Den falt som en stokk og blev liggende
bevisstløs, så jeg fikk gjort ende på den, Sykdommen herjet på kysten
og vi mistet flere av våre hunder på denne sørgelige måte.

Efter hvert som vi kom lengere sydover og østover fikk vi mer og mer
føle og se, at vi nærmet oss «civilisasjonen» og alle dens goder.
Berusede så vi jo, jeg kan vel gjerne si, aldri «på våre kanter». Her
var det slett ikke så sjelden å se dem kommeravende kanonfulle.
Brennevin var ikke til å opdrive, men «himebrent» gikk det an å få tak
i, da det var flere som drev denne edle form for hjemmeindustri.
Pengene begynte også å få verdi, i det hele så visste folk her akkurat
hvad de var verd, og hvad de skulde forlange for de tjenester de ydet
oss. De var nok vennlige og hyggelige, men allikevel på en annen måte
enn hvad vi var vant til.

Den 16. februar kom vi til en boplass ved navn Nabakotta, og tok inn
hos en meget rik eskimo. Han bodde om vinteren i et veldig telt sammen
med sine fem koner, dessuten bodde hans sønn med to unge pene koner og
deres barn i samme telt, så der inne var det livlig. Ved siden av
teltet stod et hus, men der inne bodde de bare om sommeren, så som så
mange andre rikmenn rundt om i verden hadde også han sin «sommervilla».
Mannen selv var gammel, han satt som en annen pasja og røkte pipe og
lot sig opvarte. Stellet var rent og pent og damene til og med
påklædde. Om kvelden kom der gjester, og så blev der slått på tromme og
danset og sunget. Sangen er en slags nynnen, er de samme strofer om og
om igjen, og dansen består i at enten en ad gangen eller flere, går ut
på gulvet, og står stille på samme flekk og husker litt på sig. Det
blev fortalt oss at når det var stygt vær så de ikke kunde komme ut, så
fordrev de tiden med denne noe eiendommelige form for underholdning.
Traktementet her bestod av suppe kokt på selkjøtt.

Noen dager senere ankom vi til Emma Harbour hvor vi tok inn hos stedets
kjøbmann. Han var estlender, og gift med en meget vakker russerinne. De
levde helt som civiliserte mennesker i et stort penthus, som også var
pent møblert, så for oss som hadde ligget ute så lenge, var det herlig
å kunne få ligge i en seng igjen. Hundene nød også tilværelsen, da vi
hadde fått anbragt dem i hus. I det hele var hans stasjon den peneste
jeg så her oppe.

Kap Bering passerte vi den 21. februar, og herfra og inn til boplassen
ved Mæskan hadde vi en meget slitsom tur. Vi forsøkte forgjeves å få
med oss noen av de innfødte til å vise oss vei, men ingen vilde, så vi
var nødt til å klore oss frem så godt vi kunde. En dag vi kom kjørende
bortover langs kysten, får vi plutselig øie på en diger bjørn som kom
ruslende. Været stod fra den og ned mot oss, så den fikk ikke teften av
oss. I en fart la vi hundene ned bak noe is, og jeg fikk frem vårt
eneste skytevåben — en gammel Nagant revolver. For sikkerhets skyld
hadde jeg glemt igjen patronpakken ombord, så all vår ammunisjon bestod
av tre enslige patroner. Jeg fikk ladd, og stod klar til å ta imot
«Nils». — Da han var kommet innpå oss og var en tredve firti meter
borte, fikk hundene plutselig teften av ham, og satte i et enstemmig
forskrekkelig vræl. Heldigvis så de ham ikke ellers er jeg bange for
det vilde ha gått galt. Han stoppet, kastet sig rundt og gikk til sjøs
så spruten stod og svømte ut mellem isflakene og dukket. Senere så vi
ham flere ganger ute i småråkene, han stakk hodet så vidt over vannet
at han kunde se hvad vi foretok oss. Vi satte hundene i gang igjen, og
da skal jeg si det gikk. De fikk bakfoten efter ham, og satte avsted
som ville. Det var en svær diger rusk som hadde efterlatt sig et spor i
sneen omtrent så svært som et passelig sledespor.Det kan kanskje synes
noe eiendommelig at vi ikke hadde geværer med oss, men vi visste på
forhånd at der intet var å skyte så det bare blev en unødig vekt å dra
på. Bjørn kunde muligens være det eneste vi behøvde å være engstelig
for, men den er som regel meget sky. Skulde det treffe sig så uheldig
at vi skulde møte en som var nærgående, så hadde vi hundene, og dem er
han hvis mulig ennu reddere enn oss. I verste fall fikk man slippe hele
koblet løs.

Hele tiden tok vi magnetiske observasjoner med omtrent 90 kilometers
avstand mellem hver, og denne del av vår opgave var sandelig ikke den
behageligste, for å ligge i optil minus 30° og håndtere disse fine
instrumenter er ikke bare moro. Jeg vil gjerne her benytte anledningen
til å si, at kjekkere og greiere reisekamerat enn dr. Sverdrup skal man
lete lenge efter. Det var morsomt å se med hvilken glød han gikk op i
sitt arbeide — at jeg som hadde fart rundt i verden som litt av hvert,
kunne venne mig til tsjuksernes eiendommelige levemåte og til deres
lus, var kanskje ikke så rart, men at en mann som Sverdrup, med hans
utdannelse, med et smilende ansikt og under latter og spøk greide det —
det beundret jeg sandelig. Det er mange ganger ikke så lett å ta sig
frem der oppe, noen barnelek er det i hvert fall ikke, og ofte går det
på livet løs. God trening skal man også ha, men denne unge
videnskapsmann greide alt, og skydde aldri, hverken på sledeturene
eller ombord i «Maud», noen vanskelighet eller noe arbeide. En
strålende kamerat, og et mannfolk tvers igjennem. Det er den beste ros
jeg kan gi noen mann.Inne på boplassen ved Mæskan snudde vi og begav
oss på hjemveien, vi var da fremme ved Holy Crossbukten. I grunnen
hadde vi tenkt oss helt inn i bukten, men det begynte å bli sent på
året, og vi hadde allerede hatt altfor mange liggedager på grunn av
dårlig vær. Fra Mæskan og inn til Raætken var det fint opkjørt vei, det
var næsten som å kjøre kongsveien hjemme. Fra Raætken bestemte vi oss
til å trenge frem tvers over halvøen til Kolutschinbukten, da dette
vilde spare oss en masse tid, og dessuten vilde Sverdrup gjerne ha noen
observasjoner inne i landet. Distansen tversover er omtrent 150
kilometer, og vi gjorde regning på å kunne kjøre lettvint over på tre
dager, under forutsetning av at føret var godt og sneen ikke for løs.
Efter å ha slitt i fire døgn i et sterkt kupert og ufremkommelig
terreng, var vi kommet omtrent 80 kilometer inn i landet. Vi skjønte
derfor at dette ikke gikk, og besluttet å snu, og åtte dager efter var
vi tilbake på selvsamme boplass vi hadde startet fra. Sultne og slitne
var vi da vi kom frem, så vi gledet oss til å komme inn i et telt og få
hvile og dessuten få et måltid mat — men det traktement vi fikk den
kveld skal jeg sent glemme.

Teltet vi valgte oss var meget lite, og dets eneste beboer var en
gammel kvinne, som tok meget vennlig imot oss. Jeg spurte henne om hun
hadde noe mat å være av med? Hertil svarte hun at hun nok hadde mat,
men ikke slik som en hvit mann vilde spise. Det fikk være det samme
mente jeg, og bad henne allikevel om litt, så skulde hun til gjengjeld
få te og litt kjeks av oss. Hun gikk da ut i det ytre telt og hentet
inn et stykke kjøtt somluktet noe aldeles ubeskrivelig redselsfullt,
antagelig skrev det sig fra en hvalross som var fanget året før. Vi var
sultne, og ved hjelp av en kopp te gled det ned. Til dette herlige
kjøtt spiste vi muggen kjeks, så allting stod så å si i stilen. Vi
hadde nemlig fått en kasse kjeks underveis, men den viste sig dessverre
å være helt muggen da vi åpnet den. Her oppe kasserer man imidlertid
intet som er spiselig, så når den først var prakket på oss fikk vi ta
den med og spise den op. En av våre gale hunder hadde en kveld fått tak
i kassen som stod på sleden, og hadde gnavet den i stykker og hadde
også spist noen kjeks. Jeg tok derfor næste morgen kassen av sleden,
tok ut de resterende kjeks og kastet ut alle smulene og de av kjeksene
jeg trodde hunden hadde vært borti, da vi nødig vilde spise disse.
Dette foregikk utenfor den gamle kones telt, så alle kjeksesmulene blev
liggende i haug på sneen. Et øieblikk efter var konen ute, og på en to
tre var alt sammen plukket op igjen — ikke nok med at hun plukket op de
store betene, nei til og med smuler så små at man næsten behøvde
forstørrelsesglass for å se dem, tok hun med. Muggen kjeks var nok ikke
hverdagskost for henne stakkar.

Om kvelden da vi skulde tørne inn var der kommet en tsjukser reisende,
så vi blev tre mann og konen der inne. Da teltet var særdeles lite blev
det uhyggelig trangt for oss, så jeg tilbød å ta min sovepose og legge
mig ut i det ytre telt, men det fikk jeg ikke lov til av vår vertinne.
Jeg var reisende og skulde følgelig ha det godt når jeg var i hus.
Skulde noen ligge der ute, skulde det være henne. På en eller annen
ubegripelig måte fikk vitil slutt greid det, men støle og stive var vi
om morgenen. Verst var det med kjerringa, hun hadde sittet sammenkrøpet
hele natten, så da vi tørnet ut måtte vi ta fatt på henne, og rette
henne ut omtrent som man retter en kroket spiker.

Da vi kom til Kap Bering hadde vi mistet så mange hunder, at vi måtte
sette igjen en slede og leie en tsjukser til å kjøre Sverdrup og hans
saker op til Jandangai. I Bering hadde der vært begravelse da vi kom,
og overensstemmende med gammel god skikk, som nok også gjelder andre
steder i verden, var alle mann drivende fulle, men det lyktes oss
allikevel til slutt å få tak i en kar.

«Hvad betaling han skulde ha?»

Jo en primus og litt tobakk og te. Han tilhørte nemlig «himebrennernes»
fagforening på stedet, og hans primus, som jo var en meget viktig del
av hans fabrikkutstyr var gått i stykker, så nu gjaldt det å skaffe en
ny. Hertil skulde altså vi benyttes. Jeg aksepterte hans forlangende
idet jeg resonnerte som så, at hvad han skulde bruke primussen til, se
det var jo ikke min sak, dessuten måtte vi frem, og to mann med to
sleder og bare ti hunder tilsammen kunde ikke komme frem så fort som
ønskelig var.

Mannen førte oss over land sikkert frem til Jandangai. Herfra og op til
Carpendales stasjon hadde vi følge med flere tsjuksere som skulde der
op for å handle, så da fikk Sverdrup mot litt betaling lov til å sitte
på med en av dem. Dette viste sig å være en snurrig kar. Underveis
stoppet han plutselig sleden, tok med sig litt kjøtt, tobakk og te og
gikk et lite stykke bort, hvor han strødde alt sammen ut på sneen. Da
han kom tilbake, spurte Sverdrup ham om hvorfor han hadde gjort dette?
Han fortalte, atnettop på dette sted var hans bestefar blitt begravet,
og nu måtte han sørge for at han ikke led nød og sultet der hvor han
opholdt sig. På sin enkle måte ærer og minnes også disse naturbarn sine
kjære avdøde.

Jeg har tidligere nevnt at rike menn fikk sit utstyr med sig når de
blev begravet. Nede i Jandangai fortalte man om en rik mann som var
blitt begravet sammen med sin rifle. Hans sønn mente dette var
harmelig, da han selv ingen rifle hadde. Han gikk derfor resolutt op
til graven, og til sine kameraters store forferdelse bemektiget han sig
riflen. Nu vilde imidlertid skjebnen at det gikk denne gravrøver meget
ille, og de øvrige innfødte var da alle som én hellig overbevist om, at
det var den døde som på denne måte straffet gutten.

Befolkningen inne i landet er som jeg tidligere har nevnt rentsjuksere.
Det er ingen annen forskjell på dem og deres stammefrender ved kysten
enn deres forskjellige levevis, idet innlandsfolkene lever utelukkende
av ren. Dette blir vel i lengden litt ensformig kost kan jeg tenke mig,
for kan de få tak i noe hvalrosskjøtt er de henrykte. Jeg holdt en
aften på å fore hundene med noe medbragt råttent hvalrosskjøtt, da
flere av kvinnene kom settende, antagelig lokket av den herlige duft.
De tryglet og bad mig om å gi dem litt, noe jeg naturligvis gjorde, og
det forsvant på flekken så deilig var det. Antagelig må de betrakte
dette råtne kjøtt omtrent sånn som vi hjemme betrakter rakefisk.

Hos Carpendale fikk vi låne hans hundespann. Nu var vi på gamle kjente
trakter, og den 9. april var vi på ny ombord i «Maud».

Her stod det bare bra til heldigvis. Våre hundervar nu redusert til ni
stykker og med dem var det meningen jeg som avtalen var skulde
kappkjøre med Wall. Han hadde et praktfullt hundespann, og man fortalte
mig at han trenet ivrig hver dag, likesom han til den forestående dyst
hadde latt forarbeide en ganske lett slede, mens vi bare hadde våre
tunge arbeidssleder. Heldigvis hadde Roald Amundsen vært så lur, at han
som den utfordrede, hadde forbeholdt sig å bestemme måten hvorpå
kappkjøringen skulde foregå, og at han hadde ment noe med det, se det
var jeg skråsikker på. Jeg kunde jo ikke møte op uten å ha trenet
hundene litt, så jeg lastet op et veldig bordlass, og med våre ni
hunder foretok jeg daglige kjøreturer med lasset, så snart de var
uthvilte. En dag jeg drev på og kjørte kom Walls gamle svigerfar, en
tsjukser, over til oss. Nå jaså, tenkte jeg, her har vi den første
utsending som skal undersøke hvorledes det går her.

«Nå du driver og kjører bord,» sa gamlingen, mens han interessert
betraktet hundene. Jeg vilde ikke fortelle ham at jeg trenet, så jeg
bare bekreftet denne hans antagelse, og fortalte at vi skulde ha i land
en del materialer op til Kappet. Dermed var han for så vidt like klok,
og forsvant like efter.

Dagen efter kom Wall selv over. «Svinaktig slitte bikkjer du har,» var
hans første hilsen. «Du kan da ikke tenke på å bruke dem i en
kappkjøring?» «Joda,» sa jeg, «det var da meningen.» Dette forbauset
ham øiensynlig ikke så lite, for nu pratet han hen i hytt og vær om alt
mulig, og til slutt fikk han på ny lirket samtalen inn på dagens
spørsmål. Efter å ha spurt og gravet ennu litt til, kom det endelig ut
av ham: «Du skulde vel ikke tenke på åville gi op vel?» Jeg forsikret
ham høit og hellig, at intet i verden var mig fjernere enn denne tanke,
og så gikk han.

Dagen nærmet sig nu med raske skritt, og en dag kom Wall over for å
høre våre betingelser.

«Ja,» sa Roald Amundsen, «Wisting og jeg har diskutert dette spørsmål
meget nøie. Efter min mening er det så her oppe, at hundene er
menneskenes viktigste fremkomstmiddel, og også dem man er henvist til
når man f. eks. skal ha frem et proviantlass fra en leir til en annen.
Tiden spiller også særlig i denne forbindelse en kolossal rolle, så jeg
er kommet til, at den prøve vi går med på å sette våre hunder på mot
Deres er på kortest mulig tid å bringe det største lass den lengste
vei.»

«Nei,» sa Wall, «dette er ikke kappkjøring slik som vi er vant til her
oppe.» «Allright,» svarte Roald Amundsen, «er det kappkjøring De vil
ha, så skal De få det. Distansen herfra til Østkap er omtrent 130
kilometer. Vi kappkjører herfra og til Kappet og tilbake igjen. Det er
tillatt å hvile og overnatte så meget man vil underveis, men det
hundespann som er først tilbake igjen har vunnet. Det er da real
kappkjøring?» Jeg påhørte spent samtalen. Roald Amundsen hadde nemlig
bestemt at når vi vant, der eksisterte nemlig ikke noe hvis, så skulde
jeg ha 500 dollars, Sverdrup og Olonkin 200 hver, og endelig Mary 100.

«Nei,» sa Wall, «det er ikke kappkjøring. Det er dyrplageri.»

Dette var med respekt å melde ikke tilfelle. Jeg hadde kjørt turen
ofte, det samme hadde Wall, og til tross for at jeg i pent vær og
skikkelig føre,hadde tilbakelagt opturen og nedturen, hver på en dag,
med en hviledag imellem, så var allikevel alltid hundene i glimrende
kondisjon når jeg kom hjem. Enden på visen blev at Wall under allehånde
undskyldninger trakk sig tilbake, og dermed røk mine 500 dollars, og
likeså mine fagre drømmer om, at jeg for pengene skulde kjøpe mig et
hundespann for mig selv. Men stakkars Wall, han blev naturligvis ertet
efter noter. Hver gang han senere kom ombord på besøk, så het det
alltid: «Nå Wall, skal vi ikke kappkjøre da?» og bestandig mumlet han
noe i skjegget, om at slik vilde han da ikke plage sine hunder.

Vi hadde fått ombord en mann til nu, det var tsjukseren Kakot. Han var
kommet ruslende en dag og hadde bedt om arbeide, og siden var han
blitt.

Tiden fremover gikk som vanlig, med kjøreturer ned til Østkap og
tilbake og for øvrig alle slags arbeider. Sverdrup hadde vært en tur
oppe i nærheten av Kolutschinbukten for å ta noen observasjoner på
samme sted som Nordenskiøld hadde overvintret mange år i forveien.

Under en av disse turer til Østkapp fikk jeg anmodning om å komme innom
en boplass for å se til en syk mann. Jeg hadde som regel de
nødvendigste forbindingssaker og medisiner med mig på sleden, og kjørte
straks der ned. Mannen hadde vært ute på seljakt, og hadde krypende på
maven bortover isen nærmet sig en sel. En av hans kamerater, som ikke
kjente til at han var ute, får se den mørke næsten ubevegelige
skikkelse som ligger på isen, tar ham for en sel, og brenner løs på
ham. Projektilet trengte inn gjennem venstre skulder, ogfortsatte
tversover til høire skulder hvor det blev sittende, heldigvis uten å ha
berørt noe ben. Da jeg kom hadde mannen ligget i omtrent fjorten dager
og hadde en del feber, rundt omkring ham satt flere kvinner som trommet
og sang for å helbrede ham, men hittil så det ikke ut til at det hadde
hjulpet stort, så jeg jaget alle kvinnene på dør før jeg tok fatt. Med
en sonde fikk jeg renset såret op, det gjorde veldig vondt, men han
fortrakk ikke en mine. Projektilet lot jeg sitte, men jeg sa til mannen
at han senere fikk søke læge, når den russiske båt kom op, hvis han
gjerne vilde bli kvitt det. Ennu en gang til besøkte jeg ham og
behandlet ham, så var han bra. Flere ganger senere var han ombord og
hilste på.

På vei videre blev jeg nødt til å gjøre holdt på isen for å trekke av
mig annorakken, da det begynte å bli for varmt å springe ved siden av
sleden med så meget tøi på sig. Roald Amundsen hadde umiddelbart i
forveien kjøpt noen nye hunder, og dem hadde jeg i spannet mitt, de var
så nye så jeg kjente dem ikke ordentlig en gang. De to nærmeste hunder
var koblet direkte til sleden, mens de øvrige parvis var bundet til den
lange dragstjert som var forarbeidet av tauverk. Best mens jeg står der
og strever med annorakken over hodet, ser den ene av de to nærmeste
hunder sitt snitt til å bite over dragstjerten, og da jeg kom ut av
annorakken stod jeg der langt ute på isen med et veldig lass og bare to
hunder, resten av banden var under ville gledeshyl forsvunnet bortover
isen. En tilfredsstillelse hadde jeg midt i hele greia: han som hadde
bitt over stjerten kom sig ikke fri selv.Jeg kunde ingen vei komme med
bare to dyr, og begav mig på vei til den nærmeste boplass for å se
efter rømlingene. Her fantes ikke en sjel hjemme, så jeg måtte
fortsette til næste boplass hvor jeg var særlig godt kjent, den var
beliggende midtveis mellem Østkap og «Maud»s vinterkvarter, så det
passet alltid så bra å stoppe op der for å ta en liten hvil. Mat til
hundene fikk jeg bestandig av teltets eiermann, som i det hele var en
særdeles elskverdig mann. Roald Amundsen sendte av og til med mig en
flaske «ildvann» til ham som takk for hans vennlighet. Disse mennesker
var derfor alltid mer enn villige til å gjøre alt for oss. Når de fikk
høre at jeg befant mig underveis gjorde de alltid klar hundemat for
mig, og holdt også utkikk. Når utkikken fikk øie på mig ute på isen,
praiet han ned til leiren: «Nå kommer gammer’n», og da var det alltid
stor stas når jeg kom.

Da jeg trett og sliten kom ruslende hit fikk jeg heldigvis se alle mine
hunder ligge der meget fredelig som om intet var hendt, men den turen
utover isen med alle disse hissige hundene hengende i dragstjerten med
bare mig å dra på, vil jeg nødig ha omigjen. Jeg lovet mig selv at jeg
skulde beta dem lysten til rømning for eftertiden, hvorfor jeg kjørte
dem herfra og til Østkap i ett eneste strekk, og stoppet bare for å la
dem få plukke sine ben rene for is og sne. Da vi kom frem ut på kvelden
var det ikke megen lyst til rømning igjen hos noen av dem. Efter 12
timers hvil kjørte jeg på ny i ett strekk hjem med dem, det gjorde dem
ikke noe større skade, men å bli snytt for det tilvante måltid på
halvveien det likte de nok ikke. Klok av skadebyttet jeg ut taustjerten
og koblet inn en smekker wire isteden, og den greide de ikke å få bitt
over.

Roald Amundsen og jeg hadde i den senere tid diskutert meget vår
stilling, og om hvorledes vi best skulde få reparert «Maud». Jeg
forstod på ham, at efter hans mening vilde det være det beste om en
mann reiste ned til Seattle på forhånd for å ha allting klart der nede
til skibet kom. Han nevnte ingenting om at han muligens selv vilde
reise, så jeg tok derfor en dag mot til mig og spurte, om han mente han
kunde betro oss skuten, så kunde jeg kjøre ham ned til Østkap hvorfra
han kunde få skibsleilighet over til Amerika, og videre ned til Seattle
hvor han kunde ha allting klart til vi kom efter. Han gikk med på
dette, og i mai drog vi avsted, efter at han hadde tatt en hjertelig
avskjed med de øvrige. Hos Carpendale efterlot jeg hele hundespannet,
da han skulde passe dem for oss om vinteren mens vi lå i Seattle. Et
leiet hundespann kjørte mig tilbake til «Maud».

Da vi blev et noe fåtallig mannskap ombord hadde jeg fått bemyndigelse
til å forhyre det nødvendige mannskap for turen til Seattle. Jeg
skylder å berette at naturligvis hadde Sverdrup deltatt i alle disse
samtaler, og var enig i de disposisjoner som var truffet.

Olonkin arbeidet i sitt ansikts sved for å få motoren i gang igjen, den
var nemlig stoppet helt for oss, og efter et forferdelig slit og med en
uendelig tålmodighet var det lykkes ham å få den i orden.

Vel kommet tilbake efter turen til Østkap med Roald Amundsen påbegynte
vi forhyringen av tsjuksisk mannskap. Sverdrup talte jo deres sprogtil
fullkommenhet, og greide hele biffen, i det hele fikk vi ombord 5 mann.
Kakot hadde vi fra før, så nu bestod «Maud»s besetning av tre hvite og
seks innfødte. De var snilde og villige alle sammen og laget ikke noe
bråk for oss, sjøfolk var de ikke og blir det nok heller aldri, men de
kunde i hvert fall hale og dra. Styre lyktes det oss å få lært fire,
men til værs fikk vi ingen av dem under noen omstendighet, så noe
særlig strålende mannskap kan jeg ikke akkurat si vi hadde.

Før Roald Amundsen var reist hadde han solgt det av vår proviant vi
ikke hadde bruk for til handelsmennene. Vi losset alt dette op og
kjørte det i land. Av taket over skuten bygget vi et stort skur hvor vi
lagret det.

I slutten av juni kom vi ut av isen. Det var merkelige isforhold det år
der hvor vi seilte. Fra kysten og utover lå sjøen helt åpen, det fantes
næsten ikke is å se. Efter syv dagers seilas måtte vi ankre for uvær
ved Østkap, og her traff vi på det amerikanske opsynsskib «Bear» som
var kommet over for å slepe oss ut av Beringsstredet, og med den for
baugen fortsatte vi videre. Den tauet oss omtrent 200 kvartmil før den
lot oss gå, så satte vi kursen for Aleutene hvor den nærmeste
telegrafstasjon var. Her har den amerikanske marine en stasjon for de
fartøier som fører opsyn med pelsselen. Efter et kort ophold og en del
telegramveksling med Roald Amundsen fortsatte vi videre. De amerikanske
myndigheter var meget elskverdige mot oss, og tilbød oss all mulig
assistanse, dessverre kunde vi ikke vente til en av krysserne kunde
taue oss ut, så ved egen maskin og halvparten av en propell
svinget«Maud» flott ut stredet og satte kurs for Seattle. Hit kom vi
den 30. august. Dagen efter blev vi dokksatt for å få besiktiget hvilke
skader vi hadde undervanns, det viste sig da også blandt annet at
propellakslen var skadet. Efter endt besiktigelse blev vi tauet inn i
Lake Union, og fortøiet utenfor yachtklubben for å «overvintre» der.
«Maud» var med andre ord blitt fin.

Sverdrup reiste ned til Washington for å kontrollere alle våre
instrumenter, og påbegynte beregningene av observasjonene. To av våre
tsjuksere sendte vi hjem igjen da vi ikke hadde bruk for mer enn fire,
og Olonkin og jeg førte opsyn med skibet.

                                    V.

V

I januar 1922 reiste Roald Amundsen hjem en tur for å ordne med
ekspedisjonens økonomi. Mens han var borte blev «Maud» dokksatt på ny,
og fikk påsatt stråkjøl samt blev klædd med stålplater fra baugen og
omtrent 15 fot nedover. Dessuten fikk vi installert radiostasjon.
Senere gikk vi langs kaien inne i byen, og begynte å ta ombord proviant
og utstyr.

I mai kom Roald Amundsen og Sverdrup tilbake. Umiddelbart i forveien
hadde jeg mottatt et brev fra Roald Amundsen hvori han meddelte mig
sine endrede planer, nemlig at han aktet å forsøke en flyvning fra
Alaska og over polområdet til Svalbard. Dessuten meddelte han at han
hadde kjøpt en liten flyvemaskin som vi skulde ha med til
observasjonsbruk ombord i «Maud».

Fra Norge var der kommet nytt mannskap. Det var meteorolog Malmgren,
flyverne Omdahl og Dahl, samt maskinist Syvertsen, og dessuten Karl
Hansen som var forhyrt som altmuligmann.

Vi fikk jevnlig aviser hjemmefra, og i en av dem leste jeg til min
forferdelse at Roald Amundsen hadde ansatt mig som «Maud»s fører under
den forestående drift. Sverdrup skulde være leder av den videnskapelige
del av ekspedisjonen.Roald Amundsen hadde også kjøpt en stor
junkermaskin hvori han vilde foreta selve polflyvningen, og begge
flyvemaskiner var nu ankommet. Den minste var pakket i to kasser, dem
anbragte vi på hyttetaket. Den store junker som var pakket i tre
veldige kasser blev anbragt nede på stordekket, så da «Maud» ledsaget
av en mengde fartøier stevnet ut fra Seattle den 3. juni 1922, lignet
hun mest av alt en veldig høisåte.

Vårt første bestemmelsessted var Nome. Til tross for den store
dekkslast gikk turen hit op meget bra, vi var gjennemgående heldige med
været. Roald Amundsen var ikke ombord på opturen på grunn av
forberedelsene til flyvningen, men reiste op til Nome med gamle
«Victoria», hertil kom han noen dager før oss, så han fikk anledning
til å ordne sine forskjellige forretninger før vi kom. Herfra skulde vi
gå op til Point Barrow for å landsette den store flyvemaskin, men først
skulde vi en tur innom vårt gamle vinterkvarter ved Serdze Kamen.

Fra Nome sattes kursen rett op gjennem Beringsstredet. Da det viste sig
at stredet var helt opfylt av is, gikk vi over mot Østkap og fortøiet
langs isen der. Dette passet for så vidt bra fordi vi fikk anledning
til å ta ombord hundene og en del skinnutstyr. Våre tre tsjuksere
skulde ha vært med oss litt lengere, men da de hørte om de vanskelige
isforhold nordenfor, kom de og bad om å bli satt i land. En av dem
vilde gjerne ha vært med oss videre, men av hensyn til kameratene gikk
også han i land her. Den eneste innfødte vi nu hadde igjen var Kakot.

Det hadde nylig vært god fangst på de kanter såvi fikk kjøpt den
hundemat vi trengte. Skonnerten «Herman», fører kaptein Pedersen, var
kommet og av ham fikk vi også en masse spekk til hundefôr. Efter noen
dagers venting løsnet endelig isen, og da vi stod ut var det for å gå
op til Serdze Kamen for å hente en del hundepemmikan og sprengstoff vi
hadde liggende der. Efter en del strev og mas kom vi op langs kysten
inntil vi var tvers av boplassen på Kjekjang, der blev vår videre
fremtrengen helt stengt av isen. Vi hadde derfor intet annet å gjøre
enn å snu og la hundeproviant være hundeproviant, og heller forsøke på
å komme frem til Point Barrow. Også dette viste sig å være
ugjennemførlig på grunn av isen, så Roald Amundsen gav ordre til, at vi
isteden skulde gå inn til Deering i Alaska, for å avvente
begivenhetenes gang. Oppe i Kotzebuesundet skulde der ligge en nokså
stor amerikansk skonnert, og Roald Amundsen bestemte sig til å ville
underhandle med kapteinen om han var villig til å ta den store
flyvemaskin ombord til sig og frakte den op til Point Barrow. Derved
vilde han opnå at ikke vi blev forsinket mer enn høist nødvendig. Vi
lettet og gikk op til Kotzebue, hvor vi påtraff skonnerten «Holmes»
ført av en svenske ved navn Backland. Hele hans mannskap var imidlertid
nordmenn. Kaptein Backland var villig til å frakte den store
flyvemaskin, og vi losset den derfor ombord til ham og gikk tilbake til
Deering. Vi hadde avtalt at vi kulde treffe «Holmes» igjen oppe ved
Point Hope hvor han skulde ta ombord Roald Amundsen og Omdal. Noen
dager senere forlot vi Deering og gikk ut for å møte ham, men ved vår
ankomst til det avtalte sted var det ikke spor å seefter ham, hvorfor
vi fortsatte videre nordover i den tro at han var foran oss. Underveis
påtraff vi vår gamle bekjente «Herman» og benyttet anledningen til å
spørre om de ikke der ombord hadde sett noe til «Holmes». Det hadde de
ikke, men de fremholdt som sin overbevisning at på grunn av de slette
isforhold, var de aldeles sikre på at ingen skute foreløbig kunde komme
videre nordover der, så «Holmes» måtte nok være efter oss. Vi snudde og
gikk tilbake igjen, og under Point Hope fikk vi ganske riktig øie på
«Holmes» som lå der og losset proviant til de innfødte.

Vi ankret op utenfor «Holmes» og en stund efter kom kaptein Backland
for å hente Roald Amundsen og Omdal. Jeg var sant å si ikke noe særlig
begeistret over polflukten. Fremmed var jeg jo naturligvis for dette
nye befordringsmiddel, og stolte som følge derav heller ikke på det.
Jeg var simpelthen engstelig for at jeg så min kjære chef for siste
gang, den gang da vi hin bevegede eftermiddag den 28. juli sa farvel
til hverandre. Han for å begi sig ut på det store eventyr, jeg for å gå
inn i isen igjen.

Om eftermiddagen forlot begge flyverne oss og gikk ombord i «Holmes».
Umiddelbart efterpå lettet vi, falt av og gikk ut med sakte fart
aktenfor skonnerten. Da vi passerte strøk begge skuter flagget, på
«Holmes» akterdekk så jeg hele besetningen forsamlet, og midt iblandt
dem Roald Amundsen med blottet hode. Gjennem våre megafoner praiet vi
et siste lev vel og lykkelig reis. Så slo vi full fart i maskinen og
kort tid efter var «Holmes» forsvunnet i regndisen, mens vi stevnet ut
mot det store isdekte polarhav.

                                   VI.

Vinteren kom usedvanlig tidlig det år, og allerede den 8. august frøs
«Maud» fast ca. 8 kvartmil utenfor Heraldøen. En eneste skruning blev
vi utsatt for, men den var til gjengjeld så meget mer kraftig og
velmenende. Tidlig en morgen satte en råk som hadde åpnet sig langs
skuten sammen. Et stort gammelt flak blev langsomt men med en veldig
kraft trykket mot skutesiden, brakk i stykker og blev presset ned under
skuten, brakk i stykker på ny gang efter gang mens vannet fosset op
mellem de store isflak. Det hele stod på bare en halv times tid, så var
det over men da hadde isen foran og aktenfor «Maud» skrudd sig op i
inntil tre meter høie skrugarer, skuten selv blev løftet to fot rett
op, og på dette isflak blev hun liggende i tretten måneder.

I land på flaket satte vi op hundehuser, smie og flere små
observatorier, det hele lignet mest av alt en kongolandsby. Overalt
rundt omkring oss skrudde isen sammen, men vi fikk lov til å være i
fred. Ikke desto mindre måtte vi naturligvis alltid være forberedt på å
forlate «Maud» i tilfelle hun skulde bli skrudd i stykker, og derfor
hadde vi nedlagt et stort arbeide i å forarbeide tre sterke sleder, og
pakke dem med alt hvad vi eventuelt måttetrenge for et fremstøt mot
fastlandet. Disse to seilduksbåter stod til enhver tid klare på dekket.
Resultatene av alle observasjonene blev innført i små notisbøker klare
til å tas med.

Jaktutbyttet var dårlig her, de eneste dyr vi skjøt var et par sel og
noen få bjørner. Radioen var oss til megen glede i den mørke årstid, vi
stod på en måte i kontakt med verden der ute, og fikk jevnlig
pressemeddelelser. I Seattle hadde vi fått et varmluftanlegg i gave og
dette var oss også til megen glede da vi til enhver tid hadde det varmt
og tørt overalt. Fuktigheten var en av våre verste fiender, så da vi
sluttet å fyre var den over oss igjen. Inne i radiorummet måtte vi fyre
op med primus for at ikke apparatene skulde bli beskadiget.

«Maud» drev nu stadig med isen. I det store og hele drev vi nord og
vestover. For eksempel så var vår generale kurs i oktober måned N 81°
W, og den tilbakelagte distanse vi hadde drevet var 185 kvartmil, det
er da også den beste måned vi noensinne hadde under hele driften.
Vinteren gikk stille og fredelig, vi hadde mer enn nok å gjøre både
innenbords og utenbords. Våre videnskapsmenn var til stadighet på
farten og tok sine observasjoner.

Julen nærmet sig, og som alle andre husmødre rundt omkring i verden
gikk vi i gang med julerengjøringen, og efterpå begynte bakningen. Det
duftet herlig jul over hele «Maud», og gutta var svært interesserte.
Når de under sitt arbeide en sjelden gang kom inn i salongen for å
hente noe, eller for å drikke vann, så fikk de gjerne en kake av mig
når jeg holdt på med bakningen. Men eftersom julen nærmet sig, og min
virksomhet som bakertiltok, så steg også deres glemsomhet og tørst i en
foruroligende grad. Rett som det var så var det en «som hadde glemt
noe» eller «som hadde spist noe svinaktig salt til middag» — besøkene
tiltok i hvert fall i en slik grad at jeg var nødt til å stenge
byssedøren for at ikke hele kakebeholdningen skulde være opspist før
jul.

Juleaften kom. Sverdrup hadde i all hemmelighet pyntet et lite juletre,
og renvasket og i sin beste stas kom nu karene en efter en inn i
salongen. Hvis noen tror at ikke middagen var som den skulde være så
tar de skammelig feil. Menyen var riktignok ikke på fransk, men den var
ikke dårligere for det. Her er den: Brun suppe, kalvestek (hermetisk)
og til dessert en veldig bløt kake. Hertil blev servert hjemmebrygget
øl, dram (to pr. snute) efterpå kaffe avec, og endelig dessertbord
bestående av godter vi hadde fått sendende hjemmefra mens vi lå i
Amerika, og alle slags kaker, bakt ombord. Til slutt et glass toddy og
cigarer og cigaretter. Gavene blev utdelt under middagen, de var fra
nær sagt alle verdens kanter. Til og med fra den daværende amerikanske
president Harding, som hadde utstyrt oss med gaver for fem år fremover,
en pakke pr. mann pr. år. Grammofonen besørget den musikalske del av
underholdningen, først spilte vi de kjente kjære julesalmer og efterpå
litt lettere musikk. Mange tanker gikk den kveld til de to mann vi
hadde satt i land på Alaskakysten. Vi snakket om dem hver dag, men den
kvelden mer enn ellers. Fra forskjellige offentlige institusjoner og
privatfolk hjemme mottok vi telegrammer, som vi satte stor pris på — vi
var altså ikke glemt der vi lå.Mellem jul og nyttår hadde vi ferie. Vi
inntok vår frokost så sent som klokken ni om morgenen. Vi lignet de
rene dagdrivere, i hvert fall efter den standard en av Roald Amundsens
gamle onkler satte på folk, idet han nemlig om sine nevøer, som var på
feriebesøk hos ham uttalte de bevingede ord: «Nei ungdommen nu til dags
er det nå inte no greie på. Æte og drikke det vil dom, og ligge til
klokka ni om mæddan, men ærbe nei det vil dom inte.» Det var rene ord
for pengene, og Roald Amundsen moret sig også kongelig da han fortalte
historien om den gamle sjømanns syn på «vår tids ungdom». De
nødvendigste arbeider måtte naturligvis gjøres, hundene skulde ha sitt
stell og skuta skulde være ren overalt, og alle de vanlige
observasjoner måtte naturligvis tas.

Vi gikk nu inn i året 1923. Fremdeles lå vi fast på flaket som drev
rundt med oss. Sommeren det år kom plutselig. Vi hadde i slutten av mai
planert et stort flak i nærheten av skuten, hvorfra vi vilde foreta
våre rekognoseringsflyvninger. Flyvemaskinen gjorde vi klar for en tur,
det var da særlig strøket mot N. O. jeg gjerne vilde kikke litt nærmere
på. I juni kom tåken settende, det blev med andre ord riktig
ishavs-sommervær med termometeret på omtrent 0. Dette hindret
flyvningene, men efter en ventetid fikk vi noenlunde klare dager, og
Dahl med mig som observatør gikk op. Den første gang gikk det bra, men
annen gang vi skulde op og hadde fått maskinen i god fart bortover
bakken, gikk det ikke fullt så bra. En vanndam på isen tok farten av
maskinen nettop i det kritiske øieblikk, og før vi hadde sukk for oss
satt vi borti en skrugar medhele greia. Det gikk allikevel ikke så
aller verst, maskinen var ikke mer medtatt enn at vi hadde den i stand
igjen noen uker efterpå.

Sommeren fremover var fremdeles lite tiltalende, det var tåke, tåke og
atter tåke. Den 16. juli fikk vi endelig en pen dag, og besluttet
derfor å foreta en ny flyvetur, men denne gang gikk det rent galt. I
god fart kom vi farende bortover isen, og så plutselig like efter at vi
har lettet fusker motoren, følgen var at vi mistet høide og crashed med
god fart mot toppen av en skrugar. Høire ski tok bakken først, og
maskinen vred sig halvveis og fortsatte med god fart bortover noe
usedvanlig knudret is. Den barberte oss øieblikkelig for alt understell
under den videre fart bortover og da gikk det, bokstavelig så flisene
føk, rett inn i en svær skrugar som i brøkdelen av et sekund forvandlet
vår propell til bare fliseverk, men som også stoppet vår videre
strålende fremtrengen. Maskinen frembød et sørgelig skue, det var
sannelig ikke meget igjen av den, så vi forstod med en gang at vi var
foreløbig ferdige som flyvere i de arktiske egne. Dagen efter var vi
ute og samlet sammen de sørgelige rester, som blev studd ned i rummet.
Det må betegnes som et rent under at både Dahl og jeg kom uskadt fra
den historie — men at der i hele verden fantes så meget flis som
efterpå blev plukket ut av buksebaken min, det hadde jeg ikke trodd, og
så mange stjerner som jeg så da vi føk inn i skrugaren, er det ikke
times mange mennesker å se på én gang.

Under vår flyvning hadde vi fått tilstrekkelig anledning til å stifte
bekjentskap med isen, og erfare hvorledes den var, sett fra en flyvers
standpunkt.Før vi gikk ut hadde vi ventet å finne brukbare startplasser
nærsagt overalt, men hvad vi så var stikk imot forventningene. Ovenfra
kunde nok isen se særdeles fristende og jevn ut, så man uten å betenke
sig vilde ha gått ned, men var man først så hedig å komme uskadt ned,
vilde man få de aller største vanskeligheter med å komme op igjen. Vi
tenkte i denne forbindelse ofte på våre venner på Point Barrow og kunde
i dagevis diskutere deres chancer — men jeg legger intet skjul på at vi
var engstelige, og at spenningen steg for hver dag. Stor var derfor vår
glede, da radioen i begynnelsen av juli meddelte oss at Roald Amundsen
hadde opgitt sin plan. Mer fikk vi ikke vite dengang, men det gikk som
et lettelsens sukk over hele skibet. Senere fikk vi vite at han planla
en ny flyvning året efter. På grunn av forholdene varte det til helt ut
i september før vi mottok et direkte telegram fra ham hvori han i
detalj fortalte oss hvad som var foregått på Point Barrow i mai.

Studiet av tidevannstrømmene var noe vi ikke ofret så lite arbeide.
Dahl hadde konstruert og forarbeidet et selvregistrerende måleapparat
vi hadde megen glede av, Sverdrup mente til slutt å ha slått fast at
tidevannsbølgen kom fra N. N. O. og dermed skulde ett av grunnlagene
for hypotesen om et utstrakt landområde nordost for De Longs øer være
bortfalt.

Vi var gjennemgående friske alle sammen og så lyst på det hele.
Allikevel fikk vi ett trist besøk. Mannen med ljåen kom, og han tok med
sig vår gode kamerat maskinist Syvertsen. Den slags besøk er ikke
hyggelige selv under andre forhold, fordisorgen alltid følger med —
dobbelt sørgelig og trist var det under de forhold vi levde. Han døde
stille og rolig en dag i juli og blev begravet i en råk. Vi vendte
liksom så fattige tilbake til «Maud». Overalt savnet vi ham, det var
blitt et hull i rekken som ikke kunde fylles ut. Ofte går ennu
kameratenes varme og takknemlige tanker til ham der oppe hvor han
ligger i sin ensomme grav.

I september blev vi utsatt for en storm av N. W. som for oss var
simpelthen katastrofal da den satte oss 100 kvartmil mot syd. Det aller
meste av det vi hittil hadde vunnet var dermed tapt, dessuten var vi
satt så langt mot syd at vi ikke lengere kunde vente å drive østenfor
De Longs øer og op mot vår gamle posisjon. Dette bekreftet sig senere
idet vi blev satt op mellem De Longs øer og de Nysibiriske øer.

Utpå høsten var vi på ny utsatt for svære isskruinger. I oktober åpnet
der sig plutselig en råk mellem hundehuset på isen og «Maud», vi fikk
berget ombord hundene i siste liten sammen med alt det løse gods vi
hadde liggende der nede. På en time knustes flakene rundt oss, og
«Maud» blev liggende i en råk helt opfylt av isflak. Hundehuset blev
stygt ramponert og vårt observasjonstelt drev av gårde med isen,
observatoriene som var bygget av sne ramlet sammen som korthus. Vi fikk
derfor ikke så lite arbeide med å redde restene av teltet og
instrumentene da skruingen var vel over.

Noen dager senere satte råken sammen igjen. Isen kom settende med bråk
og spetakkel. «Maud» fikk trykket langskibs hvilket var meget farlig
fordi isen akter kan støte mot den loddrette rorstevn, så „Norge“
kommer til Svalbard hvor alle mann får hvile efter å ha holdt det
gående 44 timer uten søvn. „Norge“ nådde Teller og med motorbåt kom vi
til Nome. Hundene trekker motorbåten til iskanten.skibet har vanskelig
for å gi efter for trykket. Men «Maud» greide biffen, isen akter blev
allikevel tvunget ned så stevnen blev løftet 4 fot — senere la hun sig
tvers og da gikk det for så vidt bedre. Fra styrbord side trykket et
veldig isflak ubønnhørlig på, for likeså ubønnhørlig å bli tvunget ned
under skibet, men helt fredelig gikk det ikke for sig. Hun blev veltet
fra den ene til den annen side så bøkerne falt ned i laboratoriet, og
grytene ute i byssa danset heksedans. Det braket og duret i isen og det
knaket i «Maud» som ristet og skalv. Nede i rummet kunde vi se
hvorledes skråstøttene beveget sig, men «Maud» tok allikevel ingen
skade. Da skruningen var over lå «Maud» rolig, men omgitt av stygg is.
En uke senere var alt i vanlig gjenge igjen.

Fangst drev vi en del nu. Ved hjelp av feller og sakser fikk vi noen
rever. Av og til fikk vi også kjærkomment besøk av bjørn — kjærkomment
fordi det gav oss en liten anledning til å føle jaktens spenning og få
friskt kjøtt.

Helt trygge følte vi oss ikke. Isen var i stadig bevegelse, ved en
anledning drog den av gårde med et observasjonstelt, og det var
sannelig kommet 600 meter av gårde før vi fikk kloa i det igjen.

I februar 1924 fikk vi telegram fra Roald Amundsen med ordre om å
sprenge oss ut av isen og gå til San Francisco, hvis ikke strømmen i
løpet av våren satte bestemt mot nord. Senere kom et annet telegram
hvori han sa at vi måtte handle efter beste overbevisning.

Hundene våre hadde det altfor godt i denne tiden. De ruslet omkring og
fordrev tiden på den måte slike polarhunder setter mest pris på, nemlig
vedspisning, kjekling og slagsmål. I april besluttet jeg derfor å ta en
tur for å røre litt på dem. Olonkin og jeg drog av gårde med Wilkitskis
ø som mål. Denne kunde vi såvidt se i det fjerne. Efter å ha kjørt en
hel dag gjennem veldig opskrudd is og utenom svære råker, forstod vi at
det vilde bli vanskelig for oss å komme frem, så vi besluttet å snu, og
kl. ^1/[2]2 om natten var vi på ny hjemme igjen efter en slitsom, men
ikke meget vellykket tur.

Mai måned kom, og med den en stor isskruning. Denne gang trodde vi at
«Maud» skulde ha veltet helt rundt. Da det stod på som verst lempet vi
hundene inn på isen. Vannet stod da innover styrbords rekke og
isflakene truet med å komme innover dekket. Vi stod klare ved våre
pakkede sleder, og ventet på at enten det ene eller det annet skulde
skje. Vi vilde jo nødig forlate skibet før i siste liten. Som det var
på det verste og det hele så mest kritisk ut, stoppet skruningen
plutselig igjen. Før hadde «Maud» som regel greid sig under temmelig
alvorlige skruninger derved at isen så å si blev vist vei langs hennes
trinne sider og ned under henne, slik vilde det nok ha gått denne
gangen også hvis vi ikke på styrbord side hadde sittet nedfrosset i et
flak som gikk som en vegg av is fra vannlinjen og ned, hvor dypt vet
jeg ikke. Babords side var helt fri og her forsvant isen til å begynne
med under skibet, trykket av isen mot isveggen vi satt fast i om
styrbord bevirket at «Maud» langsomt og sikkert blev tvunget ned med
styrbords rekke inntil denne lå i vannet. Derved blev bunnen om babord
stående som en vegg mot isen, og vi befant oss i den styggeste og
farligstesituasjon under hele driften. Nu er det gjerne så at disse
skruninger ophører momentant, isen slutter ikke smått og pent å trykke
på, nei helt plutselig er det stopp. Så også denne gang, og situasjonen
var reddet, men vi hadde et svare strev med å få renset skuten, og da
særlig propellen for is som hadde satt sig fast.

Først i juli lyktes det oss å komme løs, så vi igjen kunde gå for vår
maskin. Fra Roald Amundsen mottok vi i april følgende telegram: «Gå
Nome hvis noen som helst mulighet. Ekspedisjonens økonomiske stilling
miserabel.»

Her var intet valg mulig, og vi måtte derfor se å komme oss ut av isens
favntak så fort som mulig og gå like ned til Nome. Vår posisjon var da
litt nordenfor de Nysibiriske øer. I retning av disse observerte vi
store mørke skyer, så vi antok at dette betydde åpent vann der nede.
Derfor forsøkte vi å presse oss ned mot øene, men dette gikk sørgelig
smått. Vi kunde ofte bruke mange timer for å avansere noen få hundre
meter, og ofte måtte vi ligge helt stille for tåke og stygg is. Da vi
kom ned under øene, på nordsiden av dem, kom vi ut i en stor åpen råk
som gikk østover, denne fulgte vi og håpet på å passere østenom
Nysibiria, som er den østligste ø i gruppen, og derefter komme oss ned
til Sibirias nordkyst, da dette vilde ha kortet oss veien betraktelig.
Vi gikk i råken til vi kom i nærheten av Nysibira, der stoppet den.
Lenge lå vi og ventet på at den skulde åpne sig igjen, men til slutt
måtte vi gjøre vendereis. Isen var fremdeles urolig, så hver gang vi
stoppet, måtte vi løfte roret op så ikke isen skulde skru det i
stykker.Efter et forgjeves forsøk på å forsere sundet mellem Nysibiria
og Fadijew vilde vi forsøke på å komme ned på vestsiden av øgruppen, og
det lyktes da endelig for oss å komme igjennem Laptewstredet og ut på
sydsiden for herfra å arbeide oss ned mot Bjørnøene med kurs sønnenfor
disse. Vår beholdning av smørolje var liten. Dette hadde vi gitt
beskjed om, og hadde fått vite at 15 fat var underveis, og videre at
disse vilde bli oplosset i Kolyma hvor de skulde ligge og vente på oss.

I slutten av august var vi nede under Bjørnøene, men her blev vår
videre fremtrengen mot syd stoppet av isen. Efter flere forgjeves
forsøk på å komme frem måtte vi bite i det sure eple, og se den
realitet i øinene, at vi, hvor nødig vi enn vilde, var nødt til å
overvintre ennu en gang. Derfor søkte vi inn under Bjørneøene for å
overvintre der. Aller helst vilde vi ha vært på innsiden, men da dette
viste sig uigjennemførlig måtte vi ta til takke med å bli liggende ca.
5 kvartmil nord av Firsøileøen.

Radioen hadde berettet at Roald Amundsen hadde måttet opgi også sitt
annet forsøk på polflyvningen, men vi visste at han med sin vanlige
energi arbeidet for ennu et tredje forsøk.

Inne på øen satte vi op et telt som vi tenkte å benytte som et slags
utfluktssted. Hansen, Olonkin og jeg drog en dag der inn og opdaget til
vår forbauselse fem rensdyr som ruslet rundt. To av disse skjøt vi,
flådde og parterte, og jeg begav mig på vei ombord igjen med en del av
kjøttet, mens de andre to blev igjen på øen. Næste morgen gikk jeg
innover for å hente dem ombord igjen, menblev stoppet av en veldig råk
på halvveien, så jeg måtte snu og gå tilbake. Isen var i bevegelse
utover og «Maud» med den, så råken blev bredere og bredere. Vi var litt
engstelige for de to i land, men foruten brorparten av de drepte dyr,
hadde de en liten proviantbeholdning i teltet, så noen øieblikkelig
fare var det ikke for dem. To dager senere satte isen igjen ned mot
øen, så både «Maud» og vi nærmet oss mer og mer. Sverdrup, Dahl og jeg
fraktet prammen inn til råken som nu var smalnet betraktelig, og efter
en del mas gjennem nyfrossen is fikk vi hentet våre to kamerater igjen.

På grunn av mangelen på smøreolje var bruken av radioen blitt
betraktelig innskrenket, så vi la alle sammen våre hoder i bløt for å
finne en utvei så vi på en eller annen måte kunde få ladd opp
batteriene uten å bruke motoren, og derved bli i stand til å få sendt
en meddelelse engang imellem. Løsningen fant vi lett, den lå også
snublende nær i grunnen. Vi rigget op en vindmølle og den hjalp oss ut
av de verste knipetak.

Olonkin lyttet flittig, og ut på høsten hørte han en russisk damper som
lå etsteds nede på Sibiriakysten, men det var ham ikke mulig å opnå
forbindelse.

Disse overvintringer er i grunnen alle like. Det er det samme om og om
igjen. Det sliter nok kanskje en del på sinnet, men så er det å gripe
til den gamle kjente universalmedisin — arbeide.

Kakot hadde vi fremdeles ombord. Han var snild og villig, og vi lærte
ham å skrive tall og bokstaver, så han til slutt optok konkurransen med
oss. En kveldstund som han skrev som aller verst, det ene papir efter
det annet fullt av meningsløse tall ogbokstaver, spurte jeg ham hvad i
all verden han holdt på med. Jo, han skrev akkurat slik som Sverdrup og
jeg. Vi satt nemlig og utregnet en del observasjoner — og jeg er ikke
det aller minste i tvil om at Kakot selv mente, at de resultater, han
med sin maling side op og ned med tall, kom til, var langt riktigere og
bedre enn våre.

Tidlig på året 1925 begynte Kakot å bli svært interessert i å få rede
på hvor fastlandet lå, og om det var langt dit ned o. s. v. Jeg
forklarte ham dette så godt jeg kunde, uten å ane de tanker som surret
rundt i dette forunderlige hode. Han hadde som regel vakt på dekk fra
kl. 10 til 12 om aftenen, da skulde Malmgren løse ham av. En kveld var
Malmgren ikke blitt purret til vanlig tid, hvorfor han var tørnet ut og
gikk på dekk for å løse av, men der var ikke spor å se av Kakot. Han
purret derfor mig og meddelte mig den sørgelige nyhet at Kakot var
borte. Jeg spurte om han hadde undersøkt overalt rundt skibet nede på
isen, noe han hadde gjort. Sverdrup blev purret og han og jeg bevæbnet
med hver vår lykt drog ned på isen for å lete. Det første vi fant var
en tom kjeksboks, senere så vi friske spor efter ham. Disse fulgte vi
til vi kom til et stort isflak, der blev de borte, og det var oss ikke
mulig å finne dem igjen, hvorfor vi måtte vende tilbake til «Maud» med
uforrettet sak. Kommet ombord hang vi en lanterne op i riggen til mulig
veiledning for ham, og gikk til køis. Vi var jo på dette tidspunkt helt
klar over at Kakot hadde «klart ut». Næste dag spente jeg hundene for
sleden, og var på jakt efter ham hele dagen, men han hadde vært litt
for lur for mig, for han hadde lagtveien over den blanke stålis hvor
det ikke var mulig for mig å følge sporene. I teltet i land på øen
hadde han ikke vært, det undersøkte jeg før jeg drog ombord. I to
netter hang vi lanternen op men uten resultat. Den tredje kvelden efter
at jeg var gått til køis og var sovnet, blev jeg purret av Hansen som
strålende meddelte mig «at nu var den forlorne sønn kommet tilbake».
Jeg op og ut i byssa, og der satt en meget ynkelig utgave av hr. Kakot.
På mitt spørsmål om hvordan i all verden han kunde finne på dette,
hadde han bare et svakt smil til svar. Hans tilstand var slett ikke så
verst, når man tok de strabaser i betraktning som han hadde vært utsatt
for.

Næste morgen da jeg kiket over rekken fikk jeg se sporene efter ham.
Han hadde trukket sin reserveselskinnsbukse fylt med kjeks efter sig,
så nu forkynte en uendelig rekke av kjeks den vei han var kommet.

I mars fikk vi besøk — merkelig nok. Hansen hadde vært ute en tur og
kom ruslende med tre tsjuksere og to store hundespann. De var fra
Kolyma og var ute på bjørnejakt. Til sin forbauselse hadde de opdaget
«Maud», og hadde med glede mottatt Hansens invitasjon til å bli med
ombord. De var hos oss i to dager. Da de reiste fikk de med sig et brev
til føreren på det russiske dampskib som Olonkin hadde hørt, og som de
fortalte oss ganske riktig lå og overvintret ved utløpet av Storeelven.
I brevet forklarte jeg, at det var dårlig med smøreolje ombord hos oss,
og bad ham likeledes om å anrope oss, noe han virkelig også senere
gjorde. Han fortalte at han hadde vært underveis til Kolyma medvarer,
men var blitt sittende fast i isen på Sibiriakysten. Jeg bad ham om, at
han i tilfelle han fikk forbindelse med båten som skulde komme til
Kolyma med vår olje, da vilde anmode denne om å anrope os for nærmere
ordre, vi vilde nemlig nødig gå til Kolyma hvis det kunde undgåes.

I tiden fremover hadde vi flere besøk av jaktpartier fra Kolyma. For
oss var det en velkommen avveksling, og for dem hyggelig å komme til
vårt velfylte spiskammer.

En dag i begynnelsen av mai hadde jeg vært i land hele dagen og holdt
på med å kartlegge Firesøileøen. Da jeg kom kjørende utover om kvelden,
er den første nyhet som møter mig, at nå er Kakot forduftet igjen. Jeg
hadde kjørt omtrent 35 kilometer den dag, så å sette avsted efter ham
samme kvelden med mine slitne hunder, var ikke å tenke på. Først dagen
efter optok jeg jakten. Hans spor førte direkte til teltet i land, her
hadde han satt til livs et riktig godt måltid mat før han hadde
fortsatt. Jeg tok hans spor igjen, og efter en del krinkelkroker for å
vill-lede oss, hadde han satt kursen like for Kolyma. Jeg tapte
imidlertid snart sporet og måte opgi efterforskningen, og vende
tilbake. Han var flink til å gå, dessuten var vi sikre på at han hadde
tatt med sig proviant for tre à fire dager, så vi næret det beste håp
om at han vilde rekke frem. Avstanden fra oss og inn til land var ca.
110 kilometer.

Noen tid senere fikk vi heldigvis bekreftelse på at han var kommet
frem. Vi fikk atter besøk av folk fra Kolyma. Disse hadde funnet
rømlingen vår inne ved Kap Baranow, der hadde han sittet i sneenmed en
melkeboks ved siden av sig, og totalt sneblind. De hadde tatt sig av
ham og hjulpet ham til folk. Senere så vi ham aldri mere. Jeg
spekulerte en del over grunnen til hans rømning, men jeg kan ikke komme
til annet enn at det må ha vært hjemlengsel som har drevet ham til det.
Ombord var der ingen som var uvennlige mot ham, han blev tvert imot
behandlet som en av oss andre.

Roald Amundsen forstod fremdeles å holde interessen ved like ombord i
«Maud», han hadde telegrafert og fortalt oss at han skulde fly fra
Svalbard i midten av mai, med to flyvebåter og seks mann. Vi fulgte med
da han startet, og vi fulgte ham og hans kamerater i tankene i de uker
vi intet hørte om dem. Spenningen ombord var voldsom inntil endelig en
morgen beskjeden kom, at han var kommet vel tilbake. Da blev det stor
fest med en ekstra cigar og en ekstra toddy om kvelden, vi glemte hvor
vi var, og levde med i gleden der hjemme.

I midten av juli brakk isen op, og vi begynte så smått og pent å
arbeide oss utover og søke ned mot Sibiriakysten på østsiden av øen.
Kommet ned under kysten holdt vi langs denne så godt som isen tillot
det, og fortsatte videre østover. Da vi passerte stedet hvor det
russiske dampskib hadde ligget, stoppet vi og var en tur i land, og
hentet tre bokser smøreolje som han hadde lagt efter sig som gave til
oss. Ved Nordkap stoppet vi, og spurte om vi kunde få overlatt os noe
olje, men det var ingen å opdrive. Vi var følgelig tvunget til å seile
det meste av veien, kun når det var påkrevd brukte vi motoren.En
sørgelig nyhet hadde rukket os underveis: Roald Amundsen var gått
konkurs, og skifteretten hadde inndradd «Maud». Mange og bitre tanker
strømmet gjennem mig ved denne efterretning — dette var altså slutten
på det hele. Et helt liv hadde Roald Amundsen ofret i polarforskningens
og fedrelandets tjeneste, en hel formue hadde han satt inn på å rekke
sine mål. Heder, ære og glans hadde han skaffet sitt land — og så
dette. Min forstand stod stille der jeg stod ombord i hans egen skute
og mottok dette forferdelige telegram.

Det tilkommer ikke mig å kritisere, men å skildre mine egne følelser
kan jeg ikke la være.

Ved Serdze Kamen stoppet vi og losset op en del proviant, som vi
skyldte vårt innfødte mannskap, og som de ikke hadde mottatt tidligere
da vi ikke hadde vært på de kanter siden vi overvintret. Her kom vår
gamle venn Wall ombord. Han fortalte at den russiske damper med vår
olje hadde passert her for to dager siden. Vi hadde med andre ord
passert hverandre i tåken uten å observere hverandre. Det var en meget
kjedelig meddelelse, men ingenting å gjøre ved, vi fikk fortsette så
godt vi kunde.

Den 11. august befant vi oss ved Østkap hvor vi blev liggende noen
dager på grunn av uvær. Av en liten handelsbåt lyktes det mig å få
kjøpt olje nok for oss for turen til Nome. Jeg benyttet anledningen til
å gå i land, og si et hjertelig farvel til alle mine venner der. Vi
fikk besøk av bolsjevikmyndighetene som nu hadde overtatt kommandoen på
stedet, og da det var smått med proviant overlot vi demmed glede så
meget at de kunde holde det gående til båten, som var ventende hver
dag, kom op.

I slutten av august avgikk vi fra Østkap, og efter et døgns gang ankret
vi op på reden utenfor Nome. Mottagelsen var denne gang ikke fullt så
strålende som før. Ennu før vi hadde ankret hadde vi politibåten langs
siden — den kom for å beslaglegge fartøiet, for noe smågjeld fra vårt
siste besøk. Ved konsulens og flere andre nordmenns mellemkomst som
garanterte beløpet, blev vi frigitt ut på dagen igjen.

Efter ordre fra konkursboets bestyrer losset vi her op all vår
proviant, og beholdt bare så meget igjen at vi kunde greie oss til
Seattle.

Vi var ferdige med dette i første halvdel av september, og efter en
lang og stormfull reise kom vi endelig til Seattle, og fortøide langs
kai. Her blev skuten på ny arrestert.

                                   VII.

VII

«Maud»s saga var hermed ute.

I seks lange år hadde vi forsøkt på å gjennemføre vår opgave, men uten
hell. Opgaven er gjennemførlig det føler jeg mig helt overbevist om. Så
helt forgjeves hadde jo vårt arbeide ikke vært. Roald Amundsen
telegraferte til oss i februar 1924, at professor Bjerknes har uttalt i
en avhandling «at «Maud» aner ikke i dette øieblikk hvor viktige hvert
eneste av hennes telegrammer er». Det var hårdt å tenke på at jeg nu
skulde forlate vår herlige skute. Helst var jeg gått ut igjen for ennu
én, om ikke flere ganger, å forsøke på å gjennemføre driften. Ishavet
trollbinder de menn som er vant til å ferdes der oppe, stadig ligger
det der og lokker oss tilbake til sig, til sin vidunderlige skjønnhet
og den store hvite stillhet. Intet er som Ishavet — det er selve
eventyret.

Men livet farer av og til hårdt frem med oss. Her var ingen vei utenom
for mig. Jeg visste at det var ferden over polen som var Roald
Amundsens mål, og jeg visste at han vilde finne en utvei. Så fikk jeg
en dag et brev fra ham, hvori han kort og godt sier, at når driften
gjennem isen over polhavet ikke gikk — så vilde han forsøke på å komme
frem gjennem luften.Hans første forsøk hvorunder han som bekjent nådde
den høie bredde 87° 44' var bare å betrakte som en
rekognoseringsflyvning. Allerede før starten var det tilstrekkelige
midler til stede til å kjøpe et luftskib av den italienske stat.
Flyvningen hadde dessuten også vært en økonomisk sukces, så luftskibet
var allerede kjøpt og flyvningen vilde finne sted i 1926. Han
konkluderte med å meddele mig, at jeg, hvis jeg vilde, skulde være med.
Om jeg vilde!

Jeg avviklet alle våre forretninger, og sa «Maud» farvel med tungt
hjerte. For mig hadde hun vært alt. Jeg hadde kjent henne fra første
stund og like til nu. Det er så med oss sjøfolk, at en skute vi lenge
har fart med, henne elsker vi. Det høres muligens litt banalt ut, men
det er ikke desto mindre tilfelle. Vi iklær henne det fineste puss, vi
steller rundt henne og fryder oss når andre syns hun er vakker. Vakker
var ikke akkurat «Maud», men hun hadde en annen egenskap som er langt,
langt verdifullere og som opveier all verdens skjønnhet — hun var
trofast. Jeg følte det som om jeg sviktet henne den tunge dag da jeg
for siste gang ruslet rundt ombord og så alle de kjære steder, som for
mig rummet så mange gode minner. Jeg levde om igjen med mine kamerater,
og jeg husket det, og jeg husket det. Like fra latter og spøk, til
livets bitreste alvor — kampen mot døden. Nu var det uigjenkallelig
slutt det hele, men jeg hadde den store trøst at jeg gikk til nye
opgaver sammen med Roald Amundsen.

                                «NORGE»

«NORGE»

Jeg var hjemme igjen i Norge efter 7^1/[2] års fravær i begynnelsen av
februar 1926. Det kunde nok nu ha vært fristende å ta en aldri så liten
pust i bakken, men plikten kalte på ny. Dessuten, når jeg nu engang
hadde tilbragt så mange år av mitt liv i isen og det store stille øde —
med et svakt håp om engang å få lov til å være med på å plante vårt
flagg også på Nordpolen — så var det mig helt umulig å la denne
anledning gå fra mig.

I midten av februar bar det derfor på ny av gårde; målet var foreløbig
Rom, hvor jeg sammen med mine norske kamerater på den korte tid som var
oss tilmålt, skulde søke å lære så meget som mulig om vårt nye skib og
dets behandling. Vi blev vel mottatt, og tiden fremover blev optatt med
instruksjonskurser og prøveflyvninger.

Den første prøveflyvning var jo en hel begivenhet for de fleste av oss.
Jeg sendte gamle kjære «Fram» og «Maud» en tanke. Dette var den nye tid
som holdt sitt inntog i polarforskningen. Hittil hadde det vært hundene
som for oss hadde representert farten — men selv verdens beste
hundespann kunde vel neppe hamle op med den karen jeg nu var ombord i,
og som med et tordnende spetakkel slukte avstandene.

Roald Amundsen og Lincoln Ellsworth varkommet til Rom og den 29. mars
hadde jeg den store ære å heise vårt flagg på skibet. Der var mange
store taler og undertegning av store flotte dokumenter, men til mannen
som hadde skapt det hele så jeg intet. Han hadde stått inneklemt sammen
med de øvrige tilskuere rundt skibet!

Den 8. april kom vi oss av gårde og vendte nesen mot nord med
flyvestasjonen ved Pullham i England som vårt første mål. Roald
Amundsen og Lincoln Ellsworth var noen tid i forveien reist nordover
for å komme op til Svalbard så fort som mulig for der å gjøre allting
klart til å ta imot oss.

Vi landet i Pullham uten uhell og fortsatte efter et kort ophold over
Oslo til Gatschina utenfor Leningrad. Her blev vi imidlertid liggende
noen tid for å vente på at det skulde bli ferdig til oss på Svalbard.

Turen var hittil forløpet utmerket. Vi norske var litt dårlig utstyrt
hvad personlig utstyr angikk. Riktignok var våre gode varme flyveklær
ankommet til Rom i god tid, men disse var blitt oss nektet å medta av
oberst Nobile, da de efter sigende veide så altfor meget. Nå ja, det
var jo for så vidt allright, men at vi da skulde ligge og dra på noen
pelsklædde herrer hvis tilsynelatende hovedopgave det var å være i
veien for oss, og at den italienske del av besetningen skulde være mere
enn velutstyrt med varme skinnklær — det forstod jeg ikke. Jeg må
tilstå at min tanke, da jeg opdaget dette misforhold, var: Om bare
Roald Amundsen hadde hatt anledning til å være til stede i Rom og hadde
hatt opsynet med oss, så hadde han aldri tillatt at hans gutter skulde
fryse, når de andre hadde det godt og varmt.Vi stod nu, efter enkelte
herrers mening, foran den «farligste» del av hele «Norge»s tur. Greide
vi å fly uten uhell fra Vadsø til Svalbard, så var selve turen fra
Svalbard til Alaska ingen ting. Dette er da selvfølgelig noe
forferdelig sludder — jeg aner ikke hvem som oprinnelig fremholdt denne
mening, men jeg skulde ikke, selv nu, ha det minste imot en liten
diskusjon på tomannshånd med ham.

Endelig kom vi oss av gårde igjen og den 7de mai ved 6 tiden om
morgenen landet «Norge» på Svalbard og blev i sikkerhet bragt inn i
hallen. Hittil var allting gått efter programmet. Vi hadde bragt skibet
i sikkerhet til startplassen og Roald Amundsen og Lincoln Ellsworth
hadde ordnet alt der oppe for oss, så nu var det bare, efter en liten
pause, å klemme på igjen for å gjøre skibet klar til den siste store
prøve. Vi hadde mere enn nok å legge hendene i. Alt utstyr måtte pakkes
sammen for plassens skyld. Der måtte dessuten gjøres et så skjønnsomt
utvalg som mulig, da vi jo måtte ha så lite som det overhodet gikk an,
men samtidig også tilstrekkelig. Vi tok med utstyr og proviant for
1^1/[2] måned for det tilfelle at vi skulde bli tvunget til å gå ned
ute på isen.

Den 11. mai var allting klart. Ved 8 tiden var alt utstyr og alle mann
ombord — 16 i alt. Skibet blev ført ut av hallen og i tindrende stille
vær lettet vi og satte kursen mot nord.

Roald Amundsen hadde slått sig ned ved ett av vinduene i førergondolen
med sin notisbok over knærne og sin kikkert om halsen. Stadig speidet
han ned mot den hvite flate vi fløi hen over og „Latham” ved Tromsø.
Klar til den siste start. „Hvis ikke „Vesle Kari” skulde risikere å
fryse inne, måtte vi komme oss vekk og det brennfort”.gjorde sine
notater. Jeg lurte på om også hans tanker likesom mine vendte tilbake i
tiden til de ganger han og jeg hadde vært ute i samme ærend som nu, men
forgjeves. Denne gangen skulde det gå.

Vi så svært lite av liv på isen — der var en mengde bjørnespor, men av
bjørn så vi bare to stykker, og de karene skal jeg si fikk det travelt
da de hørte og så oss — de satte ut i den første åpning de fant og det
så vannspruten stod.

Natten mellem 12. og 13. mai kom vi til polen, øieblikket var kommet.
Norges flagg var allerede for mange år siden plantet på Sydpolen, nu
skulde drømmen virkeliggjøres: Flagget vårt skulde også stå på
Nordpolen! Det hadde kostet meget å nå til denne stund, men gladelig
tok jeg det alt sammen om igjen for å opleve det øieblikk på ny ombord
i «Norge», da Roald Amundsen efter å ha kastet flagget ned, snudde sig,
så mig rett inn i øinene og uten et ord rakte mig sin hånd.

Reisen fortsetter. Vi får nu av og til litt tåke, men ikke verre enn at
vi kan se isen under oss og navigere. Nærmere mot land ligger tåken
tettere og svartere, og der faller en del sne. Den fuktige luft
bevirker nu isdannelser på hylsteret hvilket var meget generende for
oss. Når isstykkene løsnet blev de opsugd av propellene og slynget mot
det ytre tynne hylster og kuttet dette op; skadene blev stadig lappet —
men til slutt hadde vi ikke mer lappestoff igjen så det kunde blitt
galt nok for oss om hele ballonghylsteret i den sterke vind var blitt
flenget op — men det undgikk vi heldigvis.

Den 13. fikk vi land i sikte nær Point Barrow — helt sikre var vi ikke
— før Roald Amundsen efterå ha fulgt kysten et stykke i sin kikkert,
kjente sig igjen da vi passerte Wainwright, hvor han og Omdal hadde
overvintret 1922—23. Det var sikker landkjenning, han tok ikke feil av
det hus han selv hadde vært med på å bygge.

Nu da Point Barrow var passert var i grunnen ferden slutt, men da vi
hadde brensel nok og alt nu gikk bra, blev det bestemt å forsøke på å
gjøre Nome i Alaska.

Fra nu av og til vi landet syntes det imidlertid som om værgudene helt
hadde slått hånden av oss. Landet under oss blev borte i tåke og
sneilinger men vi fikk da på sett og vis kloret oss ut Beringsstredet
uten å ha fått noen pålitelig landkjenning. Vinden var fremdeles frisk,
næsten en hel kuling, men det klarnet av så vi kunde se land og holde
kysten. Vi passerte flere eskimoleire og fikk endelig øie på en liten
bebygget plass. Da kulingen snarere viste økende enn avtagende tendens
og vår reise, som sagt, forlengst var slutt blev det bestemt at vi
skulde forsøke å lande her. Alt blev gjort klart — til ankeret blev
festet en seildukspose fylt med allehånde tunge saker, og hver mann
stod klar på sin post. Ved den annen sving der blev gjort innom bukten
kom vi ned i passende høide, og lot anker og pose gå, der blev sloppet
gass og snart efter tok «Norge» isen pent og rolig, uten noe støt — som
ved et under stilnet vinden av i landingsøieblikket, og alle mann
forlot skibet i god behold.

Målet var nådd, og sjelden har vel en mann fortjent seieren mer enn
Roald Amundsen. I hele sitt liv hadde han arbeidet frem mot dette.
Veien hadde vært krokete og lang, men frem kom han tilslutt. Meget
hadde det kostet både av tid og penger. Roald Amundsen stod der nu like
fattig, ja fattigere enn dengang han begynte sitt dådrike liv. Han
hadde tapt alt hvad han ved slit og slep hadde spart sammen, men det
spilte ingen rolle for ham, det brydde han sig ikke om, penger var for
ham bare midlet, ikke målet. Så for så vidt hadde han kanskje allikevel
vært rikere, hvis ikke en skare uendelig små ynkelige menn hadde
forsøkt å forbitre seieren for ham. Han stod høit hevet over dem alle,
og all deres lave misunnelse. Nordvestpassasjen — Sydpolen —
Nordostpassasjen og endelig transpolarflyvningen, alle var de hans.
Hans initiativ og handlekraft har skapt dem, og aldri noensinne vil det
lykkes å ta dem fra ham. La angripernes midler være så lave de vil —
disse ekspedisjoner er hans og Norges til evig tid.

Så lenge kan man pirke på en mann at hans tålmodighet tar slutt. Så
også med Roald Amundsen. Han var et menneske som alle oss andre, og til
slutt brast det også for ham. Jeg forstår ham så vel. Frisk luft skader
aldri, og når en mann av den rette støpning sier fra, virker det bare
forfriskende. Små menn anvender gjerne sin egen lille målestokk også på
andre — det går ikke. Vi må tåle og finne oss i at der blandt oss
finnes menn som rager høit over alle andre. Roald Amundsen møtte nok
mangen gang bisp Nikolas på sin vei — «styrtes og stenes» — javel,
stenet blev han, men aldri styrtet. Likeså høireist som han levde
likeså høireist møtte han til den siste mønstring.

Av en eller annen helt uforklarlig grunn hadde den italienske general
Nobile funnet på at hanvilde vise verden at han var mannen for hele
Norgesferden. Alene, bare med sine landsmenn ombord, skulde han fly
rundt der oppe, og en verden i undring skulde tiljuble ham sin
begeistring. Dessverre det gikk nok ikke slik. Det var nok ikke like
lettvint å fly der oppe «som å spise smørogbrød» — jeg citerer en
uttalelse av «Italia»s fører. Hovmod står for fall, det fikk disse
ærgjerrige menn føle. Ærgjerrighet er efter min mening ingen feil — men
en bør ikke la sin ærgjerrighet drive en til å begå uoverveiede
handlinger. Uten å eie den aller fjerneste forutsetning for å løse den
opgave man setter sig, går det uvegerlig galt.

Nå ja forresten, så helt alene med sine landsmenn vilde jo general
Nobile helst ikke være. Han forsøkte på å få med sig flere av «Norge»s
norske gutter. Jeg mottok et særdeles smigrende tilbud om å delta, men
svarte nei. Ikke én gang blev jeg spurt, men mange — endelig da min
tålmodighet brast lyktes det mig å få være i fred. Hadde jeg akseptert
tilbudet som økonomisk var mer enn fristende hvorledes skulde jeg da
kunne stå ansikt til ansikt med den mann som hadde vært alt for mig, og
som også hadde stolt på mig og betrodd mig alt? Som en ynkelig forræder
vilde jeg følt mig — og en forræder vilde jeg ha vært. Bare det å omgås
og møte med vennlighet den mann som hadde gjort ham så uendelig meget
vondt vilde vært mig en umulighet. Nu i dag da han ikke er mer kan jeg
med så megen større glede tenke tilbake på årene som gikk.

Roald Amundsen hadde trukket sig tilbake tilsin eiendom i Bundefjorden
og her levde han stille og rolig bare omgitt av dem som var glad i ham,
og som i alle år hadde trodd på ham. Jeg var ofte der ute i dagevis, og
vi snakket da om årene som var gått. Han sa han betraktet sig som
ferdig som polarforsker nu, han vilde nyte den hvile han så hårdt
trengte, men med råd var han alltid villig til å hjelpe. Jeg vet at han
blandt annet ydet Byrd megen og verdifull assistanse før han drog
sydover. «Men», sa han, «blir der kalt på mig og bedt om min bistand,
eller føler jeg at jeg kan være til hjelp så kommer jeg.»

Der blev bruk for ham. «Italia» forliste og mennesker var i livsfare.
Han følte det som sin soleklare plikt å komme dem til hjelp, og uten
nølen satte han livet inn. En junidag i 1928 fløi han med flyvebåten
«Latham» fra Tromsø, og stevnet mot nord — for aller siste gang.

Jeg var knyttet til «Latham»-ekspedisjonen, og begav mig efter Roald
Amundsens ordre avsted til Svalbard medbringende den overveiende del av
utstyret. «Latham» skulde fly op til Kings Bay, og efterpå komme ned og
hente mig i Advent Bay — men den kom aldri.

Aldri så lenge jeg lever vil jeg glemme den ventetiden der oppe.
Uvisshet, engstelse og tvil, og til slutt bitter sorg.

Med døden i hjertet deltok jeg i eftersøkningene først rundt Advent
Bay, siden ute i østisen med «Veslekari».

Jeg kjenner og kjente alle teoriene om «Latham»s undergang, men jeg
mener at det var helt utriktig at vi med «Veslekari» blev dirigert ut
på østsiden av Svalbard, intet måtte las uforsøkt når det gjaldt å
redde Roald Amundsen.

Alt var forgjeves, og dypt bedrøvet måtte vi gi op og vende hjem. To
budskap har vi fått, som begge bare har kunnet bekrefte hvad som er
skjedd. Han har funnet heltedøden der oppe — en død som var ham fullt
verdig. Han gav sitt liv, og han gav det med glede, det vet jeg.
Storsinnet levde han, og storsinnet var hans siste handling. Nu hviler
han i fred der oppe i isen. Ishavet som han elsket har tatt ham i sin
favn, og hele det store øde vil til evig tid gi gjenklang når hans navn
nevnes.

                              «VESLEKARI»

«VESLEKARI»

Som medlem av hjelpeekspedisjonen med «Latham» var jeg ankommet til
Advent Bay med alt utstyr. Her skulde jeg efter ordre av Roald Amundsen
vente til jeg blev hentet op til Kings Bay.

Efter hjemkomsten fra «Norge»-ekspedisjonen hadde jeg gått hjemme og
tatt det med ro og hvilt riktig ut — men det er så rart med det —
rastløsheten sitter i blodet og man begynner så smått å lengte ut
igjen. Med beklagelse hadde jeg sett at det var gått den italienske
ekspedisjon galt og nu begynte hjelpeekspedisjonene å strømme nordover.
Riktignok hadde italienerne sagt at de selv ønsket å greie floken der
oppe men når ulykken hadde funnet sted på norsk terretorium, måtte de
finne sig i at regjeringen grep inn. Roald Amundsen hadde vært tilkalt
til mange konferanser i Forsvarsdepartementet, men de hadde ikke ført
til noe resultat for hans vedkommende.

Han gikk derfor i gang for på egen hånd å få en hjelpeekspedisjon av
gårde, men overalt hvor han forsøkte på å skaffe sig en brukbar maskin
blev han i siste instans stoppet av sin gamle fiende — pengene. Han
holdt på å måtte gi sig, da hjelpen plutselig kom, og det helt uventet.
Grosserer Fr. Peterson i Paris, som nok syntes at RoaldAmundsen burde
være oppe på Svalbard i denne tid, hadde satt sig i sving og hadde,
takket være sin innflytelse, fått det franske marinedepartement til å
stille flyvebåten «Latham» med full besetning til Roald Amundsens
disposisjon for undsetning av «Italia»s mannskap, hvis han vilde motta
tilbudet. Grosserer Peterson dekket alle omkostninger. Roald Amundsen
aksepterte med takk og noen få dager efterpå finner vi
hjelpeekspedisjonens folk i Bergen. Foruten de franske flyvere og Roald
Amundsen deltok premierløitnant Leif Dietrichson og jeg i
ekspedisjonen. Jeg har kjent løitnant Dietrichson og jeg vet at bedre
og dyktigere flyver kunde Roald Amundsen vanskelig få med sig. Det gikk
ikke som vi alle håpet — men ned gjennem tidene vil for bestandig Leif
Dietrichsons navn uløselig være knyttet sammen med Roald Amundsens når
denne ekspedisjon nevnes. Han døde ung — men han ofret gjerne livet for
å komme andre til hjelp. Vakrere eftermæle kan ingen få.

Vi norske var kommet til Bergen om morgenen fra Oslo. «Latham» var
allerede ankommet kvelden før. Dagen gikk med til å bringe ombord
forskjellig utstyr og til å gjøre maskinen klar.

Man må jo selv ved et sådant foretagende som dette ha en mann i land
til å greie med, jeg hadde nær sagt det forretningsmessige, og det er
da også ganske pussig å se hvor meget sådant arbeide der følger med.
Utstyr skal skaffes, telegrammer skal sendes — det er i det hele et
arbeide som ikke kan betroes til hvem som helst. Denne stilling hadde
løitnant Amundsen, han kjente ekspedisjonens chef og visste nøiaktig
hvorledes han vilde ha det.Chefen visste også at hans saker hos ham var
i de beste hender.

Om eftermiddagen var allting klart, og vi tok det aller siste farvel.
Løitnant Gustav Amundsen og jeg fulgte taubåten ut, og det siste vi så
av Roald Amundsen var hans karakteristiske skikkelse sittende akterut
på flyvebåten. Plutselig ser vi at han reiser sig op og vinker —
avstanden var temmelig stor, flere tusen meter. Vi snudde oss mot
hverandre som på kommando efter å ha besvart hilsenen sammen med
titusen andre: «Så du det. Det var til oss.» Følelsen var så merkelig
intens, og vi reagerte begge samtidig, det var som om vi instinktmessig
følte at den hilsen den gjaldt bare oss og ingen annen.

Dagen efter drog jeg med «Ingeren» til Advent Bay, og efterat jeg hadde
fått i land alt utstyr begynte en ventetid som jeg aldri vil glemme.
Tiden gikk og vi hørte intet om «Latham» og dens besetning.

I Oslo hadde i mellemtiden begivenhetene utviklet sig med rivende fart.
Eftersom engstelsen og nervøsiteten steg, steg også trangen til, og
bevisstheten om at nu måtte noe gjøres. Man var ikke enige om hvor man
skulde søke enten vest eller østenfor «Svalbard». Majoriteten mente at
man burde søke på vestsiden, mens en minoritet holdt på, at også de
østlige farvann burde gjennemsøkes — ingen mulighet måtte lates
uforsøkt. De offentlige hjelpeekspedisjoner koncentrerte alt sitt
arbeide på vestsiden og nedla et fortjenstfullt arbeide der, men
minoriteten gav sig heldigvis ikke og arbeidet iherdig videre. Til å
begynne med vardet løitnant Gustav Amundsen som var primus motor her,
jeg tror trygt jeg kan si at uten hans initiativ var aldri
«Veslekari-ekspedisjonen» kommet i stand. Grosserer Peterson i Paris
var med i redningsarbeidet med liv og sjel og hjalp med mange penger,
men uten den støtte avisene gav og den enestående offervilje almenheten
viste var det nok ikke gått i orden. Pengene strømmet inn på noen få
dager og den første ekspedisjon blev sendt ut med den uttrykkelige
ordre å holde sig på østsiden av Svalbard. Der blev nedsatt en komité,
«Veslekarikomitéen», som skulde dirigere ekspedisjonen, den bestod av
redaktør Domaas som formann og redaktør Frøisland, generalkonsul Arth.
H. Mathisen og løitnant Gustav Amundsen som medlemmer.

Jeg på min side følte trang til å delta i eftersøkningen. Allerede på
turen over fra Norge til Svalbard hadde vi jo hørt hvad som var passert
så jeg var meget nedfor der jeg gikk uten å kunne foreta mig noe.
Heldigvis kom marinens fartøi «Michael Sars» innom Advent Bay, og da
jeg blev spurt om jeg vilde gå med den ut en kortere tur som islos, slo
jeg til med det samme.

Fra forsvarsministeren hadde jeg mottatt følgende telegram:
«Forsvarsministeren forespør om De kjenner noe til Roald Amundsens
flyverute og i tilfelle bes dette meddelt omgående hertil.» Jeg svarte
at Roald Amundsen overfor mig hadde uttalt at meningen var å fly
direkte fra Tromsø til Kings Bay, men noe mer visste jeg heller ikke.
Roald Amundsen har jo alltid vært en overraskelsens mann så det kunde
jo naturligvis tenkes at hanhadde satt kursen like mot Nobiles leir —
men ingen av oss visste jo noe sikkert.

Jeg var ute med «Michael Sars» i åtte dager, men måtte vende tilbake
til Advent Bay med uforrettet sak. Jeg skulde vært ute ennu en tur med
fartøiet men efter konferanse med admiral Herr på den franske krysser
«Strassbourg» blev det bestemt at jeg skulde få bergmesterens skøite
for med den å foreta en avsøkning av kysten fra Bellsund rundt Sydkapp
til Davis Harbour med undersøkelse av de på denne strekning værende hus
og hytter, samt av drivisen i farvannet rundt omkring.

Dosent Hoel som i grunnen disponerte skøiten for en opmålingstur,
stillet sig øieblikkelig imøtekommende og overlot mig den, ja ikke nok
med det, jeg fikk til og med lov til å disponere hans folk. Den 18.
juli la vi ut og tilbragte tiden til den 28. med å løse denne opgave,
men det var intet spor å finne efter «Latham». Den 27. møtte vi
«Veslekari» som da lå ute på sin første tur, og jeg var en tur ombord.
Major Gran som ledet denne tur, spurte mig om jeg vilde overta efter
ham, da han skulde reise hjem. «Veslekari» hadde vært på grunn og måtte
til Tromsø for eftersyn. Jeg var så nedfor og så så mørkt på
situasjonen at jeg ikke kunde svare med det samme. Lysten var nok der,
men —. Den 30. mottok jeg imidlertid følgende telegram fra løitnant
Amundsen:

«Vil du eventuelt gå ut med «Veslekari» som leder ekspedisjonen
Franz-Josephsland. Kan du komme Tromsø, eller skal «Veslekari» hente
dig Svalbard. Telegrafer Domaas Sjøfart.»

De andre hadde altså ikke opgitt håpet, menhang ennu i, så hvorfor
skulde så også ikke jeg være med til siste sekund? Jeg svarte derfor
øieblikkelig løitnant Amundsen:

«Når du vil går jeg med «Veslekari». Telegram fra admiralen
«Strassbourg». «Heimland» tar mig Tromsø».

Den 5. august kom jeg til Tromsø. «Strassbourg» og «Veslekari» lå da på
havnen.

I konferanse med admiral Herr blev det den følgende dag bestemt at vi
på vårt næste tokt med «Veslekari» skulde avsøke et område beliggende
mellem to linjer som man tenkte sig trukket fra Victoriasjøen i
S.O.-lig retning — og fra Kap Mohn på Nordostlandet til Kong Karls land
i S. O.-lig retning.

Den 9. om aftenen kom vi oss av gårde og den 12. passerte vi Hopen på
østsiden. Samme dags aften nådde vi iskanten på 77° N.br. og 26° lgd.
O. Vi arbeidet oss nu frem gjennem isen et stykke, men måtte snu og ty
ut i åpent vann igjen. Flere fangstskuter praiet vi og spurte efter
«Latham», men ingen hadde sett noe. Langsomt drev vi til sine tider
viljeløst med isen for atter til andre tider å kunne få klort oss et
stykke frem. Den 30. lå vi oppe under østkysten av Storøya, som vi
inspiserte meget nøie med kikkert. Vi fikk da se en mast som var reist
inne på øen. Vi gjorde båten klar under stor spenning. Hadde vi
allikevel vært heldige? Skulde vi være så lykkelige å møte dem vi lette
efter? Allehånde gjetninger blev fremsatt på veien inn mot land, men
dessverre. Det viste sig å være et depot, samt karter nedlagt av D/S
«Braganza» som var leiet til eftersøkningsarbeide avitalienerne. Det
var bestemt for «Italia»s ballongparti og «Latham»s folk.

Herfra gikk vi over mot Gilles land. Her kom vi oss ikke i land for
isbaksen kom settende mot oss, så vi forstod at skulde vi ikke løpe den
risiko enten å bli skrudd ned eller fryse inne og bli tvunget til
overvintring, måtte vi se å komme oss vekk og det litt brennfort.
Særlig den siste utsikt var ikke noe tiltalende med en besetning på 18
mann uten vinterutstyr og med en minimal kull- og proviantbeholdning.
Vi valgte derfor å trekke oss tilbake samme vei vi var kommet og søkte
mot Kong Karls land, imidlertid mottok vi den 4. september ordre fra
«Veslekarikomitéen» om å avsøke sydkysten av Sydostlandet — Edgeøen da
fangstfolk hadde rapportert at de hadde sett røksøiler i land.
Underveis dit møtte vi to fangstskuter og fikk skipperen ombord til
oss, og merkelig nok så var dette de selvsamme folk som mente at de
hadde observert røken, så her fikk vi da i hvert fall førstehånds
informasjon. De opgav oss nøiaktig stedet hvor de haddet sett røken,
men sa samtidig at de hadde vært meget langt av.

Den 7. kom vi i tindrende sol op mot Stone Foreland. Vi kunde se alt
ganske tydelig. Langs land var der landråk som var bred og dyp nok for
fartøiet. Kysten blev befart meget nøie av tre mann i land, samt av
motorbåten langs stranden, dessuten kunde utkikken fra tønnen se langt
inn over land og isbreen, men der fantes ingen spor av ildsteder eller
folk.

Herfra arbeidet vi oss nedover mot Svalbards østkyst idet vi hadde
tenkt oss en tur op iStorfjorden, men blev stoppet der av svær is så vi
i stedet forsøkte på å gå mot Sydkapp. Den 11. fikk vi ordre fra
komitéen om å avsøke havet mellem Hopen og Sydkapp og så senere ned mot
Bjørnøya, og endelig den 13. fikk vi telegram om å avslutte
eftersøkningen og gå til Tromsø, hvortil vi ankom den 15.

Hele arbeidet hadde vært resultatløst. Under hele turen — i åpent vann,
i isen og langs land, blev der aldri spart på hverken skute eller folk.
Skibet var ypperlig. Jeg lurte mange ganger på hvordan et så lite
fartøi kunde tåle alle de hårde trykk og voldsomme støt det blev utsatt
for — men holdt gjorde det, selv om det mangen gang knaket temmelig
stygt.

Var skuten god, så var mannskapet det ikke mindre. Det var som om hver
mann følte det store ansvar som lå på hans skuldrer. Like fra kaptein
Rekdal og ned til yngste mann ombord. Vi var sendt ut for innsamlede
midler — det var så å si den norske nasjons private hjelpeekspedisjon
efter Roald Amundsen.

Værforholdene hadde vært ytterst slette den hele tid. Vi hadde således,
fra «Veslekari» kom inn i isen, til hun forlot Svalbard, bare tre
klarværsdager, og det er ikke meget.

Eftersøkningen bragte ikke det resultat som alle hadde håpet på, men vi
får alle resignere og slå oss til tåls med, at vi har gjort hvad der
stod i vår makt, like fra den lille pike som tømte sin sparebøsse i en
avisekspedisjon for å være med å bidra til «Veslekari»-ekspedisjonen,
til oss som lå ute i isen og til dem som ledet det hele i Oslo.

